**1 Tema: Giriş.Pedagogikanyñ öwrenýän meseleleri**

**Meýilnama:**

**1. Hormatly Prezidentimiziň ylym-bilim ulgamyny kämilleşdirmek babatda durmuşa geçirýän çäreleri.**

**2. Pedagogika terbiýelemek we okatmak hakyndaky ylymdyr.**

**3. Pedagogikanyň dersi, onuň taryhy taýdan kemala gelşi.**

**4. Esasy pedagogik düşünjeler.**

**5. Pedagogika ylmynyň özbaşdak pudaga öwrülişi.**

**6. Pedagogikanyň esasy öwrenýän meseleleri we pudaklary.**

**1. Hormatly Prezidentimiziň ylym-bilim ulgamyny kämilleşdirmek babatda durmuşa geçirýän çäreleri.**

Berkarar döwletiň bagtyýarlyk döwründe halkymyzyň eşretli ýaşaýşyny üpjün etmäge gönükdirilen Türkmenistanyň Prezidenti hormatly Gurbanguly Berdimuhamedowyň “Döwlet adam üçindir!“ diýen ynsanperwer ýörelgesi, döwrebap özgertmeleri üstünlikli durmuşa geçirilýär. Bu döwrebap özgertmelere, il-ýurt bähbitli işlere ýurdumyzyň bilim ulgamyny kämilleşdirmekden, jemgyýetiň geljegi bolan ylymly-bilimli, ýokary hünär taýýarlykly, giň dünýägaraýyşly nesilleri terbiýelemekden başlanyldy. Ýurdumyzda bilim-terbiýeçilik edaralarynyň işini kämilleşdirmek, bilim ulgamyny düýpli özgertmegi üpjün edýän işler durmuşa geçirilýär.

Orta mekdepleriň onikiýyllyk, ýokary okuw mekdepleriň bäş-alty ýyllyk okuw möhletlerine geçilmegi, ýokary okuw mekdeplerinde hem bakalawrlyk hem-de magistrlik derejeleriniň göz öňünde tutulmagy, çagalar

baglarynyň toparlarynda çagalaryň, orta mekdepleriň synplarynda okuwçylaryň sanynyň kadalaşdyrylmagy, mugallymlaryň iş ýükleriniň azaldylmagy, orta mekdeplere täze dersleriň girizilmegi (milli miras, dünýä medeniýeti, modelirleme we grafika we ş.m.), jemgyýeti öwreniş, bedenterbiýe, ýaşaýyş-durmuş esaslary, ýokary okuw mekdeplerinde filosofiýa, sosiologiýa, syýasaty öwreniş, ykdysady nazaryýet we beýleki ylymlary özünde jemleýän Türkmenistanyň jemgyýetçilik durmuşyny öwreniş dersiniň, durmuşyň talap edýän täze hünärleriniň girizilmegi, okuwa kabul etmegiň düzgünleriniň kämilleşdirilmegi, talyplaryň sanynyň artdyrylmagy, türkmenistanly ýaşlaryň dünýäniň abraýly ýokary okuw mekdeplerinde okamaklary üçin ähli şertleriň döredilmegi, ýurdumyzyň bilim ulgamyny dünýä ülňülerine laýyk getirmek babatdaky düýpli özgertmeleri geçirildi. Şol özgertmeleriň çäginde okuw meýilnamalarynyň we maksatnamalarynyň, okuw kitaplarynyň we gollanmalarynyň täzeden taýýarlanylmagy, bilim-terbiýeçilik edaralarynyň maddy-tehniki binýadynyň

berkidilmegi okuw-terbiýeçilik işleriniň kämilleşmegine giň mümkinçilikler döretdi. Şeýle hem ýurdumyzda aspiranturalaryň, doktoranturalaryň, kliniki ordinaturalaryň açylmagy, Türkmenistanyň Ylymlar akademiýasynyň täzeden döredilmegi we onuň işe başlamagy, Ylymlar akademiýasynyň garamagynda Tehnologiýalar Merkeziniň döredilmegi (2014), bilim ulgamyndaky özgertmeleriň ylmyň gazananlary bilen utgaşdyrylmagy bu barada ähmiýetli işler boldy.

Ýurdumyzyň ylym-bilim ulgamlaryny utgaşyklylykda döwrebap ösdürmek maksady bilen olaryň maddy-tehniki binýadyny pugtalandyrmaga aýratyn ähmiýet berilýär. Bilim-terbiýeçilik edaralarynyň doly kompýuterleşdirilmegi, okuwlaryň häzirki zaman usullarynda geçirilmegine mümkinçilik berýän multimediýa okuw enjamlary bilen üpjün edilmegi, milli internet ulgamynyň halkara internet ulgamyna çatylmagy çagalara, ýaşlara bilim berlişini dünýä derejesinde ýola goýmagyň anyk kepilidir. Täze mekdep binalary gurlanda çagalara hem ýaşlara döwrebap bilim-terbiýe bermäge, hünär öwretmäge giň mümkinçilikleri döredýän hünär öwrediş, sport-sagaldyş desgalarynyň tutuş toplumyny döretmäge aýratyn ähmiýet berilýär. Munuň özi beden taýdan sagdyn, giň gözýetimli,döwrebap hünärleri ele alan, hemmetaraplaýyn kämil ýaşlary kemala getirmekde ygtybarly esas bolup hyzmat edýär.

**2. Pedagogika terbiýelemek we okatmak hakyndaky ylymdyr.**

Her bir ylmyň öz öwrenýän predmeti bolýar. Mysal üçin, taryh ylmy adamzat jemgyýetiniň döreýşini hem ösüşini öwrenýär. Psihologiýa ylmynyň predmeti psihikanyň döreýşiniň, ösüşiniň, kemala gelşiniň, şeýle hem adamy taryhy şahs hökmünde häsiýetlendirýän aňyň psihologik kanunalaýyklyklaryny öwrenmekden ybaratdyr. Pedagogika ylmy kämil şahsyýeti terbiýeläp ýetişdirmegiň meseleleri bilen iş salyşýar. Başgaça aýdylanda, pedagogikanyň predmeti ýaş nesle ylym-bilim, edep-terbiýe bermegi häzirki döwrüň talaplaryna laýyk, Berkarar döwletiň bagtyýarlyk döwrüniň şertlerine kybapdaş ýola goýmagyň kanunlary bilen düzgünlerinden, olaryň içerki sazlaşyklaryndan hem gatnaşyklaryndan ybarat bolup durýar.

Pedagogika ylym-bilim, tälim-terbiýe, edep-ekram bilen baglanyşykly möhüm meseleler bilen iş salyşýar, irki wagtlardan tä şu döwre çenli toplanan tejribeleri, häzirki döwürde amal edilýän, geljekde durmuşa geçirilmeli işleri öz içine alýar. Pedagogika ylmy ýurduň bilim ulgamyny herekete getirýän, ony ilerledýän güýçdür. Gysgaça aýdylanda, pedagogika ynsan terbiýesi hakyndaky ylymdyr. Bu „peýdagogos“ diýen grek sözünden gelip çykan düşünje bolup, ilkibaşda ol ,,çagany mekdebe gatnadýaryn” diýen manyda ulanylypdyr. Sebäbi Gadymy Gresiýada gul eýesiniň çagasyny mekdebe äkidip-getirýän ýörite hyzmatkär guly bolupdyr. Soňabaka, adamzat jemgyýetiniň ösmegi bilen pedagogika başdaky manysyny üýtgedip, giň mana eýe bolup başlaýar. Ol jemgyýetçilik ylymlarynyň düzüminde esasy orunlaryň birini eýeleýär. Türkmenlerde pedagogika düşünjesi tälim-terbiýe, edep-ekram, edim-gylym ýaly aňlatmalaryň üsti bilen berlipdir. Beýleki ylymlar ýaly, pedagogika hem adamzat jemgyýetiniň ýaşaýyş islegine, durmuşyň öňe süren talaplaryna laýyklykda döräpdir hem ösüpdir. Çünki dowam edýän jemgyýetçilik önümçiligini saklamak, mundan beýläk hem ösdürmek üçin ýaş nesli durmuşa taýýarlamak, jemgyýetiň talaplaryna jogap berip biler ýaly şahsyýetleri kemala getirmek zerurlygy hiç wagt aradan aýrylmaýar. Şeýlelikde, terbiýe nesilleriň arasyndaky baglanyşygy emele getirip, berkidip hem-de ösdürip durýar.

Berkararlyk ýyllary içinde bilimiň mazmuny döwrebaplaşdyrylýar, kämilleşdirilýär. Bu babatda bilim konsepsiýasynda öňe sürülýän pedagogik garaýyşlary, okuw-usulyýet täzeliklerini, „Bilim hakyndaky“ Türkmenistanyň Kanunyny (2013) we beýleki resminamalary görkezmek bolar. Terbiýe bilen didaktika diýen düşünjeler ylymda biri-birinden tapawutlanýarlar. Bu iki düşünje bir-birinden parhlydyr, olaryň döreýşi-de deň däldir. Terbiýe adamzat jemgyýeti döräli bäri bardyr, didaktika (okatmak nazaryýeti) bolsa, ep-esli soň ýüze çykýar. Has takygy, jemgyýetde okuw-terbiýeçilik edaralaryna bolan zerurlyk dörän mahallarynda pedagogika ylym hökmünde kemala gelip başlaýar. Taryhy çeşmeleriň görkezişine görä, şunuň ýaly zerurlyk mundan dört ýarym müň ýyl ozal gadymy Hytaýda, Hindistanda, Müsürde, Persiýada, birneme soňrak bolsa gadymy Gresiýada (Spartada we Afinyda) döräpdir.

Terbiýäniň ýok ýerinde jemgyýetiň ýaşamagy we öňe gitmegi mümkin däldir. Şol nukdaýnazardan seredeniňde, terbiýäni umumy we hemişelik kategoriýa diýip kabul etmek bolar. Bu bolsa terbiýäniň gadymylygyny we müdimiligini aňladýar.

Türkmenistanyň bir jemgyýetçilik gurluşyndan beýleki bir jemgyýetçilik gurluşyna geçýän döwürlerinde-de terbiýe özüniň ösüşi üçin giň mümkinçiliklere eýe bolýar. Şu ýerde terbiýäniň jemgyýetçilik-ykdysady gurluşlarynyň hemmesi üçin birmeňzeş bolan taraplarynyň, ýagny umumy alamatlarynyň bardygyny hem aýtmak gerek. Mysal üçin, ýaşuly nesil tarapyndan toplanylan tejribäniň ýaş nesle geçirilişi; belli bir ideologiýanyň emele getirilişi; ýaş nesliň saglygy barada edilýän aladalar; bilim bermek, sowatly, edepli edip ýetişdirmek ýaly işler jemgyýetçilik-ykdysady gurluşlarynyň ählisi üçin hem häsiýetli bolan taraplardyr. Şonda, öňde goýulýan maksat, geçirilýän işiň mazmuny, gurluşy, usullary başgaça, ýagny dürli-dürli bolup biler. Pedagogik nazaryýet barada aýdylanda bolsa, munuň özi bir ýa-da birnäçe adamyň bilelikde döreden ylmy işiniň jemi, gözleg-agtaryşlarynyň netijesi bolup durýar. Bu ýagdaý, öz gezeginde, häli-şindi ýüze çykyp duran çylşyrymly pedagogik hadysalardan nähili we neneňsi baş çykaryp boljakdygyny öwredýär, okuw-terbiýeçilik işine ýolbaşçylyk edip bilmegiň, ony dolandyryp hem ugrukdyryp durmagyň dogry ýollaryny salgy berýär. Pedagogik nazaryýet tejribede gabat gelýän hadysalary ylmy taýdan düşündirmäge-de ukyplydyr.

Pedagogik nazaryýetiň güýji onuň ylym-bilim, tälim-terbiýe meselelerini öňdengörüjilik bilen beýan edip bilýänligindedir. Ol şeýle hyzmaty bitirip bilmese, onda ylmy nazaryýet güýçsüz bolup galar. Pedagogik nazaryýet praktiki işde döredijilikli pikirlenmegiň esasy guralydyr.

Pedagogikanyň mazmuny barada aýdylanda, ol okuw-terbiýeçilik döwrüniň möhüm meselelerini öz içine alýar: sowatly, ruhy taýdan baý ynsanlary terbiýeläp ýetişdirmegiň geçmişde neneň ýola goýlanlygy, bu ugurda häzirki döwürde durmuşa geçirilýan çäreler, bilim ulgamy, mugallymyň ýeňil bolmadyk jogapkärli işi, bilimiň mazmuny, okatmagyň maksatlary, gurluşy, usullary, kemally şahsyýeti ýetişdirmegiň esasy ugurlary: akylly, ahlakly, zähmete ukyply ynsanlary kemala getirmegiň ýollary; maşgala terbiýesiniň pedagogik esaslary, mekdep işini dolandyrmagyň meseleleri we ş.m. Terbiýeçilik işiniň esasy maksady kemally adamy terbiýeläp ýetişdirmeklige gönükdirilendir. Şonuň üçin bilim ulgamy mekdebiň, mugallymyň öňünde anyk wezipeleri goýýar. Sazlaşykly ösen şahsyýeti terbiýeläp ýetişdirmeklige gönükdirilen her bir okuw-terbiýeçilik işine döredijilikli çemeleşilmelidir.

Pedagogikanyň maksady sazlaşykly ösen şahsyýeti kemala getirmeklige tabyn edilendir. Bu bolsa ylymlaryň esaslaryny özleşdiren sowatly, daşarky we içerki faktorlar, ykdysady durmuşy we medeni meseleler babatynda-da sagdyn pikirli, berk bedenli, hünärmen adamlary terbiýeläp ýetişdirmekligi göz öňünde tutýar diýildigidir; garaşsyz türkmen Diýaryna, onuň sabyrly, parasatly, agzybir halkyna buýsanç duýgusy bilen garamagy, ata Watanyň hatyrasyna zähmet çekmegi başarýan ruhubelent, ynsaply milli hünärmenleri taýýarlap ýetişdirmegiň ýollaryny salgy bermeklik diýildigidir. Türkmenistanda onikiýyllyk umumy orta bilime geçmegiň konsepsiýasynda bellenişi ýaly, onikiýyllyk orta mekdebiň maksady döwrebap bilim bermek bilen bir hatarda, mekdebi tamamlaýanlary durmuşa taýýarlamak, jemgyýete sazlaşykly goşmak, ösen şahsyýet hökmünde özüniň we ýurdunyň bähbitlerini gorap bilýän raýatlar edip ýetişdirmek bolup durýar.

**3. Pedagogikanyň dersi, onuň taryhy taýdan kemala gelşi.**

Pedagogika «paýdagogos» diýen grek sözünden bolup, ol «paýdos» – çaga we «ago» – ýöretmek diýen manyny berýär. Sözme-söz terjime edilende «paýdagogos» – «çagany ýöredýän» ýa-da «çagany alyp barýan» terbiýeçilik sungaty diýmekdir. Gadymy Gresiýada gul eýeleriniň çagasyny mekdebe alyp barýan gullara «pedagog» diýipdirler. Bu mekdeplerde mugallym bolup sapak okadýanlaryňam arasynda sowatly, bilimli gullar hem bolupdyr. Wagtyň geçmegi bilen «pedagog» sözünden «pedagogika» sözi emele gelip, ol çagalary terbiýelemek, okatmak, ruhy we beden taýdan ösdürmek manylaryna eýe bolýar. Şeýdip pedagogika çagalary terbiýelemek we okatmak ylmyna öwrüldi. Ol jemgyýetçilik ylymlarynyň düzüminde esasy orunlaryň birini eýeleýär.

Käbir alymlar pedagogikanyň obýektini terbiýe hasaplasalar, beýlekileri ony bilim beriş bilen baglanyşdyrýar. Soňky ýyllarda bilermenler bu babatda, esasan, bilim berşi ileri tutup, ony adamyň, jemgyýetiň we döwletiň bähbidi üçin guralýan maksada gönükdirilmeli terbiýe we okatmak prosesi hökmünde kesgitleýärler.

Siwilizasiýanyň ösmegi bilen diňe çagalara däl, eýsem uly ýaşly adamlara-da ýörite terbiýe bermegiň zerurlygynyň ýüze çykmagy bilen häzirki zaman pedagogikasy adamy terbiýelemek baradaky ylym görnüşinde kesgitlenýär. Pedagogika ylym hökmünde adamzadyň tejribesini nesillere geçirmek we ösüp gelýän nesli durmuşa hem-de işe taýýarlamak mazmunynda kesgitlenilýär. Özüniň takyk wezipesi nukdaýnazardan pedagogika okatmagyň we terbiýelemegiň mazmuny, kanunalaýyklyklary, düzgünleri, usullary we görnüşleri hakyndaky ylymdyr. Pedagogika meşhur çeh pedagogy Ýan Komenskiniň (1592–1670) işleri mynasybetli ylmy statusa eýe boldy. Ol özüniň esasy ideýalaryny «Beýik didaktika» atly eserinde beýan edýär. Ýöne Ýewropada «didaktika» sözi (grekçeden öwrediji, öwreniji) ilki Germaniýada girizilýär. 1613-nji ýyldan Kristof Helwigiň we Ýohim Ýungyň işlerinden başlap bu söz okatmagyň sungaty manysynda düşünilipdir. Bu günki gün didaktika (okatmagyň nazaryýeti we usuly) umumy pedagogikanyň özbaşdak şahasy hökmünde seredilýär. Beýleki ylymlar ýaly pedagogika hem adamzat jemgyýetiniň tejribe islegine, durmuşyň öňe süren talabyna laýyklykda döräpdir hem ösüpdir. Çünki dowam edýän jemgyýetçilik önümçiligini saklamak, ýene-de ösdürmek üçin ýaş nesli durmuşa taýýarlamak, jemgyýetiň talaplaryna jogap berip biler ýaly adamlary kemala getirmek zerurlygy hiç wagt aradan aýrylmaýar. Şeýle bolansoň terbiýe nesilleriň arasyndaky baglanyşygy emele getirip, berkidip hem ösdürip durýar. Ýaş nesil kemala gelýän mahalynda özünden öňki nesliň durmuş tejribesini, döreden ylmyny-bilimini, medeni mirasyny, ruhy gymmatlyklaryny özüne kabul edip alýar, şol bir wagtyň özünde-de täze wezipeleri öňe sürýär.

.

**4. Esasy pedagogik düşünjeler.**

Terbiýe, edep, okuw, bilim, özbaşdak okuw, öz-özüňi terbiýelemek, şahsyýetiň ösüşi - bular esasy pedagogik düşünjeler ýa-da pedagogik kategoriýalar diýlip atlandyrylýar.

Has umumy mazmunda kesgitlenende terbiýe - bu ynsanyň jemgyýetde özüni alyp barşyny kesgitleýän, adamyň tebigat bilen sazlaşykly gatnaşygyny üpjün edýän bitewi ruhy güýçdür.

Terbiýe, bir tarapdan, ösýän şahsyýetde onuň barlygyň dürli taraplaryna sazlaşykly gatnaşyklar ulgamyny kemala getirmek maksady bilen terbiýeçiniň terbiýelenýäni maksada gönükdirýän täsiridir. Başga bir tarapdan, terbiýe-özüňde bar bolan oňyn bilim, başarnyk, endikleriň ösüp gelýän nesle geçirilmegidir, ýaşuly nesliň ýaşlara öz durmuş tejribesini öwredip, olary durmuşa taýýarlamagydyr.

Terbiýe giňden ulanylýan pedagogik düşünje bolup, onuň mazmunyna edim-gylym, tälim, däp, adat, pent, öwüt-ündew, nesihat, maslahat, wesýet ýaly düşünjeler girýär. Edim-gylym-halkyň gylyk-häsiýeti, däp-dessury, kimdir biriniň sypaty, özüni alyp barşy häsiýetlendirilende ulanylýar. Tälim - bir ýa-da birnäçe ugurdan sapak bermegi, öwretmegi göz öňünde tutýar. Şägirt halypadan, okuwçy mugallymdan tälim alýar. Däp-köpçülik tarapyndan kabul edilen, nesilden-nesle geçip gelýän kada, ýörelge bolup, adamyň durmuş taýdan özüni alyp barşyny dolandyrýar. Dessur - däbiň hereketlerde amal edilýän nusgalarydyr. Hut şonuň üçin-de däp-dessur düşünjeleri aýrybaşgalykda däl-de, esasan, bilelikde ulanylýar.

Adat - jemgyýetçilik durmuşynyň süňňüne ornaşyp giden, däbe seredende ýerine ýetirilmegi hökmanylyk häsiýetde bolan kada-kanun, ýörelgedir. Ol adamyň gylyk-häsiýeti, endigi bilen baglylykda hem ulanylýar:

Ýagşyny wasp etmek, şahyra adat // Diňe adatam däl, hökman- lardandyr (K. Gurbannepesow).

Pent - ýaşulularyň, danalaryň, ata-eneleriň, pedagoglaryň ýaş nesle berýän sargyt, wesýetleri. Ol öwüt-ündewden kabul edilişinde hökmanylygyň aýgytlaýjylygy we sargalýan mazmunyň durnuklylygyna bil baglanmak bilen tapawutlanýar.

Wagyz-nesihat, maslahat, wesýet ýaly düşünjeler öwüt-ündewe köp derejede manydaşdyr. Olar terbiýäniň usullary bolubam hyzmat edýär.

Pedagogika ylmynda «terbiýe» giň we dar manylarda ulanylýar.

Terbiýe giň manyda - bu okuw-terbiýeçilik edaralarynyň işiniň ähli mazmunyny öz içine alýan, ýörite guralan, maksada gönükdirilen we dolandyrylýan, terbiýeçiniň terbiýeleýänlere ýekelikde ýa-da toparlaýyn täsiri bolup, adamda zerur sypatlary kemala getirmäge gönükdirilen jemgyýetçilik hadysasydyr.

Terbiýe dar manyda - bu terbiýelenýän adamda barlygyň dürli taraplaryna ýaşaýşy ykrar ediji gatnaşyklary kemala getirmäge gönükdirilen iş we onuň netijesidir. Terbiýe taglymaty adamyň tebigata, medeniýete, gymmatlyklara, beýleki adamlara, tutuş jemgyýete we öz-özüne bolan gatnaşyklarynyň ulgamyny kemala getirmegiň kanunalaýyklyklaryny we usullaryny ýüze çykarýar we esaslandyrýar. Pedagogika dersiniň çäginde terbiýäniň dürli jähetlerine, esasy häsiýetnamalaryna, hereketlendiriji güýçlerine we terbiýe berlişiniň logikasyna, pedagog-terbiýeçiniň işiniň esaslanýan kanunalaýyklyklaryna we düzgünlerine, şeýle-de bu işde onuň ulanyp biljek serişdelerine seredilýär.

Edep düşünjesi ynsanyň oňyn gylyk-häsiýetlerini, belent adamkärçiligini, jemgyýetçilik gatnaşyklaryndaky medeniýetliligini we beýleki ahlak sypatlaryny özünde jemleýän, sypaýy, hoşgylaw, halaly-haramy, günäni-sogaby, utanç-haýany saýgarýan, ulynyň-kiçiniň sarpasyny tutmagy başarýan özüňi alyp baryş nusgasy bilen baglydyr.

Edeplilik - asyrlaryň jümmüşinde dörän, halkyň pähim-paýhasynda, üznüksiz ynsanperwerleşdirilip, nesillere miras geçirilen ahlak-etiki düzgünleriň, kanunlaryň, kadalaryň jemgyýetde ykrar we kabul edilen ulgamydyr. Ol halk pedagogikasy bilen berk baglanyşyklydyr.

Okuw düşünjesi, bir tarapdan, haýsydyr bir bilim, başarnyk, endigi, hünäri özleşdirmegi aňladýan bolsa, ikinji tarapdan, aýry-aýry dersler, ýörite guralýan kurslarda amala aşyrylýan sapaklar nazara alynýar. Okuw has umumy manyda ulanylýan pedagogik kategoriýadyr. Okatmak bolsa okuw düşünjesiniň bellibir derejede takyklanan görnüşidir. Okatmak - bu esasy maksady bilim, başarnyk, endikleri kemala getirmäge gönükdirilen, mugallymlaryň we okaýanlaryň ýörite guralýan we dolandyrylýan aragatnaşygy bolup, оnuň netijesinde okuwçylaryň akyl derejesi ösýär, dün- ýägaraýşy giňeýär we olaryň özbaşdak okamak endikleri berkidilýär. Mugallymyň berýän maglumatlary okuwçylar tarapyndan özleşdirilýär. Okatmak ikitaraplaýyn tutumdyr. Mugallym näçe işjeň bolsa-da, okuwçy tarapyndan hem edil şonuň ýaly işjeňlik döremese, bilim-düşünjäni özleşdirmek garaşylýan netijäni bermeýär. Hut şonuň üçin bilim-düşünje mugallymdan okuwça maglumat geçirilmeginde döremän, ikisiniň bilelikdäki tagallasynda kemala getirilýär. Bilim (has takygy, bilim-düşünje) okatmagyň netijesidir. Dersleriň mazmunynyň doly özleşdirilmegidir. Bilim - düşünje okuwçynyň aňly özleşdiren bilim, başarnyk, endikleriniň ulgamlaşdyrylan önümidir.

Şonuň üçin bilimli adam - bu bellibir ugurdan ulgamlaşdyrylan bilim-düşünjeleri özleşdiren, zatlaryň we hadysalaryň döreýşine, hereketlenişine sebäp-netije baglanyşygynda akyl ýetirip bilýän adamdyr.

Özbaşdak okuw mugallymyň diňe ugrukdyryjy goldawynda çäklenilip, tutanýerlilik hem-de hyjuw bilen öwrenilen sowat, bi­lim, ylmy garaýyşdyr. Bilimi özbaşdak özleşdirýän adamlar ylmy edebiýatlary, edebi çeşmeleri, metbugat materiallaryny yhlas bilen öwrenýärler. Olar bir ýa-da birnäçe ugurdan täze pikirleri orta atmagy, bellibir derejede ylma goşant goşmagy-da başarýarlar.

Öz-özüňi terbiýelemek bilen meşgul bolýan adam öz hususy özüni alyp barşynda, beýlekilere gatnaşygynda bar bolan bärden gaýtmalary, haýsy asylly sypatlar bilen çalyşmalydygyna akyl ýetirýär, düzetmäge zerur bolan usuldyr serişdeleri ulanylyşa girizýär.

Şahsyýetiň ösüşi - bu adamyň ýaşynyň mukdar taýdan möçberlenmegi däl-de, bellibir ýaş kesimlerinde paýhasyň akyl ýetiriş, duýgy-emosional, ahlak-erk ulgamlarynda düýpli hil jähetden baýlaşmalar bilen utgaşýan özgerme, kemallanmadyr.

Şeýle ösüş daşky hem içki täsirleriň, adamyň öz hususy ynançlarynyň, garaýyşlarynyň netijesinde amala aşýar {B. Basarow, 2015). Bu täsirleriň iň güýçlüsi hem täsirlisi maksada gönükdirilmegi ýola goýulýan okuw-terbiýeçilik işidir. Okuw-terbiýeçilik işiniň täsirliligi döwrüň sosial, ylmy-tehniki ösüşiniň gazananlary bilen bir hatarda bu tutumyň milli döredijisi-de nazarlanylyp guralanda has-da ýokarydyr.

Seredilip geçilen pedagogiki düşünjeler biri-birleri bilen özara baglanyşykly bolup, olar biri-biriniň üstüni ýetirýär.

**6. Pedagogikanyň esasy öwrenýän meseleleri we pudaklary.**

Tälim-terbiýe, ylym-bilim bermek, edep-ekram, edim-gylym öwretmek baradaky jaýdar pikirler ençeme asyrlaryň dowamynda beýik akyldarlaryň, filosoflaryň, şahyrlaryň eserlerinde, taryhy we medeni ýadygärliklerde, halk döredijiliginde ýaşap geldi. Pedagogika ylmy özbaşdak ylym hökmünde öňe çykandan soň, onuň öz içinde differensirleşme (bölünme) döwri başlanyp, bu baradaky ylym giden bir ulgama öwrüldi, ýagny pedagogikanyň pudaklary emele geldi.

**1. Maşgala pedagogikasy** – çagany maşgalada terbiýelemegiň esasy ugurlary bilen iş salyşýar, ata-enäniň, uly ýaşly adamlaryň tälim-terbiýe, edep-ekram öwretmekdäki tejribesini öwrenýär, nusga alarlykly bolanlaryny ile ýaýýar. Maşgala terbiýesiniň pedagogik esaslary baradaky ylmy-usuly gollanmalary döredýär.

**2. Halk pedagogikasy** – bilim bermek, tälim bermek, edep öwretmek babatynda halk köpçüligi tarapyndan müňýyllyklaryň dowamynda döredilen düzgünler, serişdeler hem-de usullar bilen iş salyşýar. Onuň täsir edijilik güýji ähli döwürlerde-de ýokary bolupdyr. Türkmen halk pedagogikasyny ylmy taýdan düýpli işlän belli alym – pedagog Gurban Pirliýewdir.

**3. Mekdebe çenli çagalar edaralarynda terbiýelemegiň hem okatmagyň meseleleri bilen iş salyşýan pedagogika*.***

**4. Mekdep pedagogikasy** – okuwçylary döwrebap okatmagyň we terbiýelemegiň meselelerini ylmy esasly derňeýär.

**5. Tebigy taýdan kemis bolan (ker, kör, kemakyl, lal) çagalar üçin ylmy esasly işlenip düzülen pedagogika:**

**a) Surdopedagogika** – lal we ker çagalaryň pedagogikasy;

**b) Tiflopedagogika** – kör we görüşi pes çagalaryň pedagogikasy;

**ç) Oligofrenopedagogika** – akyl taýdan ýetmez çagalaryň pedagogikasy;

**d) Logopediýa** – peltek gepleýän çagalaryň pedagogikasy.

Akyl-huşunda, hereketinde, gepleýşinde ýetmezi bolan çagalar üçin ýörite okuw merkezleri, okuw gollanmalary döredilip, hünärli pedagoglar bilen üpjün edilýär.

**6. Ýörite usulýet** – aýry-aýry predmetleri okatmagyň usullaryny, serişdelerini öwrenýär. Mysal üçin, türkmen dilini okatmagyň usulýeti, taryhy okatmagyň usulýeti we ş.m.

**7. Pedagogikanyň taryhy** – terbiýäniň we pedagogika ylmynyň döreýşi hem ösüşi bilen baglanyşykly meseleleri derňeýär.

Ýokarda agzalanlardan başga-da, pedagogika ylmynyň ulgamynda hünär, bilim pedagogikasy, ýokary okuw mekdepleriniň pedagogikasy, harby pedagogika, sungat pedagogikasy, sport, lukmançylyk ýaly pudaklar döräp hem ösüp başlady.

**2. Tema: Türkmenistanyň bilim ulgamy**

**Meýilnama:**

**1. Türkmenistanyň bilim ulgamynyň ösüşi.**

**2. Sanly bilim ulgamyny ösdüremegiň Konsepsiýasy we öňde durýan wezipeler.**

**3. Türkmenistanyň Bilim hakyndaky Kanuny we onuň görnüşleri.**

**4. Bilim ulgamyna häsiýetnama. Bilim ulgamyny guramagyň düzgünleri.**

**5. Mekdebe çenli terbiýeçilik edaralary orta, ýörite orta we ýokary okuw mekdepleri.**

**6. Mekdepden daşary terbiýeçilik edaralary we olaryň mekdepler bilen arabaglanşygy.**

**1. Türkmenistanyň bilim ulgamynyň ösüşi.**

Türkmenistanyň Prezidenti hormatly Gurbanguly Berdimuhamedowyň ýurdumyzyň bilim ulgamyny özgerdip guramakda taryh üçin örän gysga döwürde bitiren işleri asyrlara barabardyr. Milli Liderimiziň bilim ulgamynda ýöredýän parasatly syýasaty ýurdumyzyň dünýäniň bilim giňişliginde özüniň mynasyp ornuny tapmagyny şertlendirýär.

Hormatly Prezidentimiz Gurbanguly Berdimuhamedow «Türkmenistanda bilim ulgamyny kämilleşdirmek hakynda» Permana, «Türkmenistanda umumy orta bilim bermegiň meseleleri hakyn­da» Karara gol çekdi, «Bilim hakynda» Türkmenistanyň Kanunyny tassyklady. Munuň özi Garaşsyz ýurdumyzda gazanylýan durmuş-ykdysady ösüşleriň möhüm badalgasydyr. Onuň esasynda raýatlaryň bilim almaga bolan konstitusion hukuklary, bilim bara­daky döwlet syýasatynyň ýörelgeleri, bilim almagyň kepillikleri bellenilýär. Bilim maksatnamalary hem-de standartlary dünýä derejesine laýyklykda esaslandyrylýar. Yurdumyzda bilim işgärleriniň hünär taýýarlygyny ýokarlandyrmak, bilim ulgamyny dolandyrmak, bilimiň ykdysadyýeti, mugallymçylyk işiniň hukuk ýagdaýy hem borçlary aýdyňlaşdyrylýar. Bilim bermek işiniň özgerdilmegi halkara ölçeglerine laýyk gelýän innowasion tehnologiýalary ähli mekdeplerde has giňden ornaşdyrmak bilen baglanyşdyrylýar. Daşary ýurt bilim edaralary bilen hyzmatdaşlygy giňeltmek, bilim ojaklary üçin Internet ulgamynyň elýeterli bolmagyny gazanmak ýaşlaryň dünýäniň dürli künjeklerinde okamaklary ýaly köptaraply meseleler giň gerim alýar.

Bilim ulgamynyň işi Türkmenistanyň Konstitusiýasyna, Türkmenistanyň Prezidentiniň namalaryna. Türkmenistanyň Mejlisiniň kararlaryna. Türkmenistanyň Ministrler Kabinetiniň çözgütlerine, bilim babatdaky döwlet syýasatynyň ýörelgelerine, «Türkmenistanyň durmuş-ykdysady ösüşiniň 2011-2030-njy ýyllar üçin milli Maksatnamasyna», «Bilim hakyndaky» Türkmenistanyň Kanunyna, beýleki kadalaşdyryjy hukuk namalaryna, Türkmenistanyň bilim edaralary üçin terbiýeçilik işleriniň milli Maksatnamasyna, Döwlet Bilim Standartlaryna, Döwlet bilim edaralarynyň düzgünnamalaryna we Bilim ministrliginiň kadalaşdyryjy resminamalaryna, şeýle hem dünýä bilim ýörelgelerine esaslanýar.

Bu resminalar hem-de Hormatly Prezidentimiziň öňdengörüjilikli tagallalary eziz Watanymyzyň bilim binýadynyň berkden-berk tutulmagy bilen baglanyşykly yzygiderlilik, täzeçilik, uzak möhletleýinlik, döwrebaplyk häsiýetlerine eýe bolan döwlet syýahatynyň sazlaşykly dowamydyr.

Jemgyýetçilik durmuşynyň dürli ugurlary bilen bir hatarda mil­li bilim we ylym ulgamlarynyň halkara giňişliginde özboluşly orny bar. Yurdumyzda ýaş nesle döwrebap bilim-terbiýe bermekde diňe bir bilim ulgamynyň maddy-enjamlaýyn binýadynyň berkidilmegi bilen çäklenilmän, ýaşlaryň ruhy we beden taýdan sagdyn ösmekleri üçin geçirilýän çäreleriň hem gerimi giňeýär.

Hormatly Prezidentimiziň halkymyza peşgeş beren ajaýyp kitaplary, pedagogiki ýugrumly «Älem içre at gezer», «Döwlet guşy» romanlary, «Parahatçylyk sazy, dostluk, doganlyk sazy», «Türkmen medeniýeti», «Bilim - bagtyýarlyk, ruhubelentlik, rowaçlyk», «Türkmenistan» we beýleki eserleri mugallymlar üçin usuly gollanma, pe­dagogiki ýörelgedir.

Hormatly Prezidentimiziň pedagogiki taglymatynyň döwrebaplygy we öňdebaryjylygy milli ruhly, dünýä ülňülerine gabat gelýän milli pedagogika ylmynyň pajarlap ösmegine giň mümkinçilikler açdy.

**2. Sanly bilim ulgamyny ösdüremegiň Konsepsiýasy we öňde durýan wezipeler.**

Sanly ykdysadyýetiň ösüşini we bäsdeşlige ukyplylygyny ýokarlandyrmagyň esasy şertleriniň biri hem, ýokary hünär derejeli hünärmenleri taýýarlamak bolup durýar. Bu ugruň ösdürilmeginiň maksady sanly ykdysadyýetiň talaplaryna laýyk gelýän hünärmenleri ýetişdirmäge gönükdirilen bilim ulgamyny kämilleşdirmekden, hünäre gönükdirmek ulgamyny döwrebaplaşdyrmakdan, maglumat-aragatnaşyk tehnologiýalary babatynda goşmaça bilimleri girizmekden we bu ugurda täze ukyplary ýüze çykarmakdan ybarat.

Bilim edaralarynda sanly ykdysadyýetiň anyk ugurlary boýunça okadylmagy we maglumat- aragatnaşyk tehnologiýalary ulgamyna degişli edaralaryň hünärmenleri bilen tejribe alşylmagy degişli hünäri bilen birlikde, maglumat tehnologiýalaryndan doly baş çykarýan ýokary derejeli hünärmenleri taýýarlamaga ýardam berer. Sanly ykdysadyýet üçin işgärleri taýýarlamakda ileri tutulýan ugurlar şulardan ybarat:

-döwlet gulluçylarynyň we hususy bölegiň wekilleriniň sanly sowatlylygyny ýokarlandyrmak boýunça gaýtadan taýýarlamak maksatnamasyny amala aşyrmak;

-sanly tehnologiýany peýdalanmak arkaly daş aralykdan maslahatlary hem-de ylymlary bermek boýunça goşmaça elektron hyzmatlary ýerine ýetirmegiň hasabyna sanly düzümi ösdürmek;

-sanly ykdysadyýetiň talaplaryny nazara almak bilen, dürli pudaklaryň işgärleri üçin hünärini ýokarlandyrmak ulgamyny ýola goýmak;

-ýaşy 50-den geçen raýatlar, saglyk ýagdaýy sebäpli mümkinçilikleri çäklendirilen raýatlar we işsiz raýatlar üçin sanly ykdysadyýetiň täze talaplaryna laýyklykda gaýtadan taýýarlyk maksatnamasyny amala aşyrmak;

-sanly ykdysadyýet üçin hukukçylary taýýarlamak boýunça maksatnamalary işläp düzmek we amala aşyrmak.

Ykdysadyýeti sanlylaşdyrmakda ylym ulgamynyň esasy maksady ýurdumyzy ýeke-täk sanly ulgama ylmy esasda birikdirmäge ýardam bermegi maksat edinýär. Döwrebap ylmy barlaglary alyp barmaklygyň, innowasiýa tehnikalary, tehnologiýalary, öňdebaryjy usullary we tejribeleri önümçilige giňden ornaşdyrmagyň, ylym we tehnologiýalar babatda täze usullardan we innowasiýa tehnologiýalardan baş çykaryp bilýän ýaş alymlary taýýarlamaklygyň ýurdumyzyň ykdysady kuwwatyny yzygiderli ösdürmekde möhüm ähmiýeti bardyr. Ylmyň ösdürilmegi innowasiýa tehnologiýalaryň döremegine getirýär, ol bolsa ýurduň ykdysadyýetiniň ösmegine goşant goşýan uly taslamalaryň, döwrebap senagat kärhanalaryň emele gelmegini şertlendirýär. Şeýlelik-de, ykdysady ösüş üpjün edilýär, bu bolsa, öz gezeginde ylmyň ösdürilmegine netijeli täsirini ýetirýär. Milli ykdysadyýetiň ösdürilmeginde innowasiýa tehnologiýalarynyň ähmiýetiniň wajypdygy bilen bir hatarda düýpli ylmy barlaglara, täze bilimleriň döredilmegine hem aýratyn orun degişli edilýär. Ylmy-barlag edaralarynyň häzirki zaman ýokary takyklykly innowasiýa enjamlary, döwrebap hasaplaýyş serişdeleri we programma üpjünçilikleri bilen üpjün edilmegi sanly ulgama goşulyşmakda wajyp wezipeleriň hatarynda bellenilýär.

**3. Türkmenistanyň Bilim hakyndaky Kanuny we onuň görnüşleri.**

«Bilim hakynda» Türkmenistanyň Kanuny 2013-nji ýylyň 4-nji maýynda kabul edildi. Kanun bilim babatda jemgyýetçilik gatnaşyklaryň hukuk esaslaryny düzgünleşdirýär, döwlet syýasatynyň bilim ulgamyndaky binýatlyk ýörelgelerini, şeýle hem, bilim ulgamynyň maksatlaryny, wezipelerini, hyzmatlaryny we onuň işini dolandyrmagyň tertibini kesgitleýär. Kanun 11 bapdan ybaratdyr.

Ýurduň «Bilim hakynda» Kanuny bilim ulgamynyň ykdysady, sosial, syýasy, medeni ýagdaýlaryna laýyklykda düzülýär. Yaş nesli okatmagyň we terbiýelemegiň ähli tapgyrlarynda, okuw mekdepleriniň dürli görnüşlerinde okuw-terbiýeçilik işleriniň millilik esasda ýola goýulmagy, okatmagyň döwrebap usullaryndan peýdalanylmagy, ýaşlaryň ösüşiniň dünýä çelgileri bilen sazlaşdyrylmagy munuň aýdyň şaýadydyr.

Türkmenistanda bilim ulgamy «Bilim hakynda» Kanunda görkezilen hukuklar esasynda amala aşyrylýar, ol döwrelaýyk ösýär we kämilleşýär.

«Bilim hakynda» Türkmenistanyň Kanunynda bilim ulgamyny guramagyň ýörelgeleri:

Döwlet syýasaty bilim babatda şeýle ýörelgelere esaslanýar:

Öz ukyplaryny we zehinini doly ulanyp biimeginde her bir adamyň hukuklarynyň deňligi. Ýurdumyzda her bir raýatyň öz ukybyny hem zehinini doly ulanyp bilmegi üçin zerur mümkinçilikleri şertlendirýär.Ýurdumyzda ýaşaýan halklar bilim almaga deň derejede hukukly bolup, çagalaryny ýurtda döwlet we aragatnaşyk dili hökmünde hereket edýän islän dillerinde okadyp bilýär.

Bilimiň ynsanperwer häsiýeti, umumadamzat gymmatlyklarynyň, adamyň janynyň we saglygynyň, şahsýýetiň erkin ösmeginiň ileri tutulmagy.

Turkmenistan döwletiniň turuwbaşdan dürs we çeýe syýasat ýöredip başlamagy, dünýä halklarynyň arasynda rowaçlanmagy bilim ulgamyny täze şertlere laýyklykda ýola goýmaga okuw-terbiýeçilik işiniň mazmunyny, gurluşyny düýpli üýtgedip guramaga mümkinçilik döretdi. Islendik döwletiň geljegi ýaş nesliň näderejede sowatly, sagdyn, edepli, hünärment bolup ýetişmegine, alan bilim-täliminiň, öwrenen kesp-käriniň sazlaşykly utgaşmagyna baglydyr. Bu esas bilimiň mazmunyny döwrüň talaplaryna laýyk täzelemegi, sapakdan daşary geçirilýän terbiýeçilik çärelerde onuň milli düzüjisini esaslandyrmagy, türkmeniň däp-dessurlaryny, edim-gylymlaryny täsirli hem netijeli peýdalanmagy göz öňünde tutýar. Şonuň bilen bir hatarda okuw-terbiýeçilik işi dünýä halklarynyň taryhyna, ruhy baýlygyna, medeni mirasyna, olaryň öwredijilik hem terbiýeleýjilik ähmiýetine hem biparh garamaýar.

3. Bilimiň Türkmenistanyň halkynyň milli taryhy, medeniýeti we däp-dessurlary bilen sazlaşykly arabaglanyşygy. Bilimiň millilik esasy okuw-terbiýeçilik işiniň tutuşlygyna türkmen halkynyň taryhynyň, ykdysadyýetiniň, medeni we ruhy gymmatlyklarynyň, gylyk-häsiýetiniň, edim-gylymynyň aýratynlyklaryna laýyklykda alnyp barylmagyny göz öňünde tutýar.

Ylym-bilim bermek, tälim-terbiýe öwretmek işini halkyň milli mirasyna utgaşyklylykda alyp barmak her bir halkyň dünýä siwilizasiýasyna öz milli aýratynlygy bilen goşulmagyny şertlendirýär.

4. Raýatlyk we watansöýüjilik, zähmetsöýerlik, adam hukuklaryna we azatlyklaryna sarpa goýmak, tebigy gurşawa, maşgala, Watana söýgi duýgularyny terbiýelemek. Bu esas ýurduň geljegi bolan ýaş nesilde watansöýüjiligi, zähmetsöýerligi kemala getirmegi, ýaşlaryň aňynda adam hukuklaryna we azatlykla­ryna sarpa goýmak medeniýetini terbiýelemegi, tebigata guwanç duýgularyny ösdürmegi, kämil şahsyýetiň kemala gelmegi üçin agzybir, berk maşgala ojagynyň emele getirilmegini göz öňünde tutýar. Hormatly Prezidentimiziň «Döwlet adam üçindir!» diýen parasatly pikiri bilimiň bu esasyny amala aşyrmagyň rnöhüm serişdesidir.

5. Döwlet tarapyndan berilýän bilim hyzmatlarynyň ähli görnüşiniň Türkmenistanyň her bir raýaty üçin elýeterli bolmagy. Bu esas her kimiň islegine hem ukybyna laýyklykda degişli okuw mekdebinde okap ylym-bilim almaga, kesp-kär öwrenmäge deň derejede mümkinçiligini kepillendirýär.

6. Her bir raýat üçin umumy orta bilimiň hökmanylygy we döwlet bilim edaralarynda onuň mugtlugy. Bu esas okuwçylardyr talyplaryň döwlet tarapyndan tölegsiz mugt okadylyp, terbiýelenmegini we beýleki ýeňilliklerden (zerur ýagdaýda okuw mekdebine mugt gatnadylmak, okuw kitaplaryndan, gaýry mümkinçiliklerden) peýdalanmagyny kepillendirýär.

7. Bilimiň üznüksizligi we onuň basgançaklarynyň biri-biri bilen baglanyşykly yzygiderliligi. Bu ýörelge «Bilim hakynda» Türkmenistanyň Kanunynda görkezilen: mekdebe çenli bilim; umu­my orta bilim; başlangyç hünär bilim; orta hünär bilim; ýokary hünär bilim; ýokary okuwdan soňky hünär bilimi basgançaklarynyň üznüksizlikde hem-de biri-biri bilen baglanyşykly yzygiderlilikde amala aşyrylmalydygyny göz öňünde tutýar.

8. Okatmagyň we bilim edaralarynyň kysymlary, görnüşleri we eýeçilik görnüşleri boýunça köpdürlüligi. Bu esas Türkmenistanda bilim edaralarynyň köpdürli we eýeçiligiň dürli görnüşinde bolýandygyny göz öňünde tutýar. Eýeçiligiň görnüşleri barada «Bilim hakynda» Türkmenistanyň Kanunynda bilim edaralarynyň döwlet, hususy we gaýry görnüşlerde bolýandygy bellenilendir.

9. Bilim ulgamynyň ylym we önümçilik bilen utgaşmagy hem-de onuň beýleki ýurtlaryň bilim ulgamlary bilen özara baglanyşygy. Bu esas ýaş nesle Garaşsyz Diýarymyzyň ýöredýän içeri we daşary syýasatyny dogry, ylmy esaslarda düşündirmegi, olarda durnukly ynam döretmegi, bilimiň mazmunyny ynandyryjy deliller esasynda dogruçyl düşündirmegi göz öňünde tutýar. Ýurduň bilim ulgamyna iň täze tehnologiýalaryň ornaşdyrylmagy, daşary ýurtlaryň okuw mekdepleri, mugallymlary we talyplary bilen aragatnaşygyň ýola goýlup, bu ugurda durmuşa geçirilýän çäreleriň geriminiň giňemegi ýurdumyzyň bu ugurda ýeten menzillerini häsiýetlendirýär.

**10.** Döwlet bilim ulgamynyň dünýewi häsiýetdeligi we onuň dini guramalardan aýrylygy. Bu esas döwletiň bilim berýän edaralarynda hakyky ylmy maglumatlary öwretmegi, bilimi demokratik we ynsanperwerlik esaslarda ýola goýmagy, okuw-terbiýeçilik edaralarynyň jemgyýetçilik we dini guramalara, şol bir wagtyň özünde hem dini edaralardyr din wekilleriniň dünýewi okuw mekdeplerine hiç hili zor salmazlygynda, biri-birleri bilen arkalaşyklykda, ýurduň rowaçlanmagynyň hatyrasyna bilelikde hereket etmegi ündeýändigini häsiýetlendirýär.

Bilimiň demokratiýalaşdyrylmagy birmeňzeşlikden gaça durmagy, bilim syýasatynda haýsydyr bir ýörelgäni diýdimzorluk bilen ornaşdyrmakdan el çekmegi aňladýar. Okuw mekdepleriniň dürli tipde, okuw meýilnamalarynyň, maksatnamalarynyň, kitaplarynyň dürli mazmunda, dürli häsiýetde bolmagy, okuw-terbiýeçilik işleriniň formalarydyr usullarynyň köp dürlüligi munuň mysalydyr. Bilimiň demokratiýalaşdyrylmagy okuwçylaryň islän mekdeplerinde okamak hukugyny, mugallym bilen okuwçynyň arasynda erkin hem hoşniýetli aragatnaşygyň, özara ynamyň we sarpanyň bolmagyny aňladýar. Bu ýörelgä laýyklykda mekdebi dolandyrmagyň işine aýanlyk, her bir meseläni köpçülik bilen geňeşip çözmeklik, yzygider hasabat berip durmaklyk girizildi, ata-eneleri, önümçilik guramalardyr ýerli häkimlikleriň wekillerini mekdep durmuşyna gatnaşdyrmagyň durmuşa ornaşdyrylandygyny aňladýar.

Bilimiň ýnsanperwer esaslarda guralmagy. Bu esasa laýyklykda bilimiň, pedagogik işiň mazmuny tutuşlygyna adamyň mertebesini ýokary götermeklige tabyn edilýär; her bir okuwçynyň bilim almaga, kesp-kär öwrenmäge bolan ukyby ýüze çykarylýar, isleg-höwesi goldanylýar, ösdürilýär; akyl-paýhasynda, fiziki ösüşinde ýetmezçilikler bolan çagalar üçin zerur şertler döredilýär.

**4. Bilim ulgamyna häsiýetnama. Bilim ulgamyny guramagyň düzgünleri.**

Işi ösüp gelýän nesliň ykbaly bilen bagly terbiýeçilik, ylmy-usuly edaralaryň, dolandyryş guramalaryň, dürli görnüşli bilim-terbiýe berýän, hünär öwredýän mekdepleriň jemine ýurduň bilim ulgamy diýilýär. Oňa mekdebe çenli çagalar edaralary, umumy bilim berýän orta mekdepler, başlangyç hünär bili­mi berýän hünärmentçilik mekdepleri, ýörite orta we ýokary bilim berýän okuw mekdepleri, mekdepden daşary terbiýeçilik edaralary, bilim ulgamy üçin okuw-usuly gollanmalary döredýän okuw-usuly we bilim işgärleriniň hünärini ýokarlandyrýan edaralar, Bilim ministrligi, welaýat Baş bilim müdirlikleri, şäher (etrap) bilim bölümleri degişlidir.

Mekdebe çenli terbiýe. Bilim ulgamynyň ilkinji başlangyjy mekdebe çenli berilýän bilim we terbiýedir.

Ata-ene çaganyň şahsyýetiniň beden we akyl taýdan ösüşiniň binýadyny onuň irki döwründen kemala getirmäge, ony milli we umumadamzat ruhy gymmatlyklary bilen tanyşdyrmaga borçludyr.

Mekdebe çenli bilimiň bilim maksatnamalaryny, düzgün boýunça, 1 ýaşdan 6 ýaşa çenli çagalar özleşdirýärler.

Türkmenistanda mekdebe çenli ýaşdaky çagalary terbiýelemek we okatmak, olaryň beden we ruhy saglygyny goramak we berkitmek, şahsy başarnyklaryny ösdürmek üçin maşgala kömek hökmünde mekdebe çenli çagalar edaralarynyň ulgamy hereket edýär.

Işleýiş şertlerine baglylykda mekdebe çenli çagalar edaralarynyň: çagalar bakjasy, çagalar bakja-bagy, çagalar bagy we beýleki görnüşleri bolup biler.

Mekdebe çenli ýaşly çagalary başlangyç bilimiň bilim maksatnamasyny özleşdirmäge taýýarlamak mekdebe çenli bilimiň düzüm bölegi bolup, ol hökmanydyr we maşgalada, mekdebe çenli we beýleki bilim edaralarynda amala aşyrylýar. Başlangyç bilimiň bilim maksatnamasyny özleşdirmäge taýýarlyk, okamaga başlaýan ýylynda 5 ýaşyny dolduran çagalar bilen başlanýar.

Bilim ulgamynyň mekdebe çenli bilim pudagy hormatly Prezidentimiziň bilim ulgamyny kämilleşdirmek hakyndaky permanlarydyr kararlaryndan ugur alyp, ýurtda milli bilim ulgamyny mundan beýläk-de ösdürmek diňe bir gazanylan netijeleri berkitmäge däl-de, eýsem, onuň üçin düýpgöter täze guramaçylyk, maddy, gurluş, ylmy we durmuş şertlerini döretmegiň şeýle umumy ýörelgelerini göz öňünde tutýar:

-çagalara milli ruhda terbiýe we bilim bermek, olarda Türkmenistanyň Prezidentine çuňňur söýgini we wepalylyk duýgusyny kemala getirmek;

-çagalarda akýüreklilik, adalatlylyk, ululara hormat goýmak, deň-duşlaryny sylamak, türkmen halkynyň taryhyna, däp-dessurlaryna, medeniýetine söýgi we tebigata aýawly garamak duýgularyny terbiýelemek;

-çagalary başlangyç bilimiň bilim maksatnamasyny özleşdirmäge taýýarlamak;

-çagalaryň terbiýelenmegi we bilim almagy, olaryň beden we ruhy taýdan sagdyn ösmegi, jan saglygynyň berkidilmegi üçin zerur şertleri döretmek;

-çagalara terbiýe we bilim bermekde öňdebaryjy usullary we häzirki zaman serişdelerini ulanyp, bilim-terbiýeçilik işini ýokary derejede guramak;

-okuw meýilnamalaryna laýyklykda çagalara daşary ýurt dillerini öwretmek;

-çagalaryň tebigy zehinini, ukyplaryny, şahsy başarnyklaryny ýüze çykarmak we ösdürmek boýunça dürli medeni-köpçülik, çeper-döredijilik we beden saglygyny berkitmek boýunça çäreleri yzygiderli guramak.

Mekdebe çenli ýaşly çagalar edaralarynyň işini döwrüň talabyna görä üýtgedip gurmak, netijeli bilim taglymatyny çagalar bagynyň durmuşyna ornaşdyrmak boýunça öňdebaryjy iş tejribesi öwrenilýär. Hormatly Prezidentimiziň tagallasy bilen dünýä ülňülerine laýyk gelýän mekdebe çenli çagalar baglary yzygider gurlup ulanmaga berilýär.

**5. Mekdebe çenli terbiýeçilik edaralary orta, ýörite orta we ýokary okuw mekdepleri.**

Türkmenistanyň Prezidenti Gurbanguly Berdimuhamedowyň: „Biz ata Watanymyzyň bagtly geljegini Türkmenistanyň ösüp gelýän ýaş nesli bilen baglanyşdyrýarys” diýmegi okuw-terbiýeçilik işiniň mazmunyny täzelemegi, bilim ulgamynda giň özgertmeleri geçirmekligi talap edýär, adamlarda ruhy birlik bilen kämil aňy terbiýelemegi baş maksat edip öňe çykarýar. Berkarar döwletiň bagtyýarlyk döwrüniň ruhy hem beden taýdan sagdyn, hemmetaraplaýyn sazlaşykly ösen şahsyýeti kemala getirmek meselesiniň, ýurdumyzyň bilim ulgamynyň we bütin türkmen jemgyýetiniň baş aladasyna öwrülendiginden, ýaş nesle ähli ugurlardan: akyl, ahlak, gözellik, zähmet, beden terbiýesini bermekligiň esasy wezipe edilip goýlandygyndan nyşandyr. Bu babatda „Bilim hakyndaky” Türkmenistanyň Kanunynda (2013) görkezilen üç basgançakly orta bilimiň mazmunyna girizilen täzelikleri mysal getirmek ýerlikli bolar.

**Umumybilim maksatnamalary boýunça bilimiň şu aşakdaky basgançaklary bellenilýär**:

1. Mekdebe çenli bilim (başlangyç bilime taýýarlygy hem goşmak bilen);

2. Başlangyç bilim (1-4-nji synplar);

3. Esasy orta bilim (5-10-njy synplar);

4. Umumy orta bilim (11-12-nji synplar).

***Onikiýyllyk umumy orta bilimiň baş maksady:***

Barha ösýän jemgyýetde ýaşamaga ukyply, jemgyýetiň bähbitlerini we özüniň şahsy bähbitlerini goramak üçin taýýar, bilimli, döredijilikli, zehinli şahsyýetleri kemala getirmek we ösdürmek;

Dünýä jemgyýetçiliginde Türkmenistanyň bilimde, ylymda, medeniýetde, sungatda, ýokary tehnologiýada we ykdysadyýetde ösen döwlet bolmagyny gazanmak bolup durýar.

Hormatly Prezidentimiziň öňe sürýän maksatnamalary türkmen halkynyň agzybirliginiň, asudalygynyň, abadanlygynyň kepilnamasy hem-de ýurduň ykdysady, durmuşy, syýasy we medeni ösüşiniň girewi bolup, bilime, terbiýä, taryha, medeni mirasa bolan garaýşyň anyklanmagy, beýleki möhüm meseleleriň çözgüdiniň görkezilmegi pedagogika ylmy üçin aýdyň ýörelge boldy. Jemgyýetçilik durmuşynyň tutuşlygyna üýtgedilip gurulýan, on ýyllyklaryň dowamynda goýberilen kemçilikleriň aradan aýrylýan, ynsanperwerligiň türkmen durmuşynyň häzirki akymyna ornaşdyrylýan, türkmen halkynyň taryhyna, gündelik durmuşyna, ruhy baýlygyna, milli diline, däp-dessurlaryna aýratyn ähmiýet berilýän häzirki döwürde hemmetaraplaýyn sazlaşykly ösen şahsyýeti terbiýeläp ýetişdirmek wezipesi ör boýuna galdy. Şeýle ýagdaýda döwrebap ýaş nesli kemala getirmek wezipesini öz üstüne alan bilim ulgamyny döwrüň talaplaryna laýyk guramagyň ylmy esasyny berip bilýän pedagogikanyň gymmaty has hem ýokarydyr. Durmuşyň öňde goýan deslapky talaplary pedagogika ylmynyň häzirki zaman wezipelerini anyklamaga mümkinçilik döretdi.Şol wezipeler:

– sazlaşykly ösen kämil şahsyýeti, jebis we agzybir adamlary terbiýeläp ýetişdirmegiň dürs ýollaryny agtaryp tapmakdan;

– okuw-terbiýeçilik işiniň döredijilikli, döwrebap usullaryny işläp düzmekden, şeýlelikde, terbiýeçilere, mugallymlara, ata-enelere, terbiýeçilik işi bilen meşgul bolýan beýleki adamlara tejribelik kömegini bermekden;

– öňdebaryjy pedagogik tejribäni, täzelikçi mugallymlaryň iş usullaryny öwrenmekden, umumylaşdyrmakdan hem-de bu ugurda zähmet çekýän hünärmenlere elýeterli etmekden;

– mugallymlar, mekdep ýolbaşçylary, bilim ulgamynyň ähli işgärleri üçin Berkarar döwletiň bagtyýarlyk döwrüniň talaplaryna laýyk gelýän okuw kitaplaryny, ylmy-usuly gollanmalary döretmekden;

– okuwçylaryň ýaş, fiziologik, psihologik aýratynlyklaryny, ukyplaryny, başarnyklaryny, ýykgyn edýän taraplaryny göz öňünde tutmak bilen ylym-bilim, tälim-terbiýe bermegiň ylmy esaslaryny işläp taýýarlamakdan;

– umumybilim berýän mekdepleriň, hünärment okuw jaýlarynyň işini üzül-kesil kämilleşdirmegiň, olarda okap bilim alýan, hünär öwrenýän ýaşlaryň her biriniň ykbaly bilen içgin gyzyklanyp, kimiň nämä ukyplydygyny, haýsy käre ymtylýandygyny anyklap bilmegiň, garaşsyz türkmen döwletine gerekli, şol bir wagtyň özünde-de olara hünär saýlamagyň dogry ýollaryny salgy berip bilmekden hem-de kyn meseleleriň çözgüdini tapyp bermekden ybaratdyr.

On iki ýyllyk umumy orta bilimiň baş maksady maglumat üpjünçilikli jemgyýetde dünýäniň ruhy hem ahlak ösüşiniň meýillerine we ugurlaryna oňat düşünýän, döredijilikli zähmet çekmegi başarýan, hemmetaraplaýyn ösen kämil şahsyýetleri kemala getirmegi, milli ykdysadyýetiň ähli pudaklarynyň häzirki zaman tehnologiýalaryna esaslanýan önümçilige ylmy çemeleşmäni ýokarlandyrmagyň hasabyna Türkmenistany senagat taýdan ösen kuwwatly döwlete öwürmek we onuň abraý-mertebesini ýokarlandyrmagy nazarda tutýar. On iki ýyllyk umumy orta bilime geçilmegi bilen döwletimiz bilim ulgamynyň ukyp-başarnyklaryny özünde jemleýän uçurymlary terbiýeläp ýetişdirmegine garaşýar. Ol başarnyklara, esasan, bahalandyryjy-ugrukdyryjy, medeni-öwrenijilik, bilmek, akyl ýetirmek, kommunikatiw, maglumat-tehnologiýa, durmuş-zähmet, şahsy özbaşdak ösüş we beýlekiler degişlidir.

Wezipeleri:

-on iki ýyllyk umumy orta bilim berýän mekdepde bilimiň maksadyny, mazmunyny, meselelerini, gurluşyny we bilim-terbiýeçilik işlerini guramagyň aýratynlyklaryny açyp görkezmek;

-on iki ýyllyk umumy orta bilime geçmek üçin maliýe-ykdysady esaslandyrmalary taýýarlamak;

-on iki ýyllyk okuw maksatnamasyna geçmekden garaşylýan netijäni kesgitlemek.

Konsepsiýanyň bölümleri:

Türkmenistanda on iki ýyllyk umumy orta bilime geçilmegiň esaslandyrmalary.

Türkmenistanda on iki ýyllyk umumy orta bilime geçmegiň maksady we ondan garaşylýan netijeler.

Umumy orta bilimiň gurluşy.

Umumy orta bilimiň mazmuny we ony kämilleşdirmegiň esasy ugurlary.

Umumy orta bilim işini guramagyň aýratynlyklary.

Pedagogiki işgärler.

Konsepsiýanyň mazmuny. Ýaşlarda başarnyklary kemala getirmek üçin şeýle möhüm çäreleri durmuşa geçirmek zerur hasaplanylýar:

-okuwçynyň kämil şahsyýet bolup ýetişmegi, onuň ruhy we beden taýdan sagdyn bolmagy üçin zerur şertleri döretmekde, okatmakda we öwretmekde däp bolan usuldan döwrebap usula geçmek;

-bilimiň mazmunyny dünýä ylmynyň, tehnikasynyň we tehnologiýasynyň soňky gazananlaryna laýyklykda yzygiderli kämilleşdirmek;

-edaralarynyň köp görnüşliligini gazanmak;

bilimiň maglumatlar elektron ulgamyny döretmek;

zehinli çagalar bilen işlemegi dünýä we milli tejribeleri ulanmak arkaly kämilleşdirmek;

Konsepsiýanyň mazmunyna laýyklykda orta mekdebe Türkmenistanyň medeni mirasy, ykdysadyýetiň esaslary, ekologiýa, dünýä medeniýeti, informasiýa-kommunikasiýa we innowasion tehnologiýalary, modelirlemek we grafika ýaly okuw dersleri girizildi.

Informatika, daşary ýurt dilleri, jemgyýeti öwreniş okuw derslerine berilýän sagatlaryň sany köpeldildi.

Okuw dersleri bilimiň: filologiýa, takyk, tebigy, jemgyýetçilik bilimleri, sungat, tehnologiýa we saglyk ýaly ylmy ugurlary boýunça toparlara bölünýär.

Döwlet Baştutanymyz bilim ulgamyny kämilleşdirmek meselesinde halkara tejribesine esaslanmaga töwerekleýin çemeleşmelidigini, bilimiň hili, möhleti dünýä tejribesine daýanmalydygyny göz öňünde tutup: «...biz bilimleriň möçberiniň hemişe artýandygyna, geriminiň giňelýändigine şaýatlyk edýän halkara tejribesini hem nazara almalydyrys. Bu bolsa, öz nobatynda, bilimleri özleşdirmek üçin göz öňünde tutulan wagtyň artdyrylmagyny talap edýär. Umumybilim berýän mekdeplerde bilimleri özleşdirmek üçin azyndan 11-12 ýylyň gerekdigini dünýä tejribesi görkezýär. Bilimiň bu basgançagy tebigy-gumanitar ylymlaryň esaslaryny düýpli öwrenmegi hem okuwyň tamamlaýjy tapgyrynda ugurlar boýunça ýöriteleşdirip okatmagy hem öz içine alýar» diýip bellemek bilen, bilim ulgamynyň işgärleriniň öňünde bilim binýady berk, Watana, halka wepaly, giň dünýagaraýyşly, häzirki zaman innowasion tehnologiýalardan oňat baş çykarýan, hünär derejesi ýokary, zähmetsöýer, jemgyýetimizi syýasy, ruhy-medeni taýdan ösdürjek, ýurdumyzyň at-abraýyny has-da belende göterjek, işbaşarjaň hünärmenleri taýýarlamakda has hem ýokary netijeleri gazanmak wezipesini goýdy.

Ýurdumyzda orta bilim maksatnamasyny 12 ýyla ýetirmek bilen, umumy orta bilim aşakdaky tertipde amala aşyrylýar:

Çagalar mekdebe 6 ýaşdan kabul edilýär.

Başlangyç bilim - 1-4-nji synplar. Okuwyň möhleti 4 ýyl. Bu tapgyr çagalaryň 6-10 ýaş aralygyny öz içine alar.

Esasy orta bilim - 5-10-njy synplar. Okuwyň möhleti 6 ýyl. Bu tapgyr çagalaryň 10-16 ýaş aralygyny öz içine alar.

Umumy orta bilim - 11-12-nji synplar. Okuwyň möhleti 2 ýyl. Bu tapgyr 17-18 ýaş aralygyny öz içine alar.

12 ýyl möhletli umumy orta bilim hökmanydyr.

Umumy orta bilim berýän mekdebiň esasy orta bilim basgançagynda okamaklyk - geljekde umumy orta bilimiň ýoluny saýlamaga gönükdirer. Esasy orta bilimi tamamlan okuwçylar başarnyklaryna, ukyplaryna, isleglerine görä, orta mekdepdäki ugurlar boýunça okadylýar. Umumy orta bilim basgançagynda okamaklyk aşakdaky ugurlary öz içine alýar:

Takyk ugur - matematika, fizika dersleri;

Tebigy ugur - himiýa, biologiýa dersleri;

Ynsanperwerlik, durmuş bilimleri - taryh, jemgyýeti öwreniş, dil-edebiýat dersleri.

Orta mekdepler we orta bilim. Türkmenistanyň «Bilim hakynda» Kanunyna laýyklykda, umumy orta bilim hökmanydyr.

Başlangyç bilim. Başlangyç bilimiň bilim maksatnamalary okuwçynyň şahsyýetiniň kemala getirilmegine, onuň okuw işinde şahsy ukyplarynyň we başarnyklarynyň ösdürilmegine, şol sanda okamagy, ýazmagy, hasaplamagy, nazary pikirlenmäniň tärlerini, özüňe gözegçilik etmegiň iň ýönekeý endiklerini, özüni alyp barmak hem-de sözleýiş medeniýetini, şahsy gigiýenanyň we sagdyn durmuş ýörelgeleriniň esaslaryny ele almagyna gönükdirilendir. Başlangyç bilim hökmanydyr. Başlangyç bilimiň bilim maksatnamalary boýunça umumybilim edarasyna okuwa girýän ýylynda 6 ýaşyny dolduran çagalar kabul edilýär. Başlangyç bilimiň bilim maksatnamalaryny özleşdirmegiň kadalyk ölçeg möhleti 4 ýyldan az bolmadyk möhleti düzýär. Başlangyç bilim aşakdaky umumybilim edaralarynyň birinde: umumybilim berýän mekdepde, ýöriteleşdirilen umumybilim berýän mekdepde (ýöriteleşdirilen ugrunyň görkezilmegi bilen), umumybi­lim berýän mekdep-internatynda we beýlekilerde alnyp bilner.

Esasy orta bilim. Esasy orta bilimiň bilim maksatnamalary okuwçylarda ýokary ahlakly dünýägaraýşy, gözellik meýlini we sagdyn durmuş ýörelgesine ymtylmagyny, şahsyýetara hem-de milletara gatnaşyklaryň ýokary medeniýetini emele getirmek we ösdürmek, ylymlaryň esaslaryny, akyl we fiziki zähmet endiklerini ele almak, onuň höweslerini we gyzyklanmalaryny ýüze çykarmak arkaly şahsyýetiň kemala getirilmegine gönükdirilendir. Esasy orta bilimiň bilim maksatnamalary okuwçylarda durmuşda öz ornuny tapmak ukyplarynyň ösdürilmegini we oýlanyşykly hünär saýlap bilmek başarnygynyň emele getirilmegini nazarlaýar. Esasy orta bi­lim hökmanydyr. Esasy orta bilimiň bilim maksatnamalary boýunça başlangyç bilimi bolan çagalar okadylyp başlanýar. Esasy orta bilimiň bilim maksatnamalaryny özleşdirmegiň kadalyk ölçeg möhleti - 6 ýyldan, başlangyç bilimi hasaba aimak bilen bolsa, 10 ýyldan ybaratdyr.

Esasy orta bilim aşakdaky umumybilim edaralarynyň birinde: umumybilim berýän mekdepde, ýöriteleşdirilen umumybilim berýän mekdepde (ýöriteleşdirilen ugrunyň görkezilmegi bilen), umumybi­lim berýän mekdep-internatynda we beýlekilerde alnyp bilner.

Esasy orta bilimi bilim maksatnamalarynyň özleşdirilmegi jemleýji döwlet synagyndan geçilmegi we bilimi hakynda resminamanyň berilmegi bilen tamamlanýar.

Esasy orta bilimiň bilim maksatnamalarynyň özleşdirilmegi sepgit synagy bilen tamamlanýar, şonuň esasynda umumy orta bilimiň degişli ugrunyň bilim maksatnamalarynyň özleşdirilmegi boýunça hödürnama berilýär.

Umumy orta bilim. Umumy orta bilimiň bilim maksatnamalary okuwçynyň öwrenijilik gyzyklanmalarynyň we döredijilik ukyplarynyň ösdürilmegine, bilimiň mazmunynyň ugurlara bölünendigi, tapawutlandyrylanlygy (differensirlenenligi), hünärlere ugrukdyrylýanlygy esasynda özbaşdak okuw işi endikleriniň emele getirilmegine, okuwçyny jemgyýetde ýaşamaga, durmuşda öz ýoluny özbaşdak saýlap we zähmet işine başlap bilmegine taýýarlamaga gönükdirilendir.

Türkmenistanyň raýatynyň umumy orta bilimiň bilim maksatnamalary boýunça okadylmagy okuwçylar tarapyndan olaryň gyzyklanmasy, islegi we ukyplary, şeýle hem, bilim edarasynyň esasy orta bilimiň maksatnamalarynyň özleşdirilmeginiň jemleri boýunça beren hödürnamasy esasynda saýlanylyp alnan ugruň biri boýunça amala aşyrylýar.

Umumy orta bilimiň bilim maksatnamalary boýunça esasy orta bilimi bolan çagalar okadylyp başlanýar.

Umumy orta bilim hökmanydyr we aşakdaky umumybilim edaralarynyň birinde: umumybilim berýän mekdepde, ýöriteleşdirilen umumybilim berýän mekdepde (ýöriteleşdirilen ugrunyň görkezilmegi bilen), umumybilim berýän mekdep-internatynda we beýlekilerde alnyp bilner.

Umumybilim edaralarynda umumy orta bilimiň bilim maksatnamalaryny özleşdirmegiň kadalyk ölçeg möhleti, düzgün boýunça 2 ýyldan, başlangyç we esasy orta bilimiň hasaba alynmagy bilen bolsa, 12 ýyldan ybarat.

Umumybilim edaralarynda umumy orta bilimiň bilim maksatnamalarynyň özleşdirilmegi jemleýji döwlet synaglary we hünär biliminiň maksatnamalary boýunça okuwyny dowam etmäge mümkinçilik berýän umumy orta bilim hakynda şahadatnamanyň berilmegi bilen tamamlanýar.

21.02.2014ý. kabul edilen «Döwlet umumybilim edaralary ha­kynda Düzgünnama» laýyklykda, orta mekdeplerde okaýanlaryň ýaş aýratynlyklaryna we okuw maksatnamalaryna laýyklykda, synplar şeýle görnüşlere bölünýär:

Başlangyç synplar (başlangyç bilim maksatnamasyna baglylykda 1-4-nji synplar);

Orta synplar (esasy orta bilim maksatnamasy boýunça okadylýan 5-10-njy synplar);

Ýokary synplar (umumy orta bilim maksatnamasy boýunça okadylýan 11-12-nji synplar).

Okuw ýyly 1-nji sentýabrdan başlanýar we hersiniň dowamlylygy okuw meýilnamasy bilen bellenýän dört çärýege bölünýär. Okuw ýylynyň dowamlylygy azyndan 34 hepdeden ybarat bolup, rugsatlar okuw meýilnamasyna laýyklykda (güýzki - 8 gün; gyşky - 13 gün; ýazky - 9 gün; tomusky azyndan - 8 hepde) bellenilýär. Mekdepler­de 6 günlük okuw hepdesi bellenilip, sapagyň dowamlylygy birinji synplarda 35 minut, beýleki synplar üçin 45 minut bolmalydyr.

**Mekdepden daşary terbiýeçilik edaralary we olaryň mekdepler bilen arabaglanşygy.**

Mekdepden daşary bilim. Mekdepden daşary okuw we terbiýe bilim ulgamynyň aýrylmaz bölegi bolup, okuwçylaryň ukyplaryny we zehinlerini ösdürmäge, olaryň gyzyklanmalaryny, ruhy talaplaryny kanagatlandyrmaga gönükdirilendir. Okuwçylaryň köp taraply gyzyklanmalaryny we ukyplaryny ösdürmek maksady bilen: medeni-gözellik, tebigy-ylmy, tehniki, sport we beýleki görnüşdäki mekdep­den daşary bilim edaralarynyň ulgamy döredilýär.

Mekdepden daşary iş umumybilim edaralary, maşgala, jemgyýetçilik birleşikleri, döredijilik toparlary bilen bilelikde geçirilýär we edaralaryň görnüşleriniň, şonuň ýaly-da, höwes bildirilýän işleriň görnüşleriniň meýletin saýlanylyp alynmagy ýörelgesine esaslanylýar.

Oňa ýaş tebigatçylaryň, tehnikleriň merkezleri, çagalar guramalarynyň köşkleri, öýleri, taryhy-arheologik ýadygärlikleriň muzeýleri, sport mekdepleri, dynç alyş-sagaldyş merkezleri, sagaldyş meýdançalary we başgalar degişlidir. Mekdepden daşary terbiýeçilik edaralarynyň durmuşa geçirýän işleri köptaraplydyr. Olar umumybilim berýän orta mekdepler bilen aragatnaşykda bolup, öz işini maksada gönükdirmegi dogry guran mahallarynda gowy netijelere eýe bolýarlar, okuwçylaryň döredijilikli işlemeklerini, gyzyklanýan ugruna aýratyn höwes hem hyjuw bilen gatnaşmaklaryny gazanyp bilýärler. Iň gymmatly tarapy-da okuwçylaryň işjeňliginiň, bilesigelijiliginiň artýanlygydyr. Okuwçylar köpçülik bolup bitirilýän işiň ähmiýetine akyl ýetirýärler. Olarda pikir alyşmak, birek-birege kömek bermek, başga biriniň işini synlamak, baha bermek ýaly birgiden akyl ýetiriş başarnyklary emele gelýär, ahlak sypatlar kämilleşýär. Mekdepden daşary terbiýeçilik edaralary bilen ysnyşykly aragatnaşyk saklap, olaryň işine höwes bilen gatnaşýan okuwçylar, adatça, sapaklaryna gowy ýetişýärler, öz pikirlerini erkin, degişli mysallar arkaly delillendirmegi başarýarlar, guramaçylyk ukyby, ugurtapyjylygy bilen ta- pawutlanýarlar.

Başlangyç hünär bilimi. Başlangyç hünär biliminiň maksady jemgyýete peýdaly işiň ähli esasy ugurlary boýunça zähmet çekmek üçin hünärleri bolan işgärleri taýýarlamakdan ybaratdyr. Başlangyç hünär bilimi dürli görnüşli (başlangyç hünär okuw mekdebi we beýlekiler) başlangyç hünär bilimi edaralarynda, şeýle hem, degişli ygtyýarnamalary bolan orta we ýokary hünär bilimi edaralarynda alnyp bilner. Bu bilim edaralarynda okuwlar okatmagyň gündizki we gündizki-gaýybana görnüşinde amala aşyrylýar. Başlangyç hünär biliminiň bilim maksatnamalaryny özleşdirmegiň kadalyk ölçeg möhleti ele alynýan hünäriň çylşyrymlylygyna baglylykda 1 okuw ýylyndan 1,5 okuw ýylyna çenli möhleti öz içine alýar. Okuwyň anyk möhleti bilimi dolandyrmak boýunça ygtyýarly döwlet edarasy tarapyndan tassyklanylan degişli hünäre taýýarlamagyň okuw meýilnamasy bilen kesgitlenilýär.

Orta hünär bilimi. Orta hünär bilimi şahsyýetiň hünär bilimini almaga we ony çuňlaşdyrmaga bolan isleginiň kanagatalandyrylmagyna esaslanýar, ol Türkmenistanyň ykdysadyýetiniň degişli pudaklary üçin orta derejeli hünärmenleri taýýarlamak maksadyndan ugur alýar. Türkmenistanyň raýatlarynyň orta hünär biliminiň maksatnamalar boýunça okadylmagy umumy orta bilimden pes bolmadyk binýatda amala aşyrylýar. Orta hünär bilimi dürli görnüşli (orta hünär mekdebi we beýlekiler) orta hünär bilimi edaralarynda we degişli ygtyýarnamalary bar bolan ýokary hünär bilimi edaralarynda alnyp bilner. Orta hünär bilim edaralarynda okuwlary okatmagyň gündizki, gündizki-gaýybana we gaýybana görnüşlerinde amala aşyrylýar. Orta hünär biliminiň bilim maksatnamalaryny özleşdirmegiň kadalyk ölçeg möhleti öwrenilýän hünäre we okatmagyň görnüşine baglylykda 2 okuw ýylyndan 4 okuw ýylyna çenli möhleti öz içine alýar. Okuwyň anyk möhleti degişli hünärleriň Türkmenistanyň Ministrler Kabineti tarapyndan tassyklanylýan okuw meýilnamalary bilen kesgitlenýär. Orta hünär bilim edaralaryň uçurymlaryna degişli hünär boýunça orta basgançaga laýyk gelýän bilim hakynda resminama berilýär.

Yokary hünär bilimi. Ýokary hünär biliminiň maksatnamalary Türkmenistanyň ykdysadyýetiniň pudaklary üçin taýýarlygyň ugurlary we hünärler boýunça hünärli işgärleriň düýpli nazaryýet we amalyýet taýdan taýýarlanylmagyny, şeýle hem, şahsyýetiň bilimini, ylmy-mugallymçylyk hünärini çuňlaşdyrmaga we giňeltmäge bolan islegleriniň kanagatalandyrylmagyny üpjün edýär. Türkmenistanyň ýokary hünär biliminiň işgärlerini taýýarlamagyň 2 basgançakly, şonuň ýaly-da 1 basgançakly gurluş düzümi bardyr.

Taýýarlygyň ugurlary boýunça okatmak amala aşyrylýan 2 basgançakly gurluş düzümi bolan ýokary hünär biliminiň 1-nji basgançagy (bakalawr derejesi) hünär işiniň ähli görnüşlerini amala aşyrmaga mümkinçilik berýän ýokary bilim hökmünde kesgitlenýär. Ýokary hünär biliminiň maksatnamalary (bakalawr derejesi) boýunça okatmak umumy orta bilimden pes bolmadyk binýatda amala aşyrylýar. Yokary okuw mekdeplerinde ýokary hünär biliminiň maksatnamalary (bakalawr derejesi) boýunça okuw okatmagyň gündizki, gündizki-gaýybana, gaýybana görnüşleri boýunça geçirilýär.

Taýýarlygyň ugurlary boýunça okatmak amala aşyrylýan 2 basgançakly gurluş düzümi bolan ýokary hünär biliminiň 2-nji basgançagy (magistr derejesi) hünär we (ýa-da) dolandyryş wezipeleriniň birnäçesini özbaşdak çözmäge, mugallymçylyk işiniň dürli görnüşlerini geçirmäge we umuman ylmy-barlag işlerini alyp barmaga taýýarlamagy üpjün edýän ýokary bilim hökmünde kesgitlenilýär. Ýokary hünär biliminiň maksatnamalary (magistr derejesi) boýunça okatmak umumy orta bilimden pes bolmadyk binýatda ama­la aşyrylýar. Yokary okuw mekdeplerinde ýokary hünär biliminiň maksatnamalary (magistr derejesi) boýunça okuw okatmagyň gündizki görnüşi boýunça geçilýär.

Ýokary okuw mekdeplerinde ýokary hünär biliminiň maksat­namalary boýunça (hünärmen) okuw okatmagyň gündizki, gündizki-gaýybana, gaýybana görnüşleri boýunça geçirilýär.

Ýokary hünär bilimi dürli görnüşdäki (uniwersitet, akademiýa, konserwatoriýa, institut we başgalar) ýokary hünär bilimi edaralarynda (ýokary okuw mekdeplerinde ) alnyp bilner.

Ýokary hünär biliminiň bilim maksatnamalaryny özleşdirmegiň kadalyk ölçeg möhleti öwrenilýän taýýarlygyň ugruna (hünäre) we okatmagyň görnüşine baglylykda, adatça:

bakalawrlary taýýarlamak üçin - 4 okuw ýylyny,

magistrleri taýýarlamak üçin - 1 okuw ýylyndan 2 okuw ýylyna çenli möhleti,

hünärmenleri taýýarlamak - 5 okuw ýylyndan 6 okuw ýylyna çenli möhleti öz içine alýar. Okuwyň anyk möhleti taýýarlygyň degişli ugurlarynyň (hünärleriň) Türkmenistanyň Ministrler Kabineti tarapyndan tassyklanylýan okuw meýilnamalary bilen kesgitlenilýär.

Ýurdumyzda 25 sany ýokary okuw mekdebi bar. Ýurdumyzyň ýokary okuw mekdeplerinde 80 töweregi ugur boýunça hünärmen taýýarlanylýar. Häzir Türkmenistanda 42 sany orta hünär okuw mekdepleri bar.

Türkmenistanyň 3 (üç) Mugallymçylyk mekdebinde - Aşgabadyň Aman Kekilow adyndaky Mugallymçylyk mekdebinde, Daşoguzyň Beki Seýtäkow adyndaky Mugallymçylyk mekdebinde we Marynyň Hydyr Derýaýew adyndaky Mugallymçylyk mekdebinde «Başlangyç synplarda okatmak we mekdebe çenli bilim we terbiýe» ugurlary boýunça orta hünärmen bilimli mugallymlar we terbiýeçiler taýýarlanylýar.

**3 Tema: Şahsyýetiň ösüşi we terbiýe pedagogikanyň esasy meselesidir**

**Meýilnama:**

1. **Adamyň ösüşine täsir edýän esasy ýagdaýlar: neslegeçijilik ýa-da tohum yzarlama, daşky gurşawy, tälim-terbiye.**
2. **Pedagogikada şahsyýetiň ösüş meselesi. Şahsyýetiň ösüşde hil taýdan kämilleşdirilmegi.**
3. **Adamyň ömrüniň ýaş aýratynlyklara we döwürlere bölünişiniň ähmiýeti.**
4. **Milli müçenama hem-de onuň durmuşda ulanylyşy hakynda.**

Adamyň tebigatyna düşünmeklik taryhyň bütin dowamynda adamzady gyzyklandyryp gelen meseledir. Adamyň şahsyýeti dogrusyndaky derňewleriň köplügine garamazdan, onuň özüni näme üçin başga hili däl-de, şeýle alyp barýanlygynyň sebäbi heniz doly anyklanan däldir. Psihologiýa, antropologiýa, fiziologiýa we ş.m. ylymlar bilen bir hatarda pedagogikanyň hem öwreniş obýekti adamdyr. Adamyň indiwid we şahsyýet düzüjileriniň arasynda şahsyýet öz mazmuny boýunça sosial, ruhy gurluşdyr. Indiwid hökmünde adam, esasan, biologiýanyň, fiziologiýanyň öwreniş dersini düzýär.

Şahsyýet hem öz gezeginde psihologiýa, edebiýat taglymaty ýaly gumanitar-ynsanperwer ylymlaryň umumy öwreniş obýekti bolup, bu ylymlaryň her biri özüne laýyklykda öwreniş jähtini saýlap alýar. Şahsyýet diýlende, ilki bilen pikire gelýän zat onuň özboluşly, gaýtalanmaz gurluş bolýanlygydyr.

Şahsyýeti ylmy taýdan öwrenmeklik XIX asyryň ahyrlaryndan, XX asyryň başlaryndan başlanýar. Şahsyýetiň ylmy öwrenilişinde bahalandyryşly kesgitleme (meselem, A- oňat, В - ýaramaz şahsyýet) kabul edilen däldir. Ylmy şahsyýetnama - personologiýa şahsyýetiň obýektiw gurluşyny açyp görkezmäge ymtylýar. Başgaça aýdanyňda, bu ýerde şahsyýetiň öwrenilişi onuň düzüjileriniň bahalandyrylmaýandygyny açyp görkezmek häsiýetinde bolýar. Şahsyýetiň ylmy öwrenilişiniň birnäçe ugurlary bardyr. Meselem, K.Rojersiň taglymatynda şahsyýetiň öz-özüneligi onuň guramaçylykly gaýtalanmaz, durnukly gurluşy bolup durýanlygy nygtalýan bolsa, J.Kelliniň şahsyýet taglymatynda ol öz gaýtalanmaz tejribesini aňlaýan we oňa üznüksiz düzediş girizýän gurluş hökmünde seredilýär. A. Banduranyň taglymatynda bolsa, şahsyýet özüniň oňyn we oňyn däl hereketleri hoşamaýlyk ýa-da temmi bilen berkidilip durulýan we onuň netijesinde bellibir häsiýetler döreýän mazmun görnüşinde seredilýär (B. Basarow, 2015).

Belli alymlardyr bilermenleriň öňe süren pikirleri, genetika ylmynyň gazananlary, fiziologiýanyň nesle geçijilik hem nerw ulgamynyň işi hakyndaky taglymatlary, bu ugurdaky gaýry ylmy açyşlar adam şahsyýetiniň, esasan, üç sany faktoryň - biologiki (nesle geçijilik), sosial (daşky gurşaw), terbiýe faktorlarynyň täsirinde kemala gelýändigini belleýärler.

Nesle geçijilik we ösüş

Adamy daşky janly dünýä bilen baglanyşdyrýan hadysa biologik faktordyr. Biologik faktoryň täsiri - nesle geçijilikdir. Nesle geçijilik genleriň (grekçeden «gen» - «dogýan») üsti bilen amala aşyrylýar. Nesle geçijilik ata-eneden geçen kesgitli sypatlar we aýratynlyklardyr. Bedeniň miraslyk esasy (genotipi) adamyň ösüş prosesinde kabul edýän taraplary (fenotipi) bilen baglanyşýar. Tutuş bedeniň, onuň aýry-aýry ulgamlarynyň fiziologik gurluşy, kemallanma döwri, esasy morfologik we amal ediş alamatlary, jynsy, birnäçe özbaşdak aýratynlyklary (derisiniň, saçynyň, gözüniň reňki, formasy, ýüz keşbi, barmaklarynyň aýratynlyklary we ş. m.), ganyň haýsydyr bir topara degişliligi genler arkaly kesgitlenilýär. Genetikanyň, psihogenetikanyň gazananlary häzirki zaman adamsynyň organizminiň esasy häsiýetleriniň ýörite gen kodlarynda jemlenendigini we bu kodlaryň organizm baradaky ähli maglumatlary özünde saklaýandygyny we nesle geçirilýändigini subut etdi. Bu ylymlar adamyň ösüşinde nes­le geçijiligiň programmasyny-maksatnamasyny açyp görkezdi. Adamyň ösüşine täsir edýän neslegeçijilik programmasy, adamlaryň umumylygy we biri-birine meňzemeýändigini kesgitleýär. Adamyň häsiýetini kesgitleýän, psihiki ösüşe täsir edýän gurluşlar onuň nerw sistemasynyň aýratynlyklarynda nesilden-nesle geçýär. Ata-enelerde ýüze çykan nerw, käbir psihiki kesellerdir bozulmalar nesillerine geçip bilýär. Gan, süýji, endokrin (içki mäzleriň işiniň bozulmasynda döreýän) keselleri hem nesilden-nesle geçýär.

Adamyň ösüşi we ýaşaýşy üçin wajyp bolan häsiýetler, esasan, onuň öz şahsy işjeňliginde ele alynýar. Onuň üçin tebigat oňa dürli mümkinçilikler döredýär. Öz-özüňi terbiýelemek adamda ýörite guralýan terbiýäniň we onuň öz hususy işjeňligi, maksat goýmalary esasynda döreýär.

Pedagogik nukdaýnazardan adamyň ösüşiniň kanunalaýyklary üç esasy meseläniň töwreginde jemlenýär. Olar intellektual, ýörite we ahlak sypatlaryň nesilden-nesle geçişi dogrusyndaky nazaryýetlerdir.

Intellektual sypatlaryň nesilden-nesle geçişi baradaky pikir iň bir wajyp meselä sepleşýär. Ukyplar çagalara ata-enesinden taýýar görnüşde geçýärmi ýa-da çaga haýsydyr bir işi üstünlikli ýerine ýetirmek üçin zerur mümkinçilikleri (üşükleri işi üstünlikli ýerine ýetirmek üçin zerur bolan bedeniň tebigy aýratynlyklary) nesil üsti alýarmy? Bu ugurda geçirilen dowamly barlaglar meseläni köp derejede aýdyňlaşdyrmaga mümkinçilik berdi. Nesilden-nesle ukyplar däl-de, diňe olary ösdürmek üçin tebigy esas bolup hyzmat edýän üşükler geçýär (B. Basarow, 2010).

Ukypdyr zehiniň nesle geçijiligi ýa-da dogluşdan soňra döreýşi bilen baglylykda birnäçe sowallar döreýär: adam öz ukyplaryny ösdürmek üçin gurşaw tarapyndan döredilen mümkinçilikleri ulanyp bilýärmi? Şeýle mümkinçilikleriň doly we dogry ulanylmagy ukyp-başarnyklaryň ösüşini şertlendirýär. Başga bir tarapdan, biologik nes­le geçijilik bilen bir hatarda sosial nesle geçijiligiň bardygy hem bellenilmelidir. Eger-de şol bir öýdäki adamlaryň ählisi saz bilen meşgul bolýan bolsalar, nobatdaky nesiller hem bu däbe eýerip, saza bolan başarnyk endiklerini beýleki, adaty durmuş ýörelgesinde ýaşaýan çagalardan has ir we üstünlikli özleşdirýärler (В. Basarow, 2010).

Ýörite üşükler. Bular bellibir işi ýerine ýetirmäge gönükdirilen tebigy esas, mümkinçiliklerdir. Ýörite üşükleri bar bolan çagalar bu ugurdan tiz ösýärler, ýokary netijeler gazanýarlar. Eger adama mümkinçilik döredilse, onda onuň ýörite üşükleri ösüşiň has irki döwründe ukyplara öwrülýär. Ezber sazanda, suratkeş, matematik, küştçi, lingwist we beýlekiler, esasan, ýörite üşükler esasynda döreýän ukyplardyr.

Ahlak sypatlaryň nesilden-nesle geçişi esasy meseleleriň biridir. Pedagogikada uzak wagtyň dowamynda psihiki sypatlar nesilden-nes­le geçmeýän, diňe adamyň daşky gurşaw bilen aragatnaşygynda döreýän hadysalar hasaplanylypdyr. Başgaça aýdylanda, adam gaharjaň, hoşgylaw, sahy, içgysgynç, wagşy ýa-da jenaýatkär bolup dogulmaýar, bu sypatlar dogluşdan soňky döwürde kemala getirilýär.

Ahlak sypatlar nesilden-nesle geçmeýär. Adamyň genetiki programmasynda özüňi jemgyýetde ahlak kadasyna laýyk alyp barmaga «jogapkär» gen ýok. Gadymy döwürde täze doglan çaganyň ruhy «arassa sahypa» ýaly diýip düşündiripdirler. Durmuş bolsa bu «arassa sahypa» öz ýazgylaryny ýazýar diýipdirler. Adamyň özüni kadaly alyp barmagynyň sebäbi daşky gurşaw we terbiýe bilen baglanyşdyrylypdyr. Genetiki programmalaryň ylmy seljerilişinde gaharjaňlygyň, hoşgylawlylygyň, gazaplylygyň, tabyn bolujylygyň we başga sosial we ahlak gönükdirilmeli genlere duş gelinmändir.

Daşky gurşawyň şahsyýetiň ösüşine täsiri

Daşky gurşaw - bu adamyň ýaşaýan we ösýän anyk şertleridir. Şahsyýetiň kämilleşmegine daşky gurşawyň dürli görnüşleri täsir edýärler. Olar geografik, sosial, mekdep, maşgala şertleridir. Häzirki-zaman ylmynda şahsyýetiň ösüşine täsir edýän daşky gurşaw faktorlary hökmünde şular görkezilýär:

Mikrofaktorlara maşgala, duldegşir goňşular, jaý, deň-duşlar degişlidirler. Olaryň adama täsiri şahsyýeti dogry ýa-da oňyn däl ugra gönükdirip bilýär. Bu ýerde täsiriň güýji we mazmuny esasy orunda durýar.

Mezofaktorlary jemgyýetçilik pikiri, habar beriş serişdeler ulgamy düzýär. Adamyň okaýan kitaplary, žurnal-gazetleri, radioda diňleýän habarlary, telewizorda görýän kinofilmleri onuň şahsyýetiniň kemala gelmegine uly täsir edyär.

Makrofaktorlara halk köpçüligi, medeniýet, döwlet, jemgyýet degişlidir. Adamyň sosiallaşmagynda halkyň sosial, medeni, maddy ýagdaýlaryna, ylmyň, medeniýetiň ösüşine, döwletiň alyp barýan syýasatyna, jemgyýetiň ösüşine aýgytlaýjy orun degişlidir.

Megofaktorlar älem giňişliginde bolup geçýän hadysalaryň adama edýän täsiridir.

Käbir alymlar ady agzalan toparlary: noosfera; sosiosfera; psihosfera ýaly görnüşlere bölýärler: noosfera - älemi, planetalary, so­siosfera - halky, döwleti, medeniýeti, jemgyýeti, psihosfera - maşgalany, öýi, jaýy, goňşulary, deň-duşlary aňladýar.

Şahsyýetiň ösüşine akselerasiýa hadysasynyň täsiri-de uludyr. Akselerasiýa adamyň beden (fiziki)-biologiki ösüşiniň çaltlanmagydyr. Bu tizlenme atmosfera, iýilýän iýmitiň düzümi bilen berk baglydyr. Onuň häsiýetleri öňki nesillere seredende, häzirki ýaşlaryň uzyn boýly bolmagy, saçynyň tiz agarmagy, dişleriniň düşmegi, jyns ösüşiniň çaltlanmasy we beýlekilerdir.

Garaşsyz, baky Bitarap Türkmenrstanda ýaş nesillerimiziň bagtyýar ýaşamagy, olaryň geljekde hakyky watançylar, päk ahlakly, ylymly-bilimli şahsyýetler bolup ýetişmegi üçin ýadawsyz alada edilýär, ýaşlarymyzyň beden we ruhy taýdan sagdyn ösmegine, döwrebap bilim-terbiýe almagyna ähli zerur şertler döredilýär. Türkmenistan döwletiniň alyp barýan syýasaty, jemgyýetiň, medeniýetiň ösüşi, halkyň sosial, maddy ýagdaýy kämil şahsyýetiň kemala gelmeginde sagdyn daşky gurşawy üpjün edýär.

Şahsyýeti kemala getirmekde terbiýäniň orny

Terbiýe şahsyýetiň ösüşine, kemala getirilmegine özakymlaýyn ýa-da maksada gönükdirilen häsiýetde guralýan täsirdir. Neslegeçijiligiň we daşky gurşawyň adama täsiri terbiýe bilen anyklaşdyrylýar. Jemgyýete hemmetaraplaýyn ösen şahsyýeti taýýarlaýan esasy güýç terbiýedir. Terbiýäniň güýji onuň maksada gönükdirilenliginde, üznüksizliginde we kadalaýyk dolandyrylyşyndadyr. Terbiýäniň ejizligi- tutuş jemgyýetiň ýa-da aýratyn terbiýeçiniň ösýän adama degişli bolsa-da, terbiýesine goşulman, kemala geliş döwründe ony öz akymyna goýbermekdedir. Şahsyýetiň ösüşinde terbiýäniň ornuna dürli baha berýärler. Bir topar alymlar, eger-de neslegeçijilik we daşky gurşaw ösüşe oňyn däl täsir etse, onda terbiýäniň hiç hili täsiri bolmaz diýýär. Beýleki bir topar bolsa, terbiýäni adamyň tebigatyny üýtgedýän ýeke-täk serişde hasaplaýar. Terbiýe bilen köp sypatlary ösdürip bolsa-da, adamyň durkuny düýpgöter üýtgedip bol­maz. Adamlaryň durmuşyna terbiýe ýönekeýje zatlardan başlap, uly möçberdäki goşantlary goşup biler. Olaryň möçberi şahsyýetde bolup geçýän üýtgeşmeler bilen ölçenilýär.

Adamyň ösüş ýolunda döräp bilýän böwşeňlikleri doldurýan terbiýedir. Terbiýäni dogry ýola goýmagyň esasy meseleleriniň biri - çaganyň gyzyklanmasyny we zehinini kesgitlemek we olary adamyň mümkinçiliklerine we şahsy aýratynlyklaryna laýyklykda ösdürmekdir. Ýörite geçirilen barlaglaryň görkezişine görä, terbiýe çaganyň tebigy berlen mümkinçiliklerine eýerip, onda kesgitlenen sypatlaryň ösmegine täsir edýär.

Ösüşe täsir etmek bilen terbiýäniň özi-de ösüş bilen bagly bolýar, ösüşiň ýeten derejesine daýanýar. Terbiýäniň netijeliligi köp derejede adamyň terbiýeçilik täsiri kabul edip bilşine bagly bolýar. Ol öz gezeginde neslegeçijilik we daşky gurşaw şertlerine esaslanýar.

Terbiýäniň ornuna irki döwürleriň akyldarlarydyr pedagoglary-da aýratyn ähmiýet beripdirler. Halk pähimlerinde «At seýse bagly, adam - terbiýä», «Çaga eziz, edebi ondanam eziz» diýlip nygtalypdyr. «Kowusnamada» «Perzent üçin terbiýeden gowy miras ýokdur» diýilýär.

XVIII asyryň görnükli akyldary Döwletmämmet-Azady adamyň ösüp kemala gelmeginde terbiýäniň uly güýjüniň barlygyny belläpdir. Ol özüniň meşhur «Wagzy-Azat» kitabynda ýaş nesle terbiýe bermegiň 40 sany düzgünini esaslandyryp, ata-enelere, pedagoglara sagdyn gollanmany hödürläpdir. Şol pedagogiki düzgünler, kadalar sazlaşykly ösen şahsyýete mahsus bolan ahlaklylyk, belent adamkärçilik sypatlaryny özünde jemleýär.

Terbiýe meselesi halk döredijiliginiň dürli žanrlarynda-da, nusgawy şahyrlaryň eserlerinde-de, türkmen halkynyň jemgyýetçilik- syýasy garaýyşlarynda-da, ýazuw ýadygärliklerinde-de öz beýanyny tapypdyr.

***Çaganyň güýjüni, başarnygyny ugrukdyryp, il-günüň, jemgyýetiň bähbitleri bilen utgaşdyrýan terbiýe:***

1. ýaş nesliň durmuşyny hem işini maksadalaýyk edip guraýar;

b) çaganyň sazlaşykly ösmegi üçin durmuşdan susulyp alnan materiallary ýerlikli peýdalanmagy göz öňünde tutýar;

ç) adamyň kadaly ösmegine päsgel berýän täsirleri aradan aýyrmagy maksat edinýär;

d) ösýän sosial gurşawa, adamlaryň we olaryň işlerine, ýaşaýyş-durmuşyň akymlaryna, wakalara, zatdyr hadysalara bolan garaýşyny emele getirýär.

Şahsyýetiň ösüp kemala geliş prosesinde ösüş döwürleriniň häsiýetli özboluşly (indiwidual) aýratynlyklaryny öwrenmek pedagog üçin örän möhümdir.

Iş ösüşiň faktory hökmünde

Ösüşe neslegeçijilik, daşky gurşaw we terbiýe bilen bir wagtyň özünde şahsyýetiň ýerine ýetirýän işi-de täsir edýär. Iş - munuň özi aňlanylýan maksat boýunça dolandyrylýan adamyň içki (psihiki) we daşky (fiziki) aktiwligi-işjeňligidir (В. Basarow, 2010). Iş barada gadymdan gelýän atalar sözlerine ýüzlenmek ýerliklidir: «Sen maňa çaganyň näme edýänligini, nähili edýänligini aýtsaň, men onuň kim boljagyny aýdaryn», «Näçe der dökseň- şonça-da üstünlik geler», «Ir turan işinden dynar», «Adam öz bagtynyň ussasy», «Zähmetiňe görä-bahaňy bererler». Ösüşiň netijesi bilen depginli işiň arabaglanyşygy sebäp-netije häsiýetdedir. Ösüşiň umumy kanunalaýyklarynyň biri-de adam bir ugurda näçe köp işlese, şonça-da onuň bu ugurdan ösüşi ýokary bolar. Elbetde, bu kanunalaýyklyk çäklidir. Ol çäkler adamyň ýaşyna, işiň guralyşyna, onuň ýerine ýetirilişiniň depginine baglydyr.

Çagalaryň we ýetginjekleriň işleriniň esasy görnüşleri oýun, okuw, zähmet bolup, olaryň her biri öz gezeginde: sýužet-ýordumly oýunlar, rolly we düzgünli oýunlar; şekillendiriş we ýasamak, öz-özüňe hyzmat ediş we öndürijilikli zähmet we ş.m. ýaly görnüşlere bölünýär. Öz ugurlary boýunça işler bilim beriji, jemgyýetçilik, sport, döredijilik, tehniki, hünärment, gedoniki (lezzet almaga gönükdirilen) görnüşlerde bolýar.

Adamyň ýaş aýratynlyklary boýunça ösüş  
döwürleriniň häsiýetnamasy

Ýaş aýratynlyklary barada düşünje. Çagalara bilim we terbiýe bermekde ýaş aýratynlyklaryny hasaba almaklyga pedagogika ylmy aýratyn ähmiýet berýär. Adam öz ösüşinde we kemala gelşinde haýsydyr bir döwre mahsus bolan aýratynlyklar hem-de kanunalaýyklyklar bilen häsiýetlendirilýän dürli döwürleri başyndan geçirýär. Bu meselä pedagogikanyň ösüşiniň irki döwürlerinde-de uly üns beripdirler. Adamyň kadaly ösüşini dolandyrmak üçin filosoflar we pedagoglar gadymdan ýaş aýratynlyklary toparlara bölmäge synanyşypdyrlar. Gadymy Gresiýada we Rimde her ýedi ýyldan çaganyň ösüş döwri bolup geçýär diýip düşündiripdirler. Meselem, gadymy grek alymy Platon ýaş döwürlere bölünişiniň şeýle nusgasyny esaslandyrypdyr: 3-den 6 ýaşa çenli; 7 -den 12 ýaşa çenli; 12-den 16 ýaşa çenli; 16-dan 18-e çenli; 18-den 20-ä çenli; 20-den-30-a çenli, 30-dan-35-e çenli; 35-den 50-ä çenli.

Aristoteliň ýaş aýratynlyklara degişli garaýyşlarynda doglandan 7 ýaşa çenli; 7-den 14 ýaşa çenli; 14-den 21ýaşa çenli döwürler tapawutlandyrylýar. Bu ýaş aýratynlyklar toparlary özünde örän baý maglumatlary jemläp, adamy durmuşa taýýarlamakda uly rol oýnapdyr.

Çeh pedagogy Ý. A. Komenskiniň, fransuz pedagogy Ž.Ž. Russonyň ylmy garaýyşlarynda ýaş aýratynlyklaryna degişli pikirlere mynasyp orun berilýär. Bu beýik pedagoglar seredilýän meselä degişli ylmy garaýyşlary öňe sürmek bilen, terbiýe meselesinde çaganyň tebigatyny, onuň kabul ediş hem-de pikirleniş aýratynlyklarynyň hasaba alynmalydygyny nygtapdyrlar.

Y.A.Komenskiý öz işinde çaganyň her alty ýyldan ösüş döwrüniň bolup geçýändigini belläpdir. Alymyň ýaş aýratynlyklar ulgamy her 6 ýyly öz içine alypdyr: doglandan - 6 ýaşa çenli; 6 ýaşdan - 12-ä çenli; 12-den 18-e çenli; 18-den-24-e çenli.

Ilkinji bolup okuw-terbiýeçilik işlerinde çagalaryň ýaş aýra- tynlyklaryny göz öňünde tutmak pikirini Ý. A. Komenskiý öňe sürýär. Ol tebigata laýyklyk (uýgunlylyk) ýörelgesini esaslandyrýar. Onuň bu ýörelgesiniň esasy mazmuny okatmak we terbiýelemek çagalaryň ýaş aýratynlyklaryna gabat gelmelidir diýen pikirde jemlenýär. Tebigatda hemme zatlaryň öz wagtynda bolşy ýaly, terbiýelemek, okat­mak hem öz wagtynda, yzygiderli amala aşyrylmalydyr. Diňe şonda biz adama zerur bolan, akyl ýetirip biljek ahlak sypatlary berip, oňa ylmy maglumatlaryny öwredip bileris. Ý.A. Komenskiý şeýle ýazýar: «Her bir öwrenilmeli maglumatlar adamyň ýaş aýratynlyklary boýunça böleklere bölünmeli, diňe bellibir ýaşda kabul edilip, özleşdirilip bilinýän maglumatlary hödürlemeli».( Я. А. Коменский. 1982)

Ž.Ž. Russo çaganyň ýaş aýratynlyklaryny dört döwre bölýär:

0-2 ýaş aralygy. Birinji döwürde - esasy orunda çagalaryň beden terbiýesi durmaly.

2-12 ýaş aralygy. Ikinji döwür —«aňyň uklaýan» döwri, çaga pikir ýöretmegi we logiki pikirlenmegi entek başarmaýar, onuň, esasan, «daşky duýgulary» ösdürilýär.

12-15 ýaş aralygy. Üçünji döwür-akyl terbiýesiniň we akyl talaplarynyň döwri.

14.15 - kämillik ýaşyna çenli aralyk. Dördünji döwür-«tupanlar döwri», bu döwürde, esasan, ahlak terbiýesi amala aşyrylýar.

Ž. Russo «Emil ýa-da terbiýe hakynda» diýen işinde adamyň doglan gününden kämillik ýaşyna çenli ösüşiniň esasy döwürlerini hem-de her bir döwür üçin terbiýeçilik wezipelerini kesgitlemäge synanyşyk edipdir.

XVI-XVII asyrdan soň, ýaş aýratynlyklarynyň döwürleşdirilişine Ý.A.Komenskiý, Stras, Býuller; Ggorlok; Lewitow; Elkonin, Prşijoda, Wanek, Şwansera dagy häsiýetnama berdiler. Şu filosoflar, pedagoglar, psihologlar adamyň ösüş döwrüni ýaş aýratynlyklary boýunça parhlandyrmaklyga, hersi özüçe, dürli nukdaýnazardan baha beripdir.

Bu babatda beýik akyldar Magtymgulynyň pikirleri-de üns bererlikdir. Опий «Nahana geldiň», «Joşa ýetdiň», «Yaşynda», «Don gerek», «Jana ýetdiň», «Düşen günlerim» atly goşgularynda bir, bäş, on ýaşy öz içine alýan döwürler hem aýratynlykda häsiýetlendirilýär. Akyldaryň düşündirişine görä, çaga dünýä inen döwründen mekdep ýaşyna çenli bolan aralykda fiziologik we psihologik taýdan özgerýär, dürli oýunlar arkaly özara ýaryşyp türgenleşýär, bedenlerini berkidýär, ýagşy bilen ýamany parhlandynnagy öwrenip başlaýar. Üç ýaşynda bolsa iň möhüm zada - söz bilmek ukybyna eýe bolýar. Dört-bäş-alty ýaşlaryndan tä ýedi-sekiz ýaşlaryna çenli aralykda bolan günleriň her birini «bahar ýaz ýaly» edip geçirýär. Şeýdibem ösýär ulalýar.

Şahyryň aýtmagyna görä, çaga ýedi-sekiz ýaşlaryndaka ösüşiň möhüm döwri başlanýar. Ol mekdebe gatnap ugraýar, bilim alýar, edep öwrenýär. Akyldaryň sözleri bilen aýtsak, onda ol «ýola girýär»: Ýedide - mekdep gördüň // Okadyň, ýola girdiň.

Akyldar ýetginjeklik döwrüň aýratynlygyny ozaly bilen her bir ata-enäniň bilmegini, şoňa laýyklykda hereket etmegini isleýär. Gynansak-da, ata-eneleriň bir topary ogullarynyň we gyzlarynyň çagalyk döwri bilen hoşlaşyp, ýetginjeklik ýoluna gadam basyp, özüni alyp barşy, gylyk-häsiýeti boýunça özgerip başlaýandygyndan bihabar galmak bilen, kähalatlarda, çaga terbiýesinde soňundan düzedilmesi kyn säwliklere ýol berýärler.

Pedagogika ylmy adamyň ösüş döwürlerini kesgitlemek meselesine töwerekleýin çemeleşýär, onuň psihologik (akyl, erk, emosiýa, gylyk-häsiýet isleg we ş.m.), fiziki (beden, muskul, hereket organ- lary) taýdan hem-de umumy (psihiki, fiziki, ahlak we beýleki jähtlerden) ösüşini toplumlaýyn nazarlaýar.

Şu güne çenli çaganyň ösüşiniň ýaş aýratynlyklary boýunça döwürleşdirilişiniň 20-30-dan gowrak nusgasy teklip edildi. Şeýle-de bolsa, ýaş aýratynlyklarynyň döwürlere bölünişiniň hemmäni kanagatlandyrýan gutarnykly nusgasy henize çenli düzülenok. Häzirki döwürde ýörgünli hasaplanýan döwürleşdiriş nusgasynyň käbirine seredeliň.

Bellibir ýaşyň döwrüne häsiýetli bolan anatomiki-fiziologiki we psihologik aýratynlyklara ýaş aýratynlyklary diýilýär.

Ýaş aýratynlyklarynyň alamaty beden ösüşiniň üsti bilen has aýdyň görünýär. Adamyň ösüşi, agramy, dişleriň ösüşi, jyns ösüşi we başga-da biologiki prosesler bellibir ýaş döwründe ýüze çykýar. Biologiki we paýhas ösüşi biri-biri bilen berk bagly bolany üçin, bel­libir ýaş döwründe psihiki ösüşde-de üýtgeşmeler ýüze çykýar. Bi­ologiki we sosial ösüş ýaly tertipde bolmasa-da, ýaşyň ulalmagy bilen şahsyýetiň ruhy-paýhas ösüşi-de ýüze çykýar. Bular öz gezeginde adamyň ösüşinde tapgyrlaryň ýüze çykarylmagyna we ýaş aýratynlyklarynyň döwürleşdirilmegine tebigy esas bolup hyzmat edýär. Umuman aýdanyňda, şahsyýetiň ýaş taýdan ösüşinde kriteriý (esas) bolup bedeniň anatomiki, fiziologik, psihologik, pedagogiki, fiziki ösüşleriniň görkezijileri hyzmat edýärler.

Anatomiki ösüşe süňk-siňirleriň, myşsalaryň, nerw, beýni, ýürek-damar, jyns dokumalarynyň ösüşi degişlidir.

Fiziologik ösüş dem alyş, gan aýlanyş, içki mäzleri, nerw ul- gamyny we beýleki ulgamlary öz içine alýar.

Psihologik ösüşe duýgularyň, kabul edişiň, göz öňüne getirmäniň, ünsüň, ýadyň, pikirlenmäniň, hyýala getirmeleriň, sözleýşiň, temperamentiň we gylyk-häsiýetiň aýratynlyklary degişlidir.

Fiziki ösüş boýuň, bedeniň agramynyň, döş kapasasynyň, myşsalaryň güýjüniň, hereket organlarynyň ösüşini häsiýetlendirýär.

Pedagogik ösüş akyl, ahlak, estetik, zähmet, syýasy, fiziki terbiýäniň kemala getirilýän şahsyýetde ösüşidir.

Häzirkizaman pedagogiki-psihologik ylmynda çaganyň ýaş aýratynlyklarynyň döwürleşdirilişiniň şeýle nusgasy giňden ýaýrandyr:

bäbeklik döwri - doglandan 1 ýaşa çenli;

mekdebe çenli döwürden öňki çagalyk döwri (irki çagalyk) - 1 ýaşdan 3 ýaşa çenli;

mekdebe çenli çagalyk döwri-3 ýaşdan 6 ýaşa çenli;

kiçi mekdep ýaşly döwri - 6 ýaşdan 10-11 ýaşa çenli;

ýetginjeklik döwri - 11 ýaşdan 14,5-15 ýaşa çenli;

uly mekdep ýaşly döwri - 15 ýaşdan 18 ýaşa çenli.

Pedagogiki ýaş döwürleriniň esasyny beden we psihiki ösüşiň esaslary düzýär. Ýöne başga bir tarapdan ol terbiýäniň amala aşyrylýan şertlerinde onuň esasy bolup hyzmat edýärler.

Sazlaşykly terbiýe hemişe bedeniň biologiki ösüşi, onuň nerw ulgamynyň we düzümleriniň, onuň bilen bagly bolan bilesigelijiligiň ösüşiniň hakykatda bar bolan taraplaryna daýanmakda guralýar.

Eger-de adamyň ösüş tapgyrlary nazara alynmasa, bu öz gezeginde çaganyň ösüşinde, terbiýesinde we bilim alşynda ýetmezçilikleriň ýüze çykmagyna getirýär.

Käbir pedagoglar: «Eger-de, kämil usullar bar bolsa, çaganyü ýaş aýratynlyklaryny nazara almazdan onda islendik durmuş tejribesini, bilim, başarnyk, endikleri kemala getirip bolar» diýen pikire ýykgyn edýär. Bu pikiriň hakykata laýyk däldigi öz-özünden düşnüklidir. Elbetde, ýat beklemek usulynda bilim özleşdiriljek bolsa, islendik diýen ýaly mekdep ýaşlyda haýsydyr bir mazmuny paýhasa ornaşdyryp bolar. Ýöne şeýle özleşdirilen bilim-düşünjeler, terbiýe kadalary tiz wagtdan çaganyň hakydasyndan çykar, ol durnukly dünýägaraýşa öwrülmez. Çaganyň maglumat özleşdirmek mümkinçiligi häzirki kompýuter tehnologiýasy eýýamynda ýokary hem bolsa, ol her bii ýaş kesiminde çäksiz däldir. Okuw-terbiýeçilik işiniň mazmuny we gurluşy çaganyň paýhasynyň ösüş tapgyryna laýyklananda, ol bu işde netijeliligi, üstünligi şertlendirýär.

Türknienistanda on iki ýyllyk umumy orta bilime geçmegiň konsepsiýasynda çaganyň ýaş aýratynlygyna laýyklykda tapgyrlara bölünilişi

Irki ýaş (doglandan 3 ýaşa çenli)

Mekdebe çenli ýaş (3 - 6)

Kiçi mekdep ýaşy (6-10)

Orta mekdep ýaşy (10 - 16)

Uly mekdep ýaşy (16 - 18)

Ýaş aýratynlyklaryny hasaba almak - bu pedagogikanyň esasy ýörelgesidir. Bu ýörelgä esaslanyp mugallymlar özüniň okuw ýüküni, okuwyň gidişinde ulanylýan işleriň görnüşlerini, işleri ýerine ýetirmek üçin oňaýly mümkinçilikleri döretmegiň, dynç almagyň we zähmetiň tertibini düzýärler. Okuwçylaryň ýaş aýratynlyklary okadylmaly dersleri, olaryň möçberini, saýlanylyşyny, her bir dersiň we onuň okuw maglumatlarynyň gurluşyny dogry çözmäge borçly edýär. Olar şol bir hatarda okuw-terbiýeçilik işlerinde ulanylýan usullaryň görnüşleriniň saýlanylmagyny kesgitleýärler.

Bäbeklik döwrüne häsiýetnama.

Bäbeklik döwründe çaga terbiýe bermeklik onuň şol döwürdäki fiziki ösüşiniň özboluşlylygyna daýanmak esasynda amala aşyrylýar. Bu döwürde çaganyň duýuş agzalarynyň kadaly işlemegi, sözleýşiniň ösmegi üçin amatly şertleri döretmek esasy wezipä öwrülýär.

Çaganyň predmetler, oýnawaçlar bilen iş salyşmagy, ulular bilen özara gatnaşygy çaga terbiýeleýjilik, bilim berijilik, öwredijilik täsirini ýetirýär.

Bu döwürde çaga hereket etmek, görmek, synlamak, diňlemek, ýatda saklamak başarnyklaryny ele alýar. Agzalýan döwürdäki çagalara öýkünmek, ulularyň hereketini gaýtalamak ýaly alamatlar mahsusdyr. Çagada predmetler arkaly pikirlenmek emele gelýär. Bäbeklik döwründe şahsyýetiň hemmetaraplaýyn ösmegi üçin zerur bolan şertler kemala gelip başlaýar.

Irki çagalyk döwrüne häsiýetnama. Irki çagalyk döwründe çaganyň ösüşinde we şahsyýetiniň kemala gelşinde hil taýdan öňe gidişlik ýüze çykýar. Çaganyň şahsyýetiniň ruhy taýdan kämilleşmeginiň esasy şerti sözleýiş bolup, ol onuň akyl ýetirişiniň hem-de aragatnaşygynyň çäginiň giňemegine getirýär.

Bu döwürde çaganyň özüni alyp barşynyň, gylyk-häsiýetiniň binýady gurluşynyň emele gelýändigi duýulýar. Çaga ata-eneler, ulular, öz ýaşytdaşlary bilen aragatnaşyklarynda oňlanylýan we oňlanylmaýan zatlara düşünip ugraýar. Çaga öz gurşawyndaky aragatnaşyklarynda, özüni alyp barşynda, işlerinde ahlak sypatlary ele alýandygy üçin bu ugurda geçirilýän işleriň dogry guralmagyny, goýulýan ahlak talaplaryň mazmunynyň talabalaýyk bolmagyny gazanmak örän ähmiýetlidir.

Bu döwürde çagada özbaşdaklygyň ilkinji alamatlary ýüze çykyp başlaýar, bu bolsa onuň erkiniň, zähmetsöýüjiliginiň kemala gelmegine esas bolup hyzmat edýär. Şahsyýetiň sypatlarynyň birnäçesi hut şu döwürde emele gelip başlaýar. Hut şuny nazarda tutup, psihologlar 3 ýaş döwrüni adamyň doglan gününden ululyga ýetýänçä ösüşiniň aralyk zolagy hasaplaýarlar.

Mekdebe çenli çagalyk döwrüne häsiýetnama. Mekdebe çenli çagalaryň işiniň çylşyrymlaşmagy bilen ilkinji nobatda onuň ünsi durgunlaşýar; 3-4 ýaşly çagalar bir oýny 0,5 sagatdan gowrak oýnasalar, 5-6 ýaşlylar 1,5 sagada çenli oýnap bilýärler, 6 ýaşlylar özünde ygtyýarly ünsi ösdürýärler we terbiýeleýärler. Ygtyýarly ünsüň ösmeginde sözleýşiň roly uludyr; sözleýiş ygtyýarly ünsi dolandyrýar. Mekdebe çenli ýaşly çaganyň ýady, esasan, ygtyýarsyzdyr, ol haýsydyr bir zady ýada ornaşdyrmagy ýörite maksat hökmünde goýmaýar. Üns nämä gönükdirilen bolsa, näme gyzykly we güýçli täsir galdyrsa, şolar hem oňat ýadynda galýar. Ygtyýarsyz ýat kabul ediş we pikirlenmäniň täsirinde ösýär. Ygtyýarly ýat çaganyň 5-6 ýaşlarynda rolly oýunlary oýnamagynda ösýär, ol oýnamak üçin öz roluny, borçlaryny, hukuklaryny ýadynda saklamaly bolýar. Çaga ilki ýada ornaşdyrmak, ýatda saklamak, soňra onuň mazmunyny gaýtadan dikeltmek meselesini çözýär. Umuman, bu ýaş döwründe ygtyýarsyz ýat ygtyýarlydan agdyklyk edýär.

Mekdebe çenli çagalykda sensor ösüş. Mekdebe çenli döwürde çaga öz tejribesini saýhallamakda kabul edişiň we pikirlenmäniň tärlerini ele alýar, hyýaly ösýär, erkli üns we manyly ýat (diňe mazmuny ýat beklemekden tapawutlylykda) kemala gelýär. Üç ýaşdan ýedi ýaşa çenli wagtda görüş, eşidiş, deri-hereket duýgularynyň bosagalarynyň köp derejede kiçelýänligi anyklanylandyr.

Görşüň ýitiligi artýar, reňkler inçeden saýgarylýar, fonematiki we beýleki ses eşidişi ösýär, el syzyş duýgusynyü işjeň synasyna (organyna) öwrülýär. Yöne şeýle üýtgeşmeler öz-özünden bolmaýar. Olar çaganyň zatlaryň we hadysalaryň köp taraplylygyny we gatnaşyklaryny kabul etmegiň täze hilini özleşdirmeginden gelip çykýar. Görüşde formany (görnüşi), ululygy, reňki kabul edişiň ösmeginde - applikasiýa (plastilindir palçykdan zat ýelmemek-ýasamak), surat çekmek, konstrurirlemek uly orun eýeleýär.

Syzyş kabul edişi ýasamak, el zähmetinde, fonematiki eşidiş- sesli aragatnaşykda, ses beýikligini seljeriş bolsa saz sapaklaryndan ösýär.

Mekdebe çenli ýaşly çagalaryň intellektual ösüşi

Çagalarda kabul edişiň ösmegi bilen birlikde, pikirlenme hem ösýär. Eger-de irki çagalyk döwründe pikirlenme çaganyň predmetler bilen iş salyşýan prosesinde hereketlenýän bolsa, mekdep ýaşyna çenli döwürde ol amaly-terbiýeçilik hereketi özleşdirýär.

Mekdebe çenli ýaş döwründe çaga durmuş ýumuşlaryny aýdyň-hereket, aýdyň-keşp we söz-logiki pikirlenme arkaly çözüp bilýär. Çaga näçe kiçi ýaşda bolsa ol tejribelik synanyşyklaryny köp ulanýar, ulaldygyça onuň aýdyň-keşp we söz-logiki pikirlenmesi işjeňleşýär.

Çaganyň pikirlenmesiniň ösmeginde onuň paýhasynyň akyl ýetiriş ulgamynyň kemala gelşi bolup geçýär. Şeýle kemala gelşiň başlangyjy çaganyň maddy zatlar bilen anyk hereketleri amala aşyrmagydyr. Pikirlenmäniň ýokary derejesi bolan söz-logiki görnüşinde akyl hereketi hususy içki sözleýşe (içiňden gürlemekden tapawutlylykda) daýanmakda geçýär. Mekdebe çenli ýaşly çagalarda bolsa, pikirlenme diňe bir alamatlar boýunça däl-de, keşpler bilen geçýär we şol keşpler käbir ýagdaýda bellibir predmetleri şekillendirse, başga bir ýagdaýda köp ýa-da az umumylaşdyrylan we mazmuna salnan bolýar. Ž. Piaženiň tejribeleri mekdebe çenli ýaşly çaganyň akyl ýumşuny çözmegi üçin kabul edişiň keşbiniň aýgytlaýjy, göz öňüne getirmäniň täsiriniň bolsa pesdigini görkezdi.

Mekdebe çenli ýaşly çagalaryň kiçi ýaşlylarynda amaly ýumuş çözülende bellibir hereket söz bilen utgaşýar. Söz çaganyň pikir hereketini gönükdirýär, onuň umumylaşdyrylmagyna, ýokary many tärlerini özleşdirmegine getirýär.

Pikirlenmäniň ösmeginde öwretmekligiň uly ähmiýeti bardyr. Akyl terbiýesiniň bu döwürdäki möhüm wezipesi-pikirlenmäniň aýdyň-keşp görnüşini ösdürmekdir, çünki mekdebe çenli döwür şeýle ösüş üçin has duýgur (senzitiw) we çaganyň geljegi üçin möhüm orun eýeleýär we döredijilik işiniň esasy bolup durýar. Mekdebe çenli döwür çaganyň erksiz ünsüniň we ýadynyň ösen döwrüdir. Ünsüni näme özüne çekse, ol şony hem ýatda saklaýar. Şeýle zat ýörite maksat esasynda däl-de, öz-özünden ýatda galýar. Görýän zatlary, eşidýän zatlaryndan gowy ýatda galýar. Mekdebe çenli döwrüň ahyrlarynda ünsi erkli gönükdirmek ösýär. Akyl ýetiriş hereketi sözleýşiň ösüşine esaslanýar. Söz çagalaryň özleşdirýän sensor etalonlaryny bellik edýär, pikirleniş prosesine girýär, logiki akyl öwürmegi amala aşyrýar. Söz göz öňüne getirmegiň işini gönükdirýär, ýatda saklamaklyga kömek berýär. Sözüň üsti bilen çaga tutuş adamzadyň jemlenen tejribesini hem-de psihiki işiň tejribesini özleşdirýär. Ýöne mekdebe çenli döwrüň başynda çaganyň sözi ýagdaýa bagly bolýar: ol bellibir ýagdaýdan daşarda düşnüksiz bolýar. Soň-soňlar çaganyň sözi baýlaşýar, hususy içki sözleýiş kemala gelýär, sözleýiş kontekstleýin - many ýerligine baglylyk häsiýete eýe bolýar.

Kiçi mekdep ýaşly dovyriine häsiýetnama

Alty ýaşly okuwçylara umumy häsiýetnama

Alty ýaşdan mekdebe gadam basýan körpe nesillere bilim we terbiýe bermek, olaryň okuw işini dogry guramak ýokary derejedäki taýýarlygy talap edýär. Bu babatda ýurdumyzda köp işler amala aşyrylýar. Şu ýaşdaky çagalaryň özboluşly ösüş aýratynlyklary barada käbir maglumatlar bilen tanyşmak zerurdyr.

Belli pedagog Ş.A.Amonaşwili alty ýaşly çagalary «çagalar döwletiniň aýratyn bir halky» diýip atlandyrýar. Bilermeniň belleýşine görä, mugallymlar, terbiýeçiler okuw-terbiýeçilik işinde şol «aýratyn halk» bilen işlemegiň birnäçe taraplaryny göz öňünde tutmaly. Ol şeýle çagalar bilen alnyp barylýan işlerde ýüze çykýan meseleleri düýpli öwrenmegi, partada beýleki çagalardan, hususan-da, ýedi ýaşlylardan tapawutly çagalaryň oturandygyny nazarlap, olar bilen başgaça işlemegi, bu işde öz pedagogik ornuňy kesgitläp, şoňa laýyklykda hem zerur bolan bilim we terbiýe bermegiň ýollaryny saýlamagy maslahat berýär. Bilermen-pedagog alty ýaşly çagalar bi­len guralýan okuw-terbiýeçilik işlerinde olar bilen dogry aragatnaşygy ýola goýmaklygy iň wajyp mesele hasaplaýar. Yokarda agzalýan meseleleri çözmek, okuw işini alty ýaşlylar bilen pedagogiki talaplara laýyk guramak, tutuş pedagogik toparyň, hususan-da, alty ýaşlylar bilen işleýän mugallymyň paýyna düşýär.

Eýsem, alty ýaşly okuwçylara bilim we terbiýe berýän mugallymda haýsy sypatlar jemlenmeli? Bu babatda Ş.A.Amonaşwili şulary görkezýär:

Mugallymlaryň kalby mähirden doly bolup, olar okuwa gelen körpejeleri öz bolşuna görä kabul etmegi başarmaly. Mugallym şol çagalaryň tertiplisini we garagolyny, ukyplysyny we gowşagyny, işjeňini we ýaltasyny deň söýmeli. Okuwça mähir, söýgi bilen garamaklyk pedagogik işiň esasy hereketlendirijisi bolmalydyr. Mugallymda şeýle sypatyň bolmagy çagalara gödek çemeleşmegiň, mertebesini peseltmegiň, olarda gorky duýgusynyň döremeginiň öňüni alýar. Mähirli, hoşniýetli, çagany çyn ýürekden söýýän mugallymyň ýüzi, köplenç, nurly bolup, okuwçylarda söýgi-hormat döredýär.

Mugallym çagalara düşünmegi başarmalydyr. Çaga heniz kiçi bolsa-da, onuň öňünde şol çaga üçin uly aladalar dur. Çagalara düşünmeklik - özüňi olaryň ornunda goýup, duýgularyny hasaba al­mak, iş-aladalaryny çynlakaý kabul etmek hem-de olaryň pikirlerini diňlemegi başarmakdyr. Olaryň aladalaryna dözümsizlik bilen däl-de, hormat, duýgudaşlyk bilen garamak zerurdyr. Çaga düşünmek, ony öz buýrukdyr talabymyza tabyn etmek däl-de, olaryň şu günki durmuşyna daýanyp, ertirki durmuşynyň şinelerini ösdürmekdir. Çagalara düşünmek kiçijik adama bilim-terbiýe bermegiň ýokary ussatlygyny ele almakdyr.

Mugallym ruhubelent (optimist) bolmaly. Pedagogiki işde ýüze çykýan şowsuzlyklar mugallymy ruhdan düşürmeli däl. Käbir mugallymlardan «Men bu okuwçy bilen näme etjegimi bilemok», «Bu okuwçydan hiç zat çykmaz» diýen ýaly sözleri eşitmek bolýar. Optimist mugallym hemişe geljege ynamly garaýar. Ruhubelentlik mugallymdan hemişe döredijilikli işlemegi we gözlegde bolmagy talap edýär.

Çaganyň bilimli bolmagyny mugallymsyz göz öňüne getirmek mümkin däl. Eger-de çaga mugallymyny söýen bolsa, onda çagada bilimler dünýäsine höwesiň döränligidir. Eger-de körpeje mugal­lymyny söýmese, ondan gorkýan bolsa, onda şol çagada okuwa bolan höwes ýitýär. Çagalaryň söýgüsini gazanmak her bir mugallymyň baş aladalarynyň biri bolmalydyr, çünki öz mugallymyny söýmek, oňa ynanmak arkaly çaga bilimler dünýäsine aralaşýar hem-de jemgyýetiň ahlak kadalaryny ele alýar. Şonuň üçin mugallymlaryň ulanýan usullarydyr tärleriniň, guraýan okuw-terbiýeçilik işleriniň hemmesi çagalara bolan mähir-söýgi, ynsanperwerlik bilen aralaşdyrylan bol­malydyr.

Mugallymlar öz işini çagalaryň ösüşinde bu döwürde ýüze çykýan üýtgeşmeleri nazarlamakda alyp, gurap bilseler, olaryň gowy netijeleri gazanjakdygy şübhesizdir. Şeýle üýtgeşmeleriň ilkinjisi bolsa çaganyň oýun işinden okuw işine geçmegidir. Çaganyň mekdebe gelmegi bilen onuň öňünde birnäçe talaplar ýüze çykýar. Bu döwürde çaganyň beýnisiniň funksional hem-de morfologik ösüşinde wajyp özgermeler peýda bolýar. Alymlar alty ýaşlynyň kelle beýnisiniň belli-bir derejede çylşyrymly maglumatlary kabul etmäge, şunuň bilen baglylykda okuw işine girişmäge taýýardygyny belleýärler. Bu ýaşdaky çagalaryň bedeni kämil ösüşde bolýan hem bolsa, onuň oňurgasynyň heniz doly berkemändigini, eger-de partada dogry oturtmaklyk gazanylmasa dürli gyşarmalara getirip bilýändigi ünsden düşürilmeli däldir. Şu ýaşdaky çaganyň barmaklarynyň myşsalarynyň doly ösmedikligi sebäpli, ol el bilen edilýän hereketlerini dogry sazlap bilmekde kynçylyk çekýär, mugallymlar şu ýagdaýy olara hat ýazmagy, surat çekmegi öwredende göz öňünde tutmalydyrlar.

Bu ýaşdaky çagalaryň psihiki ösüşinde ilkinji göze ilýän zat, olaryň özüni alyp barşynyň bellibir derejede ygtyýarly, erke tabyn ýagdaýa geçýänligidir. Kabul ediş kem-kemden analitik häsiýete eýe bolup başlaýar. Bu döwürde çagalar özüniň bilesigelijiligi bilen tapawutlanýarlar. Alty ýaşyndaky çaga käbir ýagdaýlarda predmetleri, wakalary kabul etmekde kynçylyk çekýär. Meselem, ol wagty aňladýan düşünjeleri we wagt aralyklaryny kabul etmekde hem-de olary tapawutlandyrmakda kynçylyk çekip, olary yzygiderli aýdyp bilmeýär. Ol hepdäniň günlerini özi üçin öňki tejribesinde ähmiýetli bolan wagtdyr günler bilen gatyşdyryp sanaýar: «ýekşenbe», «duşenbe», «ertir», «düýn», «maý», «Täze ýyl» we ş.m.

Alty ýaşly çaganyň ünsi ýeterlik durnukly däl, ol ygtyýarsyz ýagdaýda ünsüni başga zada sowmaga meýilli bolýar, ünsüni 1-2 predmete gönükdirip bilýär. Bu ýaşdaky okuwçynyň ünssüzligini onuň ýüzüniň hereketinden aýdyň görmek bolýar.

Çaganyň ýatkeşligi barada aýdylanda, bu döwürde onuň mehaniki ýadynyň ýokary derejede ösenligini bellemek gerek. Ol köp gezek gaýtalamagyň netijesinde öwrenen zadyny sözme-söz gaýtadan dikeldip bilýär, bu ýagdaý çaga goşgulary, ertekileri ýeňil özleşdirmäge ýardam edýär.

Alty ýaş çaganyň sözleýşiniň işjeň ösýän döwrüdir. Olaryň köpüsi aýdyň, takyk sözläp bilýärler. Ýöne käbir çagalar sözleýişde sesleri nädogry aýdýar. Bu ýaşdaky çagalaryň söz baýlygy ortaça 3000-3500 söze barabar hasap edilýär. Dialogik sözleýiş (sorag-jogap görnüşde) monologik sözleýişden agdyklyk edýän hem bolsa, monologik sözleýiş hem kem-kemden ösýär.

Bu döwrüň aýratynlyklarynyň biri-de şol ýaşdaky çagalarda egosentrik sözleýşiň barlygydyr. Çaga oýun oýnanda, surat çekende, haýsydyr bir zatlary ýasanda, gurnanda özüni öz-özi bilen gürleşýän ýaly alyp barýar, özüne gürrüň berýär, öz-özüne ýüzlenýär. Bu hadysany ilkinji bolup açan Ž. Piaže çaganyň bu sözleýşini haýwanlardan galan rudiment (galyndy) hasaplaýar. Belli psiholog L.S.Wygotskiý egosentrik sözleýşiň çaganyň manysyz biderek samramasy däl-de, onuň pikirlenmesine özboluşly daýanç serişde bolýandygyny ýörite tejribe-eksperimentlerde subut edýär (В. Basarow, 2011). Çaganyň samyrdysy entek kemala gelmedik içki sözleýşiň ornuny tutup, edil ululardaky dil belgileri ýaly onuň pikirlenmesiniň «maddy bardasy» bolup hyzmat edýär. Mekdebe çenli döwrüň ahyrynda egosentrik sözleýşiň bir bölegi daşky sözleýşe, beýlekisi bolsa içki sözleýşe öwrülip gidýär. Käbir mugallymlardyr terbiýeçileriň, ata-eneleriň «Näme öz-özüň bilen gürleşip otyrsyň? Geplemän oýna!» diýen ýaly sözlerini eşitmek bolýar. Pedagoglar we psihologlar ata-eneler bilen guralýan duşuşyklarda şeýle ýagdaýda olaryň mamla däldiklerini duýdurmalydyr.

Bu ýaşdaky çagalaryň pikirlenmesiniň aýratynlyklaryny bilmek mugallymlar üçin zerurdyr. Alty ýaşly çagalarda aýdyň-obraz (keşp) pikirlenmesi has ösen bolýar. Şeýle pikirlenmäniň bolmagy olara surat çekmek, ýelimlemek, plastilin bilen işlemek ýaly ýönekeýje döredijilik işlerini ýerine ýetirmäge ýardam edýär. Käbir ýagdaýlarda bolsa bu ýaşdaky çagalar üçin aýdyň-hereket pikirlenmesi hem zerur bolýar, olar tejribe ýumuşlaryny ýerine ýetirmek bilen baglanyşykly işlerde kynçylyklara duçar bolanlarynda olar öz pikirlenmesini edýän hereketlerine utgaşyklykda amala aşyrmaly bolýarlar. Bu döwürde çagalaryň deňeşdirmek, umumylaşdyrmak, abstragirlemek ýaly pikirlenme prosesleriniň kämil däldigini bilmek mugallymlar üçin möhümdir. Meselem, hyýaryň, käşiriň, käsäniň, pomidoryň şekilleriniň haýsysynyň artykmaçlygyny bilmeklik tabşyrylanda, alty ýaşly çaga kynçylyk çekýär. Agzalýan ýaşdaky çaganyň pikirlenmesinde şeýle hadysalary bilmek başlangyç synp mugallymy üçin ähmiýetlidir, bu ýaşdaky çagalar birmeňzeş zatlary haýsydyr bir meňzeşlik sypaty boýunça tapawutlandyrýarlar. Meselem, çaga kagyzdan ýasalan görnüşi, ululygy, reňki boýunça tapawutlanýan üç görnüşli şekiller hödürlenende, ol birmeňzeş reňkli, birmeňzeş görnüşli, birmeňzeş ululykly şekilleri ( diňe gyzyl, diňe togalak, diňe uly) aňsatlyk bilen saýlaýan bolsa, şolaryň içinden ýaşyl reňkli kiçi, uly togalak şekilleri saýlamak tabşyrylanda bolsa çaga kynçylyk çekýär, köplenç ýalňyşýar. «Sag», «çep» ýaly düşünjeler öwredilende-de alty ýaşly körpejeleriň şeýle kynçylyklara duçar bolýanlygyny görmek bolýar. Olar özleriniň çep ýa-da sag elini görkezip bilýärler, ýöne başga biriniň çep, sag elini görkezmeklik tabşyrylanda bolsa, ony kesgitläp bilmeýärler. Okuw-terbiýeçilik işini alty ýaşly okuwçylaryň şol ýaşa mahsus aýratynlyklaryny nazarlap guramak arkaly gowy netijeleri gazanyp bolýanlygyna iş tejribesi şaýatlyk edýär, munuň şeýledigini alymlar hem belleýärler.

Çaganyň alty ýaşa gadam basmagy bilen onda şahsyýetiň sypatlary hem ýüze çykyp başlaýar, has dogrusy, bu döwür çaganyň şahsyýet hökmünde kemala gelmeginiň başlangyç döwri hasaplanylýar. Onuň özüni alyp barşynda diňe özüne degişli, bähbitli bolan motiwler bilen bir hatarda, jemgyýetçilik, köpçülikleýin ähmiýetli motiwleriň hem ýüze çykýandygyny bellemek gerek. Indi alty ýaşly çaga «isleýärin», «zerur, gerek» diýen motiwleri anyk tapawutlandyrmagy başarýar. Ilkibaşda «isleýärin» diýen motiw agalyk ediji bolsa-da, ýöne gysga wagtyň içinde özüňi alyp barmagyň kabul edilen talaplaryna laýyklykda özüniň ýüzugra isleglerini basyp ýatyrmaga başlaýar. Şonuň esasynda bolsa onda ahlak sypatlar kämilleşip başlaýar (jogapkärlilik, borçlulyk). Meselem, 4-5 ýaşly çaga «Näme üçin birek-birek bilen uruşmaly däl» diýlen sorag berlende, ol «Göze zyýan ýeter», «Ejem rugsat berenok» ýaly jogaplary berýän bolsa, alty ýaşly çaga «Kiçileriň we ejizleriň göwnüne degmeli däl» diýip jogap berýär.

Bu döwürde çaganyň öz eden işine we hereketine baha berip bilmekliginiň hem kämilleşýänligini görmek bolýar. Yöne alty ýaşly çaga özüne baha berýän hem bolsa, ol şonda-da ulularyň pikirlerine daýanýar. Öz-özüne baha bermegiň başlangyç döwründe agzalýan ýaşdaky çaga eden işiniň netijesine baha berýär. «Men suraty ýaramaz çekdim», «Serediň, men jaýy gowy gurdum» diýen ýaly pikirleri görmek bolýar. Yöne şu ýerde alty ýaşly çaganyň özüni alyp barşyna baha berşinde, onuň kynçylyk çekýändigini, obýektiw baha bermeýändigini bellemek gerek.

Köpçülikleýin işlerde çagalaryň kämilleşýänligi duýulýar. Olar özara gürleşmegi, köpçülikleýin işleri gowy görýärler. Şeýle-de bol­sa, olarda başgalaryň pikirini diňlemek, beýlekileriň hatyrasyna öz gyzyklanmalaryny yza süýşürmek, toparyň höweslerini nazara almak ýaly duýgulary heniz doly ösmedik bolýar.

Bu ýaşdaky çagalaryň erki barada aýdylanda, olarda erkiň ygtyýarsyz görnüşiniň has ösendigi bellenilmelidir. Olar özüni saklamakda, islenilmeýän hereketleri togtatmakda we özüne gözegçilik etmekde kynçylyk çekýärler. Bu döwürde özüni aňly-düşünjeli alyp barmagyň, özüňe gözegçilik etmegiň başlangyç binýady goýulýar.

**2-4-nji synp okuwçylaryna häsiýetnama**

Bu döwürde çaganyň akyl işi täze derejä geçip, okuw işi esasy orna geçýär.

Işiň ähli görnüşleri (oýun, okuw, zähmet) onuň şahsyýetiniň ösüşine täsir edýär. Onuň okuw we beýleki işiniň görnüşlerinde köp sanly işewür häsiýetleriniň başlangyjy döreýär. Islegini ýerine ýetirmek motiwi mekdebe çenli ýaşda kemala gelip başlasa-da, ol kiçi mekdep ýaşly döwürde berkleşýär. Yöne bu dessine bolup geçmeýär. Ol III - IV synpda ýüze çykyp, çaganyň şahsyýetiniň durnukly häsiýetine öwrülýär.

Bu ýaşdaky çagalaryň esasy aýratynlygy- olaryň ululara, esasan-da, mugallymlaryna bolan çäksiz ynamy, olara boýun bolmagydyr. Bu ýagdaý çaganyň özüni bahalandyrmagyna göni täsir edýär. Özüňi bahalandyrma mekdebe çenli ýaşly çagalaryňkydan tapawutlykda takyk, ýokarlandyrylan we peseldilen görnüşlerde bolýar.

Seredilýän çagalarda ýüze çykýan möhüm ýagdaýlaryň ýene-de biri, olarda özüňi alyp barşyň erkli dolandyrylyşynyň ýola goýulmagy bolup, ol üstünlik gazanmaga we goýlan maksada ýetmäge ýardam edýär. Bu, aýratyn-da, çagalaryň durnukly gyzyklanýan we gowy görýän zatlary bilen meşgullanmalarynda ýüze çykýar. Bu ýagdaýda işiň motiwine tabyn bolmagy üpjün edýän şertler: maksada gönükdirilmeklik, ýüzugra döreýän meýliňi erkli dolandyrmak, gaýry zatlara ünsüňi sowmakdan saklamaklykdyr.

Adamyň üstünlige ýetmegi üstünlige ymtylmak we şowsuzlykdan gaçmak isleg-meýli bilen baglanyşykly bolýar.

Eger-de ulular çaganyň edýän işini az höweslendirip, ýetmezçiligine ur-tut temmi bermäge ýykgyn edýän bolsalar, onda çagada şowsuzlyklardan gaçmaga bolan meýil kemala gelýär we berkleşýär. Ikilik ýa-da çagany kanagatlandyrmaýan beýleki bahalaryň ony ruhdan düşürmezligi üçin Ş.A.Amonoşwili başlangyç synplarda baha ulanmazlyk ýörelgäni ulanmagy maslahat berýär. Okuwçynyň ýumşy ýerine ýetirip ýa-da ýetirmändigi bellige alynýar. Bu maslahatyň ynsanperwerlik gory bar hem bolsa, okuwçynyň ýumşuň aralyk çözlüşiniň derejeleýin bahalandyrylyşyna bolan isleginiň kanagatlandyrylmasy ünsden düşürilmeli däldir.

Üstünlik duýgusynyň döremegine mundan başga-da öz-özüňi bahalandyrma we üstünlige ymtylmanyň derejesi täsir edýär.

Üstünlige ymtylma derejesi çaganyň diňe okuw ýa-da beýleki işlerindäki üstünligine bagly bolman, çaganyň öz deň-duşlarynyň, topar içindäki eýeleýän ornuna hem baglydyr. Abraýy uly çaganyň özüni bahalandyryşy takyk, üstünlige ymtylma derejesi ýokary (ýöne ham-hyýal derejede däl). Üstünlige bolan islegi berkleşdirýän ýene bir ýagdaý - çaganyň öz ukyplylygyny we mümkinçiligini aňlamagy, olary tapawutlandyryp bilmegi hem-de bularyň esasynda özüniň üstünlik gazanjagyna ynamynyň döremegidir. Başlangyç okuw döwri çaganyň möhüm şahsy häsiýetiniň döreýän we berkleşýän döwri bolup, ol dürli işiň görnüşlerinde onuň üstünligini kesgitleýär.

Üstünlige ymtylyşyň täsir etmeginde bu ýaşda şahsyýetiň ýene-de zähmete söýgi we ösbaşdaklyk sypatlary kämilleşýär. Zähmetsöýerlik birnäçe üstünlikleriň gaýtalanmagynyň, onuň gazanylyşyna zerur yhlas-alada edilmeginiň we ulularyň höweslendirmeleriniň esasynda döreýär. Çaga zähmetden lezzet alanda, zähmete söýgi döreýär.

Çaganyň özbaşdaklygynyň serişdelerini we tärlerini kesgitlemek bolar. Çaga hökmany suratda işi özüniň ýerine ýetirmegini buýurmaly, gazanmaly, her bir işini höweslendirmeli we kabul etmeli. Çaganyň okuwynyň ilkinji günlerinden başlap işi özbaşdak ýerine ýetirmegini ýola goýmaly. Çaga tabşyrylan jogapkärli ýumuş ýerine ýetirileni üçin öwgüsini ýetirmek beýleki çagalaryň, ulularyň arasynda liderligiň ýüze çykmagyna ýagdaý döreýär. Bu ýagdaýda toparlaýyn okatmak, zähmet terbiýesini bermek oňaýly şert bolup biler.

Çaganyň mekdebe barmagy bilen daşyny gurşap alan adamlar bilen özara gatnaşygynda peýdaly özgerişler bolup geçýär. Esasanam, olarda sözüsti aragatnaşygyna sarp edilýän wagt artýar. Sözüsti aragatnaşygynyň düzümi üýtgeýär, onuň mazmunynda oýun bilen bagly bolmadyk, ulular bilen işewür söz aragatnaşykda bolmak temalar işjeňleşip ugraýar. Mekdebe gadam basmagynyň öňüsyrasynda çagada özüni aňlamagyň täze derejesi, refleksiýa atlandyrylýan «içki» ýagdaýy döreýär. Bu ýagdaý çagada özüne, gurşap alan adamlara, hadysalara, we işlere aňly-düşünjeli gatnaşygy - işleri we sözleri bi­len anyk aňladyp biljek gatnaşygy döredýär.

Içki aňlanylyş ýagdaýynyň döremegi çaga üçin aýgytly ýagdaý bolýar.

Akyl ýetiriş duýgy ýagdaýyndan erkli dolandyrmak ýagdaýyna geçip ugraýar. III-IV synp çagalary ilkinji ýüzugra emosiýalaryny, isleglerini saklamaga çalyşýarlar. Erkli häsiýetler 3-nji synpdan ýüze çykýar.

Mekdebe çenli ýaşda ýüze çykyp ugran psihologik sypatlar 4 ýyl başlangyç okuw döwründe ösýär, berkleşýär we ýetginjeklik döwründe birnäçe möhüm häsiýetler kemala gelýär. Çaganyň bilimi, zähmeti giňeýär we çuňlaşýar, endikleri we başarnyklary kämilleşýär. Bu ýagdaý III-IV synpa çenli has ösüp, çagalarda umumy we ýörite ukyplar ýüze çykyp ugraýar.

Ukyplarynyň ösmegi netijesinde kiçi mekdep ýaşynyň soňunda çagalaryň arasyndaky şahsy (undiwidual) aýratynlyk hasaba alynýar. Bu ýaşda okuw, zähmet, oýun işinde, üstünlige ýetmekde höweslendiriji esaslandyrma aýratyn ähmiýete eýe bolýar. Şeýle esaslandyrmanyň ösüşiniň güýçlenmegi has peýdaly bolup, ol çagada durmuşda örän peýdaly we şahsyýetiniň durnukly sypatlary - üstünlige ýetmek isleginiň, şowsuzlykdan gaça durmak meýlini togtadýan üstünlik islegi-meýliniň, çaganyň beýleki ukyplarynyň ösmegine getirýär.

Ulular bilen aragatnaşyk çaganyň dürli psihiki ösüşlerine oňyn täsir edýär we ol ýagdaýlary çagada sosial islegleri ösdürmek üçin ulanmak bolýar. Kiçi mekdep ýaşynyň soňunda öz deň-duşlary bilen gatnaşygy aýgytlaýjy ähmiýete eýe bolýar.

Kiçi ýaşly mekdep okuwçylarynyň fiziki ösüşi gyradeň häsiýetde dowam edýär. Ýöne olaryň ünslüligi onçakly durnukly bolmaýar. Şu nukdaýnazardan mugallymyň öz sapagyny, mümkin boldugyça, gyzykly hem täsirli edip geçirmegi zerurdyr. Şol döwürde çagalaryň eşidiş ýatkeşligine garanda görüş-obraz ýatkeşligi has işjeň ösen, pikirlenme işi hem takyk bolýar. Şeýle bolansoň çagalaryň tebigaty okuw-görkezme esbaplarynyň dürli görnüşlerinden peýdalanylmagy işjeň talap edýär. Psihologiýa ylmynyň tassyklamagyna görä, çagalyk döwründe okatmak çaganyň onuň ösüşinden öňde bolup, şol ösüşi yzyna eýerdip bilýän okuw iň maksadalaýyk hasaplanylýar.

Ýetginjeklik döwri we onuň häsiýetnamasy

Ýetginjeklik döwrüniň araçägi okuwçynyň V-X synplarynda okaýan ýa-da 11-12 ýaşdan 14-15 ýaşa çenli döwrüdir. Ýetginjeklik çaganyň ösüş döwründäki aýratyn orny onuň «geçiş», «kyn», «kritiki» atlarynda aňladylýar. Bu döwürde psihiki işiň ösüşiniň esasy aýratynlygy çagalykdan ululyga geçmekdir. Çaganyň ähli ugurlardaky hil taýdan täze döreýişler, kemala gelmekligiň alamatlary, öz aňynda ýoldaşlary bilen gatnaşyklarynda we ş.m. ýüze çykýar.

Yetginjegiň şahsyýetiniň ösüşiniň esasy mazmuny onuň takyk nusgalary we gymmatlyklary özleşdirmek üçin edýän sosial işjeňligi bilen baglydyr. Yetginjegiň ula öwrülmeginde biri-birine garşylykly iki ýagdaý utgaşýar:

Kemala gelşi togtadyjy ýagdaý- ulularyň olary düýpli iş-aladalardan (öýde we ş.m.) boşatmagy.

Kemala gelşi çaltlandyryjy ýagdaý-ýetginjegiň informasiýanyň iňňän köp çeşmeleri we möçberi bilen ýüzbe-ýüz bolmagy, akselerasiýa, käbir özbaşdaklyklara eýe bolmagy.

Bu iki ýagdaý dürli hil we möçber derejelerde birleşip, ösüşi kesgitleýän dürli şertleri emele getirýärler. Meselem, VII synpda çaga sypatlaryny entek ýitirmedikler hem, intellektual taýdan ösen, işjeň islegleri bolan ýetginjekler hem bar. Yetginjeklik döwründe şahsyýetiň ahlak we sosial sypatlarynyň umumy esaslary goýlup, esasy ugry kesgitlenilýär. Ýetginjek özüniň arzuw-hyýallaryny, özbaşdaklygyny gazanmak isleglerinden ýüz döndermek islemeýär. Onuň ulular bi­len aragatnaşyklaryndaky ýüze çykan dartgynlyklar, ulularyň ýetginjege bolan garaýşynyň düýpgöter özgermeginiň netijesinde çözülip bilinýär.

Bu ýaşdaky okuwçy ululary (ata-eneler we mugallymlar) özüne adalatsyz garaýan ýa-da özüne düşünmeýän ýaly kabul edýär. Eger-de şeýle ýagdaý uzak wagt dowam etse, bu ulularyň çaganyň gözüniň öňündäki at-abraýynyň pese gaçmagyna getirip biler.

Bu ýaşda ýetginjegiň biologiki ösüşinde hem, bir tarapdan, bedeni patologiki bozulmalara we ikinji tarapdan, jyns kämilligine eltýän düýpli özgermeler bolýar.

Bedeniň özgerip guralmagy, esasan, içki mäzleriň işiniň işjeňleşmegi bilen baglydyr. Olaryň gormonlary içki sekresiýanyň we dokumalaryň ösüşini sazlaýar. Olaryň bilelikdäki işi bedendäki köp dürli üýtgeşmelere - boýuň ösmegine, jyns taýdan kämilleşmegine getirýär.

Yetginjeklik döwrüniň käbir psihologik aýratynlyklary:

-özbaşdaklyga ymtylyş, özüňi uly saýmak, göreldä eýermeklik. Yetginjegiň bu aýratynlyklaryny nazarlamaýan terbiýe garaşylýan netijäni alyp bilmeýär. Ulularyň, ata-eneleriň, mugallymlaryň hatalary ýetginjekleri özlerinden daşlaşdyryp, olaryň aralarynda barlyşyksyz gatnaşyklaryň döremegine getirýär;

-ulular bilen aragatnaşygynda ýüze çykýan gapma-garşylyklar ýetginjekde olaryň goýýan talaplaryna garşy durmak pikirini döredýär;

-ýetginjekde oňlanylmaýan hereket-gatnaşyklara gahrymançylyk hökmündäki garaýyşdyr gatnaşygy döredýär;

-ata-baba mirasyna, halkyň gahrymançylykly taryhyna, sebit, dünýä medeniýetine, siwilizasiýasyna, ylmy-tehniki progrese höweslilik;

-akyl-paýhasyň kämilleşip başlamagy, pikirlenmäniň sowa- abstrakt görnüşe geçip ugramagy, hadysadyr wakalaryň özara baglanyşygyna, sebäp-netije kanunalaýyklyklaryna düşünip başlamak;

-käre-hünäre, işe garaýşyň onuň şahsy we jemgyýetçilik ähmiýetini aňşyrmak tarapa üýtgäp ugramagy, belli kärlere we şol kärdäki adamlaryň zähmetine bolan gyzyklanma. Zähmetiň bähbitli tarapyna, peýdaly netijesine göz ýetirilip, oňa içki ymtylyşyň ýüze çykmagy, tutanýerlilik, erjellik ýaly sypatlaryň emele gelip başlamagy;

-ýetginjegiň özdiýenli hem-de lebzine ygrarly, dogruçyl hem adalatly mugallyma oňyn garaýyşda bolup, oňa meňzejek bolmagy. Bu ýagdaý mugallymyň hemme babatda göreldeli bolmagyny talap edýär. Şonda Lukman Hekimiň «Kime pent we nesihat etseň, ilki bi­len oňa özüň amal et», Magtymgulynyň «Owwal, Magtymguly, özüň düzetgil // Özüňni sen özgelere göz etgin» diýen pähimleri mugallym üçin baş ugrukdyryjydyr.

Uly ýaşly mekdep okuwçylaryna umumy häsiýetnama

Uly mekdep ýaşly döwre umumy orta bilim basgançagynda, 11-12-nji synplarda okaýan, 17-18 ýaşly okuwçylar degişlidir.

Bu ýaşdaky okuwçylarda akyl hem fiziki taýdan kämilleşmek, durmuşda öz ornuny tapmaga bolan ymtylyş, ruhubelentlik häsiýetleri berkeýär. Olaryň akyl ýetiriş ukyby täze basgançaga galýar, gözýetimi giňeýär, ýatkeşligi ýokarlanýar. Olar öz pikirlerini er­kin hem yzygiderli, anyk hem sazlaşykly beýan etmegi halaýarlar. Ylmy bilim-düşünjeleri bellibir ulgamda özleşdirmegi, abstrakt düşünjelerden peýdalanmagy başarýarlar. Olarda tebigat dünýäsi, adamzat jemgyýeti, ata Watany, ene topragy, onuň garaşsyzlygy, halkynyň abadançylygy, geçmişi we geljegi baradaky garaýyşlary emele gelýär. Ahlak, intellektual, gözellik duýgulary ösýär, dostluk, ýoldaşlyk hakyndaky düşünjeleri aýdyňlaşýar, gylyk-häsiýeti durnuklaşýar, edepliligi, medeni derejesi ýokarlanýar. Şular ýaly häsiýetli aýratynlyklary nazara almak bilen mekdep okuwçylaryny durmuşa taýýarlamak, umumybilim berýän orta mekdepleriň uçurymlarynyň durmuş ýollaryny anyklamak, olaryň arasyndan ylmyň - bilimiň, kesp-käriň dürli ugurlary boýunça guýmagursak zehinli, başarjaň okuwçylardan saýlama toparlary döretmek, olaryň höwes-ymtylmalaryny, başarnyklaryny ösdürmek şu günki günüň talabydyr. Ýurdumyzda aýratyn zehinli çagalar mekdebiniň döredilmegi hem-de şu ugurdan beýleki çäreleriň durmuşa geçirilmegi şol talaba iş bilen jogap bermegiň subutnamasydyr. Umumy orta bilim basgançagynda okuwçylary ugurlar boýunça okatmak, durmuşa taýýarlygyny, bellibir hünäre ugrukmagyny üpjün etmek takyk ylymlar (matematika, fizika dersleri); tebigy ylymlar (himiýa, biologiýa dersleri); ynsanperwerlik, durmuş bilimleri ylymlar (taryh, jemgyýet öwreniş, dil-edebiýat dersleri) arkaly amala aşyrylýar.

Uly ýaşly mekdep okuwçylarynda özüni alyp barşyň aňly motiwasiýasy güýçlenýär. Şahsyýetiň toparda öz ornuny tapmagy, söhbetdeşligiň häsiýeti, topar agzalarynyň biri-biri bilen gatnaşygy esasy ähmiýete eýe bolýar.

Okuwçylaryň özboluşly (indiwidual) aýratynlyklary

Şahsy ösüş - özboluşly, bitewi proses bolup, ol şahsyýetiň fiziologik, psihologik hem sosial taýdan ösüşiniň jemlenmesidir. Her bir ynsan çagasynyň häsiýetli aýratynlygy bolup, ol aýratynlyklar onuň beden gurluşynyň, kelle beýnisiniň, nerw ulgamynyň ösüşine baglylykda ýüze çykyp başlaýar. Her bir şahsyýetiň özüne mahsus bolan, ony beýleki adamlardan tapawutlandyrýan haýsydyr bir aýratynlygy bolýar, şol aýratynlyk hem köplenç, «indiwiduallyk» sözi arkaly aňladylýar, ýöne käbir adamlaryň indiwiduallygy has aýdyň, ýiti ýüze çykyp, käbir adamlaryňky bolsa çala göze ilýär, ol paýhasyň intellektual, emosional-duýgy, erk ulgamlarynda, şeýle-de özüňi alyp barşyň aýratynlygynda ýüze çykýar (В. Basarow, 2010).

Şol bir synpda okaýan hemme okuwçyda akyl ýetiriş başarnyklary meňzeş, deň derejede bolmaýar. Olaryň biri okuw sapaklaryny özbaşdak özleşdirip bilýän bolsa, beýleki biri özleşdirjek bolanda, mugallymyň ýa başga biriniň kömegine mätäç bolýar. Bir okuwçy mugallymyň berýän gürrüňini üns berip diňlese, beýleki biriniň ünsi başga ýerde bolýar. Biri köpçülik işine işjeň gatnaşsa, biri ondan çetde durýar. Bir okuwçy edepli bolsa, beýlekisi maşgalada, mekdepde, köpçülik ýerlerinde özüni medeniýetli alyp barmagy başarmaýar. Edil şonuň ýaly hem, aýry-aýry okuwçylar haýsydyr bir okuw dersini öwrenmäge ukypsyz bolýar, käbirleri onuň tersine, ýiti tebigy zehinini ukyp-başarnyklara öwrenmegi başarýar.

Käbir okuwçynyň görşi, eşidişi aýratyn ünsi talap edýär. Ýene biri öz adyna aýdylýan tankydy belligi örän ýokuş görýär. Takygy, şol bir ýaşdaky okuwçylar öz ýaşytdaşlary bilen bir synpda okaýandyklaryna, şol bir mazmunly okuw materiallaryny öwrenýändiklerine garamazdan, olaryň hersi özboluşly bir dünýä, indiwiduallyk.

Bu tebigy ýagdaýdyr. Ol okuwçylaryň özboluşly aýratynlygyny düýpli öwrenmegi hem-de okuw-terbiýeçilik işinde şondan ugur almagy talap edýär. Hut şu babatda makullarlykly netijelere eýe bolýan pedagoglar az däl. Aýratyn hyjuw bilen zähmet çekýän ussat pedagoglar okatmagyň tapawutlandyrylan usulyndan peýdalanyp, gowşagrak okaýanlary güýçlüleriň hataryna goşmagyň aladasynda, dürli iş usullaryndan peýdalanýarlar. Özbaşdak ýerine ýetirilýän ýumuşlaryň häsiýetini okuwçylaryň mümkinçiliklerine laýyk alyp barmagy, soragnamalardan we beýleki serişdelerden ýerlikli peýdalanmagy, sapaklaryna gowşak ýetişýänleri ökderäklere berkidip, birek-birege kömek bermegi ýola goýmagy başarýarlar. Aýry-aýry okuwçylary ders gumaklaryna, fakultatiwlere gatnaşdyrýarlar.

Yaş nesliň her birine jemgyýetde mynasyp orunlaryny tapmaga ýardam etmek her bir pedagogyň maksat - matlabydyr.

Şu ýerde ýüzugra, fiziologiýa we psihologiýa ylymlarynyň gelen netijelerine salgylanyp, ir sagat 9-dan 13-e çenli okuwçylaryň işjeňliginiň ýokary bolýandygy, ýöne hut şol bir sapagyň-da ýürege düşgünç geçirilýändigi sebäpli okuwçylary ýadawlykdan surnukdyrýandygy hem bellenilmelidir. Bu ýagdaý diňe bir başlangyç synp okuwçylaryna ýa-da soňky synplarda okaýanlara däl, orta hünär bilimi we ýokary hünär bilimi edaralarynyň talyplary üçin hem häsiýetlidir. Şoňa görä sapakda, leksiýada, okuw işleriniň beýleki görnüşlerinde iş usulyny şol ýagdaýlara laýyk edip alyp barmagyň zerurlygy häli-şindi ýüze çykyp durýar. Eýsem, okuwçylaryň özboluşly aýratynlygy nähili aýyl-saýyl edilýär?

Bu barada pedagogikanyň degişli bölümlerinde giňden beýan ediljekdigi sebäpli şu ýerde şol usullaryň atlaryny agzap geçmek ýerlikli bolar: yzygiderli hem maksada gönükdirilip geçirilýän pedagogik gözegçilik; toparlaýyn ýa-da ikiçäk bolup ýürekdeşlikde guralýan söhbetdeşlik; özbaşdak tabşyrylýan ýumuşlaryň netijesini barlamak we seljermek; sapakdan daşary berilýän tabşyryklaryň näderejede ýerine ýetirilýändigini öwrenmek; ata-eneler bilen pikir alşyp, maslahatlaşyp durmak; her bir okuwçynyň ders gumaklarynda, fakultatiw okuwlarynda bitirýän işlerini hasaba almak; okuwçylaryň mertebesini belent tutup, şahsyýetine sarpa goýmak; sapakda, okuwdan beýleki wagtlarda özlerini alyp baryşlaryna, köpçülik işlerine, zähmetiň dürli görnüşleri bilen gyzyklanyşlaryna syn etmek; pikirlenme işine, görüş' hem eşidiş ukybyna, saglyk ýagdaýyna üns bermek we ş.m. Pedagog şahsyýetiň kemala geliş aýratynlyklaryny töwerekleýin öwrenip, her okuwçynyň özboluşly aýratynlygyny nazara alyp, okuw-terbiýeçilik işini şu günki günüň talaplaryna laýyk edip ýola goýmagy başarsa, onuň sarpasy belent, abraýy ýokary bolar.

**4.Tema:Mugallymçylyk käri**

**Meýilnama:**

1. **Türkmen jemgyýetinde mugallymyñ tutýan orny. Döwletimizde mugallymlaryñ taýýarlanylyşy.**
2. **Mugallymlaryñ hünärlerini kämilleşdirmek we olara bildirilýän talaplar. Mugallymlaryň hünär taýýarlygy we olara häsiýetnama.**
3. **Pedagogik ussatlygy gazanmagyň ýollary we mugallymyň pedagogik we psihologik taýýarlygy.**
4. **Mugallymyň sapaga taýýarlygy we oňa bildirilýän talaplar.**
5. **Mugallymlara mahsus bolan häsiýetler, başarnyklar.**

Mugallymyň jemgyýetdäki orny: Jemgyýet, halk mugallyma birinji derejeli ähmiýet berýär, onuň asylly, jogapkärli käri bilen içgin gyzyklanýar, ýaşaýyş-durmuşy barada alada edýär. Sebäbi, mugallym ýaş nesli akylly-başly, edepli-ekramly edip ýetişdirmek bilen ýörite meşgul bolýan adam. Jemgyýeti ilerledýän, onuň ykdysady, ýaşaýyş-durmuş, medeni derejesini ýokarlandyryp, ýurduň syýasy durnuklylygyny, il abadançylygyny we agzybirligini pugtalandyryp biljek adamlary kemala getirýän mugallymdyr. Il içinde onuň mertebesi belentdir. Halk mugallyma özüniň iň eý görýän zady bolan çagasynyň ykbalyny ynanýar. Çünki ol mugallymyň yhlasly zähmeti bilen çagasynyň kemally adam – ylymly-bilimli, ýokary ahlakly, medeniýetli, hünärment adam bolup ýetişjegine ýüregi bilen ynanýar. Munuň özi mugallyma goýulýan belent sarpadyr, şol bir wagtyň özündede, onuň üstüne ýüklenýän uly jogapkärçilikdir. Türkmenler geçmişde-de mugallyma uly sarpa goýupdyrlar, oňa aýratyn hormat bilen garapdyrlar, onuň sowadyna we öwredijilik ukybyna ýürekden ynanypdyrlar. Muňa türkmenleriň ,,baldan süýji” balasyny molla berende: „Eti seniňki“ – diýip aýdan pähimi-de güwä geçýär. Hat-sowat öwredýän, tälim-terbiýe berýän adamyň gadyr-gymmatynyň bilinmegi türkmen halkynyň hemişe-de ylyma-bilime teşne bolup gelenligindedir, onuň ýaşaýan ýerlerinde gadymy siwilizasiýanyň ýokary göterilip, dünýä ylmynyň we medeniýetiniň ösmegine saldamly goşant goşan beýik danalaryň bolanlygyndadyr. Gündogaryň beýik danalary – Horezminiň, Farabynyň, Birunynyň, Ibn-Sinanyň, Omar Haýýamyň öz döwürdeşleri we özlerinden soňkular üçin deňsiz-taýsyz halypa, ussat mugallym bolandyklaryny aýtmak bolar. Mysal üçin, Gündogaryň beýik akyldary Faraby „mugallymlaryň mugallymy“ diýip atlandyrylýar. Oňa Güdogaryň hem Günbataryň belli alymlary „Ikinji mugallym“, „Ikinji Aristotel“ diýip baha beripdirler. Beýik Magtymgulynyň kakasy Döwletmämmet Azadynyň, sözüň hakyky manysynda, mugallym bolandygyny, onuň ilkinji türkmen alym-pedagogy diýlip hasap edilýändigini hiç kim inkär edip bilmez Mugallymyň hünär taýýarlygy we şahsy häsiýetleri. Türkmenistanyň Prezidenti Gurbanguly Berdimuhamedowyň „Älem içre at gezer“ atly romanynda pedagogyň hakyky keşbi suratlandyrylýar: „Mugallym sapak geçende özüni alyp barşy çaga terbiýesine uly täsir edýär. Her gezek birmeňzeş usuly, ençe gezek gaýtalanýan äheňi seçip alýan mugallym öz geçýän sapagyndan lezzet almaz. Okuwçylaryň kitap okanlaryndaky ýaly özlerini hereketsiz alyp barman, eýsem, olaryň hereketde bolmagyny, okanlarynda daşyndan, sesli okamagy, özlerini edil mekdep otagynda alyp baryşlary ýaly bolmagy olaryň endigine öwürjek bolmaly. Sapaga taýýarlanýan mugallym edil sahna çykjak artist ýaly bolmalydyr. Umuman-a, sapagyň özi asyl gyzykly oýun ýaly bolup geçmelidir. Elbetde, munuň özi dil, edebiýat, taryh derslerinde, başlangyç klaslarda şeýle bolup biler. Berlen bu sapak çaganyň aňynda şekillenip, ömürlik galýandyr“. „Mugallymyň sapagy ussat bagşynyň aýdan aýdymyna meňzeş bolmalydyr.“ „Mugallym aýdýan zadyna özi ynanmaly hem-de ynandyrmagy başarmaly“. „Bilimli, köp ugurdan baş çykarýan, oňat terbiýeli mugallym diňe okuwçylary üçin däl, eýsem hemmeler, her bir adam üçin mugallymdyr.“

„Mugallymyň özi elmydama bilim äleminde, beýik zatlar, maksatlar ugrunda göreşmelidir“. „Mugallym hemişe intizar garaşylýan adam bolmalydyr“. „Mugallym bolsaň, onda-da bilim ugrundan ýolbaşçy bolsaň, bir duran ýeriňde durmaly däldir. Hemişe öňe hereket etmelidir, täzeligiň gözleginde bolmalydyr...“ „Meniň mugallymym meniň öz halkymdyr“. „Mugallym-aýratyn adam. Ol bilim baýlygyny adamlara bagyşlamalydyr. Onsoňam bilim şeýle baýlykdyr, ony ile näçe köp berseň, ol şonça-da artar gider.“ „Mugallym sözlerinde-de, özüni alyp barşynda-da sap ýürekli bolmalydyr, galplyga, ýasamalyga orun bolmaly däldir. Çagalaryň gözüniň alnynda birje gezek galp aýdan adam olaryň öňünde hemişe ýalançy adam bolup galar.“ „Mugallymyň çagalara berýän pentleri ýöne gury sözler bolman, eýsem onuň ähli edim-gylymlarynda, onuň şahsy mysalynda öz beýanyny tapmalydyr. Onuň häsiýetiniň iň ajaýyp taraplary çagalar üçin nusga bolmalydyr.“ Terbiýäniň dörän wagtyndan başlap, mugallymçylyk işi hem bar. Beýik çeh pedagogy Ý.A.Komenskiniň işlerinde biz, mugallymçylyk käriniň ajaýyplygy barada aýdan sözlerine duşýarys. Rus pedagogikasynyň görnükli wekili K.D.Uşinskiniň belleýşi ýaly, mugallymyň okuwçylara edýän terbiýeçilik güýjüni, hiç bir düzgünler we maksatnamalar, okuw mekdebiniň guramasy bilen çalşyp bolmaz. Ol şeýle ýazýar: „Mugallymyň şahsyýeti – bu ýaş kalp üçin peýdaly gün şöhlesi ýaly, hiç zat bilen çalşyp bolmaýar: terbiýeçiniň şahsyýeti, terbiýeçilik işiniň özenini düzýär“.

Mugallymyň hünär kämilliginiň käbir taraplary

Mugallym özünde hünär kämilliginiň esasy taraplaryny kemala getirmelidir. Şeýle taraplaryň käbiri hökmünde:

* Mugallym garaşsyz türkmen döwletiniň maksat-matlabyna, ýöredýän içeri we daşary syýasatyna dogry düşünýän hem düşündirmegi başarýan, Watan öňünde bitirmeli mukaddes borjuna akyl ýetirýän, ylmy dünýägaraýyşly, ýaş nesli döwrüň talaplaryna laýyklykda okadyp, terbiýeläp, kemala getirip bilýän, ideýa taýdan taplanan adam bolmalydyr;
* Okuwçynyň, ata-enäniň, beýleki adamlaryň arasynda edepliligi, özüni alyp barşy, gepi-sözi, işi bilen görelde görkezip bilmekligi, çaga ýüreginiň galplygy, ikiýüzlüligi, biderek göwne degilmäni bagyşlamaýandygyny ýatdan çykarmazlyk. Çaganyň dogruçyl hem adalatly, talapkär hem hoşniýetli, adamkärçilikli hem ynsanperwer, sypaýy hem guramaçy, başlangyja ýykgynlylyk (inisiatiwalylyk) hem özüniň içki dünýäsine ser salyp, küýüne laýyk hereket edýän pedagogy hemişe hormatlaýandygyny üns merkezinde saklamak;
* Pedagogyň durky bilen milli ruha ýugrulanlygy: türkmen halkynyň taryhy, dili, edebiýaty, medeni we ruhy gymmatlyklary barada düşünjeli bolmagy hem şol düşünjelerini okuw-terbiýeçilik prosesinde ýerlikli peýdalanyp bilmegi. Her bir okuwçynyň köňül köşgüne türkmeniň milli ruhy bilen bilelikde girmegi niýet edinmegi we bu niýeti amal etmegi;
* Okatmagyň hususy usulyndan, pedagogikanyň, psihologiýanyň, flziologiýanyň meselelerinden baş çykaryp bilmek. Her bir okuwçyny aýratynlykda öwrenmäge, zehinli bilen zehinsizi, ukyply bilen pes ukyplyny tapawutlandyrmak, olaryň hersiniň güýjüne laýyk iş usullaryny tapyp bilmeklik. Okadýan sapagyny kämil bilmek, öz ugry bilen baglanyşykly bolan beýleki okuw derslerinden habarly bolmak.

Mugallymyň hünär kämilliginiň özeni onuň işe ussatlygy bolup, ol şeýle ussatlyga hyjuwly hem yhlasly zähmetiň netijesinde eýe bolýar. Ussatlyk okatmagyň we terbiýelemegiň öňdebaryjy usullaryny bilmekden has mazmunly hadysadyr. Ol pedagogik işe bellibir derejede täzelik girizmek, goşant goşmak, häli-şindi ýüze çykýan hadysalardan dogry baş çykaryp bilmekdir. Pedagogiki ussatlyk mugallymda birnäçe erk - ahlak sypatlarynyň jemlenilmegini hem talap edýär.

Hünärine ussat mugallym ugurtapyjylygy hem sypaýylygy, sabyrlylygy hem seresaplylygy bilen tapawutlanýan, özüniň hereketi- jaý, gep-sözüne erk edip bilýän pedagogdyr. Ussatlyk gerek ýerinde saklanyp bilmegi, käbir zatlary görmezligi we eşitmezligi, degşip-gülüşmegi, talap etmegi, okuwçylaryň işini gurap, ugrukdyryp ony ugrukdyrmagy, sözüniň jaýdar hem täsirli bolmagy ugrunda hemişe alada etmegi talap edýär;

* Okuw görkezme esbaplarynyň dürli görnüşlerinden, tehniki serişdelerden, innowasion, kompýuter we multimedia tehnologiýalaryndan ýerlikli, netijeli peýdalanyp bilmek hem mugallymyň hünär kämilligi üçin zerur bolan alamatlaryň biridir.
* Okatmagyň problemalaýyn häsiýetde bolmagy mugallymyň hemişe üns merkezinde bolmaly meseleleriň biridir. Öňdebaryjy pe­dagogiki tejribäniň görkezişi ýaly, okuw prosesine problemalaýyn okatmagyň elementleri ornaşdyrylanda, sapagy gyzykly hem täsirli edip guramak, okuwçylaryň ünsüni öwrenilýän okuw materialynda jemlemek, olaryň özbaşdak pikirlenme işini ösdürmek mümkinçiligi ýokarlanýar.
* Mugallym her bir temanyň terbiýeleýjilik mümkinçiligini üns merkezinde saklamaly. Meselem, fiziki geografiýadan «Ýer titremesi» diýen tema geçilende okuwçylara watançylyk terbiýesini bermek, halklaryň dostlugy, özara ýardamy hakynda söhbet etmek zerurlygy ýüze çykýar. Şeýle söhbet okuwçylarda internasionalizmi duýgularyny terbiýeleýär. Himiýa «Spirtler we fenollar» tema öwrenilende, spirtiň ýasalyşyny, peýdalanylyşyny gürrüň bermek bilen bir hatarda, spirtli içgileriň adam organizmine ýetirýän zyýany barada delilli mysallar getirmek sapagyň täsirli hem netijeli bolmagyna ýardam edýär.
* Mugallymyň hünär taýdan kämilleşmeginiň esasy taraplarynyň ýene biri onuň öz üstünde yzygiderli işlemegi, öz bilimini artdyryp, tejribesini baýlaşdyrmagydyr. Ol okuwçyny yzyna eýertmek üçin hemişe okamaly, täzeliklerden habarly bolmaly we kärdeşleri, synp ýolbaşçylary, ata-eneler bilen pikir alşyp durmaly, okuwçylar bilen hakyky ýürekdeşligi ýola goýmalydyr. Pedagogiki tejribäniň görkezişine görä-de, mugallym okuwçy bilen arany näçe ýakynlaşdyryp bildigiçe, onuň işi şonça-da şowly bolýar, birek-birege ynam döreýär. Şoňa görä ol okuwçylara sessiz-üýnsüz gulak asýan, tabşyryklary gepsiz-gürrüňsiz ýerine ýetirýän adamlar hökmünde däl-de ösýän şahsyýetler hökmünde, olaryň hersine özboluşly bir dünýä hökmünde, belki, geljekde özünden hem ökde bolup ýetişjek adamlar hökmünde garamagy başarmaly. Okuwçylaryň maslahaty- na, orta atýan pikirine üns bermek, haýsydyr bir meselede olaryň mamladygyny ykrar etmek mugallymyň mertebesini peseltmän, olary bir-birine ysnyşdyrýar, ýürekdeş hem pikirdeş adamlara öwürýär.
* Hakyky mugallym hemişe täzeligiň gözleginde, dörediji bolýar. Hakyky mugallymçylyk çeper döredijilik häsiýetli işdir. Hakyky mugallymy gypynçsyz halk şahyry, ýazyjysy, hudožnigi bi­len bir hatarda goýmak bolar, çünki mugallymyň işi ylmy döredijilik bilen aralaşdyrylan hem bolsa, ol hakyky manysynda sungatdyr. Ol hemişe gözlegde, agtaryşda bolýar. Şeýle mugallymlaryň hatarlarynyň Diýarymyzda üznüksiz artýandygy guwandyryjy ýagdaýdyr.

**Pedagogiki tilsimat-** pedagogik ussatlygyň möhüm bölegidir. Ol mugallymyň şahsy täsir ediş serişdeleri özleşdirip (sesi, yşarat hereketlerini, kaddyňy tutmaklygy) özüňi alyp barşyny pedagogik maksadalaýyklykda guramakda ýüze çykýar. Pedagogiki tilsimat bu ýokary derejä ýetirilen ussatlykdyr. **Pedagogyň ussatlygy-** bu onuň psihologik-pedagogik täsir ediş serişdeleriniň häzirki zaman goruny ýokary derejede döredijilikli özleşdirmegidir; olary öz işiniň ähli tutumynda netijeli ulanmalydyr; bu terbiýeçi hökmünde öz hereket-gylyklaryňy üznüksiz tankydy seljermek we terbiýeçilik başarnyklaryny, endiklerini yzygider kämilleşdirmekdir. Elbetde bu ussatlyk adamda ynsanperwer başlangyçlary terbiýelemeklige, şahsyýeti kemala getirmrklige, öz döredijilik ukyplaryňy netijeli ulanmaklyga, durmuşyň ähli ugurlarynda öz wezipäňi üstünlikli ýerine ýetirmeklige hyzmat etmelidir.

**5.Tema: Didaktika–okatmak we bilim bermek nazaryýeti hakyndaky ylymdyr**

**Meýilnama:**

1. **Geçmişiň pedagoglarynyň okatmak we bilim bermek baradaky pikirleri: Ý.A.Komenskiý we başgalar.**
2. **Okatmak işi we onuñ esasy düşünjeleri.**
3. **Didaktika we hususy metodika.**
4. **Şahsyýetiñ üznüksiz ösüşi we okatmak.**
5. **Okatmagyñ öñde goýýan maksatlary.**
6. **Sanly bilim ulgamy we okatmak.**

Didaktikanyň predmeti we wezipeleri

Didaktika jemgyýetiň tejribe islegine, durmuşyň öňe süren talabyna görä döräpdir hem ösüpdir. Ýaş nesli jemgyýetçilik durmuşynyň talaplaryna laýyk kemala getirmek zerurlygy didaktika ylmynyň düýpli işlenilmegine sebäp bolupdyr. Şoňä görä pedagogika ylmynyň bu bölümi barada köp sanly garaýyşlar, ylmy-usuly işler peýda bolupdyr.

Didaktika (grekçeden «didaktos») okadyjy, öwrediji we («didasko» - öwreniji») diýen manyny berýär.

Ilkinji bolup bu söz nemes pedagogy Wolfang Ratke (Ratihiýa) (1571-1635ý) tarapyndan okatmak sungatyny aňlatmak üçin ulanylýar.

Bu düşünje XVII asyrda Ýan Amos Komenskiniň (1592-1670) «Beýik didaktika» işinden soň bilim ulgamynda giň gerime eýe bolýar. Didaktika häzirki döwürde hem okatmak nazaryýeti hökmünde öz güýjüni saklap gelýär.

Didaktika - okatmagyň we bilim bermegiň nazaryýetidir. Eger onuň akyl hem ahlak terbiýesi bilen aýrylmaz baglanyşyklydygyny, ylmy dünýägaraýşy kemala getirmekde möhüm ornunyň bardygyny, mahlasy, edep-terbiýe işinden üzňe däldigini nazara alsaň, onda didaktika okatmagyň, bilim bermegiň hem terbiýelemegiň nazaryýetidir diýip kesgitleme bermäge-de esas döreýär.

Okatmak, öwretmek, bilim bermek işi didaktikanyň esasy dersidir. Bu möhüm iş okatmagyň degişli görnüşleriniň, usullarynyň, serişdeleriniň üsti bilen amala aşyrylýar. Şu ýerde «okuw işi», «okat­mak işi», «pedagogik işi», «okuw terbiýeçilik işi» diýen düşünjeleriň didaktikanyň süňňüne ornaşyp gidenligi hem bellenilmelidir. Okuw işi umumy düşünje bolup, ol okatmagyň ähli taraplaryny öz içine alýar. Okatmak işi - ýörite gurnalan, dolandyrylýan gözegçilik edilýän, mugallym bilen okuwçylaryň bilimleri, başarnyklary we endikleri ele almak boýunça ýerine ýetirilýän işdir.

Pedagogika ylmynda okatmak düşünjesine iki manyda - sözüň dar we giň manysynda seredilýär.

Sözüň dar manysynda okatmak - bu mugallymyň okuwçylar bi­len, esasan hem başlangyç synplarda, alyp barýan işidir. Yokary synplarda bolsa, okatmak düşünjesi has giňelýär. Şeýle bolansoň, okatmak düşünjesiniň giň manysy mugallymyň ýolbaşçylygynda okuwçylaryň döwletimiziň, jemgyýetiň, mekdebiň öňünde häzirki günde goýýan talaplaryny bilelikde çözmegine düşünilýär.

Şu günki günde okatmaklygyň baş wezipesi - okuwçylary ylym-bilimleriň esaslary bilen çuňňur taplamakdan, başarnyklary we endikleri kemala getirmekden ybaratdyr.

Şeýlelikde okatmaklygyň ilkinji baş wezipeleriniň biri - bilim berijilik wezipesidir. Okatmaklygyň ikinji möhüm wezipesi terbiýeleýjilik, ýagny, okuwçylarda aňly-düşünjeli, ylmy dünýägaraýşy ke­mala getirmek, onuň üçünji wezipesi bolsa ösdürijilikdir.

Okatmagyň bilim berijilik, terbiýeleýjilik we ösdürijilik wezipeleri okatmak prosesinde biri-biri bilen berk arabaglanyşyklydyr. Okatmak ýene-de bir esasy wezipeleriň birine eýedir. Ol okuwçylaryň akyl ukyplaryny, özbaşdak pikirlenmek endiklerini döredijilikli ösdürmekdir. Pedagogiki iş düşünjesi seýregräk ulanylyp, oňa derek okuw-terbiýeçilik işi düşünjesiniň ylmy-tejribedäki dolanyşygy ýör- günlidir.

Adamyň ylmy - bilimleriň esaslaryny ele almagy, tejribe başarnyklara we endiklere eýe bolmagy, özünde ylmy dünýagaraýşy döretmegi, akyl ýetiriş güýçleri jemlemegi - bularyň ählisi onuň sowatlylygyny emele getirýär. Şeýle adama sözüň doly manysynda bilimli, düşünjeli adam diýip bolar. Bilimli, sowatly bolmagyň esasy ýoly okuwdyr. Okatmak, okuwçylaryň materialy neneňsi öz- leşdirýändiklerini barlap durmak, bahalandyrmak hem gözegçilik etmek arkaly ýaş nesliň bilimli hem sowatly adamlar bolup ýetişmegi gazanylýar. Şonuň üçin okatmagy üstünlikli alyp barmak, onuň has peýdaly täze-täze görnüşlerini we usullaryny oýlap tapmak hem-de tejribede ornaşdyrmak zerurlygy ýüze çykýar. Okatmagy üstünlikli alyp barmagyň kanunalaýyklaryny açyp görkezmek didaktikanyň esasy maksadyny düzýär.

Okatmagyň has netijeli usullaryny agtaryp tapmak hem mekdep tejribesine ornaşdyrmak, okuw işini tutuşlygyna kemally şahsyýeti terbiýeläp ýetişdirmäge tabyn etmek didaktikanyň esasy wezipeleriniň biridir.

Bu wezipäni durmuşa geçirmek döredijilikli işleýän pedagogiki toparlaryň, mugallymlaryň, alym-pedagoglaryň boýnuna düşýär. Sowatly, ruhubelent, ylmy dünýägaraýyşly, tejribe başarnyklary ýeterlik bolan akylly-başly şahslary kemala getirmekligem didaktikanyň wezipeleriniň çäginde galýar. Türkmenistan döwletiniň ýöredýän dürs hem çeýe syýasaty, halkyň taryhy, dili, däp-dessurlary, ruhy gymmatlyklary baradaky düşünjeleri ýaş nesliň aňyna guýmak, dünýä ylmynyň we medeniýetiniň gazananlary bilen tanyşdyrmak zehini, yhlasly bilen başarjaň okuwçylary ýüze çykarmagam didaktikanyň möhüm wezipeleriniň hataryndadyr.

Didaktikanyň mazmuny giň hem köptaraplydyr. Bilimiň mazmuny hem onuň kämilleşdirilip durulmagy, akyl ýetiriş işi bilen okatmak işiniň häsiýetli aýratynlyklary, didaktikanyň okatmagyň usulyýetine bolan gatnaşygy, okatmagyň esaslarydyr düzgünleri, usullarydyr serişdeleri, okuw işlerini guramagyň görnüşleridir okuwçylaryň bilimleriniň barlanylyşy we bahalandyrylyşy bilen bagly meseleler didaktikanyň mazmunyna degişlidir.

Didaktika pedagogika ylmynda okatmagyň we bilim bermegiň nazaryýeti hökmünde aýratyn bir bölümi emele getirýär. Didaktika ähli okuw dersleri üçin häsiýetli bolup, umumy kanunalaýyklykda öwrenilýär.

Her bir dersi okatmagyň öz aýratynlygy, şol dersi okatmagyň usuly hususy didaktika tarapyndan öwrenilýär.

Pedagogikanyň bu bölüminde, okuw prosesiniň düýp mazmuny, okatmagyň esaslary, mekdepde bilimiň mazmuny, okatmak usullary, okuwçylaryň bilimlerini, başarnyklaryny we endiklerini barlamagyň hem-de bahalandyrmagyň ýollary we okuw işini guramagyň esasy görnüşleri diýen ýaly uly göwrümli temalar öwrenilýär.

Meşhur pedagoglaryň didaktiki  
garaýyşlary

Geçen asyrlarda pedagogikada bilimiň wezipesini dürlüçe esaslandyrýan iki ugur ýüze çykýar. Oňa formal bilim we material bilim nazaryýeti degişlidir.

Formal bilim nazaryýetiniň tarapdarlaryna J.J.Russo, I.G.Pestalossi, A.Disterweg fransuz, şweýsar, nemes pedagoglary degişlidir. Olar mekdeplerde esasy ünsi okuwçylara bilimleriň köp mukdaryny bermeklige däl-de, eýsem olaryň ukybyny, pikirlenmesiniň görnüşlerini, göz öňüne getirmelerini, höwesini, ýadyny ösdürmeklige gönükdirilmelidir diýip belläpdirler.

Olar iň gymmatly zat hökmünde ylymlaryň esaslaryny öwrenmegiň adamyň akyl ukyplarynyň kämilleşmegine edýän täsirine düşünipdirler.

Şeýle-de, olar manysyna düşünmän, ýat bekledip okatmaklyga garşy çykyş edipdirler. Bu nazaryýet öz döwri üçin öňdebaryjy häsiýete eýe bolupdyr. Didaktika ylmynyň ösmegine hem kämilleşmegine goşant goşan pedagoglaryň hatarynda pedagogika ylmynyň didak­tika bölümini düýpli işlemekde täzelikçi hökmünde tanalan meşhur çeh pedagogy Ýa.A.Komenskiý, çagalaryň ýakyn hossary hökmünde belli bolan şweýsariýaly I.G.Pestalossi, «nemes mugallymlarynyň mugallymy» hasaplanylan A.Disterweg, «rus mugallymlarynyň mugallymy» K.D.Uşinskiý, ýene-de köp sanly pedagoglar bar. Olaryň didaktika baradaky işleriniň köpüsi biziň günlerimizde hem gymmatyny ýitirenok.

Ýokarda bellenilişi ýaly, belli çeh pedagogy Ýan Amos Komenskiý (1592-1670) pedagogikanyň taryhynda didaktikanyň esasy meselelerini ilkinji bolup derňän, okatmagyň esaslarynyň düýbüni tutan pedagogdyr. Ol didaktikanyň esasy wezipesini okatmakda üstünlik gazanmagy üpjün etmek hasaplapdyr. Beýik pedagog ençeme okuw kitaplaryny we okuw gollanmalaryny döredipdir, aýry-aýry dersleri okatmagyň usullaryny işläp düzüpdir. Ý.A. Komenskiý di­daktika babatynda täzelikçi pedagogdyr. Onuň «Beýik didaktikasy» bilim bermegiň täze mazmunyny, okatmagyň täze usullaryny girizmek barada şol döwre çenli öňe sürlen derwaýys talaplara jogap beripdir.

Ol didaktikanyň «altyn düzgünlerini» jar edip, mümkin boldugyça ähli zady duýgy agzalarynyň üsti bilen kabul etmekligi ýola goýmagy ündäpdir. (Bu barada, onuň pedagogiki döredijiligi bi­len tanşylanda aýdylypdy). Bu okuw-terbiýeçilik işinde görkezme esbaplaryndan giňden hem ýerlikli peýdalanmak talabyna sepleşýär. Y.A. Komenskiniň bilim bermegiň mazmuny, esaslary we usullary baradaky işleri didaktikanyň ösmegine düýpli goşant goşdy.

Z.Z. Russonyn, 1. G. Pestalossiniň, A. Disterwegiň we K.D. Uşinskiniň didaktika baradaky işleri ýokarda «Günbatarda pedagogik pikiriň ösüşi» bölümde seredilendigi üçin, olaryň didaktiki esaslandyrmalaryny bu ýerde olary gaýtalamagyň zerurlygy ýok hasaplaýarys.

Türkmen alymlary H.Baýlyýew, A.Poseluýewskiý XX asyryň 30-njy ýyllarynda, A.Gurbanow, O.Kuzmin, Ş.Haljanow we beýlekiler 60-70-nji ýyllarynda ýurdumyzda didaktika ylmynyň ösmegine hem kämilleşmegine bellibir goşant goşdular. Bu babatda awtordaşlykda ýazylan «Okatmak teoriýasynyň meseleleri» atly gollanmanyň ähmiýeti uly boldy.

Didaktikanyň esasy düşünjeleri

Didaktikanyň esasy düşünjeleri: okatmak; okamak; bilim bermek; bilim; başarnyk; endik; maksat, mazmun; guramaçylyk; forma: daşky görnüş; usullar; serişdeler; netijeler.

Didaktika - okatmak we bilim bermek, olaryň maksady, mazmuny, usullary, serişdeleri, guralyşy we netijeleri baradaky ylymdyr.

Okatmak - bu mugallymyň okuwçylara maglumatlary bermek, aňlatmak we durmuşda ulanmagy öwretmek maksady boýunça guralýan işdir.

Okamak - öwrenilen maglumatlaryň, ýumuşlaryň we ele alnan tejribäniň, özüňi alyp barşyň hem işiň özgermeginde olaryň ornuna täze görnüşleriniň ýüze çykmagydyr.

Bilim bermek - okatmak işinde ele alnan bilimleriň, başarnyklaryň, endikleriň, pikirlenme ukyplarynyň ulgamydyr.

Bilim - adamyň öwrenen dersi boýunça ele alan pikirleriniň şöhlelendirilişi.

Başarnyk - bilimleri tejribede ulanyp bilmek ukyplaryny ele almakdyr.

Endik - akyl we beýleki hereketleriniň aňyň otnositel (çendan) gatnaşmazlygynda, awtomatlaşdyrylan häsiýetde amala aşyrylmagydyr.

Maksat - bilimiň okatmakda özleşdiriljek mazmunynyň işden öň aňda döredilmegidir.

Mazmun - okatmakda okuwçylaryň ele almaly ylmy bilim-düşünjeler, amaly başarnyklar we endikler ulgamy, işiniň we pikirlenmesiniň usullarydyr.

Guramaçylyk - goýlan maksady talabalaýyk ýerine ýetirmek, oňa bellibir görnüş bermek üçin didaktiki işiň ýörite şert-kriteriler boýunça kadalaşdyrylmagydyr.

Forma - (latynçadan - daşky görnüş) okuw işiniň usullarynyň mazmunyny özüne tabyn edýän, ulgam dörediji tarapydyr. Oňa diňe haýsydyr bir zadyň daşky, göze ilýän tarapy diýmeklik, ony aňrybaş ýönekeýleşdirmekdir.

Metod (usul) - okatmagyň maksadyna ýetmek täri.

Serişde - okuw işini amala aşyrmak üçin zerur maddy we maddy däl zatlardyr. Serişdeler - mugallymyň sesi, sözi, giň manyda onuň ussatlygy, okuw kitaplary, tehniki abzallardyr.

Bilimleri ele almak bu aýrybaşga tutumdyr. Her bir okuwçy bilimleri özüniň psihiki aýratynlyklaryna, ösüş derejesine we taýýarlygyna laýyklykda ele alýar.

Okap bilmeklik zerur, ýöne ýeterlik däldir. Pikir ýöredip okamagy öwrenmelidir. Teksti diňe gürrüň bermekde çäklenýän okuwça tekste düşünipdir diýip bolmaz. Okuwçylar awtoryň nähili maglumat bermek iseleýändigi barada pikirlenmeli we öz düşünişini awtoryň pikirleri bilen deňeşdirmelidir.

Didaktikanyň ylmy-barlag usullary

Pedagogikanyň ylmy-barlag usullary didaktikada giňişleýin ulanylýar. Olara:

Syn etmek, didaktiki eksperiment (tejribe), mekdep iş kagyzlary-resminamalary, okuwçylaryň işiniň netijesini seljermek, söhbetdeşlik we sowalnama, anketa usullary degişlidir. Soňky döwürlerde matematiki, kibernetiki modelirleme usullary hem ulanylyp, didaktikanyň ylmy-barlag usullarynyň hataryny giňeltdi.

Ýokarda sanalan didaktikanyň ylmy-barlag usullarynyň her birini aýratynlykda häsiýetlendirmek ýerliklidir.

1. Syn etme usuly. Sapakda mugallymyň we okuwçynyň işiniň bellibir wagt dowamlylygynda alnyp barylýar. Syn etmäniň esasy maksady mugallymyň sapak prosesinde okuwçynyň okaýşyna, okaýan, öwrenýän zadyna düşünişini synlamak bilen, onuň üstünlikleridir kemçiliklerini anyklap, öwrenip pedagogiki netije çykarmakdyr. Syn etmede mugallym dürli usullardan peýdalanyp, okuwçylaryň bilimleriniň hilini, akyl ukyplarynyň ösüşini anyklaýar. Syn etmek tebigy şertlerde geçirilip, ýagny, sapakda synag geçiriji okuw prosesiniň gidişine gatyşmaýar, diňe synlaýjynyň ornunda bolýar.

Syn etme ýörite düzülen maksatnama esasynda, gündelik ýöretmek boýunça alnyp barylýar. Şol gündelige synag geçiriji özüniň gyzyklanýan meseleleri barasynda yzygider bellik edýär. Şeýle ýazgylar esasynda synlaýjy öz toplan maglnmatlaryny umumylaşdyryp, netijä gelýär. Ol sapagyň gidişini tehniki serişdeleriň kömegi bilen ýazyp alyp hem bilýär.

1. Eksperiment-tejribe usuly - okatmak ýa-da terbiýe prosesine haýsydyr bir garaşsyz ululyk girizip, onuň nähili özgermeler (garaşly ululyk) döredýändigini ýüze çykarmak (B. Basarow, 2015).

Okuwyň hilini gowulandyrmak, onuň netijeliligini ýokarlandyrmak we kämilleşdirmek maksady bilen synag usuly didaktikada giňden ulanylýar.

Didaktikanyň derňew işlerinde häzirki döwürde aýratyn görnüşli tebigy synag ulanylyp, ol kemala getiriji synag atlandyrylýar. Di­daktikada kemala getiriji eksperiment esasan tejribe sapaklarydyr. Bu görnüşli didaktiki synag köpçülikleýin häsiýete eýe bolup biler. Meselem, täze okuw maksatnamalaryny, okuw kitaplaryny mekdeplere ornaşdyrmak we onuň bilen işlemek. Netije oňyn bolanda, ony ähli mekdeplere girizmek we onuň bilen işlemek.

1. Mekdep iş kagyzlaryny-resminamalary we okuwçylaryň işiniň netijesini öwrenmek usuly.

Mekdepde okuwçylara degişli iş kagyzlary (synp žurnaly, okuwçylaryň iş kagyzlary we ş.m.) öwrenmek bellibir maglumatlary toplamaga kömek edýär. Ähli okuwçylar ýa-da aýratyn bir okuwçy barada maglumat toplanylyp, ol bellibir maksat boýunça seljerilýär. Okuwçylaryň işiniň netijesini öwrenmekde düzmeler, dürli barlag işleri, suratlar, ýasalan esbaplar we ş.m. ulanylýar. Olaryň üsti bi­len okuwçylaryň başarnyklary we endikleri, bilim derejesi, ukyplary anyklanylýar.

1. Söhbetdeşlik usuly. Barlag geçirýäniň öňden düzen sowallarynyň we okuwçylaryň goýlan soraglara berýän jogaplarynyň esasyn­da bellibir pedagogiki netijä gelinýär.
2. Sorag-jogap (anketa) usuly. Düzülen anketada barlag geçirijiniň goýan meselesine laýyklykda alnan jogaplar öwrenilip, umumylaşdyrylyp, bellibir netijä gelinýär. Sorag-jogabyň (anketanyň) a) açyk (erkin jogap bermegi nazarlaýan) we b) ýapyk (jogap berýän taýýar jogaplardan öz göwnüne laýygyny saýlaýar) gömüşleri ulanylýar

Didaktika we hususy usul.

Hususy usullar bellibir dersi okatmagyň wezipeleri, mazmuny, görnüşleri, tärleri hakyndaky ylymdyr. Onuň kanunlary, düzgünleri, usullary ähli okuw dersleri üçin umumydyr hem esasydyr. Aýry-aýry dersleri (taryhy, edebiýaty, dili, biologiýany we beýlekileri) okatmagyň usuly umumy didaktika bilen berk baglanyşyklydyr. Her bir okuw dersiniň usuly meseleleri derňelende, didaktika ylmynyň gazananlaryna daýanylýar.

Okuwçylar mekdepde okan her bir okuw ýylynyň dowamynda bir topar dersleri ugurdaşlykda öwrenýärler, okuw dersleriniň ulgamy boýunça ylmy bilimleri, tejribe başarnyklary, endikleri ele alýarlar. Okuw meýilnamasyna girizilen okuw dersleri didaktika ylmynyň görkezmelerinden ugur alyp, didaktikanyň öňde goýan wezipelerini amal etmek üçin özara birleşýärler. Munuň özi okuwçylaryň sowatlylyk derejesini ýokary götermek, ylmy garaýyşlaryny kemala getirmek, kimiň nämä ukyplydygyny ýüze çykarmak, her kesiň durmuşdaky mynasyp ornuny tapyp bilmegini gazanmak üçin hakyky zerurlykdyr. Dogry, didaktikanyň ösüş taryhynda bütin bir ýylyň ýa-da ondan hem köpräk wagtyň dowamynda diňe bir okuw dersini okap gutarmak, şondan soň beýleki bir dersi öwrenmäge girişmek ideýasynyň öňe sürlen döwri-de bolupdy. Muňa Ya.A.Komenskiniň hödürlän okuw ulgamy-da, Türkmenistanyň çäklerinde döredilen dini mekdeplerdäki okuw ulgamy-da mysal bolup biler.

Ýaş nesle ylym-bilim, tälim-terbiýe bermegiň kanuny talaby üstün gelipdi, dünýäniň birnäçe ýurtlarynyň okuw mekdeplerinde XVIII asyryň ahyrlaryndan başlap, aýry-aýry okuw dersleri bir ugra utgaşdyrylyp öwrenilmäge başlanypdy. Hususy usula degişli gymmatly ylmy-barlag işleri geçirildi. Diňe bir gumanitar ugurlar boýunça däl, eýsem takyk ylymlaryň möhüm usuly meseleleri boýunça hem ylmy-usuly derňewler peýda boldy. Aýratyn hyjuw bilen zähmet çekýän tejribe işgärleriň, usulçylaryň hususy usullaryň anyk meseleleri barada «Mugallymlar gazetinde», «Türkmen dili» gazetinde, «Ylym we tehnika» žurnalynda, Türkmenistanyň milli tele-radio ýaýlymlarynda, pedagogiki okaýyşlarda, bäsleşiklerde edýän çykyşlary şol ylmy-usuly derňewleriň üstüni ýetirýär. Üstesine-de, usuly täzeliklere, döredijilikli agtaryşlara bolan ymtylmalar, öňe tarap hereket etmäge, netijeli üstünlikler gazanmaga bolan tebigy talap, didaktika üçin häsiýetli **aýratynlykdyr.**

Okuw işi we onuň kanunalaýyklyklary

Okuw işiniň esasy maksady ylymda açylan, ýaş nesle zerur ylmy maglumatlary oňa öwretmekden ybaratdyr. Şeýle bilim-düşünjeler ylmy - didaktiki düzgünleriň üsti bilen bilimiň mazmunyny kesgitleýän resminamalarda tertipleşdirilip berilýär.

Okuw işi - bu diňe okuwçylara bilim, başarnyk, endikleri bermek bilen çaklenýän iş bolman, olary ösdürýän we terbiýeleýän işdir.

Okuw işiniň içki we daşky taraplary bardyr. Mugallymyň sapagyň maglumatlaryny beýan edişi, onuň okuwçylar bilen sapagyň dowamynda söhbetdeşligi, ýumuşlary tabşyrmagy, özbaşdak işleriň ýerine ýetirilişine gözegçilik edişi, okuwçylaryň mugallymyň aýdanlaryny diňleýşi, onuň sowallaryna jogap berşi, ýumuşlaryny ýerine ýetirişi - okuw işiniň daşky taraplarydyr. Okuwçylaryň bi­lim, başarnyk, endikleri ele alşy we olaryň netijesinde şahsyýetiň kämilleşmegi we ösüşi okuw işiniň içki tarapyny düzýär. Bu okuw işiniň gös-göni göze ilmeýän taraplarydyr.

Çaganyň mekdebe gelmegi möhüm waka bolup, onuň işini, durmuşyny düýpli özgerdýär. Ol mekdep okuwçysy bolmak bilen, mundan ozalky döwür bilen deňeşdirilende jemgyýetde täze orun eýeleýär. Onuň hukugy, borjy özgerýär. Okuw onuň üçin iň esasy iş bolýar. Okuw işleriniň üsti bilen çaganyň jemgyýet bilen gatnaşyklary, şeýle-de onuň käbir psihiki hadysalarynyň şahsyýet hökmünde kemala gelmegi başlanýar.

Okuw işleri beýlekilerden tapawutlylykda onuň üçin hökmany, jogapkärli iş bolup, okuwçydan guramaçylykly zähmeti talap edýär.

Okuw bellibir maksada gönükdirilen iş bolup, okuwçy mugallymyň gönüden-göni ýolbaşçylygynda ylmy-bilimleri ele alýar, onuň başarnykdyr endikleri ösüp başlaýar. Mugallymyň okatmak işi we okuwçynyň okamak işi okuw prosesinde biri-biri bilen baglanyşykly häsiýetde amala aşyrylýar, mugallymyň işi öwretmek, okuwçynyň işi bolsa öwrenmek bolýar.

Geçmişiň öňde baryjy pedagoglary okuw prosesinde mugallymyň ornuna örän uly ähmiýet beripdirler. Meselem, nemes mugallymlarynyň mugallymy atlandyrylýan A. Disterweg mugallyma «Älem üçin Gündür» (История педагогики, 1982) diýmek bilen onuň işini maşynlary herekete getirýän güýje deňeýär.

Şunuň bilen birlikde çaganyň okuw işiniň üstünlikli amala aşyrylmagy üçin okuwçynyň hem jogapkärçiliginiň ýokarydygy mälimdir. Okuwçynyň durnukly bilim almagynda mugallymyň orny uly bolsa-da, bu babatda okuwçynyň jogapkärçiligi-de pes däldir.

Okuw işiniň netijesinde okuwçy diňe bir bilim almak bilen çäklenmän, terbiýe-de alýar. Şeýle-de okuw işiniň üsti bilen olarda başçykaryjylyk, ylmy dünýägaraýyş, özbaşdak işläp bilmek endikleri kemala gelip başlaýar.

Görnükli psiholog D.B. Elkonin okuw işiniň çylşyrymly hadysadygyny belläp, onuň esasy düzüjileriniň biri okuw ýumuşlaryny çözmäge gönükdirilmelidir diýip nygtaýar.

Okuw işiniň esasy düzüm bölegi hökmünde okuw hereketleri çykyş edýär. Okuw hereketlerine sözüň dar manysynda okuw operasiýasy girýär. Operasiýalaryň üsti bilen okuwçylar bellibir meseläni çözýärler, okuwçy bellibir usullary ele almakda okuw ýumuşlaryny çözýär. Bu okuw operasiýalary dürli-dürlüdir. Okuw işiniň arasynda, okuwçy mugallymyň berýän tabşyryklaryny doly ýerine ýetirip, mugallymyň gönüden-göni ýolbaşçylygynda bellibir netijä gelýär. Okuw hereketleri ýerine ýetirilen ýumuşlaryň özleşdirilenligini bahalandyrmak hereketini-de öz içine alýar. Şeýlelikde, okuw işiniň düzümine: akyl ýetiriş ukyby, okuw maksady, okuw operasiýasy, gözegçilik we bahalandyrmak girýär.

Okuw işiniň özüne mahsus bolan kanunalaýyklyklary bardyr. Okuw-terbiýeçilik işleri şol kanunlara laýyk edilip alnyp barylýar. Şol kanunalaýyklaryň käbiri hökmünde:

1. Watan pedagogikasynda ýaş nesle bilim bermek işiniň türkmen halkynyň milli ruhuna, şol bir wagtyň özünde umumadamzat gymmatlyklaryna, häzirki zaman ylmy-tehniki ösüşiň talaplaryna laýyklykda ýola goýulmagyny zerurlyk hasaplaýar.
2. Okuw işi jemgyýetiň ykdysady ýagdaýlaryna, sosial derejesine laýyk edilip ýola goýulýar. Türkmen halkynyň ykdysady ösüşiniň ýokarlanmagy, onuň sosial-medeni derejesiniň ýokarlanmagynyň binýadydyr, okuw işini döwrüň talaplaryna görä, ýokary derejede guramagyň möhüm şertidir.
3. Okuw işi özüniň diňe bir okuwçylaryň ýaş, psihologik aýratynlyklaryna laýyklanmagyny däl, eýsem olaryň zehinine, ukybyna, başarnygyna barabarlykda guralmagyny hem talap edýär. Aýry-aýry ugurlar boýunça işjeň hem düşbi, höwesli hem ukyply okuwçylaryň öz mümkinçiliklerini ýaýbaňlandyrmagyna degişli şert döretmek döwrüň möhüm zerurlygydyr.
4. Okatmak we terbiýe bitewi hadysa, bilelikde hereket edýän işdir. Türkmenler ylym-bilim öwretmek bilen tälim-terbiýe bermeklige geçmişde-de aýrybaş hadysalar hökmünde garamandyrlar. Halk mekdepleri diýlip atlandyrylan okuw jaýlaryna mugallymlar, halypalar, ussatlar özlerine gol beren okuwçylaryna, şägirtlerine ylym-bilimi, tälim-terbiýäni, edep-ekramy bir bitewilikde öwredipdirler. Başgaça aýdylanda, kemally adamlary terbiýeläp ýetişdirmäge töwerekleýin çemeleşilipdir. Oň bellenilişi ýaly, halypa sazanda öz şägirdine saz öwredýän pursatlarynda atly halypalar, yhlasly şägirtler, saz guraly, onuň ýasalyşy, jadylaýjy owazy, oňa bolan garaýyşlar barada jaýdar düşündirişler beripdir. Beýleki senetleriň öwredilişi hakynda-da şulary aýtmak bolar.

Häzirki zaman okuw işi ata-babalardan gelýän däpleri dowam etdirýär hem-de okatmak we terbiýe işini utgaşyklykda alyp barmakdan ugur alýar.

1. Okuw işi özüniň gurluşy hem guralyşy taýyndan täsirli hem manyly edilip ýola goýulmagyny talap edýär. Okatmak düzgünleriniň özeninde okuw işi durýar.

Okatmagyň wezipeleri

1. Bilim berijilik wezipesi - bu okuwçyny täze düşünjeler bilen tanyşdyrmagy, olara çuň bilim bermegi göz öňünde tutýar. Bilim beri­jilik wezipesi okuwçylarda bilim, başarnyk, endikleriň kemala gelmegini üpjün edýär. Bu wezipe okuwçylarda ylmy dünýägaraýşy kemala getirmegi nazarlaýar.
2. Terbiýeleýjilik wezipesi - bilim berşiň iň bir ähmiýetli tarapy bolup her bir geçilýän materiallaryň mazmunynda terbiýeçilik düzüjisini üpjün etmek bilen baglydyr. Temanyň mazmuny okuwçylarda watansöýüjiligi, zähmetsöýüjiligi, ahlak duýgularydyr sypatlaryny, syýasy düşünjeliligi, tertipliligi, oňat edim-gylymlary, tebigata bo­lan söýgini terbiýelemäge gönükdirilen bolmalydyr. Mugallymyň öwredýän temasynyň, saýlaýan usulynyň, mysaldyr ýumşunyň terbiýeleýjilik ähmiýeti bolmalydyr.

3. **Ösdürijilik wezipesi** - bu okuwçylaryň akyl taýdan ösüşini ýokarlandyrmagy, dünýägaraýşyny we gözýetimini giňeltmegi göz öňünde tutýar. Okuw işinde mugallym okuwça diňe bilim bermek bilen çäklenmän, onuň bilimlerini has-da çuňlaşdyrmagy gazanmalydyr. Okuwçy öwrenen zatlaryny ylmy esasda subut etmegi we düşündirmegi başarmalydyr. Okuw işinde okuwça takyk, logiki, sowa-abstrakt pikirlenmäni öwretmeli, onuň ýatkeşligini, ünsüni, akyl ýetirişini, düşbiligini, duýgularydyr ukyplaryny, başarnyklaryny ösdürmeli. Öwrenen hadysalaryny seljermegi-analizlemegi we sintezlemegi öwretmeli.

Okuw işinde okatmagyň wezipelerini dogry peýdalanmak esasy meseledir. Okatmagyň wezipelerini berjaý etmek üçin mugallym okuwçylary hemmetaraplaýyn ösdürmek maksady bilen, olaryň aňyna, erkine, duýgularyna yzygider, tutanýerli täsir etmelidir. Meselem, mugallym sapakda «Alma agajy» temany geçýär. Munuň ösümlikdigi barada düşünje berýär, almanyň dürli görnüşleriniň bardygyny aýdýar. Bu ýerde mugallym bilim berijilik wezipesini ýerine ýetirýär. Şol bir wagtda mugallym alma agajynyň adama berýän peýdasy ba­rada gürrüň bermek bilen onuň düzüminde demriň bardygyny, onuň adam bedeni üçin peýdalydygyny aýdýar. Okatmagyň ösdüijilik wezipesi ýerine ýetirilenden soňra-mugallym baglary goramak, bag ýetişdirmek hakynda sargyt edýär. Bu okuwçylarda zähmete söýgini oýarýar we okatmagyň terbiýeleýjilik wezipesini üpjiin edýär.

Bilimleri ele almagyň esasy döwürleri

1. Netijeli kabul etmek. Bilimleri ele almakda esasy döwür okuwçylaryň bilimleri netijeli kabul etmegidir. Psihologiýada aýdylyşy ýaly, kabul ediş bu okuwçynyň dersiň mazmunyny bitewülikde kabul edip, oňa akyl ýetirmegidir. Okuwçy okuw işinde özleşdirilmesi kyn maglumaty kabul edip bilse, bu oňa düşünmegiň deslapky şerti bolýar. Mugallymyň esasy borjy okuwçynyň okuw maglumatlaryny takyk kabul etmegini gazanmakdyr. Munuň üçin mugallym köp dürli usullary, görkezme esbaplary, tehniki serişdeleri, ýumuşlary, gönükmeleri, okuw oýunlaryny peýdalanýar.
2. Okuw maglumatlaryny aňly özleşdirmek. Munda okuw maglumatlarynyň nazaryýet bölegini özleşdirmek esasy orunda bolýar. Esasy pikiri tapmak, düşünjeleri ýüze çykarmak, birinji we ikinji derejeli pikirleri tapawutlandyrmak, mysallaryň baglanyşygyny we olary düşündirýän maglumatlary öwrenmek. Okuwçynyň biliminde bellibir ulgam bolmaly, ol bu ulgamda esasy, ikinji derejeli, goşmaça, düşündiriş böleklerini görmegi, öwrenen maglumatlaryny esaslandyrmagy, subut etmegi başarmaly.
3. Başarnyklary we endikleri kemala getirmek. Okatmak işiniň, bilimleri ele almagyň tutuş mazmuny başarnyklary we endikle­ri kemala getirmäge gönükdirilendir. Bu döwürde okuwçylar okuw maglumatlarynyň mazmunyna has çuň düşünmegi we hemmetaraplaýyn seljermegi başarýarlar. Olar maglumaty düýpli özleşdirýärler çözlüşiň, subut etmegiň, netije çykarmagyň düýpli ýollaryny we usullaryny öwrenýärler.
4. Bilimi amaly işde, tejribede ulanmak. Bilimleri özleşdirmekde okuwçylar alan bilimlerini amaly işde ulanyp bilmek ukyplaryny ele alýarlar. Meselem, kanunlar, düzgünler, teoremalar öwredilende olaryň mazmuny özleşdirilenden soňra olar tejribe işiniň ýerine ýetirilişiniň üsti bilen özleşdirilýär. Bilimleri ele almagyň döwürleri biri-biri bilen baglanyşyklydyr.

**6.Tema: Okatmagyň görnüşleri we guralyşy**

**1. Okatmagyň görnüşleri we guralyşy barada umumy düşünje.**

**2. Söhbet sapaklary. Hasap. Konsultasiýa. Synag.**

**3. Okadylyşyñ görnüşleriniñ taryhy taýdan kämilleşdirilişi we oña bolan zerurlyk.**

**4. Okatmagyň synp-sapak ulgamynyň taryhy. Praktikumlar, amaly we tejribe sapaklar. Fakultatiw sapaklary. Gyzyklanma sapaklary.**

**5. Olaryň mazmuny guralyşy we geçirilişi.**

**6. Gezelenç sapaklary. Goşmaça sapaklar. Öý işi. Onuň ýerine ýetirilişi.**

Okuw işini guramagyň görnüşi nämedir? Okuw işini guramagyň görnüşi - munuň özi okuwy ýola goýmagyň anyk ulgamydyr, onuň içki gurluşydyr, şol işiň bellibir tertipde geçirilişidir.

Yaş nesli okatmagyň we terbiýelemegiň has ýokary netije bermegi ozaly bilen okuw işiniň ýokary hilli bolmagyna bagly bolup durýar. Mekdepde okuw işini guramaklyk bellibir tertip boýunça alnyp barylýar. Ol mugallym bilen okuwçynyň arasynda ýörite guralýan köptaraply hem çylşyrymly işdir.

Okuw işini guramaklygyň şeýleräk görnüşleri mekdep tejribesinde giňden ulanylýar:

Okuw işini guramaklygyň işjeň, söweşjeň (frontal) görnüşi. Ol gezelençlerde (ekskursiýalarda), umumy okuwlarda, sapaklarda giňden ulanylýar.

Okuw işini guramaklygyň şahsy (indiwidual) görnüşi. Mugal­lym her bir okuwçy bilen aýratynlykda, özbaşdak işi ýerine ýetirýär.

Okuw işini guramaklygyň köpçülikleýin görnüşinde synp wagtlaýynça birnäçe toparlara bölünip, tabşyrylan işi, tabşyrygy ýerine ýetirýärler.

Didaktikada okuw işlerini guramagyň birnäçe görnüşleri ýüze çykdy hem-de mekdep tejribesine mäkäm ornaşdy. Okuw işlerini guramagyň şonuň ýaly görnüşlerine gezelençler (ekskursiýalar), tejribe okuwlary (praktikumlar), konsultasiýalar (gözükdirmeler), döredijilik işi we fakultatiw okuwlar, mekdep ussahanasynda, mekdep meýdançasynda guralýan okuwlar, önümçilik we pedagogik tejribelik, ders bäsleşikleri, goşmaça okuwlar, okuw öý işi, ders synaglary we beýlekiler girýär.

Sapak - okuw işini guramagyň esasy görnüşidir. Ýaşy hem bilim derejesi, esasan, deň bolan okuwçylaryň bir synpa jemlenip, her bir okuw dersiniň bölümleriniň we temalaryň aýry-aýry böleklere bölünip, bellibir yzygiderlilikde öwrenilmegine sapak diýilýär.

Yaş nesli okatmagyň we terbiýelemegiň has ýokary netije bermegi ozaly bilen sapagyň ýokary hilli bolmagyna bagly bolup durýar. Mekdepde okuw işlerini guramaklyk bellibir tertip, kesgitli reje boýunça alnyp barylýar. Ol mugallym bilen okuwçylaryň arasynda ýörite guralýan köptaraply hem çylşyrymly işdir.

Okuw işini guramagyň dürli-dürli görnüşleri bar. Işiň bu babynda onuň esasy görnüşi bolan sapak geçmek hakynda durup geçmegi makul bildik.

Synpda geçilýän her bir sapak aýry-aýry etaplardan, birnäçe bölekden ybarat bolýar. Şol böleklere sapagyň döwürleri (elementleri) diýilýär. Sapak iki-üç döwürden hem, alty-ýedi döwürden hem ybarat bolup biler. Şol döwürleriň köp ýa az bolmagy bolsa sapagyň mazmunyna, maksadyna, görnüşine hem gurluşyna baglydyr.

Okatmagyň synp - sapak görnüşini ilkinji bolup esaslandyran XVII asyrda ýaşap geçen çeh pedagogy Ý. A. Komenskiýdir.

Yan Amos Komenskiniň synp - sapak ulgamy. Yan Amos Komenskiý 1632-nji ýylda «Beýik didaktika» diýen işinde synp-sapak ulgamyny işläp düzdi. Oňa okuw, çärýek, dynç alyş, her bir sapagy synpdaky ýaşytdaş okuwçylar bilen bilelikde geçirmek, başlangyç synplarda - 4, ortaky synplarda - 4 - 5, ýokary synplarda - 5 - 6 sagat okatmak, okuw ýylyny güýz aýynyň ilkinji günlerinde başlamak düşünjelerini girizipdir. Ol bir wagtyň özünde 40 - 50 okuwçy bilen sapak geçip, soňra onuň sanyny 300 ýetirip sapak geçmekligi ýola goýupdyr. Şundan son okatmaklygyň synp-sapak ulgamy beýleki birnäçe ýurtlarda hem giňden ulanylyp başlaýar.

Bu ulgamyň ösmegine uly goşant goşan pedagoglaryň ýene biri görnükli rus pedagogy, rus mugallymlarynyň mugallymy, rus pedagogikasynyň atasy K. D. Uşinskidir. Emma Russiýanyň şertlerinde bu ulgamy doly amala aşyrmak mümkin bolmandyr.

XX asryň başyndan ABŞ-da dalton meýilnama ulgamy ýüze çykýar. Dalton meýilnama bu her okuwçynyň özbaşdak öz güýjüniň ýetdiginden öňe gitmegini aňladýar. Dalton meýilnamasynyň käbir elementleri (düzümi) sowetler döwrüniň pedagoglary tarapyndan okatmaklygyň brigada - tejribe görnüşinde hem ulanylypdyr.

Sowetler döwrüniň ilkinji ýyllarynda okatmaklygyň synp-sapak ulgamyna uly orun berilýär.

**Synp-sapak ulgamy şeýleräk görnüşden durýar:**

Ýaşy hem bilim derejesi deň bolmaly;

Her synp öz okuw ýyllyk meýilnamasy esasynda işleýär;

Okatmagy meýilnamalaşdyrmak;

Her bir sapak aýratyn derse bagyşlanýar;

Mugallymyň ýolbaşçylyk orny;

Sapaklaryň hemişelik yzygiderliligi.

Sapakdan edilýän talaplar:

Sapak bilim bermegiň hemmetaraplaýyn (kompleksleýin) meselelerini çözmeli;

Sapagy geçirmegiň takyk ulgamy bolmaly;

Sapagy pedagogikanyň, psihologiýanyň, okatmagyň usulyýetiniň täze gazananlaryna laýyk guramaly;

Sapak okatmagyň esaslaryna laýyk guralmaly;

Sapakda berk tertip-düzgüniniň bolmagyny gazanmaly;

Sapagyň mazmuny okuw maksatnamasyna laýyk gelmeli;

Bilim we terbiýe bermekligiň birligi;

Sapakda okatmagyň hyzmatlary (bilim berijilik, terbiýeleýjilik, ösdürijilik) ýerine ýetirilmeli;

Didaktiki materiallary, görkezme esbaplary, tehniki serişdeleri sapagyň temasyna, maksadyna laýyklykda saýlamaly;

Okatmaklygyň netijeli usullaryny saýlap almaly;

Sapagy durmuş, nazaryýet, tejribe bilen baglanyşdyrmaly;

Mugallymyň hereketiniň aýdyňlygy, onuň täsir ediji, dogry manyly sözi, pikiriň logiki yzygiderliligi, tagtada ýazylan, çekilýän ýa-da çyzylýan zatlaryň dogry we göwnejaý ýerine ýetirilmegine görkezme esbaplardan, tehniki serişdelerden dogry we ýerlikli peýdalanyp bilmek;

Sapakda soraglaryň dogry goýulmagy;

Dersara baglanyşygyny ýola goýmaly;

Okuwçylaryň dünýägaraýşyny, şahsy tejribesini gazanmaly;

Sapagyň guramaçylyk aýdyňlygy.

Her bir sapak üç maksada ýetmäge gönükdirilendir: okatmak, terbiýelemek, ösdürmek:

**Sapakdan edilýän didaktiki talaplar:**

Sapagyň bilim berijilik maksady anyk kesgitlenilmeli;

2.Sapagyň mazmuny maglumatlara baý we ruhubelentlige ýol açýan görnüşde (optimizasiýalaşdyrylan) bolmaly;

Akyl ýetiriş işiniň täze tehnologiýalaryny ornaşdyrmaly;

Işleriň dürli görnüşlerini we usullaryny ulanmaly;

Sapagyň gurluşyny kämilleşdirmäge döredijilikli çemeleşmeli;

Okuwçylaryň özbaşdak işlerini toparlaýyn işleriň dürli görnüşleri bilen aralaşdyrmaly;

Sapakda täsirli gözegçiligi we dolandyrmagy ýola goýmaly;

Sapagyň geçişinde ussatlyk we ylmy hasap bolmaly.

**Sapakdan edilýän terbiýeçilik talaplar:**

Sapagyň okuw maglumatlarynyň terbiýeleýjilik mümkinçiliklerini kesgitlemek;

Diňe okuw işiniň mazmunyndan we maksatlaryndan gelip çykýan terbiýeçilik wezipeleri goýmak;

Okuwçylary umumadamzat gymmatlyklary esasynda terbiýelemek, durmuşda gerek boljak hökmany wajyp ahlak hilleri: tertipliligi, işjeňligi, jogapkärligi, ýerine ýetirijiligi, ünslüligi, dogruçyllygy, topar agzybirligini terbiýelemek;

Okuwçylara ünsli we adamkärçilikli garamak, olar bilen hyzmatdaşlyk etmek we olaryň üstünlikleri bilen gyzyklanmak.

**Sapakdan edilýän ösdürijilik talaplar:**

Okuwçylarda okuw-terbiýeçilik işine bolan oňyn itergileri, gyzyklanmalary, döredijilik başlangyçlary we işjeňligi emele getirmek we ösdürmek;

Okuwçylaryň akyl (intellektual), duýgy (emosional), ýaşaýyş (sosial) ösüşleriniň tizligini anyklamak we ýüze çykýan üýtgeşikler netijesinde okuw sapaklaryny täzeden gurmak.

Okuwçylaryň psihologik aýratynlyklaryny öwrenmek we hasaba almak;

Ösüşde ýüze çykan täze hilli üýtgeşmeleri stimulirlemek (höweslendirmek), okuw sapaklaryny öňde barýan, öňürtileýän derejede geçirmek.

Sapakdan edilýän talaplaryň ýokarda sanalyp geçilenlerinden başga-da şeýle talaplar saýlanýar: guramaçylyk, psihologik, dolandyryjylyk, mugallymyň okuwçylar bilen söhbetdeşliginiň ta**laplary, hyzmatdaşlyk talaplary, sanitar-gigiýeniki (arassaçylyk), estetiki we başgalar**.

***Sapak geçilende şular ýaly ýalňyşlyklara ýol berilmeli däldir:***

Geçilýän temalardan çetleşmek, derse, tema degişli bolmadyk zatlar barasynda sorag-jogap alyşmak.

Okuw meýilnamasynyň dogry we doly ýerine ýetirilmezligi ýa-da gyssagly ýagdaýda geçilmegi.

Käbir okuwçylaryň çekýän kynçylygynyň wagtynda öwrenilmezligi we ony düzetmegiň ýollarynyň okuwça salgy berilmezligi.

Mugallymyň gaýtalamaklygy başaryp bilmezligi.

Tejribe, özbaşdak, ýazuw we öý ýumuşlarynyň ulgamyna dogry we doly baha berilmezlik.

Görkezme esbaplardan, didaktiki materiallardan, tehniki serişdelerden ýerlikli peýdalanyp bilmegi başarmazlyk we başgalar.

**Sapagy guramagyň we geçirmegiň esasy düzgünleri**

Häzirki wagtda mekdepde alnyp barylýan okuw-terbiýeçilik işini kämilleşdirmekligiň, okuwçylary okatmagyň hilini hem netijeliligini has ýokary götermekligiň möhümdigi baradaky mesele öňe sürülýär. Şu wezipäni üstünlikli çözmek sapagyň hiliniň gowulanmagy bilen aýrylmaz baglanyşyklydyr. Çünki sapakda ozaly bilen terbiýäniň maksady hem wezipeleri amala aşyrylýar, okuwçylar mugallymyň ýolbaşçylygynda täze-täze ylmy-bilimleri, tejribe başarnyklary we endikleri ele alýarlar, galyberse-de, olaryň kemala geliş başarnyklary ösdürilýär, ylmy dünýägaraýşy kemala getirilýär. Bu bolsa mugallymyň hem okuwçylaryň bilelikde durmuşa geçirýän bir topar işleriniň netijesinde, sapagyň talabalaýyk edilip guralmagynda mümkin bolýar.

Her bir sapagyň öz öňünde goýan aýdyň maksady bolmalydyr. Her bir sapak okuwçylaryň öňki özleşdiren okuw maglumatlaryny olaryň aňynda täzeden dikeldýär hem ony dürli ýollaryň üsti bilen mäkäm berkidýär. Şonuň bilen birlikde her bir sapak okuwçylaryň bilimlerini, başarnyklaryny we endiklerini nämedir bir täze zat bilen baýlaşdyrýar. Mugallym bütin synp bilen birlikde iş geçirýär, käbir okuwçylara aýratynlykda çemeleşýär, şeýlelikde, ol öňde goýan maksadyna ýetýär hem-de bellibir netijä eýe bolýar.

Synpy sapaga taýýarlamak - sapagy talabalaýyk edip guramagyň we geçirmegiň möhüm şertleriniň biridir. Sapagyň gowy geçmegi onuň anyk hem meýilnamaly guralmagyna, bellenilen wagtda guramaçylykly başlanmagyna, onda gerek boljak hemme zatlaryň (sapagyň meýilnamasynyň we ýazgysynyň, tehniki serişdeleriň, görkezme esbaplaryň, tablisalaryň, çyzgylaryň, suratlaryň, reaktiwleriň, hekiň we beýlekileriň) öňünden taýýarlanmagyna, ýerbe-ýer edilip goýulmagyna ep-esli derejede baglydyr. Şeýle edilende okuwçylaryň hemmesiniň sapagyň bütin dowamynda öz mümkinçilikleriniň çäginde işläp bilmeklerini gazanmak bolar.

Sapakda amatly şertleriň döremegi okuw işiniň has gowy geçmegini, maksatnama materialynyň aňly-düşünjeli **özleş**dirilmegini üpjün edýär. Şoňa görä sapakda geçilýän temany hem­me okuwçylaryň uly höwes hem gyzyklanma bilen öwrenmäge ymtylmaklaryny gazanmak gerek. Munuň üçin ozaly bilen sapagyň şatlykly hem gyzykly geçmegine böwet bolup biläýjek sebäpleriň öňüni almak talap edilýär. Şol sebäpleriň biri-de mugallymyň synpda, ýagny okuwçylaryň öňünde özüni nähili alyp barýanlygy bilen baglanyşyklydyr. Onuň şähdaçyk, güler ýüzli hem çagalara mähirli bolmagy, sapakda işjeňligini döredip bilmegi hökmandyr. Elbetde, mugallymyň gündelik iş-aladasy az däl. Onuň şahsy durmuşynda, maşgala ýagdaýynda käbir şowsuzlyklaryň bolýan, näsazlyklaryň ýüze çykýan pursatlary-da ýok däl. Ýöne şu zatlaryň hiç biri-de sa­pagy talabalaýyk edip guramaga hem ýokary derejede geçirmäge päsgel bermeli däldir. Mugallym her hili ýagdaýda özüni ele alyp bilmegi başarmalýdyr.

K. S. Stanislawskiý aktýoryň işi bilen baglanyşykly şeýle diýipdi: «Aktýor öýe gelende, köwşüni gapyda çykaryp içerik girýär, aktýor teatra gelende, özüniň şahsy durmuşyndaky şowsuzlyklary, gynançlary teatrdan daşarda goýup girmelidir, ol bu ýerde - teatrda özüni bütinleý sungata bagyşlamalydyr».

Mugallymyň ýagdaýy hem şeýledir. Ol mekdebe gelip, özüni bütinleý çagalara bagyşlamalydyr, bar güýjüni olary okatmak we terbiýelemek işine sarp etmelidir. Mugallym sapak wagtynda haýsydyr bir sebäbe görä özünde ýüze çykan gahary ýuwutmagy başarmalydyr. Mysal üçin, aýdaly, mugallym materialy düşündirip durka, haýsydyr bir okuwçy öz öňünde - partanyň üstünde duran kitaby açýar-da, onuň sahypalaryny agdaryşdyryp başlaýar. Muňa mugallymyň birden gahary gelýär hem onuň üstüne hemleli gygyrýar.

Şeýlelikde, okuwçy ynjydylýar, mugallymyň keýpi gaçýar, iň esasy-da temanyň düşündirilişindäki öňki sazlaşyk ýitýär, ony gaýtadan dikeltmek kyn bolýar. Şeýle ýagdaýyň bolmazlygy üçin şol mugallyma: «Gygyrmazdan öň, birnäçe sekuntlap sesiňizi çykarman duruň hem öz ýanyňyzdan pedagogdygyňyzy göz öňüne getiriň. Şeýtseňiz, ýüze çykan ýagdaýy ýeňip geçmegi hem öz okuwçylaryňyz bilen arkaýyn düşünişmegi başararsyňyz» diýesimiz gelýär.

Käbir mugallymlar arakesme wagtlarynda, mugallymlaryň otagynda özlerini şadyýan alyp barýan hem bolsalar, synpa giren pursatlaryndan başga bir görnüşe girjek bolýarlar, ýagny özlerini örän berk, talabediji mugallym hökmünde görkezmäge çalyşýarlar. Bu ýagdaý mugallym bilen okuwçylaryň arasyndaky ýakynlygy, mähirli garaýyşlary döredip bilmeýär, okuwçyny mugallymdan çetleşdirýär. Şeýle bolanda mugallym öz okuwçylarynyň ýürek tarlaryny seslen- dirip, olaryň içki dünýäsine aralaşyp bilmeýär. Mugallym şu zatlary hemişe göz öňünde tutmalydyr. Ol giň göwrümli, şol wagtyň özünde-de berk talabediji bolmalydyr. Ol çagalara hemişe mähirli göz bilen garamalydyr, olary çyn ýürekden söýmelidir.

Sapakda okuw işiniň depgini. Bu mesele okuwçylaryň düzgün-nyzamlylygy we sapagyň hili baradaky mesele bilen baglanyşyklydyr. Sapak gowşak depgin bilen alnyp barylsa, onda okuwçylar öz mümkinçiliklerinden pes derejede işleýärler, olaryň ünsüni öwrenilýän materiallarda jemlemek kyn bolýar. Eger has ýokary depgin bilen geçirilse, onda okuwçylar materialy aňly-düşünjeli özleşdirip ýetişmeýärler. Ýeterlik iş tejribesi bolmadyk mugallymlar konspekte meýilnamalaşdyrylan çärelerimizi doly geçip ýetişmeris diýen pikir bilen sapagy köplenç çalt depginde geçmäge çalyşýarlar. Bu, elbetde, nädogrudyr.

Her bir sapagyň gidişi ortaça depginde bolmalydyr. Ýöne takyk ýagdaýlardan ugur alyp, sapagy ilki haýalrak, soňra birneme çaltrak depginde alyp barmak bolar. Eger okuwçylaryň akyl ýetirijilik başarnyklary mümkinçilik berýän bolsa, onda okuw işini sapagyň bütin dowamynda-da ýokary depginde alyp barmak başardar.

Şu ýerde her bir synpda has güýçlüräk, ortaçarak hem gowşagrak okuwçylaryň bardygyny bellemek gerek. Hemmesi gyradeň başarnykly hem ukyply okuwçyly synplar örän seýrek bolsa gerek, hat- da şeýle synplaryň ýok bolmagy-da mümkin. Eger şeýle bolsa, onda gowşak, orta, güýçli okuwçyly synplarda sapagy nähili depginde alyp barmaly diýen sorag gelip çykýar.

Biz öň synp bilen toparlaýyn işlenilýän wagtynda okuwçylara indiwidual çemeleşmegiň möhümdigini, differensirlenen usuldan peýdalanmagyň ähmiýeti barada ýatlap geçipdik.

Şeýle işi geçirmek, elbetde, ýeňil däl, 30-40 okuwçyly synpda sapak geçilende, her bir okuwçy bilen aýratynlykda iş geçirmek kähalatlarda agyr bolýar. Yöne şeýle-de bolsa, synp bilen köpçülikleýin işlenilende, aýry-aýry okuwçylara indiwidual çemeleşmek örän möhümdir. Tejribeli mugallymlaryň bu işiniň hötdesinden ökdelik bilen gelýändiklerini mekdep tejribesi subut edýär. Başarnyklary we iş ukyplary gowşagrak okuwçylar möçberi birneme azrak hem ýönekeýräk material bilen iş salyşýarlar. Ortaça okaýan okuwçylara berilýän materialyň möçberi birneme artýar, mazmuny bolsa çylşyrymlaşýar. Synpda güýçli diýlip hasaplanylýan okuwçylar has köpräk hem çylşyrymlyrak okuw materialynyň üstünde depgini birneme kadalaşdyrylýar.

**Sapaklarda okuw işiniň yzygiderli geçirilişi**. Her bir sapagyň öz öňünde goýan aýdyň maksadynyň bolmalydygyny, onda guralýan okuw işiniň şol maksada tutuşlygyna tabyn edilmelidigini başda belläpdik. Sapagyň umumy maksadyndan ugur aimak bilen, okuw sapagy didaktik düzgünler esasynda bellibir yzygiderlikde beýan edilýär. Sapakda ýerine ýetirilýän her bir iş özara baglanyşykly bolup, täze temany düşündirmeklik we berkitmeklik geçilenleri gaýtalamak bilen birsyhly utgaşdyrylyp alnyp barylýar.

Mugallym okuw işini bellibir yzygiderlilik bilen geçirmek üçin, ozaly bilen, sapagyň ilkinji etaplarynda okuwçylaryň öňki geçileni näderejede özleşdirendiklerini, täze sapagy öwrenmäge girişmek boljakdygyny ýa bolmajakdygyny anyklaýar hem öz işini şoňa laýyk edip guraýar. Ol sapagyň bir etabynda edilmeli işi gutarnykly tamamlandan soň, onuň indiki etabynda edilmeli işleri ýerine ýetirmäge girişýär, ony gutaransoň, beýlekisine geçýär, şeýlelikde, sapagyň mazmuny kesgitli meýilnama esasynda, bellibir yzygiderlilikde okuwçylaryň aňyna ýetirilýär, olaryň başarnyklary we endikleri berkidilýär.

Sapagyň bellibir etabynda edilmeli işleri talabalaýyk ýerine ýetirmezden, onuň beýleki bir etabynda amala aşyrylmaly işlere geçmek bolmaz. Mysal üçin, okuwçylar täze temany mazaly özleşdirmeseler, oňa düşünip akyl ýetirmeseler, onda sapagy berkitmäge girişmek bolmaz. Dogry, käte şeýle-de bolýar: entek ýeterlik iş tejribesi hem pedagogik ussatlygy bolmadyk käbir mugallymlar sapaga gowy taýýarlansalar-da, ony talabalaýyk edip düşündirmegi başarmaýarlar. Okuwçylar mugallymyň aýdan zatlaryna düşünmeýärler. Kähalatlarda mugallym temany düşündiren dessine, okuwçylar oňa akyl ýetirip düşünen ýaly hem bolýar. Hat- da okuwçy mugallymyň «düşündiňmi?» diýen soragyna şo mahal «düşündim» diýip, ynam bilen jogap berýär, tejribede barlanylanda bolsa, okuwçylaryň düşünmändikleri äşgär bolýar. Elbetde, şeýle ýagdaýda mugallym okuw sapagyny düşündirmegiň has täsirli, gyzykly ýoluny agtarýar, ony tapmak barada oýlanýar, ahyrynda ony tapýar hem şol usul bilen sapagyň mazmunyny okuwçylara elýeterli edip düşündirýär.

**Sapakda wagtyň tygşytly peýdalanylmagyny gazanmak.**

Sapak bary-ýogy 45 minut. Bu mugallym üçin gymmatly, okuwçylar üçin iň peýdaly wagtdyr. Kyrk bäş minutyň içinde bir topar okuw - terbiýeçilik işleri durmuşa geçirilýär. Şoňa görä mugallym onuň ýekeje minutyny-da bisarpa tutmaly däldir, oňa örän aýawly garamalydyr, şonça wagty tutuşlygyna has peýdaly edip geçirmegi başarmalydyr.

Sapakda wagty tygşytly peýdalanmagy başarmak munuň özi uly ussatlygy, gowy taýýarlygy, hut okuw gidip durka häli-şindi ýüze çykyp durýan çylşyrymly ýagdaýlardan şo mahalyň özünde baş çykaryp bilmegi talap edýär. Sapakdaky käbir ýagdaýlar mugallyma oturyp oýlanmaga, pikir etmäge we şoňa laýyk täsir ediş serişdelerini tapmaga hem peýdalanmaga mümkinçilik bermeýär, şol ýagdaýlary dessine analiz edip, şoňa laýyklykda, täsir edişiň degişli usullaryny peýdalanmak gerek bolýar. Muny bilýän we başarýan mugallymyň sapagy gowy geçýär, onda okuwçylaryň düzgün-nyzamlylygy, işjeňliligi kadaly bolýar.

Sapakda okuw işiniň gidişine gözegçilik etmek. Mugallym her bir okuwçynyň sapagy neneňsi özleşdirýändigini, nazaryýetiniň sapak bilen utgaşdyrylyp alnyp barylýan tejribe işleri näderejede ýerine ýetirýändigini, umuman, onuň okuw işine bolan gatnaşygyny: yhlaslylygyny, işjeňligini, özbaşdaklygyny, erjelligini we şulara meňzeş taraplaryny göz astynda alyp öwrenýär hem-de öz işini şoňa laýyk edip guraýar. Has dogrusy, mugallym okuwçylaryň sapak wagtynda bilimleri, başarnyklary we endikleri näderejede özleşdirişlerine garap, hut öz işini, okuw işini talabalaýyk gurap bilendigine ýa bilmändigine, haýsydyr bir zatda nädogrulyk goýberendigine ýa göýbermändigine hem göz ýetirip, geljekde näme etmelidigine düşünýär.

Mugallym sapakda okuwçylaryň okuw işlerine gözegçilik et­mek bilen birlikde, esasy ünsüni olaryň özbaşdak pikirleniş işini ösdürmäge gönükdirmelidir, olary işjeňleşdirmelidir. Ol okuwçylaryň mätäçlik çeken pursatlarynda kömek berip, olary dogry ýola gönükdirip durmalydyr.

Sapakda bilimleriň, başarnyklaryň we endikleriň üstüni ýetirip durmak.

Okuwçylaryň her bir ders boýunça özleşdiren bilimlerini wagtly -wagtynda berkidip, şol bilimleriň üstüni dolduryp durmak sapakda okuw işini kadaly guramagyň we göwnejaý geçirmegiň möhüm düzgünleriniň biridir. Mälim bolşy ýaly, käbir temalary okuw maksatnamasynda berlen sagatlaryň çäginde doly özleşdirmek mümkinçiligi az bolýar. Şeýle bolanda şol tema barada okuwçylara berilýän bilimiň üsti beýleki temalar öwrenilende-de, beýleki ugurdaş dersler geçilende-de doldurylyp durulýar. Mysal üçin, okuwçylaryň edebiýatdan öwrenenleri taryh sapagynda berkidilýär, biologiýada alan düşünjeleriniň üsti fizika we himiýa sapagynda ýetirilýär.

Sapagyň gurluşyny we geçirilişini yzygiderli kämilleşdirmek. Bu mesele halk magaryfynyň, pedagogika ylmynyň hemişe üns merkezinde duran wajyp meselelerden biridir.

Häzirki wagtda didaktika ýüze çykýan täzelikler, ösüşler az däl. Didaktlar, usulyýetçiler, öňdebaryjy mugallymlar okuw-terbiýeçilik işini kämilleşdirmek babatynda ençeme işleri durmuşa geçirýärler. Sosiologiýa, psihologiýa, didaktika ylymlarynyň gazananlaryna salgylansak, onda okuw işinde reproduktiw pikirlenmäniň agdyklyk edip, produktiw (döredijilikli) pikirlenmäge az üns berilýändigini görýäris.

Sapak her bir okuwça döredijilikli işjeňligi öwretmelidir, olaryň özbaşdaklygyny, tejribe başarnyklaryny ösdürmelidir. Okuwçylar her bir işe özbaşdak, döredijilikli çemeleşenlerinde durmuşa has ukyply adamlar bolup ýetişýärler. Şoňa görä mugallym sapakda okuwçylaryň özbaşdak hem döredijilikli pikirlenip bilmeklerine aýratyn üns berýär. Mysal üçin, okuwçy haýsydyr bir düzgüni, kesgitlemäni öwrenip, ony ýatdan aýdyp berende, mugallym oňa: «Hany, indi şuny öz sözüň bilenem düşündir!» diýip ýüzlenýär. Bu iňňän ownujak zat, emma okuwçylara bellibir derejede özbaşdak pikirlenmegi öwredýär.


Hut sapak gidip durka, mugallymyň aýratyn üns bermeli taraplary az däl. Meselem: mugallym dilden soramak arkaly okuwçylaryň bilimlerini, başarnygyny barlaýar. Okuwçy gürrüň berýär. Mugallym hem oňa hakyky baha bermek üçin üns berip diňleýär. Aýratynam ýokary synplarda dilden soramak zerur. Emma edil şol pursatda, ýagny bir okuwçynyň gürrüň berýän wagtynda beýleki okuwçylar näme iş bilen meşgul bolmaly? Belki, olara täze tema ýa öý işi bilen baglanyşykly bolan özbaşdak ýumuş tabşyrmak maksadalaýyk bolar.


Okuwçylar synpda ýazuw-grafiki işleri özbaşdak ýerine ýetirýärler.


Olaryň käbiri ýumşy dessine - hemmelerden öňürti ýerine ýetirip bolýar-da, täze ýumuş almazdan, bikär oturýar. Şeýle bölanda, sapagyň mundan beýläk guramaçylykly dowam etmegine, synpdaky düzgün-nyzamyň sazlaşygyna zeper ýetýän wagtlary-da bolýar.

Şular ýaly obýektiw faktorlar başga-da az däl. Ine, şoňa görä mugallym sapagy meýilnamalaşdyranda, haýsy okuwçylaryň neneňsi işlemelidigini-de göz öňünde tutýar.

Sapakda okuwçylaryň tejribe-barlag, gözegçilik işleri kadaly ýola goýlanda, olaryň özbaşdak işlemek ukyplary ýokarlanýar, döredijilik işjeňliligi artýar. Sapaklaryň tematiki meýilnamalary düzülende anyk wezipeler göz öňünde tutulsa, sapagyň bilim berijilik hem terbiýeleýjilik tarapyna ähmiýet berilse, mugallym öz işinde gowy netije gazanyp biler.







**Mugallymyň sapaga taýýarlygy**

adýan dersini nähili gowy bilýän hem bolsa, onuň pedagogik tejribesi näçe ýeterlik hem bolsa, ol her bir sapaga jogapkärçilik duýgusy bilen taýýarlanmagy, oňa haýsy bir täzelik girizmegi unutmaly däldir. Okuwçylaryň hemmesiniň biraýakdan sürülmeýän, ukyplarynyň parhlandyrylýan, güýçlüler hem olardan birneme gowşagraklar bilen aýry-aýrylykda iş salyşmaly bolunýan mahalynda, mugallymyň her bir sapaga ykjam taýýarlanmagy baradaky jo- gapkärçiligi has hem güýçlenýär. Ol sapakda ulanyljak serişdeleriň giden bir tapgyryny döretmeli hem olary peýdalanmagyň usullaryny öňünden anyklamaly bolýar. Mundan başga-da mugallym sapakda öwreniljek sapagyň möçberini anyklaýar: sapagyň takyk maksadyny, ony öňki geçilen temalar bilen baglanyşdyrmagyň ýollaryny kesgitleýär, esasy hem ikinji derejeli düşünjeleri parhlandyrmagy göz öňünde tutýar, täze düşünjeleri öwretmegiň hem berkitmegiň tärlerini belleýär, okuw sapagynyň öwredijilik hem terbiýeleýjilik hyzmatyny meýilnamalaşdyrýar.

Sapaga taýýarlyk, ony geçirmek we seljermek sapagyň maksadyna, mazmunyna we ony guramaklygyň görnüşine baglydyr.

Mekdepde her bir sapak ylmylyk, yzygiderlilik, güýçýeterlik, aňlylyk we işjeňlik, bilimleri berk özleşdirmeklik, okuwçylaryň ýaş we ýekelikdäki aýratynlyklaryny hasaba almaklyk çelgileri esasynda guralmalydyr.

Maksatnama materialyny öwrenmekde sapak esasy orna eýedir. Her bir tema öwrenilende mugallym sapagyň gurluşyny bilmek bilen bir hatarda, okatmak usullaryny we serişdelerini saýlap almagy başarmalydyr. Esasan hem başlangyç synplarda sapakda geçilýän materialyň köpdürli usullary bilen öwrenilmegi mugal- lymdan şol sapagyň öňünden düzülen tertip esasynda geçilmegini talap edýär. Haçan-da geçilýän material bir ugur boýunça yzygider öwrenilse, onda ony okuwçylar ýeňil özleşdirýärler we öwrenilen zat okuwçylaryň köp wagtlap ýadynda galýar.

Sapak öňünden oňat taýýarlanylan, guralan we abzallaşdyrylan bolmalydyr. Mugallym sapagyň meýilnamasyny we konspektini öňünden taýýarlaýar, sapagyň bilim berijilik we terbiýeleýjilik maksadyny anyklaýar. Şunuň bilen birlikde mugallym sapagyň bölümleriniň yzygider geçilmegini we onuň döwürlerini (sapagy nähili başlamaly we ony gutarmaly, sapakda haýsy görkezme esbaplardan peýdalanjakdygyny) öňünden belleýär. Nähili tejribeli, ýokary pedagogik ussatlygy bolan mugallym bolsa hem ol konspektsiz, sapaga taýýarlyksyz barmaly däldir.

Häzirki zaman şertlerinde, döwrüň talabyny ödejek bolsa, islendik sapak döredijilikli häsiýete eýe bolmalydyr. Täze mowzuklar düşündirilende we geçilenler gaýtalanylýan döwründe mugallym her hili netijeli usullary tapmaga çalyşmalydyr we öňdebaryjy mugallymlaryň iş tejribelerinden peýdalanmalydyr.

Döredijilik - mugallymyn esasy işi bolmalydyr. Sapaklaryň bir meňzeş geçilmegi okuwçylaryň işjeňligini peseldýär, olary tiz ýadadýar we okuw materialy doly öwrenilmeýär, ýüzleý häsiýete eýe bolýar. Sapagyň netijeli bolmagy üçin synpda okuwçylaryň berk tertip-düzgüni bolmalydyr. Bu babatda: «Tertipsiz mekdep suwsuz degirmendir» diýip, Ý. A. Komenskiý ýerliki belleýär.

Synpda berk tertip-düzgüniň bolmagy uly täsir edýär. Bu babatda rus pedagogy К. D. Uşinskiniň belleýşi ýaly: «Sapakda ýumor we gülki hem bolmalydyr, ýöne sapagy welin, gülkä öwürmek bolmaz».

Okatmaklygyň ilkinji gününden başlap tertip-düzgüni talap etmeklik hökmanydyr. Synpda okuwçylary gorkuzmak, olara gygyrmak bilen tertip-düzgüni saklap bolmaz. Diňe parasatly, yzygider ta­lap etmek bilen we talap edilýän zadyň wagtly - wagtynda barlanyp durulmagy bilen sapakda dogry we doly tertip-düzgüni saklap bolar.

Bu babatda sowetler döwrüniň pedagogy S. S. Makarenko şeýle belleýär: «Çagadan näçe köp talap edildigiçe, şonça-da oňa hormat goýulmalydyr».

Haçan-da çaga, özüne hormat goýulýandygyny duýsa, ol ýa-da beýleki işi göwnejaý ýerine ýetiijek bolup çalyşýar. Ilki bilen çagalar mugallyma aladalanýan, ünsli, söýgüli mugallym hökmünde seretseler, soňra oňa akylly, bilimli adam hökmünde garaýarlar.

Yaş çaga öz-özüni, ýoldaşlaryny terbiýeläp bilmeýär, şonuň üçin hem olara parasatly, adalatly, berk talap ediji mugallym gerek bolýar.

Sapak okuw işini guramaklygyň esasy görnüşi bolup, ol okatmaklygyň esasy meselelerini ýerine ýetirmeklige ýardam edýär. Oňat sapak - bu tejribeli mugallymlar üçin hem ýönekeý iş däldir.

**Okuwçylaryň sapaga ýetişip bilmezlikleriniň käbir sebäpleri**

Okuwçylaryň sapaklara ýetişip bilmezlikleriniň sebäplerini pedagog - alymlar şeýle düşündirýärler:

Blonskiy P. P. - bu meseläniň üstünde işläp şeýle netijä gelýär, ýagny, ol mekdep okuwçylarynyň sapaklara ýetişip bilmezlikleriniň sebäplerini dört topara bölýär.

1. çaganyň saglygynyň gowşaklygy, netijede işe bolan ukybynyň pesligi;

b)okuwçylaryň işläp bilmezligi, ýagny öz zähmetini dogry gurap bilmezligi;

ç) çaganyň okuwa bolan isleginiň, gyzyklanmasynyň pesligi ýa-da ýoklugy;

d) mekdep okuwçysynyň gowşak ösmegi;

Efrussi P. O. - çaganyň sapaklara ýetişip bilmezlikleriniň sebäplerini alty topara bölýär.

a)çaganyň ýaşlykda dürli kesele sezewar bolup, fiziki - beden taýdan gowşak ösmeginiň netijesinde;

b)ösüşden yza galan, zehin taýdan gowşak çaganyň toparyna degişli;

ç) maddy, ykdysady taýdan agyr şertde, ýagdaýda ýaşaýanlygy sebäpli;

tertipsizligi, terbiýelemesi kynlygy sebäpli;

d)çaga şahsyýetiniň käbir taraplarynyň, beýleki taraplarynyň täsiri netijesinde nädogry ösmegi we başgalar;

Häzirki zaman pedagoglary bolsa mekdep okuwçylarynyň sa­paklara ýetişip bilmezliklerini üç topara bölüp düşündirýärler.

biologiki sebäpleri, ýagny duýgy organlarynyň (görüş, eşidiş duýuş, syzyş, ys alyş, tagam biliş) kemçiliginiň, näsazlygynyň bolmagy;

psihologiki sebäpleri, ýagny käbir psihiki prosesleriň (ýadyň, pikirlenmäniň we ş.m.) ösüşiniň ýetmezçiliginiň bolmagy;

ç) pedagogik sebäpleri, ýagny mekdepde okuw - terbiýeçilik işiniň gowşak guralmagy, okuw - material bazanyň ýetmezçilik etmegi, okuw meýilnamalaryň, maksatnamalaryň, usuly gollanmalaryň, okuw kitaplarynyň talabalaýyk bolmazlygy we başgalar.

Okuwçylaryň sapaklaryna ýetişmezliginiň öňüni almagyň ýollary

Sapaklaryna ýetişmeýänler özleriniň intellektual mümkinçiliginden peýdalanyp bilmegi başarmaýan okuwçylardyr. Okuwçylaryň sapaklaryna ýetişmezligi mugallymlaryň, ata-eneleriň ynjalyksyzlanmagyna alyp barýar; okuwçylaryň kadaly ösüşini bozýar; çagalaryň ösüşine bellibir derejede şikes ýetirýär; olaryň öz güýçlerine we mümkinçiliklerine bolan ynamyny gaçyrýar. Okuwa ýetişmezlik her bir çaganyň başaijaňlygy boýunça iş alyp barmaklyga doly mümkinçilik bermeýär.

Sapaklaryna ýetişmeýän okuwçylaryň bolmagy dürli sebäpler bilen baglanyşyklydyr. Başgaça aýdanymyzda, sapaklaryna ýetişmeýän okuwçylaryň bolmagyna mekdep, maşgala, jemgyýetçilik hem okuwçynyň özi sebäpkärdir. Şularyň ilkinjisine düşýän jogapkärçilik örän uludyr, esasydyr. Şol nukdaýnazardan ugur almak bilen ýurdumyzyň öňdebaryjy pedagogik toparlary okuw-terbiýeçilik işini has kämilleşdirmeklige aýratyn ähmiýet berýärler, okuwçylaryň sa­paklaryna ýetişmezliginiň öňüni almak üçin okuwçynyň psihologik aýratynlygyny öwrenmegi, okatmakda oňa indiwidual çemeleşmegi talap edýär. Mugallym sapaklara ýetişmezligiň öňüni almak, öz okadýan dersi boýunça ýokary ýetişik gazanmak üçin ýyllarboýy örän dartgynly fiziki we nerw işini ýerine ýetirmeli bolýar:

Okuwa ýetişmezligiň öňüni almak üçin, ilki bilen, sapagy ýokary hilli edip guramak we geçirmek gerek. Eger täze material okuwçylar tarapyndan berk we aňly-düşünjeli özleşdirilse, sapakda okuwçylaryň özbaşdak işleri ýokary hilli edip guralsa we geçirilse, onda sapagyna ýetişmeýän okuwçylar bolmaz, bolaýsa-da olaryň sany örän az bolar.

Yetişmezligiň öňüni almak üçin her bir okuwçyny, ylaýta-da yza galýan okuwçylary oňat öwrenmek gerek. Olar bilen diňe bir sapak wagtynda däl, eýsem, zerur hasaplanylsa, sapakdan soň hem yzygider iş alyp barmak möhümdir. Öňdebaryjy mugallymlar sapagyna ýetişmeýän ýa gowşak ýetişýän okuwçylary geçileni gaýtalaýan wagtlarynda, täze sapagy beýan edýän we berkidýän döwründe sapaga işjeň gatnaşdyrmaga çalyşýarlar. Özbaşdak işler ýerine ýetirilýän wagtynda mugallym şeýle okuwçynyň ýanyna barýar, onuň işindäki kemçilikleri ýüze çykarýar hem degişli kömek berýär, gazanýan üstünliklerini hemme okuwçylaryň öňünde belläp geçýär, şeýdip, onda okuw işine bolan höwesi döredýär, özbaşdak işläp bilmek başamygyny emele getirýär.

Okuwa ýetişmezligiň sebäplerini anyklamak hem onuň öňüni ai­mak işi mugallymyň her bir okuwçynyň ukybyny, başarnygyny, bilim derejesini, akyl ýetirijilik we özboluşly (indiwidual) aýratynlyklaryny, iş depginini gowy bilip, olaryň her birine indiwidual çemeleşmegini talap edýär. Özbaşdak işlenilýän wagtynda okuwçy has yza galýan bolsa, onda mugallym onuň güýjüne laýyk indiwidual tabşyryklar berýär, differensirlenen usuldan peýdalanýar. Munuň üçin mugallym sapaga taýýarlanýan wagtynda ýetişmeýän okuwçylaryň haýsylary bilen işlemelidigini, onuň bilen näme iş etmelidigini, nämeleri soramalydygyny, nähili aýratyn tabşyryklar bermelidigini öňünden kesgitlemelidir; ýetişmeýän okuwçylara syn edip, özüniň gözegçiliklerinden degişli netije çykarmalydyr; geljekde oňa nähili kömek bermeli­digini bellemelidir.

Okuwçylaryň bilimleriniň arasyndaky ýokarda ýatlanylyp geçilen üzňeligi ýok etmek üçin, olaryň okuwa doly gatnaşmagyny üpjün etmek möhümdir. Eger okuwçy näbelli sebäplere görä, okuwdan galsa, synp ýolbaşçysy dessine onuň sebäbini anyklamalydyr hem-de zerur bolan çäreleri görmelidir.

Öý işiniň hemme okuwçylar tarapyndan doly we dogry ýerine ýetirilmegi okuwa ýetişmezligiň öňüni almagyň zerur şertleriniň biridir. Şoňa görä okuwçylaryň öýe berlen tabşyryklary ýerine ýetirişlerine berk gözegçilik etmegiň ähmiýeti uludyr. Sapagyň başynda mugallym kimiň tabşyrygy ýerine ýetirenligini ýa-da ýetirmänligini anyklaşdyrmalydyr. Öýe berlen ýumşy ýerine ýetirmedik ýa harsal ýerine ýetiren okuwça işi täzeden ýerine ýetirtmek ähmiýetlidir.

Okuwa ýetişmezligiň öňüni almakda we wagtynda geçirilýän barlag işleriniň ähmiýeti uludyr. Barlag işleriniň netijesi diňe bir synpyň däl, eýsem, aýry-aýry okuwçylaryň bilimlerindäki goýberen şowsuzlyklaryny, harsallyklaryny we kemçiliklerini kesgitlemäge takyk material berýär. Ol material esasynda mugal- lym goýberilen kemçilikleriň öňüni almak boýunça öz wagtynda takyk çäreleri durmuşa geçirmekligi meýilnamalaşdyryp bilýär.

Mugallym her bir okuwçynyň gowşak tarapyny ýüze çykaryp, olar bilen diňe sapakda däl, eýsem sapakdan beýleki wagtlarda-da meýilnamaly işlemelidir. Ol sapaklaryna ýetişmeýänler bilen işlemegiň meýilnamasyny düzýär, olaryň haýsyna nähili çemeleşmelidigini anyklaýar, olary okuw işine höweslendirmegiň ýollaryny belleýär: olary köpçülik işlerine çekýär; gowşak okuwçylary güýçlülere berkidýär; goşmaça okuwlar geçirýär; gyzykly we täsirli ýumuşlary tabşyrýar; okuw-görkezme esbaplaryny döretmek işine çekýär; olaryň ata-eneleri bilen hemişe ýakyn aragatnaşykda bolýar. Elbetde, bu işler mugallymyň pedagogik ussatlygyny kämilleşdirişine, okatmak usullarynyň dürli görnüşlerinden ýerlikli peýdalanyp bilşine, öz hünärine bolan yhlasyna, çagalara bolan söýgüsine we ş.m. baglydyr.

Mugallym okuwçylar tarapyndan goýberilýän tipiki ýalňyşlary hasaba almalydyr we onuň sebäplerini anyklaşdyrmalydyr. Okuwçylaryň özbaşdak işlerine gözegçilik etmek we olaryň ýazan işlerini barlamak munuň özi okuwçylaryň üstünlikli okamagyna päsgelçilik döredýän sebäpleri ýüze çykarmaga mümkinçilik berýär. Her bir okuw dersinde hem has kynlyk bilen özleşdirilýän

. temalar we bölümler bar. Şolary mäkäm özleşdirmek üçin ol temalary, bölümleri tiz-tizden gaýtalap hem berkidip durmak gerek. Mugallym sapagyna ýetişmeýän okuwçylaryň synpda ýerine ýetirýän, öýe berlen işleri ýerine ýetirip gelşine gözegçilik etmek arkaly okuwçynyň özbaşdak işlemeginde kemçilikleri düzedýär.

Aýry-aýry dersler boýunça gowşak ýetişýän hem yza galýan okuwçylar bilen geçirilýän goşmaça okuwlar olaryň bilimdäki kemçiliklerini gysga wagtyň içinde ýok etmäge mümkinçilik berýär.

Takyk ýagdaýlary we okuwçylaryň indiwidual aýratynlyklaryny nazara alyp, olarda duş gelen kynçylyklary ýeňip geçmäge bolan erki terbiýelemek möhümdir.

Sapagyna ýetişmeýän we yza galýan okuwça takyk kömek bermeklik onuň özüni alyp barşyna yzygiderli gözegçilik etmek, ýerine ýetirýän işlerini yzygiderli barlap durmak, tä özbaşdak işlemeklige bolan höwesi berkeýänçä, ol okuwçynyň hereketini synp toparynyň öňünde makullap hem ony höweslendirip durmak zerurdyr.

Her bir mugallym, synp ýolbaşçysy, bütin pedagogik topar, çagalar we ýaşlar guramalary bilen bilelikde ýokary ýetişik gazanmak ugrunda göreşmelidir, yza galýan okuwçylara öz wagtynda kömek bermegi guramalydyr, şeýlelikde, mekdebiň maşgala we jemgyýetçilik bilen bilelikdäki tagallasy bu möhüm meselä gönükdirilmelidir.

Okuw işlerini guramagyň beýleki görnüşleri Sapak okuw işini guramagyň esasy görnüşi bolýan hem bolsa, ol okuw işini guramagyň ýeke-täk görnüşi däldir. Okuw işlerini guramagyň başga-da görnüşleri kän. Olara gezelençler (ekskursiýa- lar), fakultatiw okuwlary, tejribe okuwlary (praktikumlar), gözükdirmeler (konsultasiýalar), dersara bäsleşikler we başgalar degişlidir. Şolaryň käbiri hakynda aýry-aýrylykda durup geçeliň!

**Okuw öý işi**. Okuwçylaryň özbaşdak öý işi, onuň aýratynlygy we ähmiýeti

Okuw öý işi okuw-terbiýeçilik işiniň möhüm bölegi bolup, оnuň mazmunyna okuwçylaryň okuw kitaplaryndan, hrestomatiýalardan, gönükmeler ýa meseleler ýygyndylaryndan, çeper, syýasy, ylmy edebiýatlardan okap öwrenmeli, ýerine ýetirmeli ýazuw-grafiki, tejribe- gözegçilik ýaly işleri girýär.

Okuw öý işi bu okuw işini guramagyň bir görnüşidir. Okuw işi mekdepde tamamlanman, öýde hem dowam etdirilýär. Okuw öý işi okuwçynyň özbaşdak pikirlenmesini we öz-özüňi dolandyrmaklygy ösdürýär. Okuwçy özüni öz pikirlerini, hereketlerini gözegçilikde saklamagy öwrenýär, öý işi ýerine ýetirmegiň ýollaryny gözleýär.

Mälim bolşy ýaly, öýe berlen ýumuşlary okuwçylar özbaşgdak, mugallymyň kömegi bolmazdan ýerine ýetirýärler. Şeýle bolansoň öý işleri okuwçylaryň pikirleniş işlerini, erjelligini ösdürýär; olaryň öz zähmetini meýilnamalaşdyryp hem gurap bilmeklerini üpjün edýär; olara okuw kitaby hem beýleki (syýasy, çeper) edebiýatlar, sözlükler, gönükmeler we meseleler ýygyndylary bilen işlemek endiklerini berýär; özbaşdak gözegçilik etmelidigini, dürli gurallar hem-de beýleki enjamlar bilen işlemekligi öwredýär.

Gündelik tabşyrylýan öý ýumuşlaryny öz wagtynda hem yzygiderli .ýerine ýetirmek okuwçylaryň aýry-aýry kynçylyklary ýeňip geçmegi, özünde erkliligi, düzgün-nyzamlylygy terbiýelemegi bi­len aýrylmaz baglanyşyklydyr. Okuwçylaryň öý ýumuşlaryny doly we dogry, yzygiderli hem döredijilikli ýerine ýetirmegi onuň derse, şol dersi okadýan mugallyma bolaň gatnaşygyny, maksatnama materialyny neneňsi özleşdirendigini anyklamaga-da, okuwçynyň okuw işleriniň maşgalada nähili guralandygyny bilmäge-de mümkinçilik berýär.

Öýe berilýän ýumuş göwrümi boýunça uly bolmaly däldir, häsiýeti taýyndan bolsa her bir okuwçynyft güýjüne laýyk bolmalydyr. Her bir mugallym öý işini tabşyranda beýleki okuw derslerinden okuwçylaryň nähili we takmynan näçe wagtlyk ýumşy ýerine ýetirmeli boljakdygyny göz öňünde tutmalydyr. Mugallym öýe tabşyrylan ýumşy düşnüksiz bolandyr öýtse, onda öýde etmeli işiň mazmunyny we ýerine ýetiriliş usulyny hut okuwçylaryň özlerine sapak wagtynda gaýtalatdyryp biler.

**Adaty däl sapaklar**

Mugallymyň we okuwçylaryň ýokary taýýarlygyny, döredijiligini talap edýän, mazmuna baý, takyk gurluşy bolmadyk, dowamlylygy kesgitlenilmedik sapaklara adaty däl sapaklar diýilýär. Mugallym adaty däl sapagyň gidişiniň döwürlerini üýtgedibem biler, käbir döwürlerini ulanmanam biler. Adaty däl, sapaklar, köplenç, okuw materialyny berkitmekde, gaýtalamakda we jemlemekde ulanylýar.

Adaty däl (standart däl) sapaklaryň esasy maksady okuwçylarda okuw işine gyzyklanmany oýarmak we saklamak. Adaty däl (stan­dart däl) sapak garaşylmadyk, duýdansyz okuw sapaklary bolup, olaryň gurluşy adaty däldir. Pedagoglaryň käbirleri bu sapaklary pedagogik pikiriň ösüşiniň, mekdebi demokratizasiýalaşdyrmagyň uly ädimi diýip düşündirýärler. Pedagogik edebiýatlary seljermek adaty däl sapaklaryň onlarça görnüşlerini saýlamaga mümkinçilik berdi. Olaryň ady, bu sapaklaryň maksady, wezipesi geçiliş usullary barada käbir düşündirişler berýärler.- Adaty däl (standart däl) sapaklaryň görnüşleriniň köp ýaýranlaryny sanap geçeliň! .

1. Maslahat sapaklary;
2. Ýaryş sapaklary;
3. Bäsleşik sapaklary;
4. Teatr sapaklary;
5. Gözükdirme (konsultasiýa) okuw sapaklary;
6. Döredijilik sapaklary;
7. Hasap sapaklary;
8. Formula sapaklary;
9. Gepleşik sapaklary;
10. Portret sapaklary;
11. Fantaziýa sapaklary;
12. Oýun sapaklary;
13. «Sud» («Kazyýet») sapakl
14. Gözleg sapaklary;
15. «Paradoks» sapaklary;
16. Konsert sapaklary;
17. Dialog sapaklary;
18. «Bilgiijeleriň barlagy» sapaklary;
19. Keşpli oýunlar sapagy;
20. Türgenleşik sapaklary;
21. Dersara sapaklar;
22. Syýahat sapaklary;
23. «Täsinlikler meýdançasy» oýny sapaklary;
24. Wideo-sapaklary;
25. «Panorama» sapagy.

Şonuň ýaly sapaklary ähli mugallymlar ulanmalydyrlar. Ýöne adaty däl (standart däl) sapaklary işiň esasy görnüşine öwrüp, olary (standart däl) sapaklary işiň esasy görnüşine öwrüp, olary ulgama girizmek maksadalaýyk däl. Onuň sebäbi olaryň netijesiniň pesligi, köp wagtyň ýitmegi bilen düşündirilýär.

**Ýaryş sapagy**

Sapagyň bu görnüşi, köplenç, temalary we bölümleri gaýtalamakda ulanylýar. Sapak ýaryş görnüşinde geçirilýär. Ýaryş birnäçe bäsleşiklerden - döwürlerden ybarat bolýar. Mysal üçin, 5 bäsleşik döwürli sapaga üns bereliň!

1-döwür - türgenleşik. Ýumuş : geçilen sapak boýunça hekaýa düzmeli: bir okuwçy hekaýany başlaýar, ikinji okuwçy ony dowam edýär we ş.m.

2-döwür - «Öý işini barlamak» bäsleşigi. Temanyň mazmunyny beýan edýän sahna oýnuny oýnamaly.

3-döwür-jogaby saýlamak meselelerini çözmek.

4-döwür - «Bil» bäsleşigi. Bir okuwçy synpdan çykyp gidýär. Beýlekiler geçilen tema boýunça bir sözi belleýärler. Synpdan çykyp giden okuwçy gelenden soň, oňa dürli hereketler, mysallar bilen haýsy sözüň bellenendigini aýtdyrjak bolýarlar.

döwür - «artistler» we «suratçylar» bäsleşigi. «suratçylar» topary synpdan daşary çykýarlar. «Artistler» toparyna sapagyň temasyndan bir bölegi gürrüň berilýär. «suratçylar» topary içeri girenden soň «artistler» topary aýdylan zatlary hereketleri bilen görkezýärler, «suratçylar» bolsa onuň jogabyny suratyň üsti bilen beýan etmeli.

Netije döwür- sapagyň jemini jemlemek.

Kalendar-tematik iş meýilnama

Kalendar-tematik iş meýilnama sapakda durmuşa geçirilýän okuw-terbiýeçilik işini kämilleşdirmegi maksat edinýän resminama. Kalendar-tematik iş meýilnamasy okuw maksatnamasynyň esasyn-da, okuw ýyly başlamazdan öň mugallymlar tarapyndan düzülýär we degişli usuly birleşmäniň ilkinji geçirilýän maslahatynda ara alnyp maslahatlaşylýar. Kalendar-tematik iş meýilnamasyny mekdep müdiriniň okuw işleri baradaky orunbasary barlaýar, mekdep müdiri tassyklaýar. Kalendar-tematik iş meýilnamasynyň, okuw maksatnamasynyň, okuw kitabynyň esasynda sapagyň meýilnamasy we ýazgysy taýýarlanylýar.

**Kalendar-tematik iş meýilnamasy**

|  |  |  |  |  |  |
| --- | --- | --- | --- | --- | --- |
| T/b | Geçilmeli  temalar | Sagat  sany | Wagty | Gaýtalanmagy zerur temalar | Bellik |
|  |  |  |  |  |  |

Mugallymyň göz öňünde tutmaly işleriniň ýene biri sapagyň meýilnamasyny we ýazgysyny düzmekdir. Sapagyň meýilnamasynda we ýazgysynda temanyň mazmunynyň nähili yzygiderlilikde, haýsy serişdeleriň üsti bilen, haýsy usullar bilen beýan ediljekdigi, näçe wagtda geçip gutarmagyň mümkindigi, öňde goýlan maksada nädip ýetip boljakdygy görkezilýär. Mahlasy, sapagyň meýilnamasynda mugallym bilen okuwçylaryň synpdaky işiniň esasy taraplary öňünden aýdyňlaşdyrylýar.

Sapagyň ýazgysyny we meýilnamasyny düzmek - mugallymyň ýerine ýetirmeli esasy işleriniň biridir. Ol okuw materialynyň mazmunyny bellibir synpda nähili yzygiderlilikde, haýsy usulda beýan etmelidigini, näçe wagtda geçip gutarmak mümkindigini, göz öňünde tutulan maksada nädip ýetip boljakdygyny takyk edip anyklaýar. Mugallym her bir sapagyň meýilnamasyny okuw maksatnamasynyň mazmunyna, okuw kitabyna, okuwçylaryň bilim derejelerine hem-de senenama-tematik meýilnama laýyklykda düzýär. Elbetde, gys-ga çyzgyly meýilnama mugallyma az peýda berýär, ol sapagyň doly mazmunyny aýdyňlaşdyrmaýar, okuw işiniň ähli gidişini göz öňüne getirmäge mümkinçilik bermeýär. Gysga çyzgyly meýilnama köplenç ýagdaýlarda öz işine ýüzleý seredýän mugallymyň resmi ýazgysydyr.

Sapagyň yzygiderli we doly ýazgysy mugallymyň köp wagtyny alýan hem bolsa, ol örän peýdalydyr. Açyk sapaklar geçirilende sapagyň doly ýazgysy ýazylýar. Giňişleýin ýazylan sapagyň ýazgysy tejribelik geçýän talyplar, işe täze başlan mugallymlar üçin hem zerurdyr.

Sapagyň meýilnamasy gysga bolmalydyr. Emma ol mugallymyň we okuwçylaryň synpdaky işiniň esasy böleklerini, sapagyň mazmunyny we usulyýetini aýdyňlaşdyrmalydyr. Şeýle meýilnama sapakda mugallyma uly kömek berer, bellenilen okuwy döredijilikli guramaga we geçirmäge mümkinçilik döreder.

Sapagyň bölümleriniň, döwürleriniň we olaryň yzygiderliliginiň hem mazmunynyň aýry-aýry mugallymlarda dürlüçe berilmegi mümkindir. Mugallym sapagy meýilnamalaşdyrýan wagtynda okuwçylaryň akyl ýetirijilik işini nädip ýola goýjakdygy, olaryň özbaşdak ýerine ýetirýän döredijilik işini nädip dolandyijakdygy barada pugta oýlanýar. Dogry, synpda sapak wagtynda käbir garaşylmadyk ýagdaýlaryň ýüze çykmagy-da mümkindir. Şeýle ýagdaýlary öňünden görüp bilmeklik, oslagsyz ýüze çykýan soraglara şol wagtyň özünde dogry jogap bermeklik, ýagny, ýagdaýdan baş çykarmak mugallymyň ussatlygy bilen baglanyşyklydyr.

Mugallym sapagyň her bir döwrüne sarp ediljek wagty belländen soň, sapagyň gidişini we onuň her bir bölüminiň mazmunyny aýdyňlaşdyrmaga girişýär. Sapagyň meýilnamasyny şunuň ýaly edip bellemek sapagy ýokary derejede geçirmäge, onda döredijilikli işlemäge mümkinçilik berýär.

Mugallym sapaga taýýarlanýan wagtynda öňki geçilen sapaklaryň we öň bellenilen meýilnamanyň ýerine ýetirilişini hasaba alyp, geçilen sapaklar bilen geçiljek sapagyň arasyndaky baglanyşygy bellemelidir. Käbir mugallymlar sapak wagtynda bellenilen meýilnama seretmeli däl diýip hasaplaýarlar. Bu nädogrudyr. Meýilnama sapak wagtynda peýdalanmak we ähli bellenilen çäreleri doly ýerine ýetirmek üçin gerekdir. Meýilnama bilen işleýän mugallym sapagy bellenen wagtynda başlaýar we gutarýar. Meýilnama esasynda geçirilýän sapak okuwçylar üçin gyzykly hem täsirli bolýar. Mugallym sapaga taýýarlanýan wagtyn­da onuň mazmunynyň ylmy taýdan ýokary derejede bolmagy barada aladalanmalydyr. Gowy meýilnamalaşdyrylan we taýýarlanylan sapak okatmagyň üstünlikli geçmeginiň möhürn şertidir.

Herhal, mugallym sapak wagtynda käbir garaşylmadyk ýagdaýlaryň ýüze çykmagynyň mümkinligini, şeýle bolanda, ýüze çykan ýagdaýdan şol mahalyň özünde baş alyp çykmagyň zerurlygyny hem ýatdan çykarmaly däldir. Sebäbi okuw wagtynda döreýän käbir pedagogik hadysalar mugallyma haýsydyr bir gollanmany okap çykalga gözlemäge, ýa bolmasa, kimdir biri bilen maslahatlaşyp dogry netijä gelmäge maý bermeýär. Yüze çykýan soraglar, hadysalar dessine pi- kirlenip, pedagogik nazaryýetden dogry bolan jogaby bermegi, täsir ediş usullaryny ýerlikli peýdalanyp bilmegi talap edýär.

Mugallymyň sapaga taýýarlanýan mahalynda aýratyn üns bermeli zatlarynyň ýene biri sapakda wagtdan tygşytly peýdalanmak baradaky meseledir. Şoňa görä wagty bisarpa tutman, has manyly edip geçirmek maslahat berilýär.

Şu ýerde bir ýagdaý barada durup geçmek ýerlikli bolsa gerek. Kähalatlarda tejribe toplap hem öz pedagogik ýoluny anyklap başlan mugallymyň sapagynda täze tema düşündirilende durlup geçilmeli 4-5 sany soragyň ikinji ýa üçünji soragy barada gürrüň edilýän mahalynda birdenkä okuwçylarda oňa aýratyn gyzyklanma döreýär hem-de oňa degişli soraglar orta atylyp, özara pikir alyşma möwjäp gidýär. Okuwçylaryň özleriniň orta atýan soraglarydyr olara berýän jogaplary biri-birine çapraz gelip, hakyky çekişme döreýär duruberýär. Netijede, düşündirilmeli diýlip niýetlenilen soraglaryň hemmesi derňelmän galýar, sebäbi sapagy düşündirmäge sarp edilmeli wagt tamamlanyp, arakesmä çykmak üçin jaň kakylýar. Eýsem, şeýle ýagdaýda düşündirilmän galan soraglaryň ykbaly nähili bolmaly? Şeýle ýagdaýda mugallymy «sapak maksadyna ýetmedi» diýip aýyplamak adalatsyzlyk bolýar. Okuw şolar ýaly gyzyklanma esasynda ugrugyp gitse, onda sapagam, mugallymam, okuwçylaram maksatlaryna birkemsiz ýetýär. Okuwçylaryň pikirleniş işi, işjeňligi ýokarlanýar, olarda höwes, gyzyklanma döreýär. Şeýle okuwçylar bol­sa galan soraglary özbaşdak okap öwrenmäge-de ukyplydyrlar. Aslyýetine garanyňda, okuwyň düýp manysy mugallymyň düşündiren, aýdyp beren zatlaryny okuwçynyň kitapdan okap, ýene mugallyma gaýtaryp aýdyp bermegi niýet edinmän, özbaşdak pikirlenmäniň netijesinde döredijilik häsiýetine ýugrulan jogaplary eşitmekdir.

Mugallym sapagy nähili atlandyrsa-da, okuwçylaryň özbaşdak, döredijilikli pikirlenmekleri üçin zerur bolan şertleri döretmeli bolýar. Okuwçylaryň okuw materialyna akyl ýetirip, düşünip özleşdirmegini niýet edinýär. Okuwçy köplenç haýsydyr bir düzgüni, kesgitlemäni öwrenip, ony ýatdan aýdyp berýär.

Mugallym sapaga taýýarlanýan mahalynda, haýsydyr bir okuwçydan geçileni soraýan pursatynda, synpda oturan beýleki okuwçylaryň näme iş bilen meşgul bolmalydygy, ýa bolmasa, hemmeler üçin deň derejedäki ýumuş tabşyrylanda, ökderäkleriň ýumşy ýüzüniň ugruna işläp gutaran mahalynda, gowşagraklaryň bolsa ony uzaga çekdirip durýan wagtlarynda näme etmelidigi hakynda-da öňünden pikirlenmeli bolýar.

Mugallymyň sapaga taýýarlanmak, ony didaktik düzgünleriň esasynda talabalaýyk edip geçirmek babatynda etmeli işleri az däl. Ol synpa girenden okuw işinden beýleki aladalarynyň hemmesini unudyp, ata-babalardan miras bolup geçen parasatlylyk, geçirimlilik, giň göwrümlilik ýaly asylly sypatlaryny äşgär edip başlaýar. Sapagyň guramaçylyk bölüminden başlap, onuň ahyrky minutlaryna çenli geçirilýän işleriň netijeli bolmagyny gazanýar. Şonda mugallymyň jaň kakylan dessine synpa girmegi, güler ýüz hem şähdaçyklyk bi­len salamlaşmagy, turuwbaşdan, emosional ýagdaýy döretmegi sapagyň gowy geçmegini üpjün edýän alamatlardyr. Şeýle edilende okuwçylaryň özbaşdak işlerini kadaly ýola goýmaga-da mümkinçilik döreýär, çünki her bir sapagyň has netijeli bolmagy okuwçylaryň özbaşdak işleriniň näderejede ýola goýulanlygyna köp derejede baglydyr. Şonuň üçin sapagyň haýsy pursatlarynda ýola goýulýanlygyna garamazdan, mugallym okuwçylaryň özbaşdak ýerine ýetirýän işleriniň döredijilikli häsiýetde bolmagyna aýratyn ähmiýet berýär, her bir özleşdirilen okuw materialynyň gönükmeler, meseleler, mysallar işletmek, tejribeler geçirmek ýaly türgenleşik çäreleriniň üsti bilen berkidilip durulmagy hem möhümdir.

Soňky döwürde sapagyň mazmunyny meseleleýin okatmagyň elementlerini ornaşdyrmak, sahnajyklardan bölejikleri, iş oýunlaryny guramak, pedagogik hadysalary ara alyp maslahatlaşmak ýaly iş görnüşleri peýdalanylyp başlanyldy, bu ugurda netijeli üstünliklere eýe bolunýar.

**Okuwçylaryň sapaga ýetişip bilmezlikleriniň käbir sebäpleri**

Okuwçylaryň sapaklara ýetişip bilmezlikleriniň sebäplerini öwrenmek, köp pedagoglary alymlary gyzyklandyryp gelipdir we gelýär. Şeýle bolansoň her bir mugallym öz okadýan synpynyň okuwçylarynyň käbiriniň sapaklara gowşak ýetişýändiginiň, beýlekisiniň bolsa düýpli ýetişmeýändiginiň sebäplerini hemmetaraplaýyn öwrenmelidir. Şol sebäpler doly anyklanylandan soň, mugallym ony düzetmegiň ýollaryny gözlemelidir.

Okuwçylaryň sapaklara ýetişip bilmezlikleriniň sebäplerini pedagog - alymlar şeýle düşündirýärler:

Blonskiy P. P. - bu meseläniň üstünde işläp şeýle netijä gelýär, ýagny, ol mekdep okuwçylarynyň sapaklara ýetişip bilmezlikleriniň sebäplerini dört topara bölýär.

1. çaganyň saglygynyň gowşaklygy, netijede işe bolan ukybynyň pesligi;

b) okuwçylaryň işläp bilmezligi, ýagny öz zähmetini dogry gurap bilmezligi;

ç) çaganyň okuwa bolan isleginiň, gyzyklanmasynyň pesligi ýa-da ýoklugy;

d) mekdep okuwçysynyň gowşak ösmegi;

Efrussi P. O. - çaganyň sapaklara ýetişip bilmezlikleriniň sebäplerini alty topara bölýär.

a) çaganyň ýaşlykda dürli kesele sezewar bolup, fiziki - beden taýdan gowşak ösmeginiň netijesinde;

b) ösüşden yza galan, zehin taýdan gowşak çaganyň toparyna degişli;

ç) maddy, ykdysady taýdan agyr şertde, ýagdaýda ýaşaýanlygy sebäpli;

tertipsizligi, terbiýelemesi kynlygy sebäpli;

d) çaga şahsyýetiniň käbir taraplarynyň, beýleki taraplarynyň täsiri netijesinde nädogry ösmegi we başgalar;

Häzirki zaman pedagoglary bolsa mekdep okuwçylarynyň sa­paklara ýetişip bilmezliklerini üç topara bölüp düşündirýärler.

biologiki sebäpleri, ýagny duýgy organlarynyň (görüş, eşidiş duýuş, syzyş, ys alyş, tagam biliş) kemçiliginiň, näsazlygynyň bolmagy;

psihologiki sebäpleri, ýagny käbir psihiki prosesleriň (ýadyň, pikirlenmäniň we ş.m.) ösüşiniň ýetmezçiliginiň bolmagy;

ç) pedagogik sebäpleri, ýagny mekdepde okuw - terbiýeçilik işiniň gowşak guralmagy, okuw - material bazanyň ýetmezçilik etmegi, okuw meýilnamalaryň, maksatnamalaryň, usuly gollanmalaryň, okuw kitaplarynyň talabalaýyk bolmazlygy we başgalar.

Okuwçylaryň sapaklaryna ýetişmezliginiň öňüni almagyň ýollary

sapaklaryna ýetişmeýänler özleriniň intellektual mümkinçiliginden peýdalanyp bilmegi başarmaýan okuwçylardyr. Okuwçylaryň sapaklaryna ýetişmezligi mugallymlaryň, ata-eneleriň ynjalyksyzlanmagyna alyp barýar; okuwçylaryň kadaly ösüşini bozýar; çagalaryň ösüşine bellibir derejede şikes ýetirýär; olaryň öz güýçlerine we mümkinçiliklerine bolan ynamyny gaçyrýar. Okuwa ýetişmezlik her bir çaganyň başarjaňlygy boýunça iş alyp barmaklyga doly mümkinçilik bermeýär.

Sapaklaryna ýetişmeýän okuwçylaryň bolmagy dürli sebäpler bilen baglanyşyklydyr. Başgaça aýdanymyzda, sapaklaryna ýetişmeýän okuwçylaryň bolmagyna mekdep, maşgala, jemgyýetçilik hem okuwçynyň özi sebäpkärdir. Şularyň ilkinjisine düşýän jogapkärçilik örän uludyr, esasydyr. Şol nukdaýnazardan ugur almak bilen ýurdumyzyň öňdebaryjy pedagogik toparlary okuw-terbiýeçilik işini has kämilleşdirmeklige aýratyn ähmiýet berýärler, okuwçylaryň sa­paklaryna ýetişmezliginiň öňüni almak üçin okuwçynyň psihologik aýratynlygyny öwrenmegi, okatmakda oňa indiwidual çemeleşmegi talap edýär. Mugallym sapaklara ýetişmezligiň öňüni almak, öz okadýan dersi boýunça ýokary ýetişik gazanmak üçin ýyllarboýy örän dartgynly fiziki we nerw işini ýerine ýetirmeli bolýar:

Okuwa ýetişmezligiň öňüni almak üçin, ilki bilen, sapagy ýokary hilli edip guramak we geçirmek gerek. Eger täze material okuwçylar tarapyndan berk we aňly-düşünjeli özleşdirilse, sapakda okuwçylaryň özbaşdak işleri ýokary hilli edip guralsa we geçirilse, onda sapagyna ýetişmeýän okuwçylar bolmaz, bolaýsa-da olaryň sany örän az bolar.

Yetişmezligiň öňüni almak üçin her bir okuwçyny, ylaýta-da yza galýan okuwçylary oňat öwrenmek gerek. Olar bilen diňe bir sapak wagtynda däl, eýsem, zerur hasaplanylsa, sapakdan soň hem yzygider iş alyp barmak möhümdir. Öňdebaryjy mugallymlar sapagyna ýetişmeýän ýa gowşak ýetişýän okuwçylary geçileni gaýtalaýan wagtlarynda, täze sapagy beýan edýän we berkidýän döwründe sapaga işjeň gatnaşdyrmaga çalyşýarlar. Özbaşdak işler ýerine ýetirilýän wagtynda mugallym şeýle okuwçynyň ýanyna barýar, onuň işindäki kemçilikleri ýüze çykarýar hem degişli kömek berýär, gazanýan üstünliklerini hemme okuwçylaryň öňünde belläp geçýär, şeýdip, onda okuw işine bolan höwesi döredýär, özbaşdak işläp bilmek başamygyny emele getirýär.

Okuwa ýetişmezligiň sebäplerini anyklamak hem onuň öňüni almak işi mugallymyň her bir okuwçynyň ukybyny, başarnygyny, bilim derejesini, akyl ýetirijilik we özboluşly (indiwidual) aýratynlyklaryny, iş depginini gowy bilip, olaryň her birine indiwidual çemeleşmegini talap edýär. Özbaşdak işlenilýän wagtynda okuwçy has yza galýan bolsa, onda mugallym onuň güýjüne laýyk indiwidual tabşyryklar berýär, differensirlenen usuldan peýdalanýar. Munuň üçin mugallym sapaga taýýarlanýan wagtynda ýetişmeýän okuwçylaryň haýsylary bilen işlemelidigini, onuň bilen näme iş etmelidigini, nämeleri soramalydygyny, nähili aýratyn tabşyryklar bermelidigini öňünden kesgitlemelidir; ýetişmeýän okuwçylara syn edip, özüniň gözegçiliklerinden degişli netije çykarmalydyr; geljekde oňa nähili kömek bermeli­digini bellemelidir.

Okuwçylaryň bilimleriniň arasyndaky ýokarda ýatlanylyp geçilen üzňeligi ýok etmek üçin, olaryň okuwa doly gatnaşmagyny üpjün etmek möhümdir. Eger okuwçy näbelli sebäplere görä, okuwdan galsa, synp ýolbaşçysy dessine onuň sebäbini anyklamalydyr hem-de zerur bolan çäreleri görmelidir.

Öý işiniň hemme okuwçylar tarapyndan doly we dogry ýerine ýetirilmegi okuwa ýetişmezligiň öňüni almagyň zerur şertleriniň biridir. Şoňa görä okuwçylaryň öýe berlen tabşyryklary ýerine ýetirişlerine berk gözegçilik etmegiň ähmiýeti uludyr. Sapagyň başynda mugallym kimiň tabşyrygy ýerine ýetirenligini ýa-da ýetirmänligini anyklaşdyrmalydyr. Öýe berlen ýumşy ýerine ýetirmedik ýa harsal ýerine ýetiren okuwça işi täzeden ýerine ýetirtmek ähmiýetlidir.

Okuwa ýetişmezligiň öňüni almakda we wagtynda geçirilýän barlag işleriniň ähmiýeti uludyr. Barlag işleriniň netijesi diňe bir synpyň däl, eýsem, aýry-aýry okuwçylaryň bilimlerindäki goýberen şowsuzlyklaryny, harsallyklaryny we kemçiliklerini kesgitlemäge takyk material berýär. Ol material esasynda mugal- lym goýberilen kemçilikleriň öňüni almak boýunça öz wagtynda takyk çäreleri durmuşa geçirmekligi meýilnamalaşdyryp bilýär.

Mugallym her bir okuwçynyň gowşak tarapyny ýüze çykaryp, olar bilen diňe sapakda däl, eýsem sapakdan beýleki wagtlarda-da meýilnamaly işlemelidir. Ol sapaklaryna ýetişmeýänler bilen işlemegiň meýilnamasyny düzýär, olaryň haýsyna nähili çemeleşmelidigini anyklaýar, olary okuw işine höweslendirmegiň ýollaryny belleýär: olary köpçülik işlerine çekýär; gowşak okuwçylary güýçlülere berkidýär; goşmaça okuwlar geçirýär; gyzykly we täsirli ýumuşlary tabşyrýar; okuw-görkezme esbaplaryny döretmek işine çekýär; olaryň ata-eneleri bilen hemişe ýakyn aragatnaşykda bolýar. Elbetde, bu işler mugallymyň pedagogik ussatlygyny kämilleşdirişine, okatmak usullarynyň dürli görnüşlerinden ýerlikli peýdalanyp bilşine, öz hünärine bolan yhlasyna, çagalara bolan söýgüsine we ş.m. baglydyr.

Mugallym okuwçylar tarapyndan goýberilýän tipiki ýalňyşlary hasaba almalydyr we onuň sebäplerini anyklaşdyrmalydyr. Okuwçylaryň özbaşdak işlerine gözegçilik etmek we olaryň ýazan işlerini barlamak munuň özi okuwçylaryň üstünlikli okamagyna päsgelçilik döredýän sebäpleri ýüze çykarmaga mümkinçilik berýär. Her bir okuw dersinde hem has kynlyk bilen özleşdirilýän

temalar we bölümler bar. Şolary mäkäm özleşdirmek üçin ol temalary, bölümleri tiz-tizden gaýtalap hem berkidip durmak gerek. Mugallym sapagyna ýetişmeýän okuwçylaryň synpda ýerine ýetirýän, öýe berlen işleri ýerine ýetirip gelşine gözegçilik etmek arkaly okuwçynyň özbaşdak işlemeginde kemçilikleri düzedýär.

Aýry-aýry dersler boýunça gowşak ýetişýän hem yza galýan okuwçylar bilen geçirilýän goşmaça okuwlar olaryň bilimdäki kemçiliklerini gysga wagtyň içinde ýok etmäge mümkinçilik berýär.

Takyk ýagdaýlary we okuwçylaryň indiwidual aýratynlyklaryny nazara alyp, olarda duş gelen kynçylyklary ýeňip geçmäge bolan erki terbiýelemek möhümdir.

Sapagyna ýetişmeýän we yza galýan okuwça takyk kömek bermeklik onuň özüni alyp barşyna yzygiderli gözegçilik etmek, ýerine ýetirýän işlerini yzygiderli barlap durmak, tä özbaşdak işlemeklige bolan höwesi berkeýänçä, ol okuwçynyň hereketini synp toparynyň öňünde makullap hem ony höweslendirip durmak zerurdyr.

Her bir mugallym, synp ýolbaşçysy, bütin pedagogik topar, çagalar we ýaşlar guramalary bilen bilelikde ýokary ýetişik gazanmak ugrunda göreşmelidir, yza galýan okuwçylara öz wagtynda kömek bermegi guramalydyr, şeýlelikde, mekdebiň maşgala we jemgyýetçilik bilen bilelikdäki tagallasy bu möhüm meselä gönükdirilmelidir.

Okuw işlerini guramagyň beýleki görnüşleri Sapak okuw işini guramagyň esasy görnüşi bolýan hem bolsa, ol okuw işini guramagyň ýeke-täk görnüşi däldir. Okuw işlerini guramagyň başga-da görnüşleri kän. Olara gezelençler (ekskursiýa- lar), fakultatiw okuwlary, tejribe okuwlary (praktikumlar), gözükdirmeler (konsultasiýalar), dersara bäsleşikler we başgalar degişlidir. Şolaryň käbiri hakynda aýry-aýrylykda durup geçeliň!

**Okuw öý işi**. Okuwçylaryň özbaşdak öý işi, onuň aýratynlygy we ähmiýeti

Okuw öý işi okuw-terbiýeçilik işiniň möhüm bölegi bolup, оnuň mazmunyna okuwçylaryň okuw kitaplaryndan, hrestomatiýalardan, gönükmeler ýa meseleler ýygyndylaryndan, çeper, syýasy, ylmy edebiýatlardan okap öwrenmeli, ýerine ýetirmeli ýazuw-grafiki, tejribe-gözegçilik ýaly işleri girýär.

Okuw öý işi bu okuw işini guramagyň bir görnüşidir. Okuw işi mekdepde tamamlanman, öýde hem dowam etdirilýär. Okuw öý işi okuwçynyň özbaşdak pikirlenmesini we öz-özüňi dolandyrmaklygy ösdürýär. Okuwçy özüni öz pikirlerini, hereketlerini gözegçilikde saklamagy öwrenýär, öý işi ýerine ýetirmegiň ýollaryny gözleýär.

Mälim bolşy ýaly, öýe berlen ýumuşlary okuwçylar özbaşdak, mugallymyň kömegi bolmazdan ýerine ýetirýärler. Şeýle bolansoň öý işleri okuwçylaryň pikirleniş işlerini, erjelligini ösdürýär; olaryň öz zähmetini meýilnamalaşdyryp hem gurap bilmeklerini üpjün edýär; olara okuw kitaby hem beýleki (syýasy, çeper) edebiýatlar, sözlükler, gönükmeler we meseleler ýygyndylary bilen işlemek endiklerini berýär; özbaşdak gözegçilik etmelidigini, dürli gurallar hem-de beýleki enjamlar bilen işlemekligi öwredýär.

Gündelik tabşyrylýan öý ýumuşlaryny öz wagtynda hem yzygiderli .ýerine ýetirmek okuwçylaryň aýry-aýry kynçylyklary ýeňip geçmegi, özünde erkliligi, düzgün-nyzamlylygy terbiýelemegi bi­len aýrylmaz baglanyşyklydyr. Okuwçylaryň öý ýumuşlaryny doly we dogry, yzygiderli hem döredijilikli ýerine ýetirmegi onuň derse, şol dersi okadýan mugallyma bolan gatnaşygyny, maksatnama materialyny neneňsi özleşdirendigini anyklamaga-da, okuwçynyň okuw işleriniň maşgalada nähili guralandygyny bilmäge-de mümkinçilik berýär.

Öýe berilýän ýumuş göwrümi boýunça uly bolmaly däldir, häsiýeti taýyndan bolsa her bir okuwçynyň güýjüne laýyk bolmalydyr. Her bir mugallym öý işini tabşyranda beýleki okuw derslerinden okuwçylaryň nähili we takmynan näçe wagtlyk ýumşy ýerine ýetirmeli boljakdygyny göz öňünde tutmalydyr. Mugallym öýe tabşyrylan ýumşy düşnüksiz bolandyr öýtse, onda öýde etmeli işiň mazmunyny we ýerine ýetiriliş usulyny hut okuwçylaryň özlerine sapak wagtynda gaýtalatdyryp biler.

**Öý işinden edilýän talaplar:**

Öý işi gysgadan mazmunly bolmaly. Takyk düşünjäni kesgitlemäni özleşdirmek, gaýtalamak, berkitmek üçin niýetlenmeli. Okuwçylaryň pikirlenmek we tejribelik endiklerini kemala getirmeli.

Okuw öý işi synp işinden has ýönekeý we düşnükli bolmaly. Sebäbi synp işini okuwçy mugallymyň gözegçiliginde we topar bilen bile işleýär. Eger öý işi çylşyrymly bolsa okuwçy köp wagt sarp etmeli bolýar. Bu okuwçynyň gyzyklanmasyny we bilesigelijiligini pese düşürýär.

Öý işleri okuwçylaryň syn edýän we täsir edýän zatlary bilen baglanyşykly we okuwçynyň durmuşyna ýakyn bolmaly.

Öý işini ýerine ýetirmek üçin mugallym tarapyndan gözükdirme berilmeli.

Öý işi ýekeleýin häsiýetde berilmeli. Has çylşyrymly işleri güýçli okuwça, ýönekeý işleri gowşak okuwça bermeli, mugallym differensirlenen usulyndan ýerlikli peýdalanmaly.

Öý işi hökman mugallym tarapyndan barlanylmaly. Bu okuwçyda jogapkärçiligi we tertipliligi ösdürýär.

Mugallym ene-atanyň öý işi ýerine ýetirmegindäki kömegini anyklamaly.

Öý işini tabşyranda, mugallym şeýleräk ugurlara üns bermelidir:

Öý işi sapagyň bellibir döwründe, hemme okuwçylara düşnükli bolar ýaly edilip tabşyrylýar. Sapagyň ahyrynda, jaň kakylmazynyň öňüsyrasynda, gyssagara tabşyrylan ýumuş hiç bir netije berip bilmez.

Öý işi okuwçylaryň hemmesiniň ünsüniň jemlenen pursadynda berilmelidir. «Näme etmelidigine düşünmedim», «Öýe berlen işi belläp ýetişmändirin» diýen ýaly jogaplara delil bolmaly däldir.

Her bir okuwçy öýde ýerine ýetirmeli ýumşuň tärini bilmelidir. Onuň nähili işlenilýändiginiň nusgasyny synpda öwrenmelidir.

Öýde ýerine ýetirilýän her bir ýumuş okuwçynyň özbaşdak zähmetiniň, döredijiliginiň netijesidir. Şol zähmete öz wagtynda degişli baha bermek mugallymyň esasy wezipeleriniň biridir. Öýde bitirilen işi barlamazlykdan erbet zat ýokdur. Okuwçylaryň zähmetine mynasyp baha berilmese, onda onuň okuw işine bolan höwesi gaçýar, okuwçyda geleňsizlik, jogapkärsizlik döreýär, sapak gyzyksyz bolýar. Gözegçilik etmezligiň okuwçylaryň ýetişigine gaty zyýanlydygyny her bir mugallym ýadynda saklamalydyr. Şoňa görä, her bir öýe berilýän ýumuş mugallym ta­rapyndan wagtly-wagtynda barlanyp, onuň kemçilikleri ýüze çykarylyp, olary düzetmegiň ýollary salgy berlip durulmalydyr. Kähalatlarda haýsydyr bir okuwçynyň sapaklaryna ýetişmeýänligi ýa gowşak ýetişýänligi barada gürrüň gidende, onuň öý işlerini ýerine ýetirmeýänligi, munuň üçin maşgalada zerur şertleriň döredilmänligi ýaly delilleriň ýüze çykýanlygyny görmek bolýar. Elbetde, günäni öý işiniň üstüne ýüklejek bolmak nädogrudyr. Çünki täze tema has gowy edilip düşündirilse, ýagny okuwçylara öý işiniň mazmuny we usuly öwredilse, onda okuwçylaryň ony ýerine ýetirmezlikleri mümkin däldir. Yöne öý işi synpda edilen işi gaýtalamagy göz öňünde tutmaly hem däldir. Öýe berilýän ýumuşlaryň üsti bilen okuwçylaryň özbaşdak işlemek başarnyklaryny, özbaşdaklygyny, işjeňligini mümkingadar berkidip hem-de döredijilik ukyplaryny ösdürip durmak zerurdyr.

**7.Tema: Okatmagyň usullary**

**Meýilnama:**

1. **Usul barada umumy düşünje.**
2. **Okatmagyň täri.**
3. **Okatmagyň usullarynyň görnüşlerine häsiýetnama.**
4. **Okatmagyň usullarynyň saýlanyp alnyşy.**
5. **Okatmagyň usullaryndan edilýän talaplar.**

**Okatmagyň usullary  
barada düşünje**

*Mekdep okuwçylarynyň bilimleri, başarnyklary we endikleri ele almagy, olaryň gözýetiminiň kemala gelmegi hem-de ukybynyň ösmegi üçin mugallymyň okuwçylar bilen bellibir wagtyň içinde bilelikdäki alyp barýan işine* okatmagyň usuly diýlip düşünilýär.

**Okatmagyň usullary okuw maglumatlaryny nazaryýet we tejribe taýdan özleşdirmegiň ýollarydyr.**

Okuw işi döwründe okuwçylar mugallymyň ýolbaşçylygynda bi­limleri, başarnyklary we endikleri dürli usullaryň üsti bilen ele alýarlar. Öwrenilýän okuw sapaklary dürli serişdeleriň, usullaryň kömegi bilen okuwçylar tarapyndan kabul edilýär. Kabul edilýän sapagyň hemmetaraplaýyn netijeli bolmagy üçin mugallym ol ýa-da beýleki temany okuwçylara düşündirende, öwrenilýän sapagyň aýratynlygyna laýyklykda dürli usullardan peýdalanmalydyr.

Okatmagyň bilim berijilik, terbiýeleýjilik we ösdürijilik işiniň üstünlikli amala aşyrylmagy mugallymyň köplenç halatda okatmagyň usullaryny saýlap-seçip alyp bilmegine baglydyr.

Iş ýüzünde okatmakda birnäçe usullar duş gelýär. Olaryň käbirleri ähli dersler üçin umumy bolýan bolsa, beýlekileri diňe bir dersi okatmaklyga degişli bolup durýar. Şeýle bolansoň, mugallym okuwçylaryň bilim derejelerini ýokarlandyrmak, çuňlaşdyrmak, olaryň okuwa bolan höwesini artdyrmak üçin, okatmak usullarynyň has amatly görnüşlerini ulanmagy başarmalydyr.

Okatmagyň usullaryny saýlap almakda mugallym okuwçylaryň ýaş, psihologik aýratynlyklaryny hem göz öňünde tutmalydyr. Şeýle-de, mekdebiň tehniki serişdeler bilen üpjünçiligi göz öňünde tutulmalydyr.

Okatmagyň usullary we olaryň görnüşleri barada her bir mugallymyň ýeterlik düşünjesiniň bolmagy, galyberse-de, onuň şol usullary özüniň gündelik iş tejribesinde ýeterlik peýdalanyp bilmegi talap edilýär.

Okatmagyň görnüşi bilen okatmagyň usuly özara berk baglanyşykly, biri-birlerini şertlendirip durýan düşünjelerdir. Kämahallar bu iki düşünjäniň garyşdyrylýan, ýerleriniň çalşyrylyp ulanylýan wagtlary-da ýok däl. Okuw işini guramagyň görnüşi okatmagyň usuly arkaly anyk mazmun bilen baýlaşýar. Şol bir wagtyň özünde-de okuw işiniň görnüşi okatmagyň usulynyň hil taýdan täzelenmegine täsir edýär. Mysal üçin, okuw işini guramagyň gezelenç görnüşi bi­len baglanyşykly herekete gelýän birnäçe usullar bellidir. Gezelençlere taýýarlyk görlende, geçirilende hem onuň netijesi jemlenilende okatmagyň düşündiriş, gürrüň, söhbetdeş bolmak, görkezmek, okaýyş (leksiýa) ýaly usullaryndan peýdalanmaly bolýar. Başga bir mysala ýüzleneliň. Konsultasiýa (maslahat) geçirilende düşündiriş, gürrüň bermek, anyk pedagogik hadysalary seljermek, şol hadysalaryň çözgütlerini ýüze çykarmak ýaly usullar ulanylýar. Mahlasy, okuw işini guramagyň her bir görnüşi (formasy) şol bir wagtyň özünde mugallymyň dilden beýan edýän usullarynyň, tärleriniň biräçesini herekete girizmegi talap edýär. Ulanylýan iş usuly özüniň bitirýän hyzmaty taýyndan täze bir mana eýe bolýar, işjeň hem döredijilikli häsiýete geçýär.

Eýsem, okatmagyň işjeň usuly diýlende nämä düşünilýär? Umumy sözler bilen aýtsak, onda okatmagyň işjeň usullary - munuň özi okuwçylaryň özleşdirýän maksatnama maglumatlaryna akyl ýetirip bilmegini aňrybaş derejede ýokarlandyryp bilýän, her bir okuwçyny sapaga gyzyklandyrmagy hem höweslendirmegi başarýan ýollardyr.

Okatmagyň täri okatmak usulynyň bellibir bölegi, elementi bolup durýar. Ol usula kömekçi serişde hökmünde peýdalanylýar. My­sal üçin, okaýyş (leksiýa)-usul hasaplanylýar, okaýşyň dowamynda mugallym haýsydyr bir okuw-görkezme esbabyndan peýdalansa, onda ol usulyň täri bolar. Gürrüň-usuldyr, onuň meýilnamasyny aýdyp bermek arkaly okuwçylaryň ünsüni çekmek usulyň täridir. Başgaça aýdanymyzda, okatmak usuly mugallymyň ulanýan tärleriniň toplumyndan ybaratdyr.

Okatmagyň usullaryny manyly edýän zatlar ýerlikli peýdalanylýan serişdelerdir. Oňa okuw kitaplary, gollanmalary, gönükmeler hem meseleler ýygyndylary, hrestomatiýalar, sözlükler, kartalar, görkezme esbaplar, enjamlar, tehniki serişdeler, umuman, okuw işinde peýdalanylýan serişdeleriň hemmesi degişlidir.

Okatmagyň usullary, tärleri, serişdeleri, esasan, öňde goýlan maksada hem-de gazanyljak netijä laýyk edilip kesgitlenilýär. Mugallym maksadyna ýetmek, garaşýan netijesine eýe bolmak üçin, okatmagyň dürli-dürli usullaryndan hem serişdelerinden ýerlikli peýdalanmagy ýola goýýar. Şonda mugallymyň pedagogik ussatlygy ýüze çykýar. Okatmagyň usullarynyň, serişdeleriniň jaýdar ulanylmagy okuw işiniň netijeli bolmagyny üpjün edýär. Kämahallar okuwyň gidişinde öňünden göz öňüne tutulan usulynyň islendik netijäni bermedik pursadynda mugallym ýüzüniň ugruna başga bir usuldan peýdalanmaly bolýar. Okuw işiniň äheňiniň birden üýtgemegi, iş usulynyň ýagdaýa görä çalşyrylmagy kämahallar gowy netije berýär, okuwçylary gyzyklandyrýar, olaryň ünsüni jemleýär, akyl ýetirijilik ukybyny ösdürýär. Bir söz bilen aýdanyňda, okatmagyň usullary, tärleri, serişdeleri mugallymyň ygtyýaryndaky taýýar hem täsir edip biljek gymmatly gurallardyr, ýöne olary islegiňe görä işledip bilmek onuň özüne, ukybyna, yhlasyna baglydyr.

Okatmagyň serişdelerine okuw kitaplary, gollanmalar, gönükmeler we meseleler ýygyndylary, tehniki enjamlar, görkezme esbaplar, gurallar, reaktiwler, sözlükler hem-de beýleki esbaplar girýär.

«Usul» adalgasy grekçe «methodos»-hakykata golaýlaşmagyň ýoly, usuly diýmekdir. Pedagogik amalyýetinde usul okuw-terbiýeçilik maksatlaryna ýetmekligiň kadalaşdyrylan tärleri manysynda kesgitlenýär. Gadymyýetden bäri öýkünmeklige esaslanan okatmak usul­lary agdyklyk edipdir. Mekdebiň esaslandyrylmagy bilen söz üsti usullar ýüze çykyp, ol orta asyrlarda aýgytlaýjy orna eýe bolýar. Söz maglumaty esasy göteriji, kitap boýunça okatmak bolsa bilim berşiň esasy wezipesi hasaplanýardy.

Beýik açyşlaryň we oýlap tapyşlaryň eýýamynda bilimi amalyýetde peýdalanmaga mümkinçilik berýän aýdyň-görkezme usullary ösüşe eýe bolýar. XIX-XX asyrlaryň çatrygynda «işiň üsti bilen okatmak» atlandyrylýan taglymat uly gyzyklanma döretdi. Onuň tarapdarlary okadylyşyň amaly usullaryny ulanýardy.

Mugallym okadylyşy guramagyň okuw, beýan etme, tejribelikler, gezelenç, işewür oýunlar, sosial-psihologik türgenleşik ýaly dürli görnüşlerini ulanyp bilýär. Islendik usulyň ählumumy däldigi sebäpli, olaryň diňe toplumlaýyn ulanylyşy garaşylýan netijäni berip biler.

Okatmagy bilimleri özleşdirmegiň çeşmeleri boýunça bölümlere bölmek has giň ýaýrandyr. Oňa laýyklykda: söz üsti usullar (çeşmesi: sesli ýa-da ýazmaça söz); aýdyň-görkezme usullary (çeşmesi: synlanylýan zatlar, hadysalar, aýdyň gollanmalar); amaly usullar bar.

Okatmagyň usullarynyň we tärleriniň toparlara bölünişi. Bellibir döwürde söz üsti usullar bilim bermegiň ýeke-täk usulydy. Hemmetaraplaýyn ösüşiň tarapdary bolan pedagoglar (Ya. Komenskiý we beýl.) bu işiň birtaraplaýynlygyny görkezip, üstüniň beýleki usullar bilen ýetirilmeginiň zerurlygyny nygtap çykyş edipdirler. Häzirki wagtda söz üsti usulyny köplenç könelişen, «işjeň däl» hasaplaýarlar. Ýöne onuň mümkinçiligine obýektiw baha berilmelidir. Söz üsti usuly örän gysga wagtyň dowamynda uly göwrümdäki maglumaty okaýana geçirip, onuň öňünde meseleler goýup, olaryň çözüliş usullaryny salgy bermäge mümkinçilik döredýär. Söz hyýaly, ýady we duýgyny işjeňleşdirýär.

Söz üsti usullara beýan etme, umumy okuw, gürrüň bermek, söhbet, çekişme, kitap bilen işlemek degişlidir. Çap edilen çeşmeler bilen özbaşdak işlemegiň birnäçe tärleri bardyr. Olaryň arasynda ýazga geçirmek (konspekt), okalany gysgaça ýazmaça beýan etmek; tekstiň meýilnamasyny düzmek; nutuklaşdyrmak-okalan zadyň esasy pikirlerini gysga beýan etmek; çykgytlar almak, tekstden gös-göni bölekler almak; annotirlemek-jemlemek, okalan kitabyň düýpli manysyny ýitirmezden gysgaça beýan etmek; syn ýazmak-okalana öz garaýyş-gatnaşygyňy gysga aňlatmak; resmi-mantyk (logiki) nusga döretmek - okalany söz- ülňüleýin şekillendirmek; temalaýyn - tema boýunça özeni jemleýji düşünjeleriň kadalaşdyrylan toplumyny döretmek tapawutlandyrylýar.

Söz üsti usullar bilen baglanyşyklylykda aýdyň-görkeziş usullary ulanylyp, olar hem öz gezeginde aýdyňlaşdyrma - illýustrasiýa (aýdyň-görkeziş gollanmalaryny görkezmek) we demonstratiw {enjamlar, tejribeler, tehniki abzallar, kinofilmler) görnüşlere bölünýär.

Täze tehniki serişdeleriň ornaşdyrylmagy (telewizor, wideomagnitofon, kompýuter) aýdyň - görkezme usullarynyň mümkinçiligini giňeldýär.

**Özbaşdaklyk derejesi boýunça şeýle gönükmeler tapawutlandyrylýar:** ,

*-gaýtadan dikeldiji (özleşdirileni berkitmek üçin);*

*-türgenleşdiriji (bilimleri täze şertlerde ulanmak maksady bilen).*

Bu topardaky usullaryň esasy maksady amaly hereketler esasynda maglumatlar almakdyr. Käbir alymlar bu topara didaktiki oýunlar usulyny-da goşýarlar. Olaryň esasy düzüjilerine: okuw işiniň nusgalaşdyrylýan obýekti; oýna gatnaşyjylaryň bilelikdäki işi; oýnuň düzgünleri; üýtgeýän şertlerde netijä gelmek; ulanylýan çözülişiň netijeliligi degişlidir. Oýnuň tehnologiýasy - bu meseleleýin okatmagyň tehnologiýasydyr. Onda maglumat daşdan gelip gowuşmaýanlygy üçin akyl ýetiriş işi öz-özi hereketlenýän, işiň hut öz içki önümi bolup durýar. Alnan maglumat täzesini döredip, bu üznüksiz hereket tä ahyrky netije alynýança dowam edýär.

Okuw tutumyna bitewülikde çemeleşmek nazaryýeti esasynda оnuň usullarynyň üç topary ýüze çykarylýar:

Okuw-akyl ýetiriş işiniň guralyş we amala aşyrylyş usullary: söz üsti, aýdyň-görkezme we amaly; böleklikden umumylyga-induktiw we umumylykdan böleklige-deduktiw; gaýtadan dikeldiji-reproduktiw we mesele-agtaryş, hem-de özbaşdak iş usullary;

Höweslendiriji we meýillendiriji usullar: okamaga höwes, okaýanda borç we jogapkärçilik duýgusy;

Gözegçilik we öz-özüňe gözegçilik usullary: sesli, ýazuw we tejribehana (laboratoriýa) tejribelikleri.

Okatmagyň usullarynyň bölümlere bölünişiniň beýleki görnüşleri-de bardyr. Olaryň ählisi işjeň däl bilim-düşünjeleri işjeňlige öwürmeklige, täze bilimleriň özleşdirilmegine we amalyýetde ulanylmagyna ýardam bermeklige niýetlenendir.

**Okatmagyň görnüşleriniň taryhy taýdan ösüşi.**

**Alym pedagoglar okatmagyň usullary barada**

Okatmagyň görnüşleri - okuw işini guramagyň aýrylmaz bölegi bolmak bilen, okuwçylaryň bilimleri kämil derejede ele almagyna ýakyndan ýardam berýär. Okatmagyň görnüşleriniň taryhy taýdan ösüşi:

1.Özbaşdak-toparlaýyn okatmak (b. e. öňki döwürden- XVIII asyra çenli).

2.Birek-biregi okatmak (1798ý. Angliýa, Bell-Lonkestr).

3.Okatmaklyga çeýe çemeleşmek. ABŞ XIX asyryň ahyrynda (gowşak-orta-oňat) okaýanlar.

4.Brigada-laborator. 1905ý. ABŞ (Daltonyň meýilnamasy).

5.Trampyň meýilnamasy. XX asyryň başynda ABŞ-da okuwyň 40% - 100-150 okuwçy bolup okamak, 20%-i 10-15 adamlyk kiçi toparlarda, 40%-i özbaşdak okap özleşdirmek.

6.Synp-sapak görnüşi. XVIII asyrda Y. A. Komenskiý tarapyndan girizilýär.

Sapak 3 sany düzüm bölekden (elementden) ybaratdyr:

Okatmagyň görnüşleri - okuw işini guramagyň aýrylmaz bölegi bolmak bilen, okuwçylaryň bilimleri kämil derejede ele almagyna ýakyndan ýardam berýär. Okatmagyň görnüşleriniň taryhy taýdan ösüşi:

7.Özbaşdak-toparlaýyn okatmak (b. e. öňki döwürden- XVIII asyra çenli).

8.Birek-biregi okatmak (1798ý. Angliýa, Bell-Lonkestr).

9.Okatmaklyga çeýe çemeleşmek. ABŞ XIX asyryň ahyrynda (gowşak-orta-oňat) okaýanlar.

10.Brigada-laborator. 1905ý. ABŞ (Daltonyň meýilnamasy).

11.Trampyň meýilnamasy. XX asyryň başynda ABŞ-da okuwyň 40% - 100-150 okuwçy bolup okamak, 20%-i 10-15 adamlyk kiçi toparlarda, 40%-i özbaşdak okap özleşdirmek.

12.Synp-sapak görnüşi. XVIII asyrda Y. A. Komenskiý tarapyndan girizilýär.

Sapak 3 sany düzüm bölekden (elementden) ybaratdyr:

1.kabul ediş);

2.Reproduktiw;

3.Meseleleýin (problemalaýyn) beýan etme;

4.Bölekleýin gözleg ýa-da ewristiki;

5.Barlag usullary diýen toparlara bölýärler hem-de şol usullaryň hemmesini okuwçylaryň akyl ýetirijilik başarnyklaryny, özbaşdak pikirlenip bilijiligini ösdürmäge gönükdirmegiň zerurlygyny belleýärler.

Okatmak usullarynyň görnüşleriniň esasynda pedagoglaryň käbirleri alynýan bilimleriň çeşmelerini, ikinji bir topar didaktik wezipeleri, üçünji bir topary pikirleniş işiniň logiki görnüşlerini, dördünji bir topary bolsa şol alamatlaryň bütin toplumyny goýýarlar.

Pedagogika boýunça okuw kitaplarynda, okuw gollanmalarynda, usuly gollanmalarda, edebiýatlarda okatmagyň bir topar usullary barada gürrüň edilýär. Olara okatmagyň giňden belli bolan gürrüň bermek ýa-da hekaýa usuly, gürrüň usuly, suratlandyrmak (illýustratiw) we görkezip tanyşdyrmak (demonstratiw) usuly, ýazuw we ýazmaça (grafiki) işler, özbaşdak işler, gaýtalamak, okuwçylaryň jogaplary, laboratoriýa işleri, okuw kitaplary we beýleki edebiýatlar bilen işlemek, meseleler çözmek, mysallary işlemek, sungat serişdelerini peýdalanmak ýaly usullaryň giden bir toplumy degişlidir. Okuw işinde iň esasy zatlaryň biri hem okatmak usuly okuwçylaryň akyl ýetirijilik başarnyklaryny, işjeňligini, özbaşdak döredijilikli pikirlenip bilmek ukyplaryny ösdürmäge gönükdirilmegi baradaky meseledir. Bu okuw işinde esasy meseledir, çünki okuwçylaryň akyl ýetirijilik başarnyklary-munuň özi öwrenilýän materialy olaryň aňly-düşünjeli özleşdirmeginiň esasy şertleriniň biridir.

**Okatmagyň usullary, olaryň okuw işini guramagyň  
görnüşleri bilen baglanyşygy**

Okatmagyň görnüşi bilen usuly özara berk baglanyşykly, bir-birlerini şertlendirip durýan düşünjelerdir. Kämahallar bu iki düşünjäniň garyşdyrylýan, ýerleriniň çalşyrylyp ulanylýan wagtlary-da ýok däl. Okuw işini guramagyň görnüşi okatmagyň usuly arkaly anyk mazmun bilen baýlaşýar. Şol bir wagtyň özünde-de okuw işiniň görnüşi okat­mak usulynyň hil taýdan täzelenmegine täsir edýär. Mysal üçin, okuw işini guramagyň gezelenç görnüşi bilen baglanyşykly herekete gelýän birnäçe usullary bellidir. Gezelençlere taýýarlyk görlende, geçirilen- de hem onuň netijesi jemlenilende, okatmagyň düşündiriş, gürrüň, söhbetdeş bolmak, görkezmek, okaýyş (leksiýa) ýaly usullaryndan peýdalanmaly bolýar. Başga bir mysala ýüzleneliň. Gözükdirme (konsultasiýa) geçirilende düşündiriş, gürrüň bermek, anyk pedagogik hadysalary seljermek, şol hadysalaryň çözgütlerini ýüze çykarmak ýaly usullar ulanylýar. Mahlasy, okuw işini guramagyň her bir görnüşi (formasy) şol bir wagtyň özünde mugallymyň dilden beýan edýän usullarynyň, tärleriniň birnäçesini herekete girizmegi talap edýär. Ulanylýan iş usuly özüniň bitirýän hyzmaty taýyndan täze bir mana eýe bolýar, işjeň hem döredijilikli häsiýete geçýär.

**Okatmagyň özboluşly aýratynlyklary**

Okatmak - jemgyýetçilik-taryhy tejribäni maksada gönükdirilen häsiýetde ýaş nesle geçirmek, bilim, başarnyk, endikleriň kemala getirilişini guramakdyr. Adatça, okadylyşa mugallymyň sapak okatmagy manyda düşünýärler. Okatmak - bu diňe mugallymyň okaýana berýäni däldir. Okatmak - okaýanyň tutuş okuw jaýy, jemgyýet, mugallymlar, okaýanlar bilen özara täsirinde alýanydyr.

Eýsem, sapak bermek okatmakdan näme bilen tapawutlanýar? Sapak bermek esasy ünsi okuw tutumynyň giriş bölümine - talyba näme berilýändigine, ýagny, okuw tutumynyň mazmunyna (bilimlere, başarnyklara, endiklere) gönükdirýär. Okatmak bolsa esasy ünsi onuň çykyş bölegine - talybyň näme alandygyna gönükdirýär. Üstesine-de, talybyň näme alandygy, özleşdirendigi onuň mazmuny ýa-da höwesi nukdaýdan däl-de, okatmagyň şahsyýetiň häzirki we geljekki işi üçin ähmiýeti jähtden bahalandyrylýar.

Sapagyň berlişi mugallymyň hadysalara we tutumlara garaýşyny şöhlelendirip, okatmak bolsa okaýanyň nazaryýetini şöhlelendirýär. Mugallymyň garaýşy hemişe giň we çuň bolup, bu bilermen eminiň- ekspertiň garaýşydyr. Ol hemişe diýen ýaly dersiň logikasyna-mantygyna tabyndyr. Okaýanyň garaýşyna bellibir derejede ähmiýete ymtylyş, böleklilik mahsusdyr. Mugallymyň garaýşy esasan umumylykdan ýekelige (deduktiw), okuwçynyňky bolsa, ýekelikden umumylyga (induktiw) ugrugýan häsiýetdedir. Mugallym bilýänini öwredýär. Okuwçy özüniň entek bilmeýän we başarmaýan zadyny öwrenýär.

Sapak bermek we okatmak biri-birinden höwesleriniň gönükdirilmesi boýunça tapawutlanýan täsirler toparynyň astynda bolýar. Sapak bermek - bu beýleki mugallymlaryň we mekdep administrasiýasynyň täsiri bolýan bolsa, okatmak degişlilikde - bu hem okuwçylar hem uçurymlar, şeýle hem okuw işiniň netijeliligi bilen gyzyklanýan köpsanly beýleki toparlardyr. Hut şonuň üçin mekdebiň öňdebaryjy mugallymlary okuw girizmek, okuwçynyň ünsüni diňe dogry jogaby agtarmaklyga gönükdirilmekden ony meseläni çözmek başarnygyny ösdürmekliklige gönükdirmek we beýlekiler. Bu babatda toplumlaýyn we has netijeli okatmak usuly hereketli okatmak bolup, onda durmuşy ýumuşlarda, durmuşy şertlerde ýa-da oňa golaýlaşdyrylan nusgalarda çözülýär.

Mekdeplerde sapakdan başga:

1.Gezelenç (ekskursiýa) sapagy 3 döwürden durýar: guramaçylyk, geçirilýän we jemleýji döwri. Görnüşleri: tebigata, muzeýlere, taryhy - medeni ojaklara, edebiýat-önümçilige gezelenç etmek;

2.Fakultatiw-gyzyklanma okuwlar (1967-68ý);

3.Seminar okuwlary;

4.Praktiki-tejribe okuwlar;

5.Umumy okuw (leksiýa);

6.Gözükdirme-maslahat görnüşdäki okuwlary bar.

**Okatmagyň usullaryndan edilýän talaplar**

Hormatly Prezidentimiz Gurbanguly Berdimuhamedow döwlet başyna geçen gününden döwletimiziň geljegi bolan ýaş nesle bilim-terbiýe bermeklik olary özbaşdak durmuşa taýýarlamak meselesine aýtätyn uns berýär. Türkmen dowletiniň ykdysady, syýasy we medeni taýdan has-da gülläp ösmegine ýardam etjek nesilleri terbiýeläp ýetişdirmäge umumybilim berýän mekdepleriň, ýörite orta we ýokary okuw mekdepleriniň mugallymlaryna uly orun degişlidir. Şeýle uly hem jogapkärli wezipäni günübirin durmuşa geçirmek üçin, biziň pikirimizçe, mugallymlaryň şeýle meselelere aýratyn üns bermekleri zerur. Okuw-terbiýeçilik işiniň hilini ýokarlandyrmak maksady bilen öz üstünde yzygiderli işläp, okadýan dersi boýunça zerur bolan usullardan, serişdelerden, tärlerden ýerlikli peýdalanyp, okuwçylarda ylym-bilime bolan höwesi ösdürmek, olaryň hünär başarnyklaryny, ukyplaryny, endiklerini yzygiderli kämilleşdirmek meselelerini öz wagtynda we ýokary derejede çözmeli; özüniň pedagogik başarnygyny yzygiderli kämilleşdirmek bilen, talyplaryň içki dünýäsine aralaşmak, olar bilen toparyň, kollektiwiň öňünde durýan aýdyň meseleleri ylalaşykly we arkalaşykly amal etmek, okuw prosesinde-tutumynda zerur bolan tehniki serişdelerden ýerlikli peýdalanmak bilen öňde goýlan maksada ýetmek meselesini çözmelidir.

Häzirki döwürde ösüp gelýän ýaş nesli döwrebap okatmak we terbiýelemek babatynda mekdebiň öňünde durýan wezipeler hemme wagtdakysyndan has jogapkärli hem uludyr. Mugallymlaryň taýýarlanyşynyň gowulandyrylmagy-da, okatmak usullarynyň özüniň durmuşyň talaplaryna laýyk getirilmegi-de, mekdepleriň häzirki zaman okuw esbaplary bilen, şol sanda görkezme esbaplary bilen üpjün edilmegi-de gerek.

Okatmak işi (prosesi) - bir topar usullary we dürli serişdeleri özünde jemläp biler. Okatmak usullary okatmagyň maksady, wezipeleri hem-de mazmuny bilen kesgitlenilýär. Diýmek, okatmakda haýsy usul, nähili serişde ulanylsa-da, onuň öz öňünde goýan esasy maksady bolýar, şonda gazanyljak netije göz öňünde tutulýar. Mugallym öz öňünde goýan maksadyna ýetmek, garaşýan netijesini gazanmak üçin okatmagyň dürli-dürli usullaryndan ýerlikli peýdalanýar.

Usulyň çyzgysyny (shemasyny), şertleýin alanymyzda, takmynan, şeýleräk göz öňüne getirmek bolar Pedagogiki işiň üstünlikli bolmagy, birinjiden, mugallymyň okatmagyň usullaryny gowy bilmegine, ondan ýeterlik derejede peýdalanmagy başarmagyna ep-esli derejede baglydyr, çünki okuwçynyň ylmy dünýägaraýşyny kemala getirmek diňe bir okatmagyň mazmuny bilen däl, eýsem, okatmagyň usullary bilenem aýrylmaz baglanyşyklydyr. Ikinjiden, okatmagyň usullarynyň dürli okuw maglumatynyň mazmunyna baglylygy dürli okuw sapaklarynyň özlerine häsiýetli bolan okatmak usullaryny talap edýänliginden gelip çykýar. Şonuň üçin hem, mugallym okatmak usullaryny seçip alýan wagtyn- da okuw sapagynyň aýratynlygyndan ugur almalydyr. Çünki her bir okuw sapagy okuwçylara berilýän okuw maglumatynyň aýratynlygyna laýyk bolan okatmak usullaryny talap edýär. Okatmak usullarynyň köpdürlüliginiň talap edilmeginiň esasy sebäbi hem okuw sapagynyň mazmunynyň we ugrunyň dürli-dürli bolmagyndan ybaratdyr.

Üçünjiden, mugallym ol ýa-da beýleki okatmak usulyny saýlap alýan wagtynda okuwçylaryň ýaş aýratynlygyny nazarda tutmalydyr. Eger mugallym başlangyç mekdebiň okuwçylaryna okaýyş (leksiýa) usuly bilen beýan etmegi göz öňünde tutsa, öz işini şeýle hem meýilleşdirse, onda оnuň uly ýalňyşlyga ýol berdigi bolar. Çünki, kiçi mekdep ýaşly okuwçylaryň ünsüniň durnuksyzlygy sebäpli, olar okaýşy (leksiýany) diňläp we özlerine kabul edip alyp bilmeýärler.

Okatmak usullaryny saýlap almakda mugallym mekdebiň tehniki serişdeler bilen üpjünçiligini göz öňüne tutmalydyr.

Okatmak usullarynyň ähli görnüşlerinde şeýle talaplar goýulýar:

Mugallym tarapyndan okuw maglumatynyň düşündirilmegi okuwçylarda ylmy taýdan dogry pikirlenmäni, giň gözýetimi, ruhubelentligi, ahlak taýdan päkligi, gowy gylyk-häsiýeti we tertip-düzgüni kemala getirmek, şularyň esasynda usul terbiýeleýjilik häsiýete eýe bolýar.

Okatmak usulynyň ylmy taýdan esaslandyrylmagy, ýagny düşnükli bolmagy, usulyň ylmylygy okuwçylaryň pikiriniň düşnükliligini hem aňladýar.

Okatmak usulynyň sistemalylygy onuň netijeliligini kesgitlemelidir.

Usullaryň güýçýeterliligi.

Tehniki serişdelerden, görkezme esbaplaryndan peýdalanmak bilen çagalaryň duýgularyny ösdürmeklige gönükdirmek.

Bilimleriň berk özleşdirilmegini we netijeliligini gazanmak.

Usul psihologik talaplara gabat gelmeli, ýagny, okuwçynyň ýaş aýratynlyklary, şahsy mümkinçilikleri göz öňünde tutulmaly.

Usul ulanylanda okuwçynyň beden ösüşindäki anatomiki- fiziologiki, biologiki gurluş aýratynlyklary hasaba alynmaly hem-de onuň işe bolan ukyplylygy, ýadawlygy, döredijiligi, saglyk ýagdaýy göz öňünde tutulmaly.

Okatmak usulynyň netijeliligi ýokary bolmaly. Okuw materialynyň berk özleşdirilmegine gönükdirilen bolmaly.

Mugallym öz işinde yzygiderli täze tejribeli usullary öwrenmeli, ulanmaly. Okatmagyň nazaryýetine we tejribeligine degişli täze öňdebaryjy usullaryň gözleginde bolmaly, döredijilikli işlemeli.

Saýlanylyp alnan usul anyk hem-de kesgitli häsiýete eýe bol­maly.

Okatmagyň usuly bilim berijilik, terbiýeleýjilik hem-de ösdürijilik wezipeleri ýerine ýetirmeli, bu okatmagyň usulyndan edilýän esasy talaplaryň biridir.

Okatmagyň usullaryny saýlamak. Mugallym usullaryň haýsysy gerek bolsa özüne saýlap alýar diýen pikir diňe bir bada, onda-da hünärmen bolmadyk adamda ýüze çykýar. Maksada ýetmek üçin ýollary kesgitlemek aňsat iş däl. Bar bolan mümkinçilikler, obýektiw we subýektiw sebäpler, tötänlikler usul saýlamak diapazonyny gysgaldýarlar we mugallyma effektiw (netijeli) işlemek üçin sanagly ýollary galdyrýarlar. Şol ýa-da başga bir usul saýlanylanda her gezek mugallyma köp garşylyklary hasaba almak gerek bolýar. Ilkinji hatarda sapakda çözüljek esasy maksat we anyk wezipeler kesgitlenilmeli. Olar öz gezeginde öňde goýlan wezipelere ýetmegiň usullaryny saýlamaga kömek edýärler. Ondan soň akyl ýetiriş prosesini gowy ýerine ýetirmäge mümkinçilik berýän maksada gönükdirilen anyk ýollar saýlanylýar. Okatmagyň usullaryny saýlamygyň 6 sany şertini görkezmek bolar:

Olardan gelip çykýan okatmagyň kanunalaýyklyklary we ýörelgeleri.

Kesgitlenen ylmyň umumy mazmuny we usuly, hususanam, onuň dersi we temasy.

Okatmagyň maksatlary we wezipeleri.

Okuwçylaryň okuw mümkinçilikleri ( ýaş, taýýarlyk derejesi, synp toparynyň aýratynlyklary).

Daşky şertleri ( geografiki, önümçilik gurşawy).

Mugallymlaryň mümkinçilikleri (tejribesi, taýýarlyk derejesi, okuw prosesiniň tipli häsiýetleriniň biri).

Formal taýdan olary saýlamak onçakly bir çylşyrymly däl. Nazary köplük garaýşa daýanyp, şeýle pikir edýäris. Okatmagyň käbir köpdürli usullarynyň ulanylýan şertleriniň-de köpdürlüligi bar. Real pedagogiki prosesde köpdürli usullardan we şertlerden başga-da göwrümini, täsiriniň ugruny öňinden göz öňüne getirip bolmajak hereket edýän näbelli, tötänleýin sebäpler bar. Bir zady ýatda sak- lamaly: garaşylmadyk, gözegçilik edilmedik sebäpleriň ýüze çykmagy bilen anyk netijeleriň ynamly bolmagy şertlendirilýär. Usullary anyklaşdyrmak (optimizasiýalaşdyrmak) birtaraplaýyn kemala gelýär. Bar bolan serişdelerden, usullaryň köplüginden okatmagyň derejesini ýokarlandyrmaga kömek edýänlerini saýlamak wajyp.

Şu gün okatmagyň optimal usullaryny saýlamakda mugallyma ynamly kömekçi hökmünde kompýuter we multimedia tehnologiýalary çykyş edýär. Interaktiw-multimedia usullary okatmagyň anyk şertleriniň eleginden geçirilip, mugallymyň öňünde şertlendirilen talaplaryny kanagatlandyrýan ýollary saýlamagy maslahat berýär.

Okatmagyň söz üsti usullary

Okatmagyň dilden beýan edýän usuly okuw-terbiýeçilik işinde giňden ýaýran, hemme görnüşdäki mekdeplerde we ähli synplarda ulanylýan usuldyr. Bu usuly uly ussatlyk bilen hem-de ýerlikli peýdalanmagy başarýan mugallymlar öz işlerinde gowy netijelere eýe bolýarlar, okuwçylara ylmy bilimleriň ulgamyny-sistemasyny öwredýärler, olaryň tejribe başarnyklaryny we endiklerini emele ge- tirýärler, okuw işinde işjeň gatnaşmaklaryny üpjün edýärler. Mekdep okuwçylaryna durnukly bilim bermekde onuň ähmiýeti örän uludyr. Bu babatda görnükli rus pedagogy К. D. **Uşinskiý** şeýle belleýär: «Nähili kämilleşdirilen bolsa bolsun, okuw kitaplary, gollanmalary hat-da ustawlar - olar mugallymyň jaýly sözleriniň deregini tutup bilmezler».

Häzirki döwürde hem bu usula, ýagny okatmagyň söz üsti usulyna ýokary baha bermek bilen bir hatarda, okatmaklygyň beýleki usullarynyň hem ähmiýetiniň uludygy nygtalyp, ol usullaryň biri-biri bilen baglanyşykly häsiýetde ulanylýandygy bellenilýär. Mugallym tarapyndan okuw maglumatyny dilden beýan etmegiň görnüşleri şeýle mazmunly esasy pedagogiki talaplary ödemelidir:

Ylmylyk we ýokary ideýalylyk.

Logiki yzygiderlilik we subut edijilik.

Düşnüklilik we aýdyňlyk.

Keşplilik, duýguçyllyk we mugallymyň sözüniň dogrulygy.

Okuwçylaryň ýaş aýratynlygynyň hasaba alynmagy we başgalar.

Okatmagyň söz üsti usuly şeýle toparlary öz içine alýar: gürrüň bermek, gürrüň, düşündiriş, söhbetdeşlik, mekdep umumy okuwy (leksiýasy) we kitap bilen işlemek.

Okatmagyň gürrüň bermek usuly. Mugallymyň gürrüňi - bu mugallymyň okuw maglumatyny ýönekeý, sada dilde düşnükli edip okuwçylaryň aňyna ýetirip bilmegidir. Bu usul bilimleri dilden beýan etmegiň bir görnüşi bolup, okuw maglumatyny mugallymyň monologik, birtaraplaýyn görnüşde okuwçylara ýetirmegidir. Eger mugallym okuwçylara gürrüň bermegi başarýan bolsa, onda olar bellibir ugur boýunça geçilýän maglumaty doly özleşdirýärler. Dersiň aýratynlygynyň esasynda gürrüňiň häsiýeti üýtgäp biler. Bu usul okuw tutumynda-prosesinde bilimleri dilden beýan etmeginiň beýleki düşündiriş, gürrüň usullary bilen utgaşykly alnyp barylýar. Ol hemme okuw sapaklarynyň görnüşlerinde üstünlik bilen peýdalanyp bilner. Okatmagyň gürrüň bermek usuly görnükli alymlaryň, ýazyjy-şahyrlaryň ömri-döredijiligi, ylmy açyşlar, oýlap tapmalar, tebigy hem jemgyýetçilik hadysalary ýaly bir topar wakalar barada maglumat berlende-de üstünlik bilen peýdalanylýar. Mugallym maglumaty bellibir ulgam (sistema) boýunça kesgitli yzygiderlilikde beýan etmäge, ony düşnükli edip aýdyp bermäge öňünden taýýarlanýar, onuň bilim berijilik hem terbiýeleýjilik taraplaryna aýratyn ähmiýet berýär.

Okatmagyň gürriiň usuly. Bu usul bilimleri dilden beýan etmegiň giňden belli bolan görnüşidir. Ol, esasan, sorag-jogap arkaly amala aşyrylyp, okuwçylaryň akyl ýetirijilik işiniň işjeňleşdirilmegine ep-esli derejede ýardam edýär. Gürrüňiň sorag-jogap üsti bilen geçirilýänligi, her bir soragyň akyl ýetirijilik işini ösdürýänligi sebäpli, mugallym öňünden soraglaryň ulgamyny (sistemasyny) taýýarlamaklyga aýratyn üns bermelidir.

Gürrüň: a) täze maglumaty düşündirmek; b) bilimleri, başarnyklary we endikleri berkitmek; ç) geçilenleri gaýtalamak; d) okuwçylaryň bilimini barlamak hem baha bermek maksady bilen geçirilýär.

Sapakda gürrüň usulyny peýdalananda, oňa mugallymyň örän berk taýýarlyk görmegi möhümdir. Ol ozaly bilen didaktik talaplara laýyklykda gürrüňiň giň we aýdyň meýilnamasyny döretmelidir. Soňra şol meýilnamanyň esasynda soraglar düzmelidir. Mugallymyň düzýän soraglary, okuwçylaryň şol soraglara berýän jogaplary didaktikanyň häzirki zaman talaplaryna laýyk gelmelidir:

Soraglar özüniň mazmuny, görnüşi taýyndan dogry, okuwçylar üçin düşnükli bolmalydyr.

Her bir orta atylýan sorag okuwçylaryň ünsüni özüne çekmelidir. Başgaça aýdanymyzda, mugallym problemalaýyn häsiýetli soraglaryň ulgamyny (sistemasyny), ülňüsini döredip, şol soraglar bilen okuwçylary sapaga gyzyklandyrmagy başarmalydyr. Soraglar ilki tutuş synpa berilýär hem-de okuw- çylaryň hemmesiniň pikirlenmegi üçin şert döredilýär, soňra haýsy hem bolsa bir okuwçydan soralýar.

Soraglaryň arasynda içki logiki arabaglanyşyk saklanylmalydyr, ýagny ikinji sorag birinji soragyň dowamy bolmalydyr.

Soraglar bir söz bilen jogap berer ýaly edilip düzülmeli däldir. Her bir sorag okuw materialynyň bellibir sebäbini, hadysany ýa-da kanuny aýdyňlaşdyrmagy talap etmelidir.

Bir wagtyň özünde iki ýa-da birnäçe sorag bermeli däldir. So­raglar talabediji häsiýetde bolmalydyr. Mugallym okuwçylardan ýazgy boýunça soramaly däldir, ol kimlerden sorajagyny öňünden belläp gelmelidir. Eger-de orta atylan soraga bir ýa-da birnäçe okuwçy jogap berip bilmese, onda şol soragy başga hili görnüşde bermek ýa-da oňa degişli gönükdiriji so­raglar berip görmek peýdalydyr.

Gürrüňiň giňden ulanylýan görnüşleri:

-gürrüň-hekaýa etme usuly - ýagdaýy beýan etmek, ýazyjynyň, şahyryň ömri we döredijiligi barada gürrüň bermek we başgalar.

-gürrüň-suratlandyrma usuly - ösümlikleriň ösüş ýagdaýyny suratlandyrmak, her hili priborlaryň, enjamlaryň, apparatlaryň ýasalyşyny, ulanylyşyny beýan etmek we ş.m.

Mugallymyň gürrüňi düşnükli bolar ýaly, ol ilki bilen temanyň meýilnamasyny tagta ýazmalydyr. Mugallym meýilnama esasynda okuwça düşnükli dilde, edebi terminleri-düzgünleri peýdalanyp, gürrüňi alyp barmalydyr we okuwçylaryň ünsüni bir ýere jemlemelidir. Başlangyç synplarda gürrüňiň dowamlylygy 15-20 minut bolup, tema düşündirilip gutarandan soň, okuwçylaryň bilim derejeleri barlanmalydyr.

Düşündiriş usuly - bu mugallymyň okuw materialyny logiki yzygiderlilikde düşündirmegidir. Bu usulyň esasy maksady sapaklaryň, hadysalaryň we faktlaryň häsiýetli alamatlarynyň üstüni açmakdan, kanunlary, netijeleri, düzgünleri düşündirmekden, okuwçylaryň täze-täze bilimleri çuňňur hem aňly - düşünjeli özleşdirmeklerini gazanmakdan ybaratdyr. Okatmagyn düşündiriş usulynyň sapakda tutýan orny okuw materialynyň mazmunyna, häsiýetine hem-de okuwçylaryň ýaş aýratynlyklaryna we bilim derejelerine laýyklykda, onuň beýleki okatmak usuly bilen näderejede utgaşdyrylýanlygyna baglylykda kesgitlenilýär.

Düşündiriş usulynyň esasy aýratynlyklarynyň biri hem düşnüklilik, okuwçylaryň öňünde aýdyň soraglaryň goýulmagy, anyk mysallaryň getirilmegidir. Düşündirilip bolandan soň, mugallym hökmany suratda düşündirişini jemlemelidir, netijäniň dogrudygyny aýtmalydyr.

Söhbetdeşlik - mugallymyň söhbetdeşlik döwründe okuwçylaryň bilimine, tejribesine daýanyp, gysga soraglary okuwçylara ber­mek bilen olary geçilýän temany özleşdirmäge gönükdirýär. Bu usula başgaça “sokratçylyk” usuly hem diýilýär. Söhbetdeşlik döwründe okuwçylaryň özbaşdaklylygy ýokarlanýar. Söhbetdeşlik geçirilende, ýugny, mugallymyň berýän soraglaryna güýçli okuwçylar jogap bermeklige gatnaşanlarynda, beýleki orta we gowşak okuwçylar hem ýoldaşlaryndan galmajak bolup, sapaga işjeň gatnaşýarlar. Şu döwürde mugallym hem öz nobatynda güýçli okuwçylary höweslendirip durmalydyr.

Okuw materiallarynyň mazmunyna we anyk meselelere laýyklykda, söhbetdeşlik birnäçe topara bölünýär.

Ewristik söhbetdeşlik - «ewrika» latyn sözi bolup, «tapýaryn» diýen manyny berýär. Mugallym okuwçylaryň öňki bilimlerine seredip, anyk soraglary goýmak bilen, okuwçylary täze düşünjeleri, netijeleri, düzgünleri açmaklyga ugrukdyrýar.

Katehizik söhbetdeşlik - «katehizis» grek sözi bolup, «nesihat, öwüt» diýen manyny berýär. Başlangyç synplarda okuwçylaryň bilimlerini, başarnyklaryny, endiklerini barlamakda, bahalandyrmakda we berkitmekde giňden ulanylýar. Ýönekeýje sowal-jogaplara - ka­tehizik söhbetdeşlik diýilýär. (Aýdymyň awtory kim? (kompozitor). Aýdymyň sözleri kim tarapyndan ýazylypdyr? (şahyr). Bu görnüşli söhbetdeşlik okalan tekstleri seljermekde hem giňden peýdalanylýar.

Täzeden döretmek söhbetdeşligi - munda mugallymyň beren soraglarynyň üsti bilen okuwçylaryň öňki alan bilimleri täzeden ýatlanylýar we üsti doldurylýar. Söhbetdeşligiň bu görnüşli gaýtalamak, jemleýji sapaklarda giňden ulanylýar.

Habar beriji söhbetdeşlik - bu täze bilimleri habar bermekde ulanylýar. Ol mugallymyň okuwçylara sorag bermegi, okuwçylaryň hem ol soraglara jogap bermeginiň esasynda guralýar. Sorag berlende mugallym bütin synpyň okuwçylaryna ýüzlenip, sorag bermelidir. So­rag gysga bolup, sada dilde goýulmalydyr. Goşa soraglary we çaklama jogap berilýän soraglary goýmak özüniň oňaýly netijesini bermeýär.

Söhbetdeşligiň gidişi okuwçylaryň jogaplaryna hem bagly bolýar. Soraglara jogaplar dogry, aýdyň berlip, hemme okuwçylar eşider ýaly bolmalydyr. Soraglara jogap bermek üçin okuwçylary elipbiý ýa-da sanaw bilen çagyrmaklyk maslahat berilýär. Şeýle-de ünssüz okuwçylardan köpräk soramaklyk, okuwçylaryň arzuwlaryny hasaba almaklyk, ýagny, göz öňünde tutmaklyk gowy netije berýär. Söhbetdeşlik döwründe her hili ýol bilen okuwçylary höweslendirip dursaň, olaryň işjeňligi artýar.

Mekdep umumy okuwy (leksiýasy) - «leksiýa» latyn sözi bolup, «okuw» diýen manyny berýär. Bilimleri dilden beýan etmegiň bu usuly orta mekdebiň ýokary synplarynda ulanylýar. Çünki, şol synplardaky okuwçylaryň ýaş aýratynlygy mugallymyň uzak wagtlyk düşündirişini diňlemäge mümkinçilik berýär. Mekdep leksiýasynda mugallym haýsydyr bir meseläni yzygiderli beýan edýär. Ol şonda, adatça, bir ýa-da iki sany meseläni derňäp geçmegi göz öňünde tutýar we öňe sürlen pikirleri giňden aýdyňlaşdyrýar.

Ýokary synplarda onuň dowamlylygy 30-35 minut, başlangyç synplarda bolsa, seýrek ulanylyp, dowamlylygy 15-20 minuta barabardyr. Mugallym ilki bilen umumy okuwyň temasyny aýdýar. Soňra onuň meýilnamasyny tagta ýazýar. Görkezme esbap, tehniki serişde ulanjak bolsa, ony taýýarlaýar.

**7.Tema: Bilimleri barlamak we bahalandyrmak**

**Meýilnama:**

1. **Bilimleri, başarnygy hasaba almagyň hem oňa baha bermegiň zerurlygy.**
2. **Bilime berilýän bahalar (san, söz, bal). Okuwçylaryň bilimlerini her bir derse görä bahalandyrmak, Bahalandyrmagyň görnüşleri (dilden, ýazgy, test).**
3. **Bahanyň täsiri.**
4. **Test soraglarynyň taýýarlanylyşy.**

**Bilimi, başarnygy hasaba almagyň hem oňa  
baha bermegiň zerurlygy**

Bu mesele pedagogik işiň möhüm pudagydyr. Sebäbi okuwçylaryň bilimini, başarnygyny hasaba alýan mahalynda, mugallym öz işinde ulanan iş usullarynyň, tärleriniň, serişdeleriniň nähili netije berenligine göz ýetirýär, her bir okuwçynyň okuw işine bolan garaýşyna düşünýär, kimiň ukyplydygyna, kimiň yhlaslydygyna akyl ýetirýär, haýsy temanyň, bölümiň, tutuş kursuň näderejede özleşdirilenligini bilýär, öz işinde gazanan üstünlikleri, goýberen säwlikleri barada oýlanyp, degişli netije çykarmaga mümkinçilik tapýar. Gepiň keltesi, mugallym okuwçylaryň bilimini, başarnygyny hasaba aimak bi­len özüniň okuw işine siňdiren zähmetiniň netijesini görüp, öz-özüne gözegçilik edip bilýär.

Görşümiz ýaly, okuwçynyň bilimini hasaba almak munuň özi esasy zerurlyk bolup durýar. Çünki bu iş mugallym bilen okuwçynyň bilelikde çeken zähmetiniň netijesidir. Bilim hasaba alnanda, zähmetiň ýerine düşmänligi aýyl-saýyl bolýar, has takygy, kimiň kimligi ýüze çykýar. Eger şeýle bolsa, onda okuwçynyň sowatlylyk derejesi, akyl ýetiriş netijeliligi, ukyby - mugallymyň nähili işlänligini görkezýän ölçeg daşydyr diýip hasap etmek bolýar.

Okuwçynyň bilimi, başarnygy dogruçyllyk hem adalatlylyk bilen bahalandyrylyp durlan mahalynda, okuw işini ugrukdyryp hem dolandyryp durmagyň mümkinçiligi az däl.

Eger okuwçylar berlen soraglara dogry we doly jogap bermegi başarsalar, nazaryýetde alan bilimlerini tejribede peýdalanyp bilseler, onda mugallymyň okuw materialyny didaktikanyň talaplaryna laýyk edip, göwnejaý düşündirendigine, okuwçylaryň hem şol materialy aňly - düşünjeli özleşdirendiklerine şaýatlyk edýär.

Munuň tersine, eger okuwçylar geçilen temalara jogap berenlerinde kynçylyk çekseler, nazaryýetde alan bilimlerini tejribede peýdalanyp bilmeseler, onda mugallym özüniň haýsy-da bolsa bir ýerde kemçilik goýberendigine göz ýetirip biler. Bu ýagdaý geljekde nämä üns bermelidigini mugallyma gös-göni salgy berýär. Okuwçylaryň alan bilimine adalatly baha berip bilmek, okuw işine ýolbaşçylyk etmäge, ony talabalaýyk guramaga doly mümkinçilik berýär.


Bilimi hasaba almagyň hem oňa mynasyp baha bermegiň esasy wezipeleri:

Okuwçylaryň maksatnama materialyny özleşdirişiniň hilini anyklamak;

Olaryň özleşdiren bilimini tejribede ýerlikli ulanyp bilmeklerini gazanmak;

Şol başarnyklaryny yzygiderli berkidip durmak, kimiň zehinlidigini, nämä ukyplydygyny ýüze çykarmak;

Okuw işine bolan jogapkärçilik duýgusyny terbiýelemek.



Bilimi barlamagyň, bahalandyrmagyň bilim berijilik, terbiýeleýjilik ähmiýeti, hyzmatlary kiçi-girim däl.

Bilim berijilik ähmiýeti. Bilimiň barlanýandygyny we bahalandyrylýandygyny bilýän okuwçy köp okamaga, köp zady bilmäge, öwrenmäge ymtylýar. Öň bilmeýän zadyny bilmäge çalyşýar, öwrenip galýar. Okuwçy soraga jogap beren mahalynda, mugallym hem öz ýoldaşlarynyň öňünde hasabat bilen çykyş edýär. Mugallym tarapyndan orta atylýan soraglar okuwçylaryň ýatkeşligini, özbaşdak pikirleniş işini gönükdirip goýberýär. Akyl ýetirijilik ukybyny ösdürýär. Çünki okuwçy özüne berilýän her bir soraga degişli bolan materialyň mazmuny barada ýatdan oýlanýar. Ony özüniň aňynda tertipleşdirýär, meýilnamalaşdyrýar. Soňra bolsa bellibir yzygiderlikde dilden beýan edýär, netijede okuwçy synpda öz ýoldaşlarynyň öňünde geçilenleri nähili özleşdirenligi barada hasabat berýär. Mugallymyň we öz synpdaşlarynyň kömek bermekleri netijesiňde, soralýan tema boýunça beren jogabynda goýberen kemçiliklerini düzedýär, gaýtalaýar we bilmedik ýerlerini öwrenýär.

Terbiýeleýjilik ähmiýeti. Okuwçylaryň bilimleriniň hasaba alynmagy we adalatly bahalandyrylmagy ýaş nesilde düzgün-nyzamlylygy, erkliligi terbiýelemäge, bilime bolan höwesi döretmäge ýardam edýär.

Şol nukdaýnazardan seretmek bilen, mugallym ozaly bilen, okuwçylaryň bilim almaga sarp eden wagtyny, siňdiren zähmetini anyklamaga çalyşmalydyr. Ony hormatlamagy başarmalydyr. Her bir okuwçynyň anyk ösüşiniň, özboluşly gylyk-häsiýetiniň, okuw materialyny kabul edip alyş we beýan ediş aýratynlygynyň bardygyny, olaryň hersiniň köňül taryny nädip seslendirmelidigini bilmelidir Okuwçylaryň bilimleri barlanyp, baha berlende ownujak diýlip hasap edilýän ýalňyşyň okuw-terbiýeçilik işine, mugallymyň abraýyna uly zyýan ýetirmegi mümkin. Muny her bir pedagog berk ýatda saklamalydyr hem-de işinde şeýle ýagdaýa ýol bermezlige çalyşmalydyr. Okuwçylaryň erkini terbiýelemekde, okuw işiniň endiklerini, öz-özüne gözegçilik etmegi, ýerine ýetirýän işiň jogapkärçiligini duýmaklygy terbiýelemekde olaryň päk zähmetini dogry bahalandyrmagyň ähmiýeti has ýokarydyr. Bu ýagdaý okuwçylarda düzgün-nyzamlylygy, erjelligi, tutanýerliligi, maksada okgunlylygy, özbaşdaklygy, borçlulygy terbiýelemäge-de, ylym-bilime bolan höwesini artdyrmaga-da mümkinçilik döredýär.

Mekdebiň, mugallymyň işine baha berlende, okuwçylaryň bilimlerini barlamaklyga, bahalandyrmaklyga esaslanylýar.

Mugallym bilimi barlamagyň, bahalandyrmagyň iňňän jogapkärli işdigini birjik-de ünsden düşürmän, oňa her mahalam uly jogapkärçilik duýgusy bilen çemeleşmeli. Sebäbi pedagogyň bu ugurda goýberýän hatasyny ýa adalatsyzlygyny soňundan düzetmek juda kyndyr, hatda käbir halatlarda mümkin hem däldir. Okuwçylar her bir mugallymyň öz kärine näderejede taýýardygyny, yhlaslydygyny örän tiz duýuşlary ýaly, özleriniň dilden berýän jogaplary, ýazuw üsti bilen ýerine ýetirýän ýumuşlary, tejribe-gözegçilik we beýleki işleri bahalandyrlanda-da öz garaýyşlaryny basym ýüze çykaryp bilýärler. Olar bu babatda örän duýgur hem ägä adamlardyr. Şoňa görä mugallym bu işe iňňän ünsli, seresaply hem adalatly çemeleşmeli. Okuwçynyň berýän jogaby, isle ol doly ýa kemter bolsun, isle-de dogry ýa nädogry bolsun, parhy ýok, şol jogap onuň akyl zähmetiniň netijesi bolup durýar. Şeýle bolansoň, okuwçynyň berýän her bir jogabyna, ýerine ýetirýän her bir ýumşuna onuň näçeräk akyl yetirendigi, näçe wagt sarp edenligi göz öňünde tutulmaly bolýar. Mugallym her bir okuwçynyň akyl taýdan ösüşine-de, onuň gylyk-häsiýetiniň özgerişine-de aýratyn üns berýär.

Mugallymlaryň birentegi okuwçynyň sapagyň bütin dowamynda beren jogabyny, görkezen işjeňligini çugdamlap, näme üçin şeýle bahalary goýýandygyny delillendirmek bilen utgaşdyrmagy maksada laýyk hasaplaýar.

Bilim hasaba alnanda, barlananda hem oňa degişli baha ber­lende, okuwçynyň öz pikirini erkin beýan edip bilýänligine, özbaşdak pikirlenmegi, aýdýan zatlaryndan degişli netije çykarmagy başarýanlygyna aýratyn üns bermek gerek. Çünki sapaklarda beýan edilýän bilimiň mazmuny, aýdylyp berilýän şol bir material mugallym bilen okuwçynyň arasynda hiç bir üýtgewsiz gatnawyny üzmän ýörmeli däldir. Dilden berilýän jogaplar, yerine ýetirilýän tejribe ýumuşlar, tejribe-gözegçilik işleri döredijilikli häsiýetde bolmalydyr. Okuwçynyň biliminiň gowşaklygy üçin, onuň mertebesini peseltmek nädogrudyr. Haýsydyr bir okuw dersinden ýaramaz okaýan, bilim derejesi pes bolan okuwçynyň başga bir gowy tarapy, nämedir bir zada ökdeligi bardyr. Şol gowy tarapyny tapyp, okuw işinde oňa daýanmak ökdäniň işidir. Hemişe gözlegde bolýan mugallymlar her bir okuwçyny ösüp barýan şahsyýet hökmünde görýär hem onuň kalbynda ornaşmagy başarýar.

Bilimleri barlamakdan edilýän didaktiki, pedagogiki we psihologiki talaplar.

Bilimi yzygider barlamagyň hökmanylygy. Mugallym her gün her sapakda geçilen temany okuwçylardan sorap, olary bahalandyryp durmaly.

Bilimi barlamagyň indiwidual häsiýetde bolmagy. Her bir okuwçy özüne berlen bahanyň diňe öz düşünjesine berilýänligine düşünmelidir. Ol ýa-da beýleki okuwçynyň okuwa bolan hususy garaýşynyň netijesinde bütin synpyň işine baha bermezlik.

Okuwçylaryň okuwa bolan höwesini ýokarlandyrmak üçin, bi­lim beriji we terbiýeleýji häsiýetdäki işleri guramak.


Okuwçylaryň bilimleriniň ýetişiginiň dogry barlanmagy we bahalandyrylmagy üçin ähli mugallymlaryň ýeke-täk talaby .

Okuwçynyň bilimine berilýän bahalar okuw maksatnamasyna esaslanan bolmaly ýa-da esaslandyrylmaly.

Okuwçynyň bilimini barlamak bilen onuň umumy akyl taýdan ösüşine täsir ediş aýratynlyklaryny kesgitlemek .

Bilimi barlamakda we bahalandyrmakda köp dürli usullaryň ulanylmagynyň zerurlygy.

Her bir dersiň öz aýratynlygy esasynda öwrenilmegine çemeleşmek bilen, okuwçylaryň ýetişigi hasaba alnanda dürli usuldan peýdalanmak we olara differensirlenen ýagdaýda bahalary goýmak.



Bilimi, başarnygy hasaba almagyň, barlamagyň, bahalandyrmagyň bellibir ulgamy bar. Şolaryň käbir görnüşleri barada gysgaça du­rup geçeliň!

1. Gündelik barlag. Bilimiň gündelik hasaba alnyşy diýlende, geçilen temalary okuwçylaryň näderejede özleşdirendiklerini her gün, her sapakda yzygiderli barlap, bahalandyryp durmaklyk göz öňünde tutulýar. Munuň özi çärýekleriň aralygynda okuwçylaryň bilim derejesini, tejribe başarnygyny hasaba almak niýeti bilen yzygiderli geçirilip durulýan okuw işidir. Bilimleri, başarnyklary we endikleri gündelik barlamagyň amala aşyrylmagy okuwçylara sistematik okuw işini öwretmegiň, olaryň sapaklaryna ýetişmezliginiň öňüni almagyň täsirli serişdeleriniň biridir.

Mekdepde yzygiderli öwrenilýän maksatnama materialyny okuwçylaryň neneňsi özleşdirendiklerini, öýe berlen ýumşy näderejede ýerine ýetirendiklerini her gün, her bir sapakda barlap durmak okuwçylaryň öz alan bilimini ýatdan çykarmazlygy, ony aňynda berkidip hem iş ýüzünde ulanyp bilmegi üçin peýdalydyr. Mugallym sa­pakda bir temanyň ýa bölümiň talabalaýyk özleşdirilendigini anyklamak bilen, okuwçylaryň üstünliklerini we kemçiliklerini belleýär, okuw materialynyň beýleki bölümini öwrenmäge geçip boljakdygyny ýa bolmajakdygyny kesgitleýär.

Gündelik barlagda mugallym geçilen materialyň iň esasy ýerlerini, täze tema bilen baglanyşykly bolan taraplaryny gaýtalamaga hem berkitmäge aýratyn üns berýär. Öwredijilik ähmiýeti bolan gündelik barlag hem okuwçylaryň, hem mugallymyň işindäki ýetmezçiligi ýok etmäge, okuw işlerini has netijeli edip guramaga gerekli şertleri döredýär.

Okuwçylaryň bilimlerini, başarnyklaryny we endiklerini gündelik hasaba almak, çagalary yzygider işlemäge, olarda ahlagyň we erkiň hillerini kemala getirmäge ýardam edýär.

Başlangyç synplarda okuwçylaryň bilimlerini, başarnyklaryny we endiklerini gündelik hasaba almaklyga esasy orun berilýär.

Okatmaklygyň ilkinji döwründe çagalaryň her bir ädimini barlap durmak hökmandyr. Çagalaryň okamakda we bilim almakda tejribesiniň bolmandygy üçin, olar öz işiniň diňe mazmunynda köp ýalňyşlyk goýbermän, eýsem, ol işleri ýerine ýetirmegiň usullarynda hem gödek ýalňyşlyklary goýberýärler. Yalňyş iş usullarynyň birnäçe gezek gaýtalanmagy okuwçylarda nädogry endikleriň we adatlaryň döremegine getirýär. Okuwçylarda dörän bu nädogry endikleri we adatlary düzetmek bolsa örän kyn bolýar. Şonuň üçin hem, çaga has ýaş boldugyça onuň edýän hereketine, işine yhlasly we her hili ýol bilen gözegçilik etmek gerek.

Gündelik hasaba almagyň netijesini mugallym synp kitabynda, okuwçynyň gündeliginde belleýär. Çärýegiň, ýarym ýyllygyň we okuw ýylynyň ahyrynda okuwçylaryň ol ýa-da beýleki ders boýunça alan bahalary jemlenilýär. Şeýle etmek bilen, mugallym okuwçylaryň bilimlerine tötänden baha goýman, eýsem, hasaply, dogry bahalary ol ýa-da beýleki ders boýunça okuwça goýýar.

Başlangyç synplarda okuwçylaryň işine syn etmeklik olaryň bi­limlerini gündelik hasaba almaklyk gözegçilik etmek ýyl boýunça amala aşyrylýar. Mugallym okuwçylaryň gürrüňini diňleýşine, olaryň her hili işleri ýerine ýetirişine, özlerini tertipli alyp barşyna, sapaga işjeň gatnaşyşyna, ol ýa-da beýleki öwrenilýän tema we okuwa bolan garaýşyna gözegçilik edýär.

Okuwçylaryň akylynyň, aňynyň ösmeginde gözegçiligiň ähmiýeti hem ýokarydyr. Okuwçylara ýekelikde çemeleşmekde, okuw-terbiýeçilik işini meýilnamalaşdyrmakda gözegçiligiň netijesinde ýygnalan material esasy orna eýedir. Haçanda mugallym okuwçynyň işine hemişe gözegçilik edip dursa, gözegçiligiň esasy ýerlerini bellese, okuwçylaryň bilimini, başarnygyny we endigini bahalandyranda ýalňyşlyk goýbermeýär.

Çagalaryň okaýyşlaryna, olaryň özlerini alyp baryşlaryna, buýrulan işleri ýerine ýetirişlerine yzygiderli gözegçilik etmek - olaryň hemmetaraplaýyn ösmegine, okuwa bolan gyzyklanmasynyň ýokarlanmagyna we jogapkärçilik duýgusynyň artmagyna getirýär. Gündelik hasaba almak her gün amala aşyrylýandygy we okuwçylaryň okuw işine hemişe täsir edýändigi üçin esasy hasaplanýar.

Döwürleýin hasaba almak. Okuwçylaryň bilimlerini, başarnyklaryny we endiklerini döwürleýin hasaba almaklyk gündelik hasa­ba almagyň esasynda amala aşyrylýar hem-de okuw maksatnamasynyň bir bölümi öwrenilip bolandan soň, her çärýegiň ahyrynda hem ýarym ýyllygyň soňunda geçirilýär.

Yokary synplarda käbir dersler boýunça ýazuw we tejribe işlerini ýerine ýetirmek, dilden jogap bermek netijesinde döwürleýin hasaba almaklyk ýerine ýetirilýär hem-de bellenilen bölümler, temalar boýunça okuwçylara hasap goýulýar. Barlanjak bölümler, temalar maksatnama esasynda mugallym tarapyndan meýilnamalaşdyrylýar.

**Tematik barlag**. Bir temany tutuşlygyna gaýtalamak, umumylaşdyrmak üçin ýörite sapaklar guralyp, onda şol temanyň (ýa-da bölümiň) okuwçylar tarapyndan neneňsi özleşdirilendigini anyklamak maksady bilen geçirilýän barlaga tematik barlag hem diýilýär. Kämahallar, eger mugallym zerur diýip hasap etse, maksatnama materialynyň aýry-aýry temalary ýa bölümleri geçilip gutarylandan soň, olaryň nähili özleşdirendigini, ýatda saklandygyny anyklamak üçin ýörite sapaklar guralyp (jemleýji we gaýtalamak sapagy), okuwçylaryň bilimleri barlanylýar hem hasaba alynýar. Şonda gaýtalanýan temanyň ýa bölümiň mazmuny tutuşlygyna däl-de, onuň has möhüm taraplary üns merkezinde saklanylýar.

Tematik barlag geçirmeklik başlangyç synplarda çäklendirilen ýagdaýda amala aşyrylýar.

Temalar boýunça hasaba almagyň esasy maksady okuwçylaryň kem-kemden iki-üç, birnäçe soragy jemläp, ol soraglara jogap berip bilmeginden ybaratdyr.

Jemleýji barlag. Bilimiň jemleýji barlagy diýlende bilimiň, başarnygyň çärýegiň, ýarym ýylyň ahyrynda, okuw ýylynyň soňunda jemleýji häsiýetde barlanylyşy hem bahalandyrylyşy nazara alynýar. Bilimiň bu hili hasaba alnyşy bilimiň gündelik hasaba alnyşyna esaslanýar, çünki mugallym her çärýegiň, ýarym ýylyň ahyrynda ýa tutuş okuw ýylynyň soňunda okuwçylaryň bilimini, başarnygyny jemläp hasaba alanda, maksatnama materialynyň haýsy bölümleriniň näderejede özleşdirilendigini göz öňünde tutmaly bolýar.

Umuman aýdanymyzda, okuwçylaryň bilimlerine çärýeklik, ýyllyk baha goýlanda, esasan, olaryň öňki bilimine esaslanmak pedagoglara häsiýetli bolan sypatlardyr diýmek bolar. Emma beýle diýildigi okuwçylaryň bilimlerini bellibir ulgama salmak, jemlemek ünsden düşürilýär diýildigi däldir.

Döredijilikli işleýän ussat pedagoglar haýsy okuwçynyň okuw işine, akyl zähmetine näderejede ukyplydygyny, kimiň nämä ökde, nämä asgyndygyny, tejribe başarnygynyň nähilidigini örän gowy bilýärler. Şeýle-de bolsa çärýegiň, ýarym ýylyň ahyrynda, okuw ýylynyň soňunda bilimi, başarnygy jemläp hasaba aimak, oňa degişli baha bermek okuwçylary has tijenip taýýarlyk görmäge itekleýär, olarda borçlulyk duýgusyny döredýär.

Okuwçylaryň bilimini, başarnygyny tutuşlygyna göz öňüne getirmekde, ol barada bellibir netijä gelip, pikir ýöredip bilmekde synaglaryň (ekzamenleriň) aýratyn ähmiýeti bar.


Mekdep okuwynyň hilini gowulandyrmak maksady bilen 1944-45-nji okuw ýylyndan başlangyç, ýediýyllyk, orta mekdepleri gutaranlar üçin hökmany gutardyş synaglary (ekzamenleri) girizilipdi. Orta mekdebi üstünlikli tamamlan okuwçylary altyn we kümüş medallary bilen sylaglamak bellenildi. Şondan soňky ýyllarda gutardyş we geçiriş synaglary babatynda ençeme özgerişler bolup geçdi.

Gutardyş we synpdan synpa geçiriş synaglaryň düzgünleri Bilim ministrligi tarapyndan bellenilýär, soragnamalaryň soraglary hem ministrlik tarapyndan hödürlenilýär.

Umuman aýdanymyzda, synaglar (ekzamenler) okuwçylar üçin, şol sanda mugallymlaryň özleri üçin hem möhüm synagdyr. Şoňa görä oňa öňünden ykjam taýýarlyk görmek talap edilýär.

Synaglar bir topar guramaçylyk-usuly çäreleriň durmuşa geçirilmegini, soragnamalaryň soraglary boýunça konsultasiýalaryň guralmagyny, sorag-jogaplaryň alşylmagyny, okuwçylaryň özbaşdak taýýarlanmaklary üçin mümkinçilikleriň döredilmegini, zerur bolan okuw-görkezme esbaplarynyň, beýleki serişdeleriň taýýarlanyp goýulmagyny, mahlasy, synaglaryň talabalaýyk geçmegi üçin ähli şertleriň döredilmegini talap edýär.

Bilimi, başarnygy barlamagyň birgiden usullary okuw jaýlarynyň tejribesine mäkäm ornaşyp gitdi.



Dilden soramak. Bu usulyň giňden ýaýran 4 görnüşi bar: 1) indiwidual soramak; 2) frontal soramak; 3) bir wagtda birnäçe okuwçydan soramak; 4) sapagyň dowamynda okuwçynyň işjeň gatnaşygyna baha bermek.

Okuwçylaryň bilim derejeleri dilden barlanan döwürde, olaryň alýan bilimlerini tejribede peýdalanyp bilmekligine, mesele, mysallar çözmekde, sözlemleri grammatik derňew etmekde peýdalanyp bil­mekligine seredilýär.

Köp mugallymlar däp boýunça öý işi barlaýan wagtynda dilden barlamaklygy ulanýarlar. Emma tejribeli, öňdebaryjy mugallymlar şeýle usuldan çetde durýarlar. Öý işi barlamaklyga sapagyň diňe bir döwri hökmünde seredýärler. Öý işleriniň dilden barlanylmagy bilimleriň pugtalandyrylmagyna we kämilleşdirilmegine getirýär.

Bilimleri dilden barlamagyň bilim berijilik we terbiýeçilik häsiýeti bolmalydyr. Oňa mugallym yhlas bilen taýýarlanmalydyr. Ilki bilen, ol haýsy okuwçydan soramalydygyny belleýär, beriljek soraglaryň hem birnäçesini depderine belleýär. Okuwçylaryň bilim­lerini dilden barlamaklyk yzygiderli alnyp barylýar. Bilimleriň yzygiderli barlanyp durulmagy okuwçylary terbiýelemeklige we bilim bermeklige uly ýardam edýär. Eger-de okuwçydan çärýegiň dowamynda iki-üç gezek sapagy sorasaň, onda mugallymyň şol okuwçyny doly okadyp we terbiýeläp bildigi däldir. Şony her bir mugallym berk ýatda saklamalydyr.

***Dilden barlamaklygyň esasy görnüşleri şu aşakdakylardyr:***

d) ýekelikde (indiwidual) barlamak;

b) köpçülikleýin (frontal);

**ç**) gatyşyk barlamak.

1. Yekelikde barlamak mugallymyň ol ýa-da beýleki okuwçynyň bilimini, başarnygyny we endigini doly barlamak maksady bilen geçirilýär. Düzgün boýunça ýekelikde barlananda okuwçy tagta çagyrylýar. Eger-de okuwçy jogabynda görkezme esbaplardan peýdalanmasa, ýazyp görkezmese ol duran ýerinden hem jogap berip biler. Yekelikdäki barlagda okuwçynyň materialy doly özleşdirendigi ýa-da özleşdirip bilmändigi, öwrenen zadyny tejribede ulanyp biljekmi ýa-da bilmejekligi göz öňünde tutulýar.

Haýsy okuwçydan soramalydygyny mugallym öňünden belläp geçýär we geçilenleri soranda bir ugur bilen soraman, eýsem, her hili usullardan peýdalanýar. Geljek sapakda kimden sorajakdygyny mugallym okuwçylara duýdurmaly däldir. Haçanda okuwçylar kimiň indiki sapakda jogap bermelidigini bilmese, olaryň ählisi-de sapaga yzygiderli taýýarlanyp gelýär. Geçilen temany näçe okuwçydan soramaly we näçeräk wagt sarp etmelidigi temanyň möçberine bagly bolýar. Sapagyň köp bölegini geçileni soramaklyga bermeklik talabalaýyk däldir.

• Okuwçylaryň jogabyna ähli okuwçylaryň ünsüni çekmek, sapagyň şu bölümine okuwçylary işjeň gatnaşdyrmak mugallymyň esasy borjudyr. Bu bolsa okuwçylaryň hemmesine ýüzlenip, sorag bermek, soňra öňünden soraljak okuwçylardan soramak bilen amala aşyrýar. Şeýlelikde, ýekelikdäki barlamaklyk frontal barlamaklyk bi­len utgaşykly alnyp barylýar.

Dilden soramagyň ýokarky görnüşleri sapagyň belli-belli döwürlerinde, barlag işleri bilen baglanyşykly ýörite geçirilýän sapaklar, goşmaça okuw sagatlarynda durmuşa geçirilýär. Mysal üçin, türkmen dilinden «Çalyşmalar» diýen tema öwreniljek bolnanda, ony öňki geçilen temalar bilen baglanyşdyrmak zerurlygy ýüze çykýanlygy sebäpli, frontal sorag arkaly atlar, sanlar, sypatlar gaýtalanýar hem okuwçylar täze temany özleşdirmäge taýýarlanylýar.

Yekeleýin soramak diýlende öňe çagyrylan her bir okuwçynyň orta atylan soraga aýratynlykda jogap bermegi göz öňünde tutulýar. Mugallym bilimi barlamagyň bu usulyny peýdalanmaklyga öňünden pugta taýýarlanmaly bolýar. Ol kimden sorajakdygyny, nähili soraglary orta atjakdygyny, dilden jogap berýän okuwçy asgynlyk çekse näme etjekdigini öňünden anyklaýar. Mugallym indiwidual soragy. amala aşyrýan mahalynda, okuwçynyň berýän her bir jogabyny üns berip diňlemegi, gerek ýerinde oňa коmек bermek üçin beýleki okuwçylary çekmegi netijeli edip guraýar. Öň belläp geçişimiz ýaly, orta atjak soraglarynyň ulgamyny pugta oýlanyp düzýär hem ony öňden taýýarlap goýýar. Ol her bir okuwçyny pikirlenmäge, ara alyp maslahatlaşylýan meselä goşulyp gidibermäge mejbur edýän soraglary orta atmagy ünsden düşürmeli däl. Soraglar anyk hem düşnükli, gysga hem ünsüni çekiji bolmaly. Olar bir-birleriniň üstüni ýetirip dur- maly, özem kem-kemden çylşyrymlaşýan häsiýetde, şol bir wagtyň özünde-de her bir okuwçynyň güýjüne, başarnygyna laýyk bolmaly.

Mugallym indiwidual soragy geçirende hem bilime baha berende, okuwçylaryň pikirleniş işiniň, özbaşdaklygynyň, erjelliginiň näderejede ösýändigini, öz pikirini logiki baglanyşykda, döredijilikli beýan edip bilýändigini, goşmaça edebiýatlardan peýdalanmagy başarýandygyny ýüze çykarýar. Bir-biriniň üstünligine guwanýan, şowsuzlygyna gynanýan jebis hem agzybir synp toparyny döretmek hem berkitmek ugrunda çalyşýar. Munda mugallymyň emosional keýpiniňem aýratyn hyzmaty bar. Mugallym mydama şähdaçyk, ruhubelent, adyl hem prinsipial bolmalydyr.

Dilden soramagyň beýleki görnüşlerinde edilişi ýaly, ýekeleýin soramak geçirilende-de soraglaryň meýilnamasyny öňünden taýýarlamagyň möhüm ähmiýeti bar.

Okuwçylary özbaşdak pikirlenmäge mejbur etmeýän soraglary orta atmak peýdasyzdyr. Her bir sorag okuwçylaryň ýaş aýratynlygyny göz öňünde tutmalydyr hem olaryň pikirleniş işini ösdürmäge ýardam etmelidir.

Mugallym öz soragyna doly jogap almaga çalyşmalydyr.

Bilim köpçülikleýin (frontal) usuly bilen barlanylanda gürrüň usuly bütin durky bilen uly güýje girýär. Mugallym az wagtyň dowamynda birnäçe okuwçydan sorap hem degişli jogap alyp bilýär. Ol öňden taýýarlap goýan soraglaryny orta atyp, islän okuwçyny jo­gap bermäge çekip bilýär. Munuň tutuş synpy işjeň ýagdaýa geçirmekde, okuwçylary durky bilen gulaga öwürmekde ähmiýeti az däl. Mugallym soramagyň frontal usulyny ýerlikli peýdalanmak bilen öňki geçilenleri-de, ýap-ýaňyja özleşdirilenleri-de okuwçylaryň aňynda täzeden dikeltmegi ýola goýup bilýär. Şeýle hem, mugallymyň öz aňynda-da jogap bermäge gatnaşýanlaryň hersiniň bilimi, başarnygy barada düşünje emele gelýär.

Köpçülikleýin soramak - wagty tygşytlamaga, ýagny gysga wagtyň içinde birnäçe okuwçynyň materialy neneňsi özleşdirendigini hasaba almaga, olaryň bilim derejesini deňeşdirip görmäge hem belli netije çykarmaga mümkinçilik berýär. Gürrüň görnüşinde dil­den soramagyň bu usuly sapakda okuwçylaryň işjeňligini ýokarlandyrýanlygy, olaryň ünsüni diňe okuw işine gönükdirýänligi bilen hem ähmiýetlidir. Şonuň üçin mugallym köpçülikleýin soraga hemme okuwçylary çekmelidir.

Köpçülikleýin (frontal) soramak arkaly: a) öňki synplarda, çärýeklerde geçilen temalar barada okuwçylaryň düşünjeleri; b) olaryň täze tema bilen baglanyşykly geçilen materiallary bilişleri; ç) sapakda ýaňyja düşündirilen materiallary neneňsi özleşdirendikleri; d) mysallary we meseleleri okuwçylaryň nähili işländikleri; e) her bir soraga döredijilikli hem özbaşdak jogap berişleri, şeýle hem, ' bilimleriň, başarnyklaryň beýleki taraplary anyklanylýar.

Gatyşyk (bir wagtda birnäçe okuwçydan soramak) usuly peýdalanylanda, bir okuwçy dilden jogap berýär, öňe çagyrylan . okuwçylaryň beýleki biri, ýa ikisi bolsa synp tagtasynda haýsydyr bir ýumşy özbaşdak ýerine ýetirýär. Gatyşyk usul bilen okuwçylaryň bilimlerini, başarnyklaryny we endiklerini barlamaklyk bir wagtyň özünde birnäçe okuwçydan geçilen materialy soramaklyk netijesinde durmuşa geçilýär. Mysal üçin, bir okuwçy geçilen tema degişli çyzgyny çyzyp, jogaba taýýarlanýar. Şu wagtyň özünde okuwçylaryň birnäçesi bolsa oturan ýerlerinde ýekelikdäki ýazuw ýa-da tejribe işleri ýerine ýetirýärler. Gatyşyk usul bilen geçilenleri soramaklygyň has amatly bolmaklygy şol bir gysga wagtyň içinde okuwçylaryň birnäçesinden mugallymyň geçilen temany doly sorap bilmeginden ybaratdyr.

Geçilen material gatyşyk usul bilen soralanda, mugallym tarapyndan berlen işi özbaşdak ýerine ýetirýän okuwçylar synpyň işine doly gatyşyp bilmeýärler. Şol bir wagtyň özünde mugallymyň dilden gürrüň berýän okuwçynyň jogabyny diňlemegi, beýleki işi ýerine ýetirýän okuwçylara gözegçilik etmegi we synpyň beýleki okuwçylarynyň hemmesini işjeň sapaga gatnaşdyrmagy örän kyn bolýar. Şonuň üçin hem, gatyşyk usul bilen geçilenleri soramaklyga örän köp okuwçyny çekmezlik maslahat berilýär. Oňa 3-5 okuwçydan köp gatnaşmaklyk maslahat berilýär.

Bu usul haçanda okuwçylaryň geçilen temany doly özleşdirendigi mugallym anyklandan soň, bir wagtyň özünde birnäçe okuwça baha goýlan halatynda giňden ulanylýar.

Bu usulyň wagtdan tygşytly peýdalanmakda ähmiýeti az däl, ýöne şeýle edilende mugallymyň ünsi üç-dört ýere bölünmeli bolýar. Şeýle-de bolsa, işine ussat mugallymlar bu usuldan ýerlikli hem netijeli peýdalanmagy başarýarlar.

Kähalatlarda mugallym sapagyň dowamynda okuwçynyň işjeň gatnaşygyna görä bahalandyrýar. Bu okuwçy sapakda beýleki okuwçylaryň beren jogaplarynyň üstüni ýetirýär, kemçiliklerini, ýalňyşlaryny düzedýär, mugallymyň ýakyn kömekçisi bolup, mysal getirişýär, umuman, sapaga işjeň gatnaşýar.

Bilimiň, başarnygyň ýazuw üsti bilen barlanylyşy. Okuwçylar tarapyndan ýerine ýetirilýän dürli görnüşli, dürli häsiýetli ýazuw işleri (gönükmeler, beýannamalar, barlag işleri, soraglara ýazuw üsti bilen berilýän jogaplar we ş.m. ) olaryň bilimlerini, başarnyklaryny barlamak hem bahalandyrmak işinde möhüm ähmiýete eýedir. Barlagyň bu görnüşi has amatlydyr. Şo bir gysga wagtyň içinde mugallym synpyň ähli okuwçylarynyň bilimlerini, başarnyklaryny we endiklerini barlap, umumy synpyň ýa-da her bir okuwçynyň bilim derejesini kesgitleýär.

Öýde ýerine ýetirilýän ýazuw işleriniň okuwçylar tarapyndan özbaşdak ýerine ýetirilendigini barlamaklyk mugallyma örän kyn düşýär.

Barlag-ýazuw işleri synpda geçirmeklik okuwçylary taraplara (çepe, saga) bölmek netijesinde amala aşyrylýar. Synp diktantlary ýazylanda bolsa okuwçylary taraplara bölmeklik bolmaýar.

Barlag-ýazuw işleri geçirilende mugallym okuwçylaryň geçirilýän barlag işlere aňly-düşünjeli gatnaşmagyny gazanmalydyr.

Mugallym ýazuw işleriniň üsti bilen okuwçylaryň nazaryýetde öwrenen bilimlerini tejribede ulanyp bilişlerine, okuw işine bolan garaýşyna, erjelligine, höwesine hem, ymtylyşyna göz ýetirýär, özüniň okuw işinde gazanan netijesini, goýberen hatasyny görüp bilýär. Bu ýagdaý mugallyma geljekde nämä üns bermelidigini salgy berýär.

Okuwçylaryň her bir ýazuw-grafiki işi onuň nazaryýeti biliminiň tejribede beýan edilişidir, özbaşdak ýerine ýetiren zähmetidir. Okuwçy öz zähmetiniň netijesine, nazaryýet bilimini tejribe iş bi­len utgaşdyryp bilşine diýseň guwanýar, zähmetine mynasyp baha berlende bolsa, onuň okuw işine bolan höwesi artýar, ol üstünlige ymtylýar, bilimindäki ýetmezçiligiň öwezini dolmaga çalyşýar. Bu bolsa mugallymyň ýazuw işlerini yzygiderli barlap durmagyny, olara gijikdirmän, öz wagtynda baha bermegini, goýberlen kemçilikleri synpda köpçülikleýin işläp geçmegini talap edýär.

Mälim bolşy ýaly, okuwçylar öýe berlen ýumuşlary özbaşdak ýerine ýetirýärler. Şoňa görä oňa nädip işlemelidigini hut synpda düşündirmek hökmandyr.

Okuwçylar synpda we öýde ýazuw işleriniň dürli görnüşlerini ýerine ýetirýärler: barlag diktantlaryny, beýannamalar, düzmeler ýazmak, mysallar we meseleler çözmek, çyzgylar, diagrammalar, tablisalar döretmek, suratlar çekmek we başgalar.

Barlag diktantlary diňe bir dil sapaklarynda däl, eýsem taryh, himiýa, geografiýa ýaly sapaklarda-da ýerlikli peýdalanylýar. Ýazuw işleri arkaly okuwçylaryň bilimlerini barlamagy guramakda we geçirmekde aýry-aýry dersler boýunça neşir edilen ýumuşly kitapçalaryň uly ähmiýeti bar. Şeýle kitapçalar okuwçylaryň özbaşdak işläp bilmegine, wagtyny tygşytlamagyna (gönükmeleriň, mysallaryň şertlerini, / gaýta-gaýta ýazmak, suratlary, kartalary, diagrammalary döretmek üçin sarp etmezligine) mümkinçilik berýär.

Okuwçylaryň bilimlerini manysyna üns bermän barlamagy mugallym maksat edinmän, eýsem, olaryň yzygider pikirlenmesini ösdürmäge çalyşmalydyr. Şonuň üçin käbir barlag işler ýerine ýetirilende okuw kitaplaryndan, sözlüklerden we beýleki gollanmalardan peýdalanmaklyga okuwça rugsat bermeklik ýerliklidir. Soňky döwürlerde programmirlenen okuwyň elementleriniň girizilmegi netijesinde, başlangyç synplarda käbir ýazuw-barlag işlerini ýerine ýetirmeklige wagty az sarp etmek maksady bilen okuwçylaryň dürli tabşyryklary özbaşdak ýerine ýetirip bilmegi üçin her hili ýumuşly depderler çapdan çykarylýar. Mysal üçin, nokatlaryň ýerini sözler, harplar, belgiler, sanlar bilen doldurmak. Bular ýaly depderler okuwçylar bilen işlemegi we olaryň bilimlerini barlamagy ep-esli derejede ýeňilleşdirýär. Okuwçylaryň bilimlerini we başarnyklaryny, endiklerini hasaba almaklyk okuwçynyň özüniň nähilidigini görmegine kömek edýär. Aňlaýjylyk ukyplaryny, isleglerini ösdürmäge kömek edýär. Ol okuwçyda beden, ahlak, gözellik hilleriniň ösmegine täsir edýär. Ol okuwçynyň güýjüni we wagtyny ýerlikli guramaga kömek berýär.

**Bilimi barlamagyň esaslary (prinsipleri)**

Bilimi, başarnygy hasaba almak, barlamak hem bahalandyrmak işi ylmy taýdan esaslandyrylan, mekdep durmuşynda barlanyp görlen esaslaryň we usullaryň üsti bilen amala aşyrylýar. Ine, şol esaslaryň käbiri.

Adalatlylyk hem aýanlyk esasy - okuwçynyň bilimini, başarnygyny dogruçyllyk bilen hakyky barlap, delillendirip bilmegi, synpdaşlarynyň öňünde ynandyryjy edip bahalandyrmagy göz öňünde tutýar. Bu esasyň mekdep tejribesine işjeň ornaşdyrylýanlygyny öňdebaryjy mugallymlaryň iş tejribeleri subut edýär.

Kähalatlarda bilime berilýän bahalaryň dogrudygy, ýa nädogrudygy hakynda okuwçylaryň pikirini bilmek okuw işiniň demokratik häsiýetini güýçlendirýär. Okuwçylaryň öz synpdaşlarynyň dilden berýän jogaplaryna, ýazuw üsti bilen ýerine ýetiren ýumuşlaryna, okuw işi bilen baglanyşykly beýleki işlerine baha berip bilmekleri hem oňlanylýan tejribeleriň hataryna girýär.

Bu esas amala aşyrylanda, mugallymyň ahlak sypatlary bütin durky bilen äşgär bolýar.

Adalatlylyk hem aýanlyk esasy - ähli okuwçylaryň bilimlerini barlamagy aç-açan we şol bir kriteriýalar boýunça geçirilmegini talap edýär. Anyklamak işinde ýüze çykarylan her bir okuwçynyň bilim derejesi açyk, deňeşdirme häsiýetde bolýar. Bu ýörelge bahalaryň aç-açan aýdylmagyny talap edýär. Baha - bu okuwçylaryň olardan edilýän talaplary, mugallymyň obýektiwligini bilmekleriniň görkezijidir. Bu ýörelgäniň wajyp şertleriniň biri hem bir barlagyň netijeleriň jemlerini jemläp, ony aýtmagy, olary gyzyklanýan adamlaryň gatnaşmagynda maslahatlaşmagy we seljermegi ýüze çykarylan kemçilikleri düzetmegiň perspektiw (ösüş) meýilnamalarynyň düzülmegidir.

Bilimiň töwerekleýin barlanmak esasy - maksatnama materialyny okuwçylaryň tutuşlygyna näderejede bilýänligini ýüze çykarýar.

Bilimiň, başarnygyň bellibir ulgamda barlanmak esasy - okuwçylaryň bir gezekki beren jogaplary bilen kanagatlanman, her bir sapaga yzygiderli taýýarlanyp gelmeklerini üpjtin edýär. Okuwçylaryň bilimlerini, başarnyklaryny anyklamagy, gözegçilik etmegi, barlamagy we bahalandyrmagy olaryň öwreniliş logiki yzygiderliginde amala aşyrmaly:

Bellibir ulgamda barlanmak esasynyň talaplary - bilimi, başarnygy hasaba almak, barlamak hem bahalandyrmak işi okuw işiniň ähli etaplarynda ilkinji kabul etmekden tä bilimleriň tejribede ulanylyşyna çenli geçirmekdir. Bu ulgam mekdepde okaýan ähli okuwçylaryň okuwyň birinji gününden tä soňky gününe çenli hemişe barlag, gözegçilik astynda bolmagyny talap edýär. Onuň üçin mekdep gözegçiligini wagtly-wagtynda geçirip, okuwçylaryň bilimlerini we ýerine ýetirmeli maglumatlaryny barlamaly. Ulgamlylyk ýörelgesi, anyklamagy, bir maksada boýun bolýan gözegçiligiň, barlagyň, bahalandyrmagyň dürli görnüşlerini, usullaryny we serişdelerini berk arabaglanyşykda we bitewülikde top- lumlaýyn geçirmegi talap edýär. Bu çemeleşme aýry-aýry usullary we anyklaýyş serişdeleriniň uniwersal ulanylyşyna ýol bermeýär.

Her bir okuwçynyň häsiýetli aýratynlygyny göz öňünde tutmak esasy — zehinli, ukyply hem olardan gowşak okuwçylara aýry-aýrylykda çemeleşmegi, olaryň psihologik hem fiziologik aýratynlyklaryny nazara almagy talap edýär. Başgaça aýdanymyzda, differensirlenen usuldan peýdalanmagy talap edýär.

Her bir okuwçynyň bilimleri, başarnyklary we endikleri özleşdirişiniň, iş ýüzünde ulanyp bilşiniň aýratynlygyny ýüze çykarýar. Sebäbi okuwçylaryň käbiri sapagy ýeňillik bilen özleşdirýär, beýlekisi onuň tersine, haýsydyr bir temany öwrenmäge ençeme wagt sarp edýär. Okuwçylaryň özleşdiren sapagyny ýatda saklaýyşlary, sa- pak wagtynda beýan edişleri-de deň däl. Şoňa görä, olaryň hersine aýratynlykda çemeleşmek gerek bolýar.

Okuwçylaryň bilimlerini barlamaklyga we bahalandyrmaklyga degişli pedagogik ýagdaýlar:

Okuwçylaryň bilimleri barlanylyp baha berlende, ownujak diýlip hasap edilýän ýalňyşyň okuw-terbiýeçilik işine, mugallymyň abraýyna uly zyýan ýetirmegi mümkindir.

Şu ýerde käbir mysallara ýüzleneliň.

**1-nji mysal.** Öý ýumuşlaryny birkemsiz ýerine ýetiren okuwçy mekdebe gelýär. Ol päk zähmetden lezzet alýan her bir adam ýaly, arkaýyn hem şähdaçyk, jogap bermäge-de taýyn.

Ine, ol öňe çykýar. Ilki, biraz tolgunýar, soňra özüni ele alýar, pikirini jemläp, soraga jogap bermäge başlaýar. Birdenem özüniň aýdan zatlaryna hiç bir üns bermedik görnüşde oturan mugallyma onuň nazary düşýär. Okuwçynyň keýpi gaçýar. Onuň kellesine: «Näme, men biderek zatlary samrap otyrmykam, meniň berýän jogabym nädogrumy- ka? Mugallym näme sebäpden meniň gürrüňimi diňlemeýärkä?» diýen pikir gelýär. Ol gürrüň bermesini goýýar-da dymýar. Biraz wagtdan soň mugallym oňa ýüzlenip: «Gutardyňmy? Ilki erbedem başlamadyň welin, soňuny bulaşdyraýdyň. Jogabyň zordan 3-lük» diýip, baha berýär. Çaganyň keýpihonlugy zym-zyýat bolýar. Mugallymyň öz beren bahasynyň öňünde «zordan» sözüni goşmagy oňa has hem ýokuş degýär, çaganyň okamaga bolan höwesi gaçýar.

2-nji mysal. Gowşagrak hasaplanýan bir okuwçy öňe çagyrylýar. Ol ýuwaş-ýuwaş jogap bermäge başlaýar. Birdenem mugallym onuň sözüni bölüp sorag berýär. Okuwçy dymýar. Mugallym biraz soň: «Okadyňmy? Taýýarlanan bolsaň, şunuň ýaly ýönekeýje soraga jo­gap berip bilmän durmazdyň. Ýaltalyk edipsiň. 2-lik otur» - diýýär.

Hakykatda welin, okuwçy köp zatlary öwrenipdi, entek bilýänlerini aýdyp beijekdi, onuň sözüni bölmeli däldi, gaýta, ony ugrukdyryp goýbermek gerekdi. Hiç bolmanda ony ruhy taýdan ýepbeklemeli däldi ahyryn. Ol häzir özüniň yhlas bilen çeken zähmetine laýyk bolan baha 5-lige mynasyp boljakdy. Oňa has başarjaň okuwçylaryň 5-ligine guwanyşy ýaly guwanjakdy. Indi ony häzirlikçe jogap bermäge taýýarlamak, gör, näçe kynçylyklar bilen baglanyşykly bolar.

3-nji mysal. Sapagy gowy özleşdiren okuwçy öz pikirini yzygiderli, özara baglanyşykly beýan edip başlaýar. Ol entek şu sorag barada bilýän zatlarynyň ýarysyny hem aýdyp gutarmanka, mugallym onuň sözüni bölýär. Okuwçynyň etjek gürrüňini, aýdyp biljek pi­kirini mugallymyň özi dowam etdirýär. Soňundanam: «Örän gowy taýýarlanypsyň, 5-lik» diýip baha goýýar.

Biz şeýlelikde, käbir mysallary görüp geçdik. Ýöne faktlaryň, esasan, entek baý iş tejribesi bolmadyk ýaş mugallymlara degişlidigini bellemek gerek.

Pedagogik işe ökdelän ussat mugallymlar okuwçylaryň bilimlerini, başarnyklaryny we tejribe endiklerini öwrenmäge, hasaba almaga hem baha bermäge ykjam taýýarlanýarlar, netijede, bu işi didaktikanyň talaplaryna laýyklykda geçirmegiň hötdesinden gelýärler.

**Bilime berilýän bahalar**

Okuwçynyň özleşdiren bilimi, tejribe başarnygy yzygiderli, töwerekleýin öwrenilip, barlanylyp hem bahalandyrylyp durulýar. Şonda mugallym dilden berilýän jogaplaryň, ýazuw üsti bilen ýerine ýetirilýän dürli görnüşli ýumuşlaryň hilini, döredijilikli häsiýetini göz öňünde tutýar.

Okuw işinde özbaşdak oýlanylyp berilýän döredijilikli jogaplar hemişe-de höweslendirilip durulmagyna mynasypdyr. Şol nazaryýetden seredeniňde, mugallym okuwçydan diňe bir özüniň düşündiren, ýa bolmasa, okuw kitabynda berlen maksatnama materialyny aýdyp bermegi talap etmek bilen oňňut edip bilmez.

***Bilime berilýän bahalar barada taryhy maglumatlar.***

Okuwçylaryň bilimine onçakly kesgitli bolmadyk «kanagatlanarly» we «kanagatlanarsyz» diýen bahalar bermeklik otuzynjy ýyllardan başlandy.

Soňra 1935-nji ýyldan «örän ýagşy», «ýagşy», «orta», «ýaman» we «örän ýaman» diýlip atlandyrylan bäş bal ulgamy girizildi. Differensirlenen bahalaryň girizilmegi okuwçylarda jogapkärçilik duýgusyny, okuwa bolan höwesi artdyrdy.

1944-nji ýylyň ýanwaryndan başlap, okuwçylaryň bilimine hem tertibine aýry-aýrylykda baha bermek düzgüni girizildi. Şondan soňky döwürlerde okuwçylaryň bilimine baha bermekligiň düzgüni ençeme üýtgeşmelere sezewar edildi.

Dünýä ýurtlarynyň baha ulgamy.

Dünýä ýurtlarynyň ählisiniň bilim ulgamynda özboluşly baha görnüşleri bar. Mysal üçin, bir ýurtda 5-lik iň gowy baha bolýan bolsa, beýleki bir ýurduň bilim ulgamynda bu baha kanagatlanarly baha hökmünde hem kabul edilmeýär. Käbir ýurtda bolsa baha sanlaryň üsti bilen däl-de, harplaryň, anyk sözleriň ýa-da bolmasa geçilen dersiň özleşdirilen göterimi arkaly goýulýar. Ilkinji san arkaly baha goýmak usulynyň bolsa 1792-nji ýylda Angliýanyň Kembrij uniwersitetinde ulanylyp başlanylandygy barada maglumatlar berilýär.

Tunisiň mekdeplerinde okuwçynyň bilimine baha bermekde 0-dan 10-a çenli sanlar ulanylýar. Şeýlelikde, 0-uň pes baha, 10-uň ýokary baha hasap edilýär. Kanagatlanarly baha 5-likdir.

Eýranyň mekdeplerinde baha ulgamy 20 bilen şertlendirilýär we bu san indi ençeme ýyllardan bäri diňe bir bilim ulgamyna däl, eýsem, halkyň diline hem ornaşypdyr.

Günorta Koreýanyň orta mekdeplerinde bilime baha okuwçynyň geçilen dersiň näçe göterimini özleşdirenligi bilen baglanyşdyrylyp goýulýar. Olaryň iň gowy bahasy 100% diýlip, 60-dan aşagy bolsa kanagatlanarsyz baha diýlip hasap edilýär. Koreý dilinde 100-den 60-a çenli bahalar «su, wu, mi, ýang, ga» diýlip at- landyrylýar.

ABŞ-da okuwçylaiyň bilimine harplar arkaly baha berilýär. A- örän gowy, B+ gowy, B- oňat, C+ ýagşy, C- kanagatlanarly, D+ pes, D- geçiş bahasy, F- kanagatlanarsyz. Bu baha ulgamyny Malaziýa, Tailand ýaly beýleki birnäçe ýurtlar hem ulanýarlar.

Bolgariýanyň bilim ulgamynda okuwçylaryň bilimine baha bermegiň görnüşi 6 bilen şertlendirilýär. Synaglardan 6-lyk almak- örän gowy, 5-lik-oňatdan gowy, 4- oňat, 3- ýagşy, 2- kanagatlanarsyz. Göterim hasabynda 6-lyk 50-58% arasy, 2-lik bolsa 0 - 49% arasydyr.

Daniýada 2007-nji ýylda ilkinji gezek 7 basgançakly baha ul­gamy ulanylyp başlandy. Bu ulgam ýedi dürli bahadan ybarat bolup, olar 12-den 3-e çenli sanlary öz içine alýar. 12-iň ýokary baha bolmak bilen, 3-den aşaky sanlar kanagatlanarsyz hasap edilýär.

Germaniýada bolsa Daniýanyňkydan tapawutlylykda 6-lyk iň pes baha, 1-lik bolsa iň ýokary bahadyr.

Urugwaýda ýokary bahalar bilen okamak juda kyn. Çünki ol ýerde iň uly baha 12-dir. Synaglardan geçmek üçin 6-lyk bahany almaly. Gowy bahalar hökmünde 10-luk, 11-lik we 12-lik hasap edilýär.

Okuwçynyň bilimini barlamakda we bahalandyrmakda mugallymyň tutýan orny we onuň baha berýän seljermesiniň ähmiýeti.

Bilimleri bahalandyrmak bäş bally bahalar bilen amala aşyrylýar. 5 (örän ýagşy), 4 (ýagşy), 3 (kanagatlanarly), 2 (kanagatlanarsyz), 1 (örän ýaramaz).

Okuw ýyly üçin okuw meýilnamalaryny peýdalanmak boýunça ugrukdyryjy görkezmelerde bellenilýär: ähli synplarda okaýan okuwçylara her çärýekde bahalar goýulýar. 1-nji (6 ýaşly) synpda okaýan okuwçylara bahalar goýulmaýar.

Biz bilimi barlamagyň we oňa baha bermegiň ýollary barada du­rup geçdik. Şu ýerde bu tema bilen baglanyşykly meseleleriň ýagdaýlara, talaplara laýyklykda özgerip, üýtgäp durýandygyny hem bellemelidiris.

Okuwçynyň bilimine baha bermek işine has jogapkärli garamak gerek. Okuwçy jogap berip gutarandan soň, mugallym onuň nähili baha mynasyp bolandygyny aýtmak bilen ýa-da «Bolýar, gowy okapsyň», «Köpräk okamak gerek» diýmek bilen çäklenmeli däldir.

Synp dergisiniň öýjüklerinde goýulýan her bir baha belliginiň okuwçynyň çeken zähmetiniň ölçegi bolup durýanlygy sebäpli, ony giňişleýin düşündiriş bilen utgaşdyrmak gerek.

Okuwçy özüniň jogabyna berlen bahadan doly kanagatlanmalydyr, onuň ýoldaşlary-da bahanyň hakykydygyna göz ýetirmelidirler.

***Tejribeli mugallymlar şeýle hem edýärler:***

«Soraga dogry jogap berdiň. Gowaçanyň ähmiýeti, gurluşy, ösdürilip ýetişdirilişi, sortlary barada öz pikiriňi yzygiderli hem düşnükli beýan etdiň. Jogabyňa 5-lik baha goýsagam boljak. Ýöne gowaçany ösdürip ýetişdirmekde hem ondan bol hasyl almakda ýurdumyzda uly üstünlikler gazanylýanlygy barada aýtmadyň. Bahaň 4-lük».

Şeýle edilende, okuwçy öz jogabynda kemçiligiň bardygyna hem onuň öwezini doldurmak üçin ýene käbir zatlary bilmelidigine, berlen bahanyň dogrudygyna, okuw materialyny durmuş bilen baglanyşdyrmalydygyna gowy düşünýär.

Baha ölçegleri okuwçylaryň dilden berýän jogaplarynyň, ýerine ýetirýän ýazuw-grafik işleriniň hili hem-de göwrümi esasynda kesgitlenilýär.

Okuwçylaryň dilden berýän jogaplaryna baha bermegi, takmynan, şeýleräk kesgitlemek bolar.

***Mekdepde bilime berilýän bahalaryň görnüşleri we olara häsiýetnama.***

Bilime berilýän bahalar. Okuwçylaryň dilden berýän jogaplaryna we ýazuw işlerini bahalandyrmagyň aýratynlyklary bardyr.

Okuwçylaryň ýazuw-grafik işlerine baha bermegiň ölçegleri

Her bir okuw dersiniň özboluşly aýratynlygy esasynda kesgitlenilýär.

Mysal üçin, okuwçylary türkmen dilinden barlag diktantlaryna goýulýan baha kadalary şeýle:

«5-lik» baha - ýalňyşsyz ýazylan işe bir sany gödek däl, orfografik ýa punktuasion ýalňyşy bolan işe goýulýar.

«4-lük» baha - 2 orfografik, 2 hem punktuasion ýa-da 1 orfografik we 3 punktuasion, şonuň ýaly hem, orfografik ýalňyşsyz, emma 4 punktuasion ýalňyşly diktantlara goýulýar. 3 orfografik ýalňyşly işlere eger ýalňyşlarynyň arasynda bir görnüşli bolsa, «4-lük» baha goýmak bolar.

«3-lük» baha - 4 orfografik, 4 hem punktuasion ýa-da 3 or­fografik we 5 punktuasion, şonuň ýaly hem, orfografik ýalňyşsyz, emma 7 sany punktuasion ýalňyşy bolan işlere goýulýar. 5 orfografik we 4 punktuasion ýalňyşly işlere hem «З-lük» baha goýmak bolar. 6 orfografik 5 punktuasion ýalňyşly işlere, eger ýalňyşlarynyň ara­synda 3 sany bir gömüşli ýalňyş bolsa, «З-lük» baha goýmak bolar.

«2-lik» baha - 7 orfografik we 7 punktuasion ýa 6 orfografik, 8 sany hem punktuasion, şonuň ýaly hem, 5 orfografik, 9 punktuasion ýa 8 orfografik we 6 punktuasion ýalňyşly diktantlara goýulýar.

«1-Iik» baha - ýokardakylardan köp ýalňyşy bolan diktantlara goýulýar.

Mugallym her bir ýazuw işiniň netijesini köpçülikleýin seljermek üçin mäkäm taýýarlanmaly bolýar. Çünki ýazuw işiniň seljerme öwredijilik häsiýetine eýe bolup, geçilen materialyň ençeme ýerini gaýtalamak bilen baglanyşyklydyr. Goýberlen ýalňyşlary düzetmek üstünde işlenilende, okuwçy öz-özüne gözegçilik etmegi öwrenýär.

Nazaryýeti bilime, tejribe başarnyga berilýän bahalary parhlandyryp bilmekligi okuwçylara 1-nji synpdan başlap öwretmek, olarda gowy bahalara guwanmak duýgusyny, okuw işine jogapkärli ýapyşmaklygy terbiýelemek gerek.

**9.Tema: Okuw işinde tehniki serişdelerden peýdalanmak**

**Meýilnama:**

1. **Pedagogik tehnika (tilsimat) we tehnologiýa.**
2. **Okuw işinde tehniki serişdeleriň ulanylyşy we görnüşleri.**
3. **Häzirki zaman tehniki serişdeler we olaryñ okuw prosesindäki ähmiýeti.**
4. **Dürli görnüşli okuw işleri gurnalan wagtynda tehniki seridelerden ýerlikli peýdalanmak.**

**Okatmagyň adaty, işjeň, interaktiw,  
interaktiw-multimedia usullary**

**Okatmagyň adaty, işjeň, interaktiw,  
interaktiw-multimedia usullary**

Usulyýet (metodika) okatmagy guramakdyr. Okatmagyň usulyýeti okatmagyň dowamynda mugallym bilen okuwçylaryň özara gatnaşygynyň görnüşi. Mugallym bilen okuwçylaryň özara gatnaşygynyň görnüşi dört topara bölünýär:


Okatmagyň adaty ýa-da işjeň däl usuly

Okatmagyň aktiw (işjeň) usuly

Okatmagyň interaktiw usuly

Okatmagyň- interaktiw- multimedia usuly

Okatmagyň-adaty ýa-da işjeň dälusulynyň çyzgysy:

C:\Users\412\AppData\Local\Temp\FineReader12.00\media\image4.png1. Okatmagyň adaty usulynda okuwçylar bilen mugallymyň gatnaşygynda mugallym sapakda esasy hereket ediji bolmak bilen sapagy doly düşündirýär, okuwçylardan sapagy diňlemegi talap edýär. Mugallymyň geçen sapagynyň netijesini okuwçylardan soramak, özbaşdak iş bermek, barlag işlerini hem-de testler geçirmek arkaly barlanýar.

2. Okatmagyň **aktiw (işjeň)**

usulynyň çyzgysy:

OKUWÇY

OKUWÇY

OKUWÇY


2. Okatmagyň işjeň (aktiw) usulynda sapagyň bütin dowamynda mugallym bilen okuwçylaryň özara gatnaşygy dowam etdirilýär. Okuwçylar mugallym bilen bilelikde sapagyň deň hukukly agzalary hasaplanylýar. Her bir okuwçy sapagyň dowamynda mugallyma sapak barada sorag berip, soraga jogap alyp bilerler.

Hormatly Prezidentimiz 2007-nji ýylyň 27-nji aprelinde geçirilen Ministrler Kabinetiniň giňişleýin mejlisinde döwletimiziň bilim-terbiýeçilik edaralarynda interaktiw usulyndan peýdalanmak hakyndaky meseläni goýdy. Bu bolsa, öz gezeginde, bilim ulgamynda durmuşa geçirilýän işleriň täzeçe guralmagyny, ygtybarly ýola goýulmagyny talap edip, bilim bermekligiň dünýä ülňülerine gabat gelmelidigini görkezýär. Kemala gelýän şahsyýetiň köptaraply ösmegine ýardam edýän bu usulyň köpçülikleýin ornaşdyrylmagy ösüp gelýän ýaşlaryň dünýägaraýyşlarynyň kämil bolmagyna, pikirlenme ukyplarynyň ýeterlik derejede kämilleşmegine, başarnyklaryny, endiklerini öňde goýlan meseleleri töwerekleýin we işjeň häsiýetde çözmäge gönükdirmäge, mugallym bilen okuwçynyň, okuwçy bilen okuwçynyň arasyndaky akyl alyş-çalşygyny ýola goýmaga, ýokary derejede özgerýän dünýäniň hadysalaryna göz ýetirmek üçin düşünjeleri doly derejede özleşdirmäge şert döredýär.

Işjeň usulynyň amatly taraplary:

Okuw işiniň dowamynda mugallym bilen okuwçylaryň özara gatnaşyklaryny sazlaşdyrýar we olaryň öz bilim derejesini kesgitlemäge ýol açýar.

Okuwçynyň ünsüni gozgalýan meselä gönükdirýär, berlen soraga jogap tapyp bilmegine getirýär, dürli pikirler orta atylanda öz goýberen bärden gaýtmalaryny düzetmäge kömek edýär.


Deň-duşlary bilen dogry aragatnaşygy ýola goýmak üçin zerur bolan endikleri we başarnyklary kemala gelýär, okuw işiniň dowamynda özüni ynamly duýmaga, erkin alyp barmaga bolan ynam döredýär.

**3. Okatmagyň interaktiw usulynyň çyzgysy:**

3. Okatmagyň interaktiw usulynda okuwçylar sorag-jogaplaryny sapagyň dowamynda biri-birlerine hem berip bilerler. «Interaktiw» iňlis sözi bolup, terjime edilende «inter» - içki, içerki, «aktiw» - işjeňlik diýen manylara eýe bolup, okuwçylar mugallym bilen deň derejede işjeňleşýärler. Geçilýän her bir tema syýasat, ykdysadyýet, medeni we ruhy ösüşler bilen baglanyşykly ýola goýulýar. Okuw işinde öwrenmek we özleşdirmek meselesi biri-biriniň üstüni ýetirmek bilen, okuw işiniň dowamynda okuwçylaryň işjeňlik derejesini ýokarlandyrýar. Interaktiw usul diýlende, okuwçynyň töwerekdäki okuwa dahylly zatlar hem-de adamlar (mugallym, synpdaşlary, kompýuter we ş.m.) bilen işjeň aragatnaşykda bolýan okuwyna düşünmeli. Interaktiw okuwda sapaklar okuwçylaryň bary akyl ýetiriş işinde tutuşlygyna berler ýaly ýagdaýda bolup, okuw materiallaryny özleşdirmegine şahsy goşandyny goşar ýaly derejede geçirilmelidir. Interaktiw usulyň (usulyýet taýdan) netijeliligi, ilkinji nobatda, mugallymyň ussatlygyna baglydyr. Hut mugallym oňaýly ýagdaýy döretmek arkaly, okuwçylar bilen aýratynlykda, iki-ikiden we toparlaýyn işleri gurnamak ýoly bilen, sapagyň maksadyna ýetmegini gazanmalydyr. Munuň üçin sapaklarda dürli hili döredijilikli ýumuşlar, görkezme esbaplary, köp dürli oýunlar ulanylýar, ýazmaça we dilden materiallar, kompýuter, multimedia we beýleki informasiýa çeşmeleri bilen işjeň ýagdaýda iş geçirilýär. Şeýle şertlerde okuwçylar özleriniň akyl taýdan gor baýlygyna eýediklerini duýýarlar, şeýlelikde, okuw işi has netijeli bolýar. Interaktiw usul bir özi çykyş edýäniň agalyk etmegini we ýeke-täk pikiri aradan aýyrýar. Häzirki zaman mugallymçylyk tejribesinde okatmagyň interaktiw usuly, esasan, okuwçylaryň alan täze maglumatlaryna akyl ýetirmegine, işjeň pikirlenmegine, bilimi esasly özleşdirmegine ýardam berýän tärleri ulanylýar. Bu usul okuwçylarda bar bolan bilimleriň ulanylmagyna, alnan täze maglumatlara gyzyklanma oýarmaga berilýän bilimlere olaryň şahsy çemeleşişini emele getirmäge gönükdirilendir.

**Kompýuter tehnologiýalary**


Kompýuterleri terbiýe, okuw ulgamynda peýdalanmak, bilim ulgamynda giňden ornaşdyryp, onuň sapagyň netijeliligini ýokarlandyrmaklykdaky orny barada birnäçe ylmy-amaly derňew işleri geçirildi. XXI asyr iň täze kompýuterler we maglumatlar tehnologiýalaryny terbiýede, okuwda ulanmazlyk asla mümkin däl. Sebäbi XXI asyr kompýuterler we tehnologiýalar asyry. Täze tehnologiýalar adamzat durmuşunyň ähli ugurlaryna günsaýyn çalt ornaşýar. Şeýle bolanda täze tehnologiýalary çaga terbiýesinde, okuw ulgamynda ulanmaklyk pedagogik we psihologik esaslaryny işläp düzmek bilim işgärleriniň, terbiýeçileriň öňünde goýlan uly jogapkärli wezipedir.

Bütin dünýäde kompýuter tehnologiýalarynyň adamzat ýaşaýşyna güýçli depginde ornaşýan wagtynda hormatly Prezidentimiz Gurbanguly Berdimuhamedowyň alyp barýan parasatly syýasatlarynyň netijesinde, Watanymyzda ýaş nesle berilýän üns bimöçberdir. Gurulýan çagalar baglary, mekdepler iň täze kompýuterler, multimediýa tehnologiýalary bilen üpjün edilýär.

►

►

-►



MULTIMEDIA

WE

INNOWASION

TEHNOLOGIÝA-

LAR

Л

**Okatmagyň interaktiw-multimedia usulynyň çyzgysy**: Okatmagyň häzirki zaman interaktiw - multimedia usuly tutuşlygyna innowasion, kommunikasion tehnologiýa esaslanýar. Onuň esasynda sapakdaky okuw maglumatlary has elýeter, sesli, reňkli hereketli bolýar. Okuwçylaryň sapaga bolan gyzyklanmasy artýar. Her bir sapakda çagalara kompýuterde işlemek endikleri öwredilýär.

Adam eşidenleriniň 25 %-ini, görenleriniň üçden birini, görüş we eşidiş kombinirlenende (görmek we eşitmek) 50% maglumaty özleşdirýär. Eger öwretmegi multimediany peýdalanyp işjeňleşdirseň, onda ýatda 75% maglumatynyň galýandygy hünärmenler tarapyndan anyklandy.

Okatmagyň interaktiw-multimedia usuly - öwrenilýän çylşyrymly materialyň ýönekeýleşdirilip, öwrenijileriň aňyna oňat ornaşmagyna getirýän amatly usullaryň biri bolup, dünýäde giňden ulanylýar.

Gürrüňi edilýän usulda okuw sapagy öňünden taýýarlykly ýagdaýda geçilýär. Ýagny okuw ulgamy deslapdan multimedia maksatnamalary bilen üpjün edilen bolmalydyr. Şeýle hem mugallym şol maksatnamalar bilen işlemek endiklerini ele almalydyr. Innowasion tehnologiýalary ulanyp, bu usula geçilende, ýazgy, şekil (grafik), ses bi­len işlemek zerurlygy ýüze çykýar. Şol nukdaýnazardan garasaň, täze tehnologiýalar bilen birlikde täze adalgalary (terminleri) ulanmaly boljakdygy ikuçsuzdyr.

**Multimedia tehnologiýalary**

Multimedia diýen söz «multi» -köp, «media» -gurşaw, göteriji, habar beriji serişde ýaly manylary berýär. Bu sözi «köpgurşawlylyk» görnüşinde teijime etmek mümkin.dürli görnüşli maglumatlary özgertmekligiň tertibini, işini we ulanylyşyny şöhlelendirýän tehnologiýadyr; dürli görnüşli maglumatlary birleşdirip ulanmaklygyň we özgertmegiň tehnologiýalary esasynda döredilen kompýuteriň maksatnama üpjünçiligidir; maglumatlary dürli görnüşleri bilen işlemeklige mümkinçilik berýän kompýuteriň serişde üpjünçiligidir; wizual (tekst, grafika), şeýle-de hereketli (ses, aýdym, wideo görnüşleri, animasiýa we ş.m.) maglumatlary özünde jemleýän maglumatlaryň aýratyn görnüşidir.

Ähli zatlaryň esasynda informasiýa (maglumat) düşünjesi ýatýar. Adam maglumatlary duýuş agzalarynyň üsti bilen syzýar, duýýar we merkezi nerw ulgamy - beýni arkaly ol maglumatlary saklaýar we özgerdýär. Adam pikirlenýär, hasaplaýar, gepleýär, diňleýär, okaýar we ýazýar. Şunlukda, ol hemişe maglumat bilen iş salyşýar. Maglumatlar bilen baglanyşykly ýagdaýlar dünýäde diňe bir adam we onuň işi bilen baglanyşykly bolup geçmän, janly tebigatda we tehnikalarda hem geçýär. Howanyň we topragyň derejesi, ýagtylyk gününiň uzynlygy, daşky gurşawyň signallary we şuňa meňzeş hadysalar maglumatlaýyn ýagdaýlary düzýärler. Maglumat­lar diňe bir giňişlikde däl-de, eýsem, wagt boýunça hem ýaýraýarlar. «Informasiýa» sözüň özi irki döwürlere degişli bolup, ol köküni «informatio» diýen latyn sözünden alyp, düşündirmek, beýan etmek ýaly manyny berýär. Şu ýerde hem bu düşünjäniň esasy manysy gelip çykýar. Kabul edilişiniň görnüşine görä, ähli maglumatlary üç topara bölüp bolýar:

Adamyň görüş agzalary bilen kabul edilýän maglumatlar, ýagny wizual (görünýän) maglumatlar (tekstler, grafikler, şekiller, çyzgylar, suratlar, multfilmler, wideofilmler).

Adamyň eşidiş agzalary tarapyndan kabul edilýän, ýagny ses maglumatlary (sesler, sazlar, aýdymlar).

Ýörite tehnikalaryň, gurluşlaryň kömegi bilen alynýan mag­lumatlar.

Grafiki, ses, surat we wideo maglumatlaryň bilelikde ulanylmagy netijesinde emele gelýän multimedia serişdeleriniň örän köp görnüşleri bardyr. Multimedia tehnologiýalary çaga terbiýesini, okuw ulgamyny kämilleşdirmekde uly mümkinçiliklere eýe bolup, olar şularyň üsti bilen amala aşyrylýar:

Wizual maglumatlaryň arasynda dürli baglanyşyklary guramak (orun üýtgetmek, wizual maglumatlary biri-biriniň üstünde, gapdalynda ýerleşdirmek, manipulirlemek);

Dürli audiowizual maglumatlaryň süýşürmesi (kotaminasiýasy);

Şekillere kölege bermek;

Wizual informasiýalaryň bellibir bölegini berkitmek;

Audiowizual informasiýalary şol bir ekranda köp gezek dürli ölçegde bermek (mysal üçin, şol bir penjirede wideofilm, beýlekisinde tekst);

Wideofilmler;

Multimedia tehnologiýasynyň kömegi bilen birnäçe informasiýalary integrirläp, olary kompýuterde dürli formalarda berip bolýar. Mysal üçin:

Şekiller, skanerlenen suratlar, çyzgylar, kartalar, slaýdlar;

Ses ýazgylary, ses effektleri, saz;

Wideo, çylşyrymly wideo effektleri;

Animasiýalar, animasiýaly hereketler.

Multimedia çagalaryň maglumatlary doly we düşnükli kabul etmeklerine, bileleşikli işlemegi guramaklyga, okuwçylaryň okuwa çuň aralaşmaklaryna, dersleriň çuňlaşdyrylyp özleşdirilmegine ýardam edýär.

Multimedialary peýdalanmaklygyň artykmaçlyklaryny şeýleräk görkezip bolar:

Oýun we okuw wagtynda çagalaryň birnäçe ugurlar boýunça maglumatlary almaklary üçin maglumatlary integrirlemek;

Çagalar baglarynda we mekdepde we mekdepde geçirmesi kyn ýa-da mümkin bolmadyk çylşyrymly tejribeleri modelirlemek mümkinçiligi;

Hadysalary dinamiki şöhlelendirmek arkaly hyýaly maglu­matlary görkezmek;

Mikro we makro dünýäniň hadysalaryny şöhlelendirmek.

Multimedia maksatnamalary - bular: ensiklopediýalar, dersler

boýunça okuw kurslary, oýunlar we güýmenjeler, internetden peýdalanmak mümkinçilikleri, türgenleşdirijiler, söwda mahabatlandyrma (reklama) serişdeleri, elektron tanyşdyryşlar we maglumat almaga mümkinçilik berýän beýleki serişdeler.

Multimedia maksatnamalarynda işlemegi öwrenmezden, multimediýa tehnologiýalaryna düşünmezden, interaktiw-multimedia sapaklaryny taýýarlamak mümkin däldir.

Interaktiw tagtada ulanylýan elektron galam kompýuterde ulanylýan syçanjygyň işini ýerine ýetirýär, şeýle hem, mugallymyň tagta ýazýan hekini çalşyrýar.

Elektron galamyň kömegi bilen gerekli buýruklary berip, gönüläp aýtsak, ähli işler onuň üsti bilen dolandyrylýar.

Mugallym temany düşündirende interaktiw tagtada elektron galamyň kömegi bilen ýazgylary ýazyp, çyzgylary çyzyp, suratlary, fotolary, şekilleri goýup, filmleri goýberip bilýär. Şol bir wagtyň özünde bütin sapagy kompýuteriň gaty diskinde saklap, oňa düzedişler girizip, ony islendik wagt ulanyp bilýär. Şeýle sapaklary mugallym kompýuteriň ekranynda ýa-da interaktiw tagtada öz kärdeşleri bilen ara alyp maslahatlaşyp, tejribe alşyp biler. Bu sapaklaryň toplumyny kompýuteriň üsti bilen ýaýratmaga mümkinçilik berýär.

Interaktiw tagtada ulanylýan maksatnama üpjünçiliginiň kömegi bilen islendik dersde «janly» görkezme esbaplaryndan peýdalanyp, sapaklary täsirli, aňda galyjy we gyzykly edip guramak bolar.

Ýyllaryň dowamynda toplanan materiallary täzeläp, kämilleşdirip, hususy resurslar kitaphanasyny döredip bolar. Taýýarlanan görkezme serişdeleriniň elektron dokumentlerdigini nazara alsak, olaryň könelip, saralyp, ýyrtylyp gitmeýänligi onuň ýene-de bir artykmaç taraplarynyň biridir. Ýörite maksatnama ulgamy bilen testirleme sapaklaryny döredip, olardan islendik wagt peýdalanyp bolýar.

Mugallym simsiz baglanyşýan ýörite planşetiň kömegi bilen oturan ýerinde interaktiw tagtany dolandyryp bilýär. Ýagny okuwçylara düzedişler girizip, dürli buýruklary ýerine ýetirmäge mümkinçiligi bar. Interaktiw tagtada birnäçe usullary yzygider peýdalanmak mümkinçiligi bar.

Mysal üçin, türkmen dili sapaklarda çekimli sesler öwrenilende, mugallym interaktiw tagtada tanyşdyrylyşyň kömegi bilen sesi aňladýan harpy, ondan başlanýan zatlaryň suratlaryny görkezip, sesi eşitmek arkaly kabul etmeklerini, aýdylşyny türgenleşdirmegi ýola goýup bilýär. Okuwçylaryň bu temadan alan bilimlerini mugallymyň kompýuterde taýýarlan suratly, ýazgyly, sesli, kem-käsleýin problemalaýyn ýumuşlar, gönükmeler arkaly barlap bilýär.